(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΛΒ΄

Παρασκευή 9 Ιουνίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Σ. Κεδίκογλου, σελ.   
3. Ανακοινώνεται ότι τη συνεδρίαση παρακολουθούν μαθητές από το 2ο Δημοτικό Σχολείο Δραπετσώνας, το 1ο Δημοτικό Σχολείο Ηλιούπολης, το 3ο Δημοτικό Σχολείο Μαγούλας, φοιτητές από το Πανεπιστήμιο Χιούστον, μαθητές από το 13ο Δημοτικό Σχολείο Χαλκίδας, το 2ο Δημοτικό Σχολείο Ληξουρίου, φοιτητές από το Πανεπιστήμιο του Πίτσμπουργκ, μαθητές από το 16ο Δημοτικό Σχολείο Χανίων, το 2ο Δημοτικό Σχολείο Γαργαλιάνων Μεσσηνίας, Καναδοί και ξένοι επισκέπτες, το 1ο Δημοτικό Σχολείο Σερρών, το 15ο Δημοτικό Σχολείο Λάρισας και το 10ο Δημοτικό Σχολείο Κατερίνης, σελ.   
4. Επί διαδικαστικού θέματος, σελ.   
5. Ψηφοφορία, δια ανατάσεως, επί της προτάσεως ανοίγματος του καταλόγου των ομιλητών και συνέχιση της συνεδρίασης μέχρι και αύριο, σελ.   
6. Επί προσωπικού θέματος, σελ.   
7. Αποχώρηση των Βουλευτών της Δημοκρατικής Συμπαράταξης ΠΑΣΟΚ-ΔΗΜΑΡ, από τη συζήτηση του σχεδίου νόμου του Υπουργείου Αγροτικής Ανάπτυξης και Τροφίμων, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 12 Ιουνίου 2017, σελ.   
2. Συζήτηση επικαίρων ερωτήσεων:  
 α) Προς τον Υπουργό Οικονομίας και Ανάπτυξης:  
 i. σχετικά με την ανάγκη εντάξεως στους στόχους μειώσεως των προβληματικών δανείων μικρών επιχειρηματικών οφειλών, σελ.   
 ii. σχετικά με την απόδοση του προγράμματος χορήγησης αδειών διαμονής σε πολίτες τρίτων χωρών, μέσω της αγοράς ακινήτων στη χώρα μας ή επενδύσεων αξίας άνω των 250.000 ευρώ (Golden Visa Greece), σελ.   
 β) Προς τον Υπουργό Ναυτιλίας και Νησιωτικής Πολιτικής, σχετικά με την άμεση ανάγκη της κατασκευής του Εμπορικού Λιμανιού της Πάτρας, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Κύρωση της τροποποιημένης Συμφωνίας για την ίδρυση της Γενικής Επιτροπής Αλιείας για τη Μεσόγειο», σελ.   
2. Συζήτηση και λήψη απόφασης επί της ένστασης αντισυνταγματικότητας, που ετέθη από τον Βουλευτή κ. Μ. Βορίδη, επί του σχεδίου νόμου του Υπουργείου Αγροτικής Ανάπτυξης και Τροφίμων, σελ.   
3. Αίτηση διεξαγωγής ονομαστικής ψηφοφορίας από Βουλευτές της Νέας Δημοκρατίας, επί των υπουργικών τροπολογιών 1058/64, 1059/65 και 1060/66 του σχεδίου νόμου του Υπουργείου Αγροτικής Ανάπτυξης, σελ.   
4. Ονομαστική ψηφοφορία επί των υπουργικών τροπολογιών 1058/64, 1059/65 και 1060/66 του νομοσχεδίου του Υπουργείου Αγροτικής Ανάπτυξης και Τροφίμων, σελ.   
5. Επιστολικές ψήφοι επί της ονομαστικής ψηφοφορίας, σελ.   
   
ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.  
ΚΑΚΛΑΜΑΝΗΣ Ν. , σελ.  
ΚΟΥΡΑΚΗΣ Α. , σελ.  
ΛΥΚΟΥΔΗΣ Σ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΘΑΝΑΣΙΟΥ Α. , σελ.  
ΑΜΥΡΑΣ Γ. , σελ.  
ΑΠΟΣΤΟΛΟΥ Ε. , σελ.  
ΒΑΡΕΜΕΝΟΣ Γ. , σελ.  
ΒΟΡΙΔΗΣ Μ. , σελ.  
ΒΟΥΤΣΗΣ Ν. , σελ.  
ΒΡΟΥΤΣΗΣ Ι. , σελ.  
ΔΕΝΔΙΑΣ Ν. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΚΛΑΜΑΝΗΣ Ν. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΟΥΡΑΚΗΣ Α. , σελ.  
ΚΟΥΤΣΟΥΚΟΣ Γ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΛΕΒΕΝΤΗΣ Β. , σελ.  
ΛΟΒΕΡΔΟΣ Α. , σελ.  
ΛΥΚΟΥΔΗΣ Σ. , σελ.  
ΜΑΥΡΩΤΑΣ Γ. , σελ.  
ΜΕΓΑΛΟΜΥΣΤΑΚΑΣ Α. , σελ.  
ΜΠΟΥΚΩΡΟΣ Χ. , σελ.  
ΞΥΔΑΚΗΣ Ν. , σελ.  
ΠΑΝΑΓΙΩΤΟΠΟΥΛΟΣ Ν. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΠΑΠΠΑΣ Χ. , σελ.  
ΤΖΑΒΑΡΑΣ Κ. , σελ.  
ΤΡΑΓΑΚΗΣ Ι. , σελ.  
ΤΣΑΚΑΛΩΤΟΣ Ε. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί προσωπικού θέματος:  
ΒΟΥΤΣΗΣ Ν. , σελ.  
ΜΑΥΡΩΤΑΣ Γ. , σελ.  
ΜΕΓΑΛΟΜΥΣΤΑΚΑΣ Α. , σελ.  
ΜΠΑΡΜΠΑΡΟΥΣΗΣ Κ. , σελ.  
ΠΑΠΠΑΣ Χ. , σελ.  
  
Γ. Επί των επικαίρων ερωτήσεων:  
ΚΑΡΡΑΣ Γ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΠΑΠΑΔΗΜΗΤΡΙΟΥ Δ. , σελ.  
ΠΙΤΣΙΟΡΛΑΣ Α. , σελ.  
ΣΑΝΤΟΡΙΝΙΟΣ Ν. , σελ.  
ΦΩΤΗΛΑΣ Ι. , σελ.  
  
Δ. Επί του σχεδίου νόμου του Υπουργείου Αγροτικής Ανάπτυξης και Τροφίμων:  
ΑΜΥΡΑΣ Γ. , σελ.  
ΑΠΟΣΤΟΛΟΥ Ε. , σελ.  
ΑΡΑΧΩΒΙΤΗΣ Σ. , σελ.  
ΑΧΤΣΙΟΓΛΟΥ Ε. , σελ.  
ΒΕΝΙΖΕΛΟΣ Ε. , σελ.  
ΒΕΣΥΡΟΠΟΥΛΟΣ Α. , σελ.  
ΒΡΟΥΤΣΗΣ Ι. , σελ.  
ΓΕΝΝΗΜΑΤΑ Φ. , σελ.  
ΓΕΩΡΓΙΑΔΗΣ Μ. , σελ.  
ΔΑΝΕΛΛΗΣ Σ. , σελ.  
ΔΕΝΔΙΑΣ Ν. , σελ.  
ΔΟΥΖΙΝΑΣ Κ. , σελ.  
ΘΕΟΦΥΛΑΚΤΟΣ Ι. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΡΡΑΣ Γ. , σελ.  
ΛΑΖΑΡΙΔΗΣ Γ. , σελ.  
ΛΕΒΕΝΤΗΣ Β. , σελ.  
ΛΟΒΕΡΔΟΣ Α. , σελ.  
ΜΑΥΡΩΤΑΣ Γ. , σελ.  
ΜΕΓΑΛΟΜΥΣΤΑΚΑΣ Α. , σελ.  
ΜΕΓΑΛΟΟΙΚΟΝΟΜΟΥ Θ. , σελ.  
ΜΗΤΣΟΤΑΚΗΣ Κ. , σελ.  
ΜΠΑΡΜΠΑΡΟΥΣΗΣ Κ. , σελ.  
ΞΥΔΑΚΗΣ Ν. , σελ.  
ΠΑΠΑΓΓΕΛΟΠΟΥΛΟΣ Δ. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΠΑΠΠΑΣ Χ. , σελ.  
ΠΑΥΛΙΔΗΣ Κ. , σελ.  
ΣΑΧΙΝΙΔΗΣ Ι. , σελ.  
ΣΚΟΥΡΛΕΤΗΣ Π. , σελ.  
ΣΤΑΪΚΟΥΡΑΣ Χ. , σελ.  
ΣΥΡΜΑΛΕΝΙΟΣ Ν. , σελ.  
ΤΖΕΛΕΠΗΣ Μ. , σελ.  
ΤΣΑΚΑΛΩΤΟΣ Ε. , σελ.  
  
Ε. Επί της ένστασης αντισυνταγματικότητας:  
ΑΜΥΡΑΣ Γ. , σελ.  
ΑΧΤΣΙΟΓΛΟΥ Ε. , σελ.  
ΒΟΡΙΔΗΣ Μ. , σελ.  
ΚΑΡΡΑΣ Γ. , σελ.  
ΚΟΥΡΑΚΗΣ Α. , σελ.  
ΛΟΒΕΡΔΟΣ Α. , σελ.  
ΠΑΠΠΑΣ Χ. , σελ.  
ΠΑΡΑΣΚΕΥΟΠΟΥΛΟΣ Ν. , σελ.  
ΤΣΑΚΑΛΩΤΟΣ Ε. , σελ.  
  
ΠΑΡΕΜΒΑΣΕΙΣ:  
ΒΟΡΙΔΗΣ Μ. , σελ.  
ΘΕΩΝΑΣ Ι. , σελ.  
ΚΑΚΛΑΜΑΝΗΣ Ν. , σελ.  
ΚΕΓΚΕΡΟΓΛΟΥ Β. , σελ.  
ΠΑΝΤΖΑΣ Γ. , σελ.  
ΤΖΑΒΑΡΑΣ Κ. , σελ.  
ΤΣΙΑΡΑΣ Κ. , σελ.  
ΦΩΤΗΛΑΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΛΒ΄

Παρασκευή 9 Ιουνίου 2017

Αθήνα, σήμερα στις 9 Ιουνίου 2017, ημέρα Παρασκευή και ώρα 9.58΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 12 Ιουνίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 941/6-6-2017 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος – Αδώνιδος Γεωργιάδη προς τον Υπουργό Παιδείας, Έρευνας και Θρησκευμάτων, με θέμα: «ανησυχητικές διαστάσεις λαμβάνει η υποβάθμιση της Κλασσικής Παιδείας στην Ελλάδα».

2. Η με αριθμό 933/2-6-2017 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Ανδρέα Λοβέρδου, προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την συνεπιμέλεια τέκνων.

3. Η με αριθμό 923/1-6-2017 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων, με θέμα: «εκπλήρωση του Τάματος του Έθνους».

4. Η με αριθμό 919/31-5-2017 επίκαιρη ερώτηση του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τους Υπουργούς Δικαιοσύνης, Διαφάνειας και Ανθρωπίνων Δικαιωμάτων και Παιδείας, Έρευνας και Θρησκευμάτων, σχετικά με την καταδίκη μαθητών του 1ου γυμνασίου Ρεθύμνου σε «κοινωνική εργασία», λόγω της συμμετοχής τους σε μαθητικές κινητοποιήσεις.

5. Η με αριθμό 929/2-6-2017 επίκαιρη ερώτηση του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την κλοπή ηλεκτρικού ρεύματος.

6. Η με αριθμό 931/2-6-2017 επίκαιρη ερώτηση του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Οικονομικών, σχετικά με την υπόθεση «SIEMENS».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 942/6-6-2017 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υγείας, με θέμα: «δραματική η κατάσταση στη Β΄ Παθολογική Κλινική Βόλου».

2. Η με αριθμό 943/6-6-2017 επίκαιρη ερώτηση του Βουλευτή Λάρισας της Δημοκρατικής Συμπαράταξης ΠΑΣΟΚ – ΔΗΜΑΡ κ. Κωνσταντίνου Μπαργιώτα προς τον Υπουργό Υγείας, με θέμα: «υπάρχει τελικά εθνική και περιφερειακή στρατηγική για την ανάπτυξη του ιατρικού τουρισμού;».

3. Η με αριθμό 924/1-6-2017 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Οικονομικών, σχετικά με τον διορισμό υπόδικης στη διοίκηση του υπερταμείου.

4. Η με αριθμό 948/6-6-2017 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανάσιου Βαρδαλή προς τον Υπουργό Οικονομικών, σχετικά με την Ελληνική Βιομηχανία Οχημάτων «ΕΛΒΟ ΑΒΕ».

5. Η με αριθμό 947/6-6-2017 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, με θέμα: «να ανοίξει τώρα ξανά το Ολοκληρωμένο Πληροφοριακό Σύστημα Διαχείρισης Προσωπικού Α/θμιας και Β/θμιας Εκπαίδευσης (ΟΠΣΥΔ) για όσους δεν πρόλαβαν».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 3673/22-2-2017 ερώτηση του Βουλευτή Ροδόπης της Δημοκρατικής Συμπαράταξης ΠΑΣΟΚ – ΔΗΜΑΡ κ. Αχμέτ Ιλχάν προς τον Υπουργό Παιδείας, Έρευνας και Θρησκευμάτων, σχετικά με τη διατήρηση στην κατηγορία των «δυσπρόσιτων» των σχολικών μονάδων δευτεροβάθμιας εκπαίδευσης των Σαπών και του Ιάσμου Ροδόπης.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν ξεκινήσουμε τη συζήτηση των επικαίρων ερωτήσεων, που είναι τρεις για σήμερα, σας γνωρίζω ότι η τέταρτη με αριθμό 925/1-6-2017 επίκαιρη ερώτηση πρώτου κύκλου του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχουπρος τον Υπουργό Περιβάλλοντος και Ενέργειας,με θέμα: «Η εγκατάσταση 209 νέων ανεμογεννητριών στη νότια Καρυστία Ευβοίας απειλεί βιοποικιλότητα και οικονομία», δεν θα συζητηθεί λόγω κωλύματος του αρμοδίου Υπουργού και θα επαναπροσδιοριστεί για συζήτηση.

Επίσης, η πρώτη με αριθμό 936/6-6-2017 επίκαιρη ερώτηση πρώτου κύκλου του Βουλευτή Δωδεκανήσου του Συνασπισμού Ριζοσπαστικής Αριστεράς κ. Ηλία Καματερούπρος τον Υπουργό Περιβάλλοντος και Ενέργειας,σχετικά με το «Χωροταξικό Τουρισμού» δεν θα συζητηθεί λόγω απουσίας του αρμόδιου Υπουργού στο εξωτερικό. Είναι ο κ. Σταθάκης, ο οποίος λείπει στο Καζακστάν.

Το ίδιο ισχύει και για τη δεύτερη με αριθμό 940/6-6-2017 επίκαιρη ερώτηση πρώτου κύκλου του Βουλευτή Φλώρινας της Νέας Δημοκρατίας κ. Ιωάννη Αντωνιάδηπρος τον Υπουργό Περιβάλλοντος και Ενέργειας, με θέμα: «Οι σημαντικές καθυστερήσεις στη μετεγκατάσταση του οικισμού Αναργύρων Ν. Φλώρινας θέτουν σε κίνδυνο τη ζωή των κατοίκων του».

Για τις απουσίες, όπως τις ακούσατε, υπάρχει επιστολή του Γραμματέα της Κυβέρνησης κ. Μιχαήλ Καλογήρου.

Ξεκινάμε, λοιπόν, με τη δεύτερη με αριθμό 971/6-6-2017 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Γεωργίου-Δημητρίου Καρράπρος τον Υπουργό Οικονομίας και Ανάπτυξης,σχετικά με την ανάγκη εντάξεως στους στόχους μειώσεως των προβληματικών δανείων μικρών επιχειρηματικών οφειλών. Ο κ. Παπαδημητρίου είναι εδώ και θα απαντήσει.

Τον λόγο έχει ο κ. Καρράς.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ πολύ, κύριε Πρόεδρε, αλλά να ευχαριστήσω πριν από όλα και τον Υπουργό για την παρουσία του.

Προ δύο σχεδόν μηνών κατέθεσα μία αίτηση κατάθεσης εγγράφων προς τους Υπουργούς Οικονομικών και Οικονομίας και ζητούσα τα στοιχεία εκείνα τα οποία περιλαμβάνονται στη σύμβαση χρηματοδοτικής διευκόλυνσης του 2015 σε σχέση με τους στόχους μειώσεως των προβληματικών δανείων. Δυστυχώς, μέχρι σήμερα δεν έχω λάβει καμμία απάντηση. Περιέργως από το Υπουργείο Οικονομίας έλαβα ένα έγγραφο δύο γραμμών ότι δεν έχει καμμία αρμοδιότητα. Με εκπλήσσει, αλλά δεν θα το σχολιάσω τώρα. Από το δε Υπουργείο Οικονομικών ουδεμία απάντηση ευδόκησε ούτε είχα την τιμή να λάβω.

Κατόπιν αυτού, παρατήρησα ότι υπήρχε μία σειρά δημοσιευμάτων, κύριε Πρόεδρε, που αναφέροντο στο γεγονός ότι σειρά διευθετήσεων μεγάλων επιχειρηματικών δανείων υπήρξε, ενώ ετίθεντο εκποδών τα μικρότερα δάνεια. Αναζήτησα, λοιπόν, στοιχεία από τα οποία να δω πώς διαγράφεται η κατάσταση. Γιατί έχει σημασία και να αντιμετωπίσουμε τα προβληματικά δάνεια των μικρών επιχειρήσεων, για τον λόγο ότι αυτές οι μικρές επιχειρήσεις είναι ένα κομμάτι της οικονομίας και δη με τα δεδομένα της σημερινής ελληνικής οικονομίας, όπου υπάρχει πλήρης αποβιομηχάνιση και αποεπένδυση, είναι αναγκαίο να υπάρξουν μικρές επιχειρήσεις.

Διαπίστωσα, λοιπόν, ότι δεν υπάρχει ρύθμιση για ποσοστικοποίηση των προβλέψεων που υπάρχουν σε σχέση με την ετήσια τρίμηνη ή εξάμηνη μείωση των προβληματικών δανείων, ούτως ώστε να γνωρίζουμε τι πάει να διαγραφεί στις μικρές επιχειρήσεις και τι πηγαίνει στις μεγάλες.

Και έχει αξία, κύριε Πρόεδρε, και το σημειώνω αυτό για τον εξής λόγο: Το ελληνικό κράτος έχει αναλάβει την υποχρέωση έναντι των τραπεζών, ουσιαστικά εκείνων των ποσών που θα διαγράψουν, διότι συμψηφίζει με τον φόρο εισοδήματος, τη λεγόμενη αναβαλλόμενη φορολογική υποχρέωση, τις προβλέψεις ζημιών των τραπεζών.

Νομίζω, λοιπόν, ότι αυτό το θέμα θα πρέπει να αντιμετωπιστεί και το ερώτημα που απευθύνω προς τον κύριο Υπουργό είναι αν έχει λάβει υπ’ όψιν της η Κυβέρνηση ότι δεν ικανοποιούνται από τις τράπεζες πολλές αιτήσεις μικρών επιχειρήσεων, ενώ αντίθετα ικανοποιούνται μεγάλες επιχειρήσεις με τεράστιες διαγραφές –δεν θέλω να αναφερθώ συγκεκριμένα- και αν η Κυβέρνηση προτίθεται να λάβει σχετικά μέτρα, γιατί, όπως είπα, κύριε Πρόεδρε, έχει τη δυνατότητα, διότι συμψηφίζει τις ζημιές των τραπεζών με τον αναβαλλόμενο φόρο. Επομένως, το κράτος είναι ένας εκ των τριών πυλώνων που θα ρυθμίσουν αυτά τα ζητήματα.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο Υπουργός Οικονομίας και Ανάπτυξης κ. Παπαδημητρίου.

Κύριε Υπουργέ, έχετε τον λόγο με σχετική άνεση κι εσείς.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Ευχαριστώ πολύ, κύριε Πρόεδρε.

Κύριε Καρρά, σχετικά με την πρώτη σας ερώτηση σας ενημερώνω πως στην προσπάθεια μείωσης του προβλήματος των κόκκινων δανείων, με γνώμονα και τους στόχους οι οποίοι έχουν τεθεί από τα πιστωτικά ιδρύματα, τα τελευταία έχουν δώσει προτεραιότητα στους μεγάλους οφειλέτες, όπως αναφέρατε, χωρίς ωστόσο να αποκλείουν τη διεκπεραίωση των δανείων με μικρότερα ποσά οφειλών. Αυτή η προτεραιοποίηση των μεγάλων δανείων και οφειλών έναντι των μικρών δεν είναι αθέμιτη, καθώς χάρη σε αυτήν επιταχύνεται τόσο η επίτευξη των στόχων των τραπεζικών ιδρυμάτων όσο κυρίως η διάσωση μεγάλων επιχειρήσεων με πολλές θέσεις εργασίας.

Στο σημείο αυτό πρέπει να υπενθυμίσουμε ότι τα πιστωτικά ιδρύματα διαθέτουν ξεχωριστά τμήματα για τους μεγάλους και ξεχωριστά για τους μικρούς οφειλέτες και συνακόλουθα ασχολούνται με τη διεκπεραίωση των οφειλών και των μικρότερων οφειλετών.

Συνεπώς, η ανησυχία η οποία εκφράζεται στη συγκεκριμένη ερώτησή σας είναι κατά έναν βαθμό, νομίζω, υπερβολική. Είναι ωστόσο γεγονός ότι η εξέταση ενός αιτήματος ρύθμισης από έναν μικρό οφειλέτη βαρύνεται με δυσανάλογο διοικητικό κόστος για την τράπεζα και τα πιστωτικά ιδρύματα. Αποθαρρύνονται, λοιπόν, από την άμεση εξέταση τέτοιων αιτημάτων.

Σίγουρα επιθυμούν πρωτίστως την επίλυση των προβλημάτων των μεγάλων κόκκινων δανείων. Όμως, ο περιορισμός του διοικητικού κόστους για την αναδιάρθρωση των επιχειρηματικών δανείων των μικρών οφειλετών θεωρούμε ότι είναι η λύση, η οποία θα επιταχύνει την εξέταση των αιτημάτων των μικρών οφειλετών.

Όσον αφορά τη δεύτερη ερώτησή σας σχετικά με τα μέτρα τα οποία έχουν ληφθεί ή πρόκειται άμεσα να ληφθούν, σας ενημερώνω το εξής: Πρώτον, στην κατεύθυνση του περιορισμού του διοικητικού κόστους για την αναδιάρθρωση των επιχειρηματικών δανείων κινείται ο πρόσφατα ψηφισμένος νόμος για τον εξωδικαστικό μηχανισμό ρύθμισης οφειλών επιχειρήσεων, ο οποίος στόχο έχει να προστατεύσει κυρίως τους μικρούς και μικρομεσαίους οφειλέτες.

Δεύτερον, η ηλεκτρονική πλατφόρμα, την οποία προβλέπει ο νόμος αυτός και που θα ενεργοποιηθεί τον Αύγουστο, αναμένεται να ελαχιστοποιήσει το διοικητικό κόστος εξέτασης των αιτημάτων ακόμα και των πιο μικρών επιχειρήσεων.

Τρίτον, το προαναφερθέν κόστος, το οποίο λειτουργεί ανασταλτικά, αναμένεται να περιοριστεί ακόμη περισσότερο μέσω της δραστηριοποίησης των εταιρειών διαχείρισης μη εξυπηρετούμενων δανείων λόγω της εμπειρίας στην αναδιάρθρωση των δανείων.

Τέλος, θέλω να σας ενημερώσω ότι αποστείλαμε το ερώτημά σας στην Τράπεζα της Ελλάδος για περαιτέρω, η οποία απάντησε με την υπ’ αριθμόν πρωτοκόλλου 569/6-6-2017 επιστολή, την οποία και καταθέτω στα Πρακτικά.

Ευχαριστώ πολύ, κύριε Πρόεδρε.

(Στο σημείο αυτό ο Υπουργός κ. Δήμος Παπαδημητρίου καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κύριε Καρρά, έχετε τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, παρακολούθησα με προσοχή την απάντηση του Υπουργού. Βεβαίως, πριν απ’ όλα πρέπει να παρατηρήσω ότι, έστω κι αν ψηφίστηκε ο εξωδικαστικός μηχανισμός, έστω κι αν αναγνωρίζεται από την Κυβέρνηση ότι είναι υψηλό το διοικητικό κόστος για τη ρύθμιση των μικρών οφειλών, θα πω ότι, εφόσον όλοι οι μηχανισμοί της λεγόμενης είτε εμπορικής είτε αστικής αφερεγγυότητος, εξαρτώνται από τη συναίνεση του πιστωτού-τράπεζα, κατανοείτε, κύριε Υπουργέ, ότι τον βαρύνοντα λόγο τον έχει η τράπεζα, με την έννοια ότι, αν επιθυμεί ή κρίνει ότι πρέπει να ρυθμίσει τα μεγαλύτερα δάνεια και το υπόλοιπο που μένει για τις μικρές επιχειρήσεις είναι λίγο από την πρόβλεψη, τότε πλέον θα βρεθούν έξω οι μικρές επιχειρήσεις, για τον λόγο ότι δεν θα μπορούν οι τράπεζες να υπερβούν τους στόχους.

Η άλλη παρατήρησή μου στην απάντησή σας είναι το εξής: Το διοικητικό κόστος, στο οποίο αναφερθήκατε, αφορά τις τράπεζες, κύριε Υπουργέ. Δεν μπορώ να κατανοήσω ότι οι τράπεζες λειτουργούν στην παρούσα περίοδο κρίσης σε σχέση με το τι έξοδα θα κάνουν για να ρυθμίσουν τα δάνεια.

Τα κόκκινα δάνεια –θα το επαναλάβω και θα γίνω επίμονος- ουσιαστικά τα έχει αναλάβει το ελληνικό κράτος. Αυτό πρέπει να αναγνωρισθεί, διότι και με τις τρείς ανακεφαλαιοποιήσεις συνεισέφερε ο Έλληνας φορολογούμενος τεράστια ποσά, τα οποία είναι αβέβαιο αν θα ανακτηθούν, αλλά και επιπλέον και με τη δική σας νομοθετική πρόταση, κύριε Υπουργέ, προ μηνός, που μετατρέψατε την πενταετία του αναβαλλόμενου φόρου σε εικοσαετή διάρκεια, κατανοείτε ότι τα επόμενα είκοσι χρόνια το κράτος θα πληρώνει. Όμως, ο μικρός οφειλέτης, ο οποίος πρέπει να επιβιώσει –και δεν αναφέρομαι, βεβαίως, στα στεγαστικά, είναι άλλη αρμοδιότητα αυτή ή στα καταναλωτικά- και ο οποίος καλείται να πληρώσει, δεν ανακουφίζεται με αυτόν τον τρόπο, ανεξάρτητα από το γεγονός ότι μπορεί οι τράπεζες να υποστηρίζουν ότι τον έχουν εντάξει.

Θα κάνω την εξής επίκληση: Ξέρετε τι μας λέει, κύριε Υπουργέ, η έκθεση του τελευταίου τρίμηνου για τους επιχειρησιακούς στόχους των μη εξυπηρετουμένων ανοιγμάτων; Το γνωρίζετε καλύτερα από μένα, δεν θα σας το διδάξω εγώ, απλώς θα σας το υπενθυμίσω: Ότι οι μικρές και μεσαίες επιχειρήσεις βρίσκονται στο 63% στην αδυναμία ρυθμίσεων όχι από άλλους λόγους, αλλά γιατί καθυστερούν οι τράπεζες.

Θέλω, λοιπόν, να αναφερθώ, γιατί αυτό αποτέλεσε –και τελειώνω, κύριε Πρόεδρε, την αφορμή της ερώτησής μου- και δημοσίευμα. Θα το καταθέσω. Είχε τίτλο: «Το Ταμείο Χρηματοπιστωτικής Σταθερότητας, οι τράπεζες και οι δεύτερης κατηγορίας ιθαγενείς». Και εδώ γίνονται μεγάλες καταγγελίες, για τις οποίες δεν θέλησα να αναφερθώ στο κείμενο της ερώτησής μου ή στην πρωτοομιλία μου για το θέμα, αλλά οι καταγγελίες οι οποίες γίνονται είναι οι εξής:

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Συγχωρήστε με κύριε Πρόεδρε.

Δάνεια, λέει, κουρεύονται ή ως διά μαγείας εξαφανίζονται -και αυτό το λέει μία έγκυρη οικονομική σελίδα, την οποία θα καταθέσω, κύριε Πρόεδρε, δεν θέλω να κάνω αναφορά ποια είναι- ή διαγράφονται με πρωτοφανές θάρρος και σπάνια ευρηματικότητα. Δεν φαντάζομαι του περιπτέρου της γειτονιάς. Διαγράφονται, όπως είπε και ο κύριος Υπουργός, των μεγάλων.

Ζητώ, λοιπόν, από την Κυβέρνηση να λάβει τα αναγκαία μέτρα, ούτως ώστε να υπάρχει ποσοτικοποίηση, διότι κάνουμε όλοι ένα σφάλμα. Το σφάλμα μας ποιο είναι; Διασώζουμε –και καλά κάνουμε- τις μεγάλες επιχειρήσεις επικαλούμενοι μεγάλο αριθμό εργαζομένων. Αν λάβουμε, όμως, υπ’ όψιν μας τη μάζα, κύριε Πρόεδρε, των μικρών, είναι πολλαπλάσιος ο αριθμός που δεν θα τους διασώσουμε.

Ευχαριστώ πολύ.

(Στο σημείο αυτό ο Βουλευτής κ. Γεώργιος - Δημήτριος Καρράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και δύο εκπαιδευτικοί συνοδοί από το 2ο Δημοτικό Σχολείο της ωραίας Δραπετσώνας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Δρίτσα, προς τιμή σας συνέπεσε αυτό.

Κύριε Υπουργέ, κατά παρέκκλιση λίγο του Κανονισμού -αν θέλετε, απαντάτε, γιατί δεν νομιμοποιούμαι- υπήρξε και ένα δημοσίευμα πρωτοσέλιδο της προηγούμενης Κυριακής στην εφημερίδα «ΤΟ ΠΑΡΟΝ» που έλεγε ότι η Τράπεζα Αττικής επώλησε δάνεια 1.300.000.000 σε ξένα funds έναντι 110.000.000, δηλαδή, στο 8% της αξίας. Δεν γνωρίζω αν το δημοσίευμα ανταποκρίνεται στην πραγματικότητα. Mου έχει κάνει εντύπωση ότι δεν έχει υπάρξει αντίδραση από την Κυβέρνηση. Αν το έχετε υπ’ όψιν σας και αν θέλετε, να ενημερώσετε το Κοινοβούλιο. Δεν υποχρεούστε, γιατί εγώ δεν νομιμοποιούμαι να κάνω ερώτηση.

Ορίστε, έχετε τον λόγο.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Ευχαριστώ, κύριε Πρόεδρε.

Απλώς, ήθελα να αναφέρω στον κ. Καρρά ότι δεν γνωρίζω αυτές τις καταγγελίες. Θα ήθελα να τις ξέρω, να τις ερευνήσω και, επίσης, θα ήθελα να πω ότι ίσως να χρειάζεται να περιμένουμε για να δούμε πώς θα λειτουργήσει ο εξωδικαστικός μηχανισμός. Είμαστε πεπεισμένοι ότι θα έχουμε τις λύσεις που προωθείτε και εσείς, κύριε συνάδελφε.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στην τρίτη με αριθμό 934/2-6-2017 επίκαιρη ερώτηση πρώτου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου, προς τον Υπουργό Οικονομίας και Ανάπτυξης, σχετικά με την απόδοση του προγράμματος χορήγησης αδειών διαμονής σε πολίτες τρίτων χωρών, μέσω της αγοράς ακινήτων στη χώρα μας ή επενδύσεων αξίας άνω των 250.000 ευρώ (Golden Visa Greece).

Ενδιαφέρουσα ερώτηση.

Ο κ. Κωνσταντινόπουλος έχει τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κύριε Πρόεδρε.

Βλέπω τον Υπουργό Ανάπτυξης και θα ήθελα απλώς να πω το εξής: Κύριε Υπουργέ, η Δημοκρατική Συμπαράταξη ΠΑΣΟΚ - ΔΗΜΑΡ σας έχει καταθέσει επίκαιρη ερώτηση για την ανάπτυξη, την οποία δεν έχετε προσδιορίσει ακόμη και έχει περάσει ο πέμπτος μήνας.

Το δεύτερο είναι ότι θα πρέπει να γνωρίζουμε όλοι ότι η Κυβέρνηση ΣΥΡΙΖΑ - ΑΝΕΛ και οι Βουλευτές της Πλειοψηφίας έχουν ψηφίσει νόμο στην ελληνική Βουλή για την αγορά των κόκκινων στεγαστικών και επιχειρηματικών δανείων στην δευτερογενή αγορά σε funds. Δεν είναι κάτι το οποίο είναι κρυφό. Το έχουν ψηφίσει και είναι σε όλη την Ευρώπη η μοναδική χώρα που ψήφισε να πωλούνται τα κόκκινα δάνεια, επιχειρηματικά και στεγαστικά, στη δευτερογενή αγορά. Άρα, μην σας κάνει κάτι εντύπωση. Είναι ψηφισμένος νόμος ήδη.

Πάμε, όμως, στο συγκεκριμένο θέμα το οποίο νομίζω ότι έχει ένα εξαιρετικό ενδιαφέρον. Θα μου επιτρέψετε να σας πω, γιατί μας ακούει ο κόσμος, τι είναι το πρόγραμμα «Golden Visa Greece». Καθιερώθηκε από τον Κώδικα Μετανάστευσης και Κοινωνικής Ένταξης, προβλέπει τη δυνατότητα χορήγησης άδειας πενταετούς διαμονής με δικαίωμα ανανέωσης σε πολίτες τρίτων χωρών και σε μέλη των οικογενειών τους που προβαίνουν σε αγορά ακίνητης περιουσίας στην Ελλάδα ή σε επενδύσεις με αξία άνω των 250.000 ευρώ. Αυτό έγινε το 2013, άλλαξε το 2014.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μια και ο χρόνος περνά, σήμερα πού βρισκόμαστε και τι έχει γίνει σε άλλες χώρες; Με βάση τα στοιχεία που δίνει το Enterprise Greece –όχι εγώ- θα μου επιτρέψετε να σας πω ότι έχουν χορηγηθεί μέχρι σήμερα σε επενδυτές ακινήτων χίλιες εξακόσιες ογδόντα τέσσερις άδειες. Απ’ αυτές, περίπου οι εξακόσιες με επτακόσιες ήταν την πρώτη χρονιά και οι υπόλοιπες χίλιες τα επόμενα τρία χρόνια. Είναι περίπου στα 400 εκατομμύρια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επειδή έχει ενδιαφέρον, κύριε Υπουργέ, και θα το έχετε δει και εσείς, επιτρέψτε μου να αναφέρω ποια είναι η προέλευση αυτών των ανθρώπων. Πρώτη σε εμάς είναι η Κίνα. Δεύτερη είναι η Ρωσία. Τρίτη είναι η Αίγυπτος. Τέταρτη είναι η Τουρκία και ακολουθούν Λίβανος, Ουκρανία, Ιράκ, Συρία, Ιορδανία και Σαουδική Αραβία.

Το ίδιο διάστημα, σε δύο άλλες χώρες που έχουν ακριβώς το ίδιο πρόγραμμα, στην Κύπρο και στην Πορτογαλία, στην μεν Κύπρο φαίνεται ότι έχουν φτάσει με βάση τα δημοσιεύματα τα 4 δισεκατομμύρια ευρώ και στην Πορτογαλία έχουν εκδοθεί έξι χιλιάδες άδειες και έχουν φθάσει στα 1,3 δισεκατομμύρια.

Εάν μου επιτρέπετε, που είμαι σίγουρος ότι ο κύριος Υπουργός το ξέρει, θέλω να πω ότι στην Κύπρο το ποσό που πρέπει να έχει δαπανήσει κάποιος είναι τουλάχιστον 2 εκατομμύρια ευρώ. Και εδώ…

**ΠΡΟΕΔΡΕΥΩΝ (Νικήτας Κακλαμάνης):** Εννοείτε αντί για 250.000 ευρώ.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι, αντί για 250.000 ευρώ. Στην Πορτογαλία είναι 500.000 ευρώ και έχουν φθάσει στα 1,3 δισεκατομμύρια ευρώ.

Κύριε Υπουργέ, διανύετε το τρίτο έτος της διακυβέρνησής σας και πρέπει να δούμε τι έχει γίνει. Σίγουρα θα υπάρχουν λάθη και παραλείψεις στο θεσμικό πλαίσιο. Μήπως πρέπει να τις αλλάξουμε; Ο κ. Μουζάλας που ήταν προηγουμένως υπεύθυνος, πριν από ένα χρόνο έλεγε να αλλάξουμε το ποσό και όλα αυτά, αλλά η Κυβέρνηση είναι ενιαία. Πρέπει να δούμε πώς μπορούμε αυτό το πρόγραμμα να το γνωρίσουν σε άλλες χώρες. Και εδώ θα μπορούσε να παίξει ιδιαίτερο ρόλο ο ιδιωτικός τομέας, χωρίς να επιβαρύνεται το κράτος.

Επίσης, πρέπει να δούμε ποιες είναι οι δικές σας προτάσεις και πολιτικές, ώστε να μπορέσουμε να φέρουμε κεφάλαια, τα οποία είναι κεφάλαια από το εξωτερικό, τα οποία θα στηρίξουν την ανάπτυξη της χώρας, που όλοι πιστεύω ότι θέλουμε για τη χώρα. Σκεφτείτε μια μικρή χώρα να παίρνει 4 δισεκατομμύρια, η Πορτογαλία να παίρνει 1,3 δισεκατομμύρια και η Ελλάδα να έχει μείνει στα 400 εκατομμύρια, που νομίζω ότι είναι ανάλογης ομορφιάς και θα μπορούσαν να έρθουν εδώ.

**ΠΡΟΕΔΡΕΥΩΝ (Νικήτας Κακλαμάνης):** Τα υπόλοιπα στη δευτερολογία σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ο Βουλευτής της Νέας Δημοκρατίας κ. Σίμος Κεδίκογλου ζητεί άδεια ολιγοήμερης απουσίας στο εξωτερικό από 18-6-2017 έως 25-6-2017. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

Κύριε Υπουργέ, έχετε τον λόγο με σχετική άνεση και εσείς.

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Ευχαριστώ, κύριε Πρόεδρε.

Κύριε Κωνσταντινόπουλε, είναι όντως ενδιαφέρουσα η ερώτηση. Το θέμα είναι επίκαιρο, μας απασχολεί και εμάς και είμαστε σε μια περίοδο, όπου μέσα από μια δημόσια διαβούλευση αναζητούμε τρόπους βελτίωσης της απόδοσης του προγράμματος.

Όμως, φοβάμαι ότι δεν έχετε καλή εικόνα. Λέτε ότι οι πρώτες χίλιες άδειες δόθηκαν στο πρώτο έτος και μετά οι εξακόσιες και μετά τα υπόλοιπα.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Τα στοιχεία…

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Μισό λεπτό. Να σας πω τα στοιχεία πρώτα. Το 2013 εκδόθηκαν είκοσι άδειες. Το 2014 φτάσαμε στις τετρακόσιες πενήντα πέντε άδειες. Το 2015 φτάσαμε στις εννιακόσιες εξήντα οκτώ άδειες και το 2016 στις χίλιες πεντακόσιες πενήντα άδειες. Για το 2017 είμαστε αυτή τη στιγμή στις χίλιες εξακόσιες ογδόντα τέσσερις άδειες.

Αυτή είναι μια πορεία ανοδική, όπως βλέπετε. Βελτιώνεται συνεχώς η απόδοση και θα συνεχίσει αυτό και θα επιταχυνθεί τα επόμενα χρόνια.

Ως προς τη σύγκριση με άλλες χώρες, από τα επίσημα στοιχεία, στην Ελλάδα έχουν εκδοθεί, όπως είπαμε, χίλιες εξακόσιες ογδόντα τέσσερις άδειες, στην Κύπρο έχουν εκδοθεί χίλιες επτακόσιες πενήντα, στη Μάλτα εκατόν είκοσι μια, στην Πορτογαλία πέντε χιλιάδες, στην Ισπανία δύο χιλιάδες, στη Λιθουανία επτά χιλιάδες διακόσιες σαράντα μία. Αυτά είναι επίσημα πρόσφατα στοιχεία.

Αυτό δείχνει μια εικόνα, η οποία αποδεικνύει ότι η επίδοση η δική μας –θα πούμε και για τις ιδιαιτερότητες– είναι απολύτως συγκρίσιμη με τις υπόλοιπες χώρες.

Τα ποσά που αναφέρετε δεν είναι επίσημα και δεν είναι επιβεβαιωμένα. Για παράδειγμα, εσείς υπολογίζετε ως μέσο όρο από τις διακόσιες πενήντα χιλιάδες, τις χίλιες εξακόσιες ογδόντα τέσσερις άδειες. Δεν είναι έτσι όμως. Η εικόνα που έχουμε από την αγορά και η εκτίμηση που υπάρχει είναι ότι το πρόγραμμα έχει αποδώσει γύρω στο 1 δισεκατομμύριο ευρώ στην Ελλάδα, και όχι 400 εκατομμύρια ευρώ. Αυτό ισχύει, γιατί με τις ίδιες εκτιμήσεις μιλάμε και για τα νούμερα των άλλων χωρών.

Ποιες είναι οι διαφορές; Επειδή γίνεται αναφορά συνέχεια στην Κύπρο, εκεί έχουμε μια διαφορά. Δεν πρόκειται για άδεια παραμονής μόνο. Πρόκειται για χορήγηση διαβατηρίου στην τιμή των 2 εκατομμυρίων ευρώ. Εμείς είμαστε στην άδεια παραμονής. Δεν έχουμε συζητήσει και δεν έχουμε περάσει στη χορήγηση και διαβατηρίου.

Τώρα, η Λιθουανία έχει ιδιαιτερότητες. Αφορά άδειες παραμονής μόνο σε Ρώσους και οι λόγοι είναι προφανείς. Και η Πορτογαλία, που έχει ξεκινήσει το πρόγραμμα δύο χρόνια νωρίτερα από εμάς, έχει κατά κύριο λόγο Κινέζους. Είναι το Μακάο, πρώην πορτογαλική αποικία. Από εκεί είναι η μεγάλη πλειοψηφία αυτών, οι οποίοι έχουν πάρει άδεια παραμονής στην Πορτογαλία, μέσω του προγράμματος.

Τώρα, επαναλαμβάνω ότι έχουμε μπει σε μια δημόσια διαβούλευση. Αναζητούμε τρόπους βελτίωσης, γιατί πάντα υπάρχουν, προς δύο κατευθύνσεις. Η μια κατεύθυνση είναι να διευρύνουμε και εμείς τους τρόπους για τη χορήγηση αδειών και σε άλλες οικονομικές δραστηριότητες και όχι μόνο στην αγορά ακινήτου. Θα δούμε ακριβώς ποια θα είναι αυτή η διεύρυνση.

Δεύτερο, αναζητούμε τεχνικούς και πρακτικούς τρόπους, για να λύσουμε ένα πρόβλημα που συνδέεται με τις καθυστερήσεις λόγω της λήψης βιομετρικών στοιχείων. Είμαστε υποχρεωμένοι στις κάρτες παραμονής να λαμβάνουμε βιομετρικά στοιχεία. Αυτό σημαίνει ότι θα πρέπει ο υποψήφιος αγοραστής να έρθει δύο φορές στη χώρα. Αυτό δημιουργεί προβλήματα. Ψάχνουμε να βρούμε τρόπο να το απλοποιήσουμε.

Η αίσθηση που υπάρχει, πάντως, στην αγορά είναι ότι το πρόγραμμα είναι ανταγωνιστικό και δουλεύει καλά. Υπάρχουν περιθώρια βελτίωσης, τα οποία αναζητούμε, και συνεχώς βελτιώνεται η απόδοσή του.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Υπουργέ, το 2013 οπωσδήποτε θα ήταν είκοσι εννέα οι αιτήσεις, γιατί όπως καταλαβαίνετε ψηφίστηκε τον Ιούλιο, Αύγουστο και ήθελαν να βγουν κάποιες άδειες. Είναι αναμενόμενα όλα αυτά.

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Εσείς είπατε...

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Τα στοιχεία, όμως, είναι συγκεκριμένα. Λέτε για την Πορτογαλία ότι έχει Κινέζους. Και σε εμάς εδώ στην Ελλάδα πρώτοι οι Κινέζοι είναι, με βάση τα στοιχεία που δίνετε εσείς, το Υπουργείο, το «Enterprise Greece». Δεν τα δίνω εγώ τα στοιχεία αυτά. Δεν έχω εγώ στοιχεία ούτε επικαλούμαι κάτι άλλο.

Το ζητούμενο είναι το εξής. Η χώρα μας, πρώτον, λόγω της αβεβαιότητας των τελευταίων δύο ετών, δεν είναι πόλος έλξης. Αυτή είναι η πραγματικότητα. Υπάρχουν γραφειοκρατικά ζητήματα, που μπορώ να σας τα αναφέρω και είναι σημαντικά. Χρειαζόμαστε δεκαπέντε πιστοποιητικά και τρεις μήνες επιπλέον της διαδικασίας της αγοράς και της μεταβίβασης του ακινήτου, χιλιάδες πράγματα. Εγώ το κατανοώ αυτό.

Όσο για τις υπηρεσίες, έχουν απόλυτη έλλειψη ενημέρωσης –και το λέω. Δεν έχουν ευθύνη αυτοί. Πρέπει να δημιουργηθεί ένα πλαίσιο και θα πρέπει να βοηθήσουμε όλοι σε αυτό. Άρα, το πρώτο που χρειάζεται είναι να ασχοληθεί σοβαρά η Κυβέρνηση.

Η άποψή μου είναι ότι, όταν μου λέτε ότι το 2013 πήγαμε εκεί, το 2015 πήγαμε εκεί, το 2016 πήγαμε εκεί, αυτά πήγαν από μόνα τους. Παραδείγματος χάριν, εγώ θα πρότεινα στην Κυβέρνηση να κάνει μια καμπάνια γι’ αυτό. Σκεφτείτε να έρθουν 4 με 5 δισεκατομμύρια ευρώ στη χώρα. Σκεφτείτε το. Θα μπορούσε να γίνει μια καμπάνια και να μην πληρώσει γι’ αυτή το ελληνικό δημόσιο, αλλά να έχει σχέση με αυτά τα έσοδα που θα έρθουν και να παίρνει μια μικρή αμοιβή: το 1%, το 0,5% ή οτιδήποτε.

Είστε άνθρωπος της αγοράς και πιστεύω πραγματικά ότι μπορείτε να το κάνετε. Άρα, χρειάζεται μια καμπάνια σε όλον τον κόσμο και ειδικά στις χώρες–στόχους.

Το δεύτερο θέλει αλλαγή του θεσμικού πλαισίου, όπως είπατε. Πρέπει να δούμε πού πρέπει να απευθυνόμαστε, σε ποιες τάξεις –θα έλεγα- ποιου οικονομικού επιπέδου και των άλλων χωρών. Δεν είναι κακό να το δούμε.

Πρέπει να δούμε, όμως και τις άλλες περιοχές. Η Πορτογαλία, παρ’ ότι λέτε για την Κύπρο ότι δίνει διαβατήριο, δίνει 2 εκατομμύρια. Είναι 2 εκατομμύρια ευρώ! Το λέω ξανά το νούμερο, για να καταλαβαίνουμε τι γίνεται. Θα μπορούσαμε να δούμε και να σκεφθούμε τα πράγματα, γιατί καταλαβαίνω ότι υπάρχουν και θέματα -και υπήρξαν και στην Πορτογαλία προβλήματα- που έχουν να κάνουν με ανθρώπους που πήραν την άδεια παραμονής και δεν ήταν μέσα στο πλαίσιο της νομιμότητας. Όλα αυτά τα σκεφτόμαστε και τα αναγνωρίζουμε.

Όμως, όσον αφορά τη χώρα μας -γιατί μπορούμε να δούμε πόσα λεφτά πήραμε, διότι κάθε επενδυτής ξέρει πάνω κάτω πού βρίσκεται και δεν χρειάζεται να μας το πει η αγορά- υπολογίζονται 300 εκατομμύρια, γιατί έχει πέσει η αγορά των ακινήτων στην Ελλάδα.

Υπάρχει λοιπόν βούληση; Ποια είναι τα δέκα βήματα που είσαστε έτοιμοι ως Κυβέρνηση να κάνετε; Και να τα στηρίξουμε! Να τα φέρετε στην επιτροπή, να δούμε ποια είναι, για να τα γνωρίσει ο κόσμος, να γίνει αλλαγή του θεσμικού πλαισίου που χρειάζεται. Ποιες πρωτοβουλίες θα πάρετε; Εγώ αυτό περιμένω από εσάς μετά από τρία χρόνια.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Κύριε Κωνσταντόπουλε, το πρώτο είναι ότι είμαστε, όπως σας είπα πριν, σε μια πολύ οργανωμένη διαβούλευση με όλους τους αρμόδιους φορείς, τα Υπουργεία και τους ιδιώτες. Είναι η πρώτη φορά που έχουμε τέτοιου είδους συμμετοχή σε αυτή τη διαβούλευση. Και πολύ σύντομα θα έρθουν θεσμικές βελτιώσεις στο πρόγραμμα.

Το δεύτερο είναι ότι η καμπάνια που λέτε είναι ήδη σε εξέλιξη. Υπάρχει ένα πολύ μεγάλο πρόγραμμα από την «ENTERPRISE» για την προβολή του προγράμματος. Αναγνωρίζεται και διεθνώς το πρόγραμμά μας ως πολύ ανταγωνιστικό.

Τρίτον, προφανώς έχουμε κάποιες ιδιορρυθμίες ως χώρα. Για παράδειγμα, η πίεση από το μεταναστευτικό ήταν σε εμάς ιδιαίτερη τα προηγούμενα χρόνια και δεν ήταν αλλού τέτοια.

Και τέλος, μέσα από αυτή την καμπάνια που κάνουμε τώρα, μέσα από τις βελτιώσεις και κυρίως μέσα και από τη βελτίωση της αγοράς των ακινήτων –που δείγματά της έχουμε ήδη- πιστεύουμε ότι το επόμενο διάστημα θα αυξηθεί πάρα πολύ η απόδοση του προγράμματος.

Και κάτι τελευταίο: Χώρες, όπως η Πορτογαλία, η Κύπρος, έχουν και μια διαφορά ως προς αυτή καθ’ εαυτή την αγορά των ακινήτων. Έχουν, δηλαδή, μεγάλα συγκροτήματα έτοιμα προς πώληση, σε αντίθεση με εμάς που είναι διάσπαρτη η αγορά. Επαναλαμβάνω, όμως, ότι από τους ανθρώπους της αγοράς μέσα από αυτή τη διαβούλευση τα μηνύματα είναι πάρα πολύ ενθαρρυντικά.

Τελειώνοντας, τα νούμερα, οι υπολογισμοί λένε 1 δισεκατομμύριο απόδοση για την Ελλάδα και όχι 400 εκατομμύρια ευρώ. Επίσης, οι συνέργειες που έρχονται μέσα από την υλοποίηση αυτού του προγράμματος είναι πάρα πολλές. Επομένως, προφανώς πρέπει να συνεργαστούμε όλοι. Όταν θα φέρουμε τις βελτιώσεις, θα κουβεντιάσουμε. Το θέμα του διαβατηρίου είναι ένα λεπτό θέμα και πρέπει να το κουβεντιάσουμε με μεγάλη προσοχή. Δεν είμαστε όλες ίδιες χώρες. Άρα, λοιπόν, με προσοχή και με μετρημένα βήματα πιστεύω ότι το επόμενο διάστημα η απόδοση όντως θα μεγαλώσει πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Είναι ένα θέμα, στο οποίο -επειδή ακούω, κύριε Υπουργέ, ότι είστε άνθρωπος της δράσης- ως παλιός σας κάνω δυο προτάσεις.

Κάνετε σύγκληση σε ειδική συνεδρίαση της αρμόδιας επιτροπής, πριν φέρετε το σχέδιο νόμου! Βλέπω ότι σχεδόν όλα τα κόμματα συμφωνούν. Να ακούσετε τις απόψεις και να έρθει ένα ολοκληρωμένο σχέδιο νόμου!

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Βεβαίως!

**ΠΡΟΕΔΡΕΥΩΝ (Νικήτας Κακλαμάνης):** Και έρχομαι και σε μια δεύτερη ιδέα. Προτείνω να υπάρξει ένα τετρασέλιδο το οποίο να διανέμεται ενημερωτικά στις πύλες εισόδου της χώρας, στα μεγάλα αεροδρόμια σε όσους δεν ανήκουν στην Ευρωπαϊκή Ένωση! Αυτά είναι κάποια εκατομμύρια φυλλάδια που θα δοθούν. Μεγαλύτερη καμπάνια από το να γυρνούν αυτοί πίσω και να έχουν το φυλλάδιο με αυτή την ενημέρωση νομίζω ότι δεν υπάρχει. Διότι, από ό,τι βλέπω, δεν υπάρχει αντίρρηση σχεδόν από κανέναν.

**ΑΣΤΕΡΙΟΣ ΠΙΤΣΙΟΡΛΑΣ (Υφυπουργός Οικονομίας και Ανάπτυξης):** Δεν υπάρχει αντίρρηση, κύριε Πρόεδρε. Όμως, απλώς θέλω να πω ότι έχει προσδιοριστεί η συζήτηση που είπατε –νομίζω- για τις 7 Ιουλίου.

**ΠΡΟΕΔΡΕΥΩΝ (Νικήτας Κακλαμάνης):** Εντάξει τότε, μια χαρά!

Και κλείνουμε με την τελευταία ερώτηση, στην οποία θα απαντήσει ο Υφυπουργός Ναυτιλίας και Νησιωτικής Πολιτικής κ. Νεκτάριος Σαντορινιός. Είναι η πρώτη με αριθμό 939/6-6-2017 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ιάσονα Φωτήλαπρος τον Υπουργό Ναυτιλίας και Νησιωτικής Πολιτικής,σχετικά με την άμεση ανάγκη της κατασκευής του εμπορικού λιμανιού της Πάτρας.

Ορίστε, κύριε Φωτήλα, έχετε τον λόγο.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Κύριε Υπουργέ, η κατασκευή του εμπορικού λιμένα Πατρών θα δώσει προοπτική ανάπτυξης σε ολόκληρη την Αχαΐα και θα δημιουργήσει νέες θέσεις εργασίας. Θα αποτελέσει κινητήριο δύναμη της επιχειρηματικότητας στην ευρύτερη περιοχή και θα αποδείξει περίτρανα ότι με τις σωστές υποδομές, ακόμα και κάτω από τις πιο αντίξοες συνθήκες, το επιχειρείν μπορεί να ανθίσει.

Είναι περιττό νομίζω να αναφέρω –το γνωρίζετε και εσείς καλά- ποια είναι τα κύρια χαρακτηριστικά του λιμανιού της Πάτρας. Θα αναφέρω μόνο τα εξής:

Είναι κύρια πύλη προς τη Δύση και προς όλη την Ευρώπη. Είναι σύγχρονο λιμάνι, με σύγχρονες υποδομές. Έχει τριπλό χαρακτήρα, δηλαδή είναι επιβατηγό, τουριστικό και εμπορικό. Είναι πολυχρηστικό, αφού μπορεί να μεταφέρει πλοία ξηρού, αλλά και υγρού φορτίου, πλοία εμπορευματοκιβωτίων, αλλά και πλοία RoRo για ασυνόδευτα φορτία.

Με οικονομικούς όρους, η συνεισφορά του δεν μπορεί σε καμμία περίπτωση να περάσει απαρατήρητη. Παρά τη δεδομένη οικονομική συγκυρία, το λιμάνι της Πάτρας διατηρεί δυόμισι χιλιάδες θέσεις εργασίας από τις άμεσα εξαρτώμενες επιχειρήσεις. Συνεισφέρει 3,74% στην απασχόληση και δημιουργεί έναν κύκλο εργασιών της τάξης των 64,3 εκατομμυρίων ευρώ. Τέλος, στο λιμάνι εκφορτώνονται 300 χιλιάδες τόνοι πρώτων υλών.

Κύριε Υπουργέ, η κατασκευή του εμπορικού τμήματος του Λιμένα της Πάτρας έχει επισημανθεί ποικιλοτρόπως. Ενδεικτικά αναφέρω την απόφαση 1341/2001 της Ευρωπαϊκής Ένωσης, με την οποία άλλαξαν οι κατευθυντήριες γραμμές του διευρωπαϊκού δικτύου μεταφορών σχετικά με τους θαλάσσιους λιμένες, τους λιμένες εσωτερικής ναυσιπλοΐας και τους τερματικούς σταθμούς διατροπικών μεταφορών.

Σύμφωνα με την εν λόγω απόφαση, τα πλοία κατατάσσονται σε κατηγορίες Α΄, Β΄, Γ΄, ανάλογα με τη σπουδαιότητά τους. Το λιμάνι της Πάτρας κατατάχθηκε στην κατηγορία Α΄.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα για λίγο την ανοχή σας, κύριε Πρόεδρε.

Επίσης, με την κοινή υπουργική απόφαση 8315/2007 φαίνεται για μία ακόμη φορά η σημαντική θέση του λιμένα της Πάτρας, καθώς και οι προοπτικές που δημιουργούνται από την ανάπτυξή του.

Ακόμα, η Εθνική Στρατηγική Λιμένων του Υπουργείου Ναυτιλίας για την περίοδο 2013 – 2018 αποφάσισε ότι το λιμάνι της Πάτρας έχει σημαντική θέση στον χάρτη ενός σύγχρονου λιμενικού συστήματος.

Τέλος, στα πορίσματα της έκθεσης αξιολόγησης και αειφόρου ανάπτυξης της Περιφέρειας Δυτικής Ελλάδας, τα οποία παρουσίασε το Υπουργείο Περιβάλλοντος το 2013 και συγκεκριμένα στο κεφάλαιο Δ΄ στην παράγραφο 2.5 γίνεται αναφορά στην ανάδειξη των υπηρεσιών διεθνούς εμπορίου και μεταφορών μεγάλων αναπτυξιακών έργων μεταφορών.

Ένα πολύ σημαντικό στοιχείο δε είναι ότι το Δεκέμβριο του 2011 ο τότε αρμόδιος επίτροπος για την περιφερειακή πολιτική, ο κ. Γιοχάνες Χαν, παρουσίασε το εμπορικό λιμάνι της Πάτρας ανάμεσα σε εκατόν εξήντα έξι έργα ως έργο άμεσης προτεραιότητας για την επανεκκίνηση της οικονομίας.

Δεδομένου, λοιπόν, ότι είναι προϋπόθεση η ένταξη του εμπορικού λιμανιού στο Στρατηγικό Σχέδιο για τις Μεταφορές 2014 – 2025, προκειμένου να χρηματοδοτηθεί, σας ερωτώ:

Το Νοέμβριο του 2017, μήνας κατά τον οποίο μπορεί να αναθεωρηθεί το Στρατηγικό Σχέδιο για τις Μεταφορές 2014 – 2025, έχετε σκοπό να εντάξετε σε αυτό την κατασκευή του εμπορικού λιμένα της Πάτρας;

Δεδομένου ότι σύμφωνα με όλες τις μελέτες, αλλά και τη δυναμική της Περιφέρειας Δυτικής Ελλάδας η βιωσιμότητα του έργου είναι εξασφαλισμένη, ποιες είναι οι προθέσεις της Κυβέρνησης αναφορικά με την κατασκευή του εμπορικού λιμένα και ποια συγκεκριμένα βήματα, δηλαδή ποια χρονοδιαγράμματα θα ακολουθήσετε;

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υφυπουργέ, έχετε τον λόγο.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κύριε συνάδελφε, κύριε Φωτήλα, είναι προφανές και δεν χρειάζεται να υπάρξει διάλογος ότι οι αναπτυξιακές δυνατότητες του λιμανιού είναι πολύ σημαντικές και αυτό μάς βρίσκει απόλυτα σύμφωνους.

Όπως είπατε και εσείς, το λιμάνι της Πάτρας ανήκει στα κεντρικά λιμάνια του διευρωπαϊκού δικτύου μεταφορών και πράγματι αποτελεί μια σημαντική θαλάσσια πύλη προς τη Δύση. Βρίσκεται σχεδόν στο κέντρο της θαλάσσιας λεωφόρου Αδριατικής – Ιονίου – Ανατολικής Μεσογείου - Μέσης Ανατολής. Η ενίσχυσή του, όπως είπατε και εσείς, θα έχει ιδιαίτερη σημασία όχι μόνον για την ανάπτυξη της πόλης, αλλά και για την ανάπτυξη της ευρύτερης περιοχής. Γι’ αυτό έχουμε, σε αντίθεση με ό,τι είχε συμβεί πριν, αναλάβει συγκεκριμένες δράσεις.

Θα ήθελα, λοιπόν, να σας πω ότι η Γενική Γραμματεία Λιμένων και Λιμενικής Πολιτικής του Υπουργείου μας βρίσκεται ήδη σε διαδικασία ιεράρχησης έργων στρατηγικής σημασίας των λιμανιών, διαμορφώνοντας έτσι ένα σχέδιο δράσης και για τη διασφάλιση των πόρων και για την υλοποίησή τους.

Αυτό δεν συνέβαινε πριν. Γιατί μπορεί να αναφερθήκατε στο ότι υπήρχε στο στρατηγικό σχέδιο, αλλά οι πόροι δεν υπήρχαν και το ξέρετε. Αυτό σημαίνει ότι στην επαναϊεράρχηση, που αποτυπώνει και την πολιτική βούληση της Κυβέρνησης για έργα ζωτικής σημασίας, θα εντάσσεται η κατασκευή του εμπορικού λιμένα.

Επίσης, το Υπουργείο μας, μέσω της Γενικής Γραμματείας Λιμένων και Λιμενικής Πολιτικής συμμετέχει στην αναθεώρηση του Γενικού Στρατηγικού Σχεδίου για το σύνολο των μεταφορών στην Ελλάδα με σκοπό την κατάρτιση ενός νέου master plan, το οποίο θα απαντά στις ανάγκες ανάπτυξης, και στις ανάγκες της κοινωνίας. Σε αυτήν τη διαδικασία το Υπουργείο μας θα προτείνει την ένταξη των έργων στο εμπορικό λιμάνι της Πάτρας.

Τέλος, όπως είπατε κι εσείς, όσον αφορά στο ΣΠΕΜ, στο Στρατηγικό Πλαίσιο Επενδύσεων και Μεταφορών, το οποίο θα ξεκινήσει να αναθεωρείται τον Νοέμβριο του 2017, ως Υπουργείο συμμετέχουμε και σε αυτήν την διαδικασία αναθεώρησης και θα πιέσουμε για να βρίσκεται μέσα.

Όπως γνωρίζετε ήδη, όμως, με ανακοίνωση που είχε κάνει ο παριστάμενος Υπουργός, ο κ. Δρίτσας, ένα μεγάλο κομμάτι του λιμανιού -και όχι του κομμάτι του εμπορικού λιμένα, του υφιστάμενου εμπορικού λιμένα- δίνεται στην πόλη, προκειμένου να μπορέσει η πόλη να βιώσει το λιμάνι και να υπάρξει η αλληλεπίδραση που χρειάζεται για την πόλη της Πάτρας και το οποίο, όπως γνωρίζετε, ήταν ένα πάγιο αίτημα των πολιτών της Πάτρας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κατόπιν όλων αυτών -και κλείνω, κύριε Πρόεδρε- εγώ θα έλεγα ότι την ερώτηση δεν έπρεπε να την απευθύνετε σ’ εμάς, διότι τεχνική μελέτη για το λιμάνι, το εμπορικό λιμάνι, που λέει ότι είναι περίπου κόστους 90 - 100 εκατομμυρίων, υπήρχε από το 2011. Και όπως είπατε, και ο Γιοχάνες Χαν είχε αναφερθεί σ’ αυτό. Όμως, οι Βουλευτές που βρίσκονται δίπλα σας αυτήν τη στιγμή και ήταν στην προηγούμενη κυβέρνηση δεν το έβαλαν στο Στρατηγικό Πλαίσιο Επενδύσεων και Μεταφορών. Και ξέρετε τι έβαλαν για τη δυτική Ελλάδα; Το Λιμάνι του Κατάκολου με 7 εκατομμύρια και τον λιμένα της Κυλλήνης με 3 εκατομμύρια. Τόσο μικρή θεωρούσαν ότι ήταν η δυναμική της περιφέρειας.

Επομένως, κύριε Φωτήλα, θα έλεγα αυτές τις ερωτήσεις να μην τις κάνετε σ’ εμάς, γιατί εμείς, όπως βλέπετε, έχουμε βάλει στόχο να μπει στην αναθεώρηση του ΣΠΕΜ. Θα πρέπει να την κάνετε στους συναδέλφους σας.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Φωτήλα, έχετε τον λόγο.

**ΙΑΣΟΝΑΣ ΦΩΤΗΛΑΣ:** Κύριε Υπουργέ, κατ’ αρχάς, εγώ δεν ήρθα εδώ να αποδώσω ευθύνες. Όσον αφορά το γιατί δεν μπήκε, κατά τη γνώμη μου, κακώς δεν μπήκε. Όμως, τα πράγματα έχουν τη δυνατότητα να αναθεωρούνται. Κι εσείς είστε Κυβέρνηση τώρα, οπότε δεν έχει κανένα νόημα να απευθύνω την ερώτηση σε ανθρώπους που δεν είναι στην Κυβέρνηση.

Πραγματικά, άκουσα την απάντησή σας και πραγματικά χαίρομαι για τις καλές σας προθέσεις. Είναι όντως προς τη σωστή κατεύθυνση η απάντηση αυτή, δεδομένου ότι αυτήν την στιγμή από την Πάτρα εξάγουμε επτά χιλιάδες εμπορευματοκιβώτια και εισάγουμε πάνω από πέντε χιλιάδες, δίνοντας έτσι κίνητρο και εργασία στις μεταποιητικές μονάδες. Όλα τα παραπάνω φορτία μεταφέρονται με χερσαία μέσα, γεγονός που ανεβάζει τα κόστη μεταφοράς και, όπως αντιλαμβάνεστε, πλήττει και την ανταγωνιστικότητα των ίδιων των προϊόντων.

Ξέρετε ότι το Επιμελητήριο Αχαΐας έχει πραγματοποιήσει μια ιδιαίτερα προσεγμένη μελέτη, σύμφωνα με την οποία η κατασκευή του εμπορικού λιμένα θα επιδράσει ευεργετικά σε όλη την περιοχή και συγκεκριμένα σε όλη την περιφέρεια της δυτικής Ελλάδας.

Επίσης, αναμένεται ότι θα προσελκύσει επιχειρήσεις του δευτερογενούς κυρίως τομέα, θα διπλασιάσει την παραγωγή και, τέλος, θα αυξήσει τις θέσεις εργασίας τουλάχιστον στη ΒΙΠΕ κατά 50%.

Κλείνοντας, θα ήθελα απλά να σας ρωτήσω αν πιστεύετε -γιατί ακόμα και αν ενταχθεί, δεν σημαίνει ότι σίγουρα θα χρηματοδοτηθεί, αλλά αν δεν ενταχθεί, είναι σίγουρο ότι δεν θα χρηματοδοτηθεί- ότι έχετε τους τρόπους να εξοικονομήσετε τα απαραίτητα κονδύλια, ώστε σε κάθε περίπτωση να προχωρήσει το έργο.

Σε κάθε περίπτωση, εγώ θα είμαι στη διάθεσή σας, κύριε Υπουργέ, προκειμένου να υλοποιηθεί αυτό το έργο, που είναι ζωτικής σημασίας για όλη την περιοχή.

Αν μου επιτρέπετε, κλείνοντας, θα ήθελα να ευχαριστήσω τον κ. Δρίτσα, διότι πράγματι επί των ημερών του ολοκληρώθηκε ένα αίτημα των πολιτών της Πάτρας, που εκκρεμούσε εδώ και δεκαετίες. Και αυτό οφείλουμε να το πιστώνουμε. Να μη λέμε μόνο τα κακά, να λέμε και τα καλά.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Δεν ξέρω αν είχε ακούσει «ευχαριστώ» όταν ήταν εν ενεργεία, αλλά έστω και με καθυστέρηση καλό είναι.

Κύριε Υφυπουργέ, έχετε τον λόγο.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Κύριε Φωτήλα, όπως είπατε κι εσείς, το αναγκαίο και υποχρεωτικό βήμα για να μπορέσει να χρηματοδοτηθεί ένα οποιοδήποτε έργο μεταφορών είναι να ενταχθεί στο Στρατηγικό Πλαίσιο Επενδύσεων Μεταφορών.

Άρα, όπως σας είπα και προηγουμένως, εμείς έχουμε την πρόθεση και θα προσπαθήσουμε πραγματικά να το εντάξουμε, γιατί είναι πολύ σημαντικό όταν γίνεται αυτό το στρατηγικό πλαίσιο να ακούει κάποιος το Υπουργείο Ναυτιλίας και δυστυχώς η προηγούμενη Κυβέρνηση, όταν το έκανε, δεν άκουσε το Υπουργείο Ναυτιλίας και γι’ αυτόν τον λόγο ήταν μικρότερη η συμμετοχή των λιμένων.

Επομένως, σήμερα βρισκόμαστε σε δυο κομβικά σημεία. Το ένα είναι η αναθεώρηση του Στρατηγικού Πλαισίου Επενδύσεων Μεταφορών, του λεγόμενου ΣΠΕΜ, και το άλλο είναι ότι σήμερα ολοκληρώνονται κάποια από τα έργα στον τομέα των μεταφορών, άρα κάποιες εκπτώσεις, κάποια αναθεώρηση του προγράμματος θα γίνει ταυτόχρονα προς το τέλος του 2017. Άρα, όπως σας είπα και πριν, προσπαθούμε ώστε αυτά που θα εντάξουμε να χρηματοδοτηθούν κιόλας. Γι’ αυτό είναι διπλός ο στόχος και σωστά το αναφέρετε.

Άλλωστε, μην ξεχνάτε ότι υπάρχουν κι άλλες δυνατότητες χρηματοδότησης όπως είναι το Connecting Europe Facilities, δηλαδή τα διευρωπαϊκά δίκτυα μεταφορών, όπου το λιμάνι της Πάτρας είναι από τα κύρια λιμάνια και επομένως και εκεί θα μπορούσαμε, από τις αναθεωρήσεις του προγράμματος, να εξοικονομήσουμε κάποια χρήματα.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», τριάντα ένας μαθητές και μαθήτριες και δυο εκπαιδευτικοί από το 1ο Δημοτικό Σχολείο Ηλιούπολης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Πριν εισέλθουμε στη νομοθετική εργασία, σύμφωνα με τη συμπληρωματική ημερήσια διάταξη που σας έχει διανεμηθεί, παρακαλώ τις γραμματείες των Κοινοβουλευτικών Ομάδων να ενημερώσουν ότι θα γίνει μια διακοπή μέχρι τις 11.00΄, ώστε να εισέλθουν στην Αίθουσα οι Κοινοβουλευτικοί Εκπρόσωποι, οι εισηγητές και οι ειδικοί αγορητές, τουλάχιστον, για να αρχίσουμε τη νομοθετική εργασία.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ)**

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, συνεχίζεται η συνεδρίαση.

Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεννέα μαθητές και μαθήτριες και δύο εκπαιδευτικοί συνοδοί τους από το 3ο Δημοτικό Σχολείο Μαγούλας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Αναστάσιος Κουράκης):** Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Κύρωση της τροποποιημένης Συμφωνίας για την ίδρυση της Γενικής Επιτροπής Αλιείας για τη Μεσόγειο».

Θα ήθελα να θυμίσω ότι το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή, μπορεί να λάβουν τον λόγο όσοι έχουν αντίρρηση επί της κυρώσεως αυτής της συμφωνίας.

Ωστόσο, επειδή έχουν κατατεθεί και πέντε τροπολογίες, οι υπ’ αριθμόν 1058/64, 1059/65, 1060/66, 1061/67 και 1062/68, προτείνω για την καλύτερη οργάνωση της συζήτησης, σύμφωνα με το άρθρο 65 παράγραφος 5 του Κανονισμού της Βουλής και σύμφωνα με την απόφαση της Διάσκεψης των Προέδρων της 8-6-2017, να τοποθετηθούν οι εισηγητές και οι ειδικοί αγορητές για δεκαπέντε λεπτά επί της συμφωνίας και επί των τροπολογιών και στη συνέχεια, να λάβουν τον λόγο Βουλευτές από έναν ενιαίο κατάλογο ομιλητών, ο οποίος θα αποτελείται από έναν κύκλο κατ’ αναλογίαν της κοινοβουλευτικής δύναμης των κομμάτων και συγκεκριμένα, από πέντε Βουλευτές από τον ΣΥΡΙΖΑ, τρεις Βουλευτές από τη Νέα Δημοκρατία και έναν Βουλευτή από τα υπόλοιπα κόμματα, καθώς και έναν Ανεξάρτητο Βουλευτή, για επτά λεπτά ο καθένας.

Εννοείται ότι θα πάρουν τον λόγο και οι Υπουργοί, που προτείνουν τις τροπολογίες και μάλιστα θα έλεγα να προηγηθούν, ώστε να έχει εικόνα το Σώμα για τις τροπολογίες αυτές και βεβαίως, ο επισπεύδων Υπουργός.

Προτείνεται η διαδικασία να ολοκληρωθεί γύρω στις 17.00΄ ή ελπίζουμε, τουλάχιστον, εκεί κοντά και εφόσον υπάρξει αίτημα ονομαστικής ψηφοφορίας, θα προστεθεί στη συνέχεια ο χρόνος αυτός και η ψηφοφορία, βεβαίως, θα αρχίσει μετά το τέλος της συζήτησης.

Ερωτάται το Σώμα εάν συμφωνεί.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, θα ήθελα τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, θα ήθελα και εγώ τον λόγο.

**ΠΡΟΕΔΡΕΥΩΝ (Αναστάσιος Κουράκης):** Βεβαίως, κύριε Καραθανασόπουλε. Πρώτα, όμως, ο κ. Δένδιας.

Κύριε Δένδια, σας ακούμε.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, κυρίες και κύριοι συνάδελφοι, είναι προφανές ότι η Νέα Δημοκρατία δεν μπορεί να συμφωνήσει με την προτεινόμενη από το Προεδρείο διαδικασία ούτε με την όλη διαδικασία, η οποία ακολουθείται ως προς το θέμα των πέντε τροπολογιών.

(Θόρυβος στην Αίθουσα)

**ΠΡΟΕΔΡΕΥΩΝ (Αναστάσιος Κουράκης):** Συγγνώμη, κύριε Δένδια.

Σας παρακαλώ, ησυχία. Ευχαριστώ πολύ.

Κύριε Δένδια, συνεχίστε παρακαλώ.

**ΝΙΚΟΛΑΟΣ ΔΕΝΔΙΑΣ:** Κατ’ αρχάς, παραβιάζεται το άρθρο 87 παράγραφος 2 του Κανονισμού της Βουλής -το ξέρετε όλοι- που επιβάλλει την κατάθεση των τροπολογιών προ τριών ημερών, ιδίως τροπολογιών της σημασίας αυτών τις οποίες η Κυβέρνηση θέλει να συζητήσουμε σήμερα.

Παραβιάζεται το άρθρο 74 παράγραφος 5 του Συντάγματος και το άρθρο 88 παράγραφος 3 του Κανονισμού της Βουλής. Πρόκειται περί ασχέτων τροπολογιών με το ίδιο το κείμενο. Επίσης, παραβιάζονται τα άρθρα 112 και 108 του Κανονισμού της Βουλής, γιατί υπάρχει προσθήκη τροπολογιών σε διεθνείς συνθήκες.

Κύριε Πρόεδρε, κυρίες και κύριοι συνάδελφοι, επί της ουσίας, πραγματικά, έχουμε δει όλα αυτά τα χρόνια, τα οκτώ χρόνια στα οποία έρχονται να συζητηθούν εδώ μνημονιακές διατάξεις, πράγματα τα οποία σε μεγάλο βαθμό δεν προξενούν υπερηφάνεια στη Βουλή των Ελλήνων, στο ελληνικό Κοινοβούλιο και πέραν αυτού στην αρχή της λαϊκής κυριαρχίας.

Όμως, σε όλα τα πράγματα υπάρχουν όρια. Η εμφάνιση αιφνιδίως εκπρόθεσμων τροπολογιών οι οποίες αφορούν νομοθέτημα, που προ ολίγων ημερών ψηφίστηκε και που εισάγονται Ιούνιο, ημέρα Παρασκευή, μ’ αυτή τη διαδικασία προστιθέμενες σε διεθνή συνθήκη –το λέω ξανά- αποτελούν την πλήρη γελοιοποίηση του Κοινοβουλίου και της αρχής της λαϊκής κυριαρχίας, κύριε Πρόεδρε. Αν η Κυβέρνηση έχει αποφανθεί ότι η χώρα είναι υποτελής, να μας το διατυπώσει προκειμένου να προβούμε στις σχετικές διαδικασίες και να μην ασχολούμαστε εδώ με την ψήφιση τέτοιων αντικειμένων. Αλλιώς γελοιοποιούμαστε όλοι.

Κατά τούτο, λοιπόν, πρώτον, υπάρχει αντισυνταγματικότητα της όλης διαδικασίας, δεύτερον, υπάρχει ρητή αντισυνταγματικότητα συγκεκριμένης τροπολογίας για την οποία υπάρχει διατύπωση του Ελεγκτικού Συνεδρίου και, τρίτον, πέραν και πάνω απ’ όλα αυτά, υπάρχει πλήρης γελοιοποίηση της λαϊκής κυριαρχίας. Εκεί πρέπει κάπου, κάπως, κάποτε αυτό το πράγμα να σταματήσει.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ.

Ο κ. Θεοχαρόπουλος έχει τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, κύριοι Υπουργοί, η σημερινή διαδικασία είναι εξευτελιστική. Θα χρησιμοποιήσω αυτήν την ορολογία. Πραγματικά είναι εξευτελιστική. Σε μία διαδικασία κύρωσης της τροποποιημένης συμφωνίας για την ίδρυση της Γενικής Επιτροπής Αλιείας για τη Μεσόγειο, σε μία κύρωση που η διαδικασία προβλέπει ουσιαστικά συγκεκριμένα πράγματα και δεν προβλέπει τίποτε από όλα όσα γίνονται σήμερα, έρχεστε και φέρνετε το προηγούμενο βράδυ πέντε τροπολογίες –ούτε καν με τη μορφή νομοσχεδίου- και ξεπερνάτε και τον εαυτό σας, διότι σας είχαμε πει ότι δεν είναι δυνατόν να πάμε με τη μορφή του επείγοντος. Σας είχαμε πει ότι δεν είναι δυνατόν να πάμε με τη μορφή του κατεπείγοντος.

Αντί, λοιπόν, να ακούσετε κάποια από αυτές τις κριτικές που κάναμε για τη μορφή του κατεπείγοντος, ξεπερνάτε και τη μορφή του κατεπείγοντος και φέρνετε το προηγούμενο βράδυ σε διεθνή σύμβαση, χωρίς καν να έχει περάσει από την επιτροπή καμμία μέρα –αυτό συμβαίνει σήμερα- πέντε τροπολογίες, αλλαγές που σας επιβάλλονται και δείχνουν απόλυτη υποτέλεια ακόμη και στο πώς γράφετε την αιτιολογική έκθεση.

Αν νομίζετε ότι το ελληνικό Κοινοβούλιο, οι Βουλευτές, μπορούν να παίζουν αυτόν τον ρόλο και για τα δικά σας λάθη και τις δικές σας αυταπάτες να έρχονται με αυτόν τον σημερινό απαράδεκτο τρόπο να συζητούν και να νομοθετούν, είστε βαθιά νυχτωμένοι.

Εδώ, βεβαίως και το Προεδρείο της Βουλής, κύριε Πρόεδρε, χρειάζεται να πάρει συγκεκριμένες πρωτοβουλίες. Για παράδειγμα, σήμερα πρέπει να ανοίξει κατάλογος ομιλητών, πέραν των συγκεκριμένων ομιλητών που έχουν οριστεί. Το είχαμε κάνει στις διαδικασίες κυρώσεων, όταν ξεκίνησε μία τέτοια λογική με άσχετες τροπολογίες. Έτσι, λοιπόν, να γίνει και σήμερα, δηλαδή να γίνει κανονική συζήτηση έστω σήμερα, διότι ούτε αυτό μπορεί να γίνει με αυτή τη διαδικασία της κύρωσης, για να αποκαλυφθεί το μέγεθος της σημερινής υποτελούς νομοθέτησης.

Πραγματικά υπάρχουν και όρια. Σ’ αυτά τα όρια η Κυβέρνηση και το Προεδρείο της Βουλής πρέπει να βάλουν, επιτέλους, ένα τέλος.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Ο κ. Παππάς έχει τον λόγο.

**ΧΡΗΣΤΟΣ ΠΑΠΠΑΣ:** Κύριε Πρόεδρε, δεν παραβιάζεται σήμερα μόνο ο Κανονισμός της Βουλής. Εγώ θα μιλήσω επί της ουσίας και θα πω ότι όχι μόνο γελοιοποιείται, αλλά ευτελίζεται κυριολεκτικά το ελληνικό Κοινοβούλιο και η Κυβέρνηση με τις σημερινές μεθοδεύσεις και όχι μόνο.

Διαφωνήσαμε στη Διάσκεψη των Προέδρων, διαφωνούμε και επί της ουσίας. Γνωρίζετε όλοι ότι το πρόγραμμα δεν βγαίνει. Γνωρίζετε δε όλοι ότι τα μνημόνια είναι εθνική καταστροφή και προάγγελος μεγαλύτερων δεινών για την πολύπαθη πατρίδα μας και τον λαό της. Καταλαβαίνετε τι εννοώ.

Γνωρίζετε όλοι ότι η μοναδική δύναμη πραγματικής εθνικής αντίστασης είναι η Χρυσή Αυγή και όχι οι υποκριτές, που εναντιώνονται δήθεν στο μνημόνιο και κάνουν ενστάσεις αντισυνταγματικότητας λέγοντας, όμως, ότι «δεν θα ψηφίσουμε το μνημόνιο», κάνοντας φθηνή αντιπολίτευση -και εννοώ την Νέα Δημοκρατία-, «αλλά θα το εφαρμόσω το μνημόνιο, θα εφαρμόσω τα μέτρα». Ποτέ δεν ακούσαμε τη Νέα Δημοκρατία να πει ρητά: «Όποτε και αν εμείς γίνουμε κυβέρνηση δεν θα εφαρμόσουμε τα μέτρα». Εσείς τουλάχιστον το είπατε. Είπατε ψέματα στον ελληνικό λαό ότι θα σκίσετε τα μνημόνια. Δεν τα σκίσατε. Τη Νέα Δημοκρατία δεν την ακούμε εντίμως να πει «Δεν θα εφαρμόσω τα μέτρα», τουναντίον λέει ότι «δεν τα ψηφίζω μεν, τα εφαρμόζω δε». «Εντίμως» λέω, αλλά ποιος έχασε την τιμή του για να τη βρει η «Δεξιά»;

**ΠΡΟΕΔΡΕΥΩΝ (Αναστάσιος Κουράκης):** Ο κ. Καραθανασόπουλος έχει τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, το Κομμουνιστικό Κόμμα Ελλάδας απευθυνόμενο στους εργαζόμενους και στον λαό μας καταγγέλλει την Κυβέρνηση ΣΥΡΙΖΑ - ΑΝΕΛ, γιατί για άλλη μια φορά, με άθλιες και απαράδεκτες μεθοδεύσεις φέρνει νέα αντιλαϊκά, πολύ σκληρά μέτρα, ενάντια στην λαϊκή οικογένεια.

Η Κυβέρνηση, με την κατάπτυστη αυτή διαδικασία νομοθέτησης fast track με τη μορφή τροπολογιών δρομολογεί νέες περικοπές, νέες μειώσεις στις συντάξεις με το «πάγωμα» των συντάξεων για έναν ακόμη χρόνο. Οδηγεί σε νέες απώλειες κατά 250 εκατομμύρια ευρώ τους συνταξιούχους. Επιβεβαιώνει, δηλαδή, ότι και κατά τη διάρκεια της ανάπτυξης ωφελημένοι από αυτήν θα είναι οι πλουτοκράτες, ενώ ο λαός θα συνεχίσει να ματώνει. Παραπέμπει στις καλένδες το ζήτημα των συλλογικών συμβάσεων. Η καταληκτική ημερομηνία 21-8-2018 έγινε «όταν ολοκληρωθούν τα μνημόνια», τα μνημόνια διαρκείας, χωρίς ημερομηνία λήξης. Ανοίγει τον δρόμο για περαιτέρω καρατόμηση του αφορολόγητου, όταν αναφέρει ότι οι ελληνικές αρχές σε συμφωνία με τους δανειστές, τους ιμπεριαλιστικούς οργανισμούς δηλαδή, θα εφαρμόζει τις αναγκαίες προσαρμογές. Διευκολύνει ακόμα περαιτέρω τους ηλεκτρονικούς πλειστηριασμούς.

Τα μέτρα αυτά αποτελούν τη συνέχεια, αποτελούν μέρος του νέου αντιλαϊκού πακέτου του τέταρτου μνημονίου που συμφώνησε η Κυβέρνηση ΣΥΡΙΖΑ-ΑΝΕΛ στο πλαίσιο της δεύτερης αξιολόγησης με την Ευρωπαϊκή Ένωση, το Διεθνές Νομισματικό Ταμείο και την Ευρωπαϊκή Κεντρική Τράπεζα, αποτελούν τα προαπαιτούμενα για τη διαχείριση του κρατικού χρέους. Είναι φανερό ότι τις όποιες διευκολύνσεις για την εξυπηρέτηση του κρατικού χρέους θα τις πληρώσει πανάκριβα η εργατική, λαϊκή οικογένεια. Ήδη τις πληρώνει. Ο λαός ματώνει για ένα χρέος το οποίο δεν έκανε και για το οποίο δεν ευθύνεται. Δεν αποτελεί εθνικό στόχο ούτε η απομείωση του κρατικού χρέους ούτε η ένταξη στην ποσοτική χαλάρωση ούτε η έξοδος στις αγορές. Αυτοί οι στόχοι είναι σκληροί ταξικοί στόχοι, που υπηρετούν τις ανάγκες των μονοπωλιακών ομίλων, της αστικής τάξης και του κεφαλαίου. Τίποτα καλό δεν έχει να περιμένει ο ελληνικός λαός.

Καλούμε τους εργαζόμενους να δυναμώσουν την πάλη τους, να ξεσηκωθούν και να περάσουν στην αντεπίθεση. Η συμφωνία που ετοιμάζεται να υπογράψει η Κυβέρνηση στο Eurogroup στις 15 του μηνός είναι αντεργατική, αντιλαϊκή. Η Κυβέρνηση ΣΥΡΙΖΑ - ΑΝΕΛ ακολουθεί τον δρόμο των προηγούμενων κυβερνήσεων της Νέας Δημοκρατίας και του ΠΑΣΟΚ, όχι μόνο στην υλοποίηση της αντιλαϊκής πολιτικής αλλά και στον τρόπο νομοθέτησής της. Καταπατά ακόμα και τις προβλεπόμενες διαδικασίες, για να περιορίσει τη δυνατότητα συζήτησης στη Βουλή αλλά και την αποκάλυψη της εχθρικής για τους εργαζόμενους πολιτική της.

Η φαντασία σας οργιάζει. Ο κατήφορος δεν έχει όριο. Την επόμενη φορά ας κάνετε και μια εικονική συνεδρίαση διά περιφοράς και μάλιστα και με αναδρομική ημερομηνία. Από εσάς είναι όλα δυνατόν να τα περιμένουμε.

Το ΚΚΕ καταδικάζει, λοιπόν, αυτές τις άθλιες μεθοδεύσεις, καταψηφίζει τις κατάπτυστες τροπολογίες, δεν νομιμοποιεί τις πραξικοπηματικές διαδικασίες και αποχωρεί από την συνεδρίαση, κύριε Πρόεδρε.

(Στο σημείο αυτή η Κοινοβουλευτική Ομάδα του Κομμουνιστικού Κόμματος Ελλάδας αποχωρεί από την Αίθουσα)

**ΠΡΟΕΔΡΕΥΩΝ (Αναστάσιος Κουράκης):** Προχωρούμε στους υπόλοιπους Κοινοβουλευτικούς Εκπροσώπους, εφόσον θέλουν να τοποθετηθούν.

**ΧΡΗΣΤΟΣ ΠΑΠΠΑΣ:** Κύριε Πρόεδρε, θα ήθελα να κάνω μια διευκρίνιση για τα Πρακτικά.

**ΠΡΟΕΔΡΕΥΩΝ (Αναστάσιος Κουράκης):** Είμαστε σε διαδικασία. Να μιλήσουν και οι άλλοι και στο τέλος θα πάρετε τον λόγο.

Ο κ. Αμυράς έχει ζητήσει τον λόγο.

Ορίστε, κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, εδώ πρόκειται για την απόλυτη κοινοβουλευτική ταπείνωση.

Δεν είναι μόνο ότι φέρνετε στην ουσία τα «ρέστα» του μνημονίου σε μια διεθνή σύμβαση για τα ψάρια, αλλά αντιμετωπίζετε, κυρίες και κύριοι της Κυβέρνησης, κυρίως τους Βουλευτές της Συμπολίτευσης, δηλαδή, του ΣΥΡΙΖΑ και των ΑΝΕΛ, σαν ένα κοπάδι ψάρια που θα ψηφίσουν μέσα σε διαδικασίες ταχύτητας μέτρα, διατάξεις που θα επηρεάσουν οικονομικά και πρακτικά τη ζωή των Ελλήνων για πάρα πολλά χρόνια.

Η δε προχειρότητα, κύριε Πρόεδρε, αυτού του είδους της νομοθέτησης φαίνεται και αποδεικνύεται ξεκάθαρα και από το γεγονός ότι η τροπολογία για τις συλλογικές συμβάσεις, κυρία Υπουργέ και κύριε Υπουργέ, με τον αριθμό 1059 είναι mot a mot, ίδιο ακριβώς το κείμενο, με το άρθρο 15 του τέταρτου μνημονίου. που ψηφίσατε πριν από δυο βδομάδες. Και ερωτώ: Θα καλέσει ξανά η Κυβέρνηση τη Συμπολίτευση να ξαναψηφίσει ως τροπολογία κάτι που ψηφίσατε οι ίδιοι πριν από δύο βδομάδες; Τι είναι αυτή η κατάσταση; Προχειρότητα ή κουτοπονηριά; Τώρα μπαίνω μάλιστα στο site της Βουλής για να δω την τροπολογία και βλέπω ότι την έχετε κατεβάσει. Εξηγήστε μας περί τίνος πρόκειται.

Εμείς είμαστε, βεβαίως, αντίθετοι στη διαδικασία που έχετε επιλέξει για να φέρετε τα «ρέστα» του μνημονίου και ζητάμε, κύριε Πρόεδρε, να ανοίξει και κατάλογος ομιλητών χωρίς όριο, χωρίς δέσμευση, χωρίς περιορισμούς. Εδώ πρόκειται για μια έξτρα μνημονιακή -πώς να το πω- σκαμπίλα –και λυπάμαι για την έκφραση- προς τους Έλληνες πολίτες. Τουλάχιστον να έχουν τον χρόνο, ιδιαίτερα οι Βουλευτές του ΣΥΡΙΖΑ και των ΑΝΕΛ για να τους ακούσουμε, για να δούμε προς τα πού τάσσονται. Τάσσονται υπέρ της σκαμπίλας ή υπέρ τού να σταματήσουμε και να απωθήσουμε τέτοιου είδους κοινοβουλευτικά καψόνια;

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πέντε φοιτήτριες και φοιτητές καθώς και δύο εκπαιδευτικοί συνοδοί τους από το Πανεπιστήμιο Χιούστον.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωρούμε με τον Κοινοβουλευτικό Εκπρόσωπο του ΣΥΡΙΖΑ κ. Νίκο Ξυδάκη.

Κύριε Ξυδάκη, έχετε τον λόγο.

**ΝΙΚΟΛΑΟΣ ΞΥΔΑΚΗΣ:** Ευχαριστώ, κύριε Πρόεδρε.

Ακούω προσεκτικά τις ενστάσεις, τις αντιρρήσεις και τις αιτιάσεις των συναδέλφων της Αντιπολίτευσης. Σε αρκετά συμφωνώ. Όμως, επίσης, πρέπει να συμφωνήσουμε ότι από το 2010 το Κοινοβούλιο τελεί σε καθεστώς εξαίρεσης. Αν το αρνηθείτε…

**ΙΩΑΝΝΗΣ ΤΡΑΓΑΚΗΣ:** Δεν είναι έτσι.

**ΝΙΚΟΛΑΟΣ ΞΥΔΑΚΗΣ:** Σας παρακαλώ, δεν διέκοψα κανέναν.

Να μιλήσουμε τη γλώσσα του πολιτικού πραγματισμού και τη γλώσσα των εθνικών αναγκών. Η Κυβέρνηση…

**ΜΑΥΡΟΥΔΗΣ ΒΟΡΙΔΗΣ:** Τώρα προέκυψε αυτό;

**ΝΙΚΟΛΑΟΣ ΞΥΔΑΚΗΣ:** Σας παρακαλώ πολύ τώρα. Μην το κάνουμε μαθητικό αμφιθέατρο.

Υπάρχει μια μείζων επιλογή πολιτικής από την Κυβέρνηση, να εξαντλήσει τα προαπαιτούμενα τα οποία θέτουν οι δανειστές, όπως εξαντλούνται κατά το μάλλον ή ήττον με διάφορες τακτικές από το 2010, για να πάμε σε ένα καθαρό διαπραγματευτικό πεδίο στο επόμενο Eurogroup. Ήδη έχουν αναληφθεί…

**ΜΑΥΡΟΥΔΗΣ ΒΟΡΙΔΗΣ:** Και γιατί δεν μπορούσε να έρθει ως κατεπείγον και να συζητηθεί σήμερα στην επιτροπή και αύριο στην Ολομέλεια;

**ΝΙΚΟΛΑΟΣ ΞΥΔΑΚΗΣ:** Θα σας το εξηγήσω.

**ΠΡΟΕΔΡΕΥΩΝ (Αναστάσιος Κουράκης):** Όχι, όμως, παρεμβάσεις. Σας παρακαλώ πολύ. Δεν βοηθάτε, κύριε Βορίδη.

**ΝΙΚΟΛΑΟΣ ΞΥΔΑΚΗΣ:** Ήδη έχουν αναληφθεί έντονες διπλωματικές πρωτοβουλίες και εκτός Ελλάδος για λογαριασμό της Ελλάδος, για να φτάσουμε σε κάποιες διατυπώσεις για το χρέος, να πάμε σε κάποια αρχή ξέφωτου για τη χώρα μας.

Αυτό συμβαίνει τα τελευταία επτάμισι, οκτώ χρόνια στην Ελλάδα. Το ξέρουμε. Αυτή είναι η πολιτική επιλογή της Κυβέρνησης. Είναι διαφανής, είναι δημόσια, τη γνωρίζουν όλοι, τη γνωρίζουν τα κόμματα της Αντιπολίτευσης και όλοι γνωρίζουμε την ιστορική δοκιμασία που περνάει η χώρα από τις αρχές του 2010. Δεν είναι κάτι καινούργιο.

Όσον αφορά τα προαπαιτούμενα, ετέθησαν στο τραπέζι τελευταία στιγμή από τους δανειστές. Δεν είναι δική μας επιλογή. Θα ήταν πολύ πιο εύκολο και για το Κοινοβούλιο και για τις αντοχές των συναδέλφων και για τις αντοχές της Συμπολίτευσης να περάσουν στο περασμένο πακέτο των μεγάλων μέτρων. Ετέθησαν την τελευταία στιγμή. Ετέθησαν για τις δικές τους σκοπιμότητες και για τη δική τους πολιτική λογική.

**ΓΕΩΡΓΙΟΣ ΑΜΥΡΑΣ:** Γιατί τα αποδέχονται;

**ΝΙΚΟΛΑΟΣ ΞΥΔΑΚΗΣ:** Θα αφήσουμε πέντε «ουρές» επουσιώδεις να υπονομεύσουν τη μείζονα πολιτική προσπάθεια; Αυτό είναι το αίτημα το δικό μας. Ήδη τη Δευτέρα έρχεται εσπευσμένως ο Γάλλος Υπουργός Οικονομικών Λεμέρ στην Αθήνα να ενημερώσει.

**ΓΕΩΡΓΙΟΣ ΑΜΥΡΑΣ:** …(δεν ακούστηκε)

**ΠΡΟΕΔΡΕΥΩΝ (Αναστάσιος Κουράκης):** Κύριε Αμυρά, αν έχετε την καλοσύνη...

**ΝΙΚΟΛΑΟΣ ΞΥΔΑΚΗΣ:** Την επόμενη Τετάρτη γίνεται το Eurogroup.

**ΠΡΟΕΔΡΕΥΩΝ (Αναστάσιος Κουράκης):** Κύριε Αμυρά, παρακαλώ.

**ΝΙΚΟΛΑΟΣ ΞΥΔΑΚΗΣ:** Κάνω έκκληση στο νου, στη λογική ενός πολιτικού πραγματισμού, ενώπιον μιας εθνικής ανάγκης. Αν μπορούμε να τα κατανοήσουμε, προχωρούμε. Αυτό είναι.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Ο Κοινοβουλευτικός Εκπρόσωπος της Ένωσης Κεντρώων κ. Μεγαλομύστακας έχει ζητήσει τον λόγο.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κύριε Πρόεδρε, πραγματικά, αυτό που συμβαίνει σήμερα αποτελεί ντροπή για όλους μας και κυρίως ντροπή γι’ αυτούς που ισχυρίζονται ότι είναι αριστεροί, καθώς δεν μπορούμε να παραδεχόμαστε μέσα στο Κοινοβούλιο ότι πλέον δεν νομοθετούμε εμείς και δεν κάνουμε αυτό που πρέπει για τη χώρα μας.

Νομίζω ότι σας έχουν καταλάβει οι δανειστές. Σας έχουν βάλει στην ίδια κατηγορία με τους προηγούμενους, αυτούς που ήξεραν πώς θα τους διαχειριστούν, καθώς όλη η διαφθορά και όλες οι παθογένειες του παρελθόντος μάς οδήγησαν εδώ. Με τους προηγούμενους ίσως «πατούσαν» σε αυτό και ήξεραν ποια σκάνδαλα είχαν. Εσείς υποστηρίζετε ότι είστε καθαροί, αλλά δεν βλέπουμε καμμία απολύτως αλλαγή. Αυτό που συνέβαινε το 2010 συμβαίνει ακόμη και τώρα.

Ο κόσμος δεν σας επέλεξε γι’ αυτό. Έχουμε καταντήσει μέσα στη Βουλή να νομοθετούμε με το καθεστώς του επείγοντος, του κατεπείγοντος και με εκπρόθεσμες τροπολογίες. Αυτό ευτελίζει πραγματικά το πολίτευμά μας, την Κοινοβουλευτική Δημοκρατία, καθώς δεν γίνεται λίγες ώρες πριν να μας δίνετε τροπολογίες άσχετες με το νομοσχέδιο, που είναι πολύ σημαντικές, καθώς αποτελούν προαπαιτούμενα για τη συμφωνία και να θέλετε να έλθουμε εμείς σήμερα να τις υπερψηφίσουμε.

Είναι, πραγματικά, κάτι που δεν μπορώ να διανοηθώ. Μας έχουν περάσει για καρπαζοεισπράκτορες οι δανειστές; Δεν καταλαβαίνω. Δεν είχατε τον χρόνο; Εγώ πιστεύω ότι ακόμη και με την πίεση του Eurogroup θα μπορούσατε να το φέρετε την άλλη εβδομάδα, τη Δευτέρα και την Τρίτη να συζητηθεί, να υπάρχει χρόνος. Και αν θέλετε να το φέρετε σήμερα, γιατί δεν ανοίγετε τον κατάλογο; Να ακούσουμε εσάς, τους εκπροσώπους της συγκυβέρνησης, τη θέση σας, αν πρέπει να τα στηρίξουμε. Ή πάλι με μαύρη καρδιά θα τα ψηφίζετε και αφού εφαρμοστούν, μετά θα κάνετε συναντήσεις μεταξύ σας, για να δείτε πώς θα μπορέσετε να ακυρώσετε τις αποφάσεις σας; Δεν είναι σοβαρή πολιτική αυτή.

Δεν θέλετε την ψήφο μας. Θα τα ψηφίσετε μόνοι σας. Θα ψηφίσετε το μνημόνιο αυτό και έτσι όπως πάτε θα φέρετε κι άλλο μνημόνιο, γιατί δυστυχώς δεν εκπέμπουν καμμία απολύτως σοβαρότητα τα όσα πολιτεύεστε. Δυστυχώς. Σοβαρότητα δεν είναι το να ψηφίζω και μετά από δύο μέρες να βγαίνω και να φέρνω τροπολογίες με τις οποίες θα προσπαθώ να αναιρέσω τον νόμο που ψήφισα. Δυστυχώς. Γιατί δεν ανοίγει ο κατάλογος; Να μιλήσετε όλοι, να δούμε ποια είναι η θέση σας, ποια από αυτά πιστεύετε, με ποια από αυτά συμφωνείτε και τι ακριβώς θέλετε να πετύχετε με όλα αυτά.

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε κι εμείς.

Τον λόγο έχει ο Κοινοβουλευτικός Εκπρόσωπος των Ανεξαρτήτων Ελλήνων κ. Αθανάσιος Παπαχριστόπουλος.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Κύριε Πρόεδρε, θα γίνω λίγο δυσάρεστος.

Ναι, πράγματι δεν είναι ό,τι ευχάριστο να σου επιβάλλει ο δυνατός όρους. Έχει μεγάλη σημασία, όμως, τουλάχιστον τα κόμματα που κυβέρνησαν σαράντα χρόνια να θυμηθούν ποιος έφερε τη χώρα εδώ και την έκανε αδύναμο κρίκο.

Θα γίνω δυσάρεστος υπενθυμίζοντας ότι όταν η ανεργία είναι στο 27%, όταν το ¼ των περιουσιακών στοιχείων έχει χαθεί, όταν το 120% του ΑΕΠ το παραλαμβάνουμε στο 180% και όταν το χρέος, για το οποίο δεν ευθυνόμαστε, είναι 325 δισεκατομμύρια ευρώ -και το πώς έγιναν αυτά το βλέπουμε σήμερα μετά από πολλά χρόνια στις εξεταστικές για την υγεία και τα εξοπλιστικά- ναι, είμαστε αδύναμος κρίκος.

Σας ερωτώ: Στις 15 του μήνα είναι το Eurogroup και στις 22 η Σύνοδος Κορυφής. Έντιμα διερωτηθείτε μέσα σας: Έχουμε άλλη επιλογή; Πράγματι θέλετε να μην τα ψηφίσουμε; Είδατε τι έπαθαν ο Φάρατζ στην Αγγλία και οι Ευρωσκεπτικιστές; Εξαφανίστηκαν! Τσαμπουκάδες …

(Θόρυβος - Γέλωτες από τις πτέρυγες της Νέας Δημοκρατίας και της Δημοκρατικής Συμπαράταξης ΠΑΣΟΚ - ΔΗΜΑΡ)

Ακούστε λίγο. Επαναστατικός οίστρος εκ τους ασφαλούς δεν δικαιολογείται και δεν απολογούμεθα σε αυτούς, που λεηλάτησαν τη χώρα σαράντα χρόνια.

Ναι, είμαστε εδώ με απόλυτη διαφάνεια, να κάνουμε αυτό που πρέπει για να φύγει η χώρα από αυτήν την επιτροπεία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Παπαχριστόπουλο.

Ο Πρόεδρος της Βουλής κ. Νικόλαος Βούτσης έχει τον λόγο.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Ακούστηκαν εκφράσεις περί γελοιοποίησης, ευτελισμού, ντροπής κ.λπ.. Είναι προφανές πως η σιωπή δεν είναι χρυσός και ποτέ δεν την ακολουθήσαμε, όχι μόνο εγώ προσωπικά, που δεν το έχω ακολουθήσει ποτέ, αλλά και συνάδελφοι απ’ όλες τις πτέρυγες. Πρέπει να τοποθετούμαστε επί της ουσίας στη συζήτηση που γίνεται.

Μάλιστα, χθες σε μια καλή συνεδρίαση της Διάσκεψης των Προέδρων -της οποίας το κλίμα δεν είχε καμμία σχέση με κάποιες διαρροές από ορισμένες πλευρές ότι έγινε χαμός κ.λπ.- δόθηκαν οι εξηγήσεις, άσχετο αν δεν έγιναν δεκτές. Αντικρούστηκαν από τους εκπροσώπους της Αξιωματικής Αντιπολίτευσης και της Ελάσσονος Αντιπολίτευσης, αλλά δόθηκαν εξηγήσεις και σε ένα πάρα πολύ σοβαρό και πολιτικό πλαίσιο. Μπορεί όποιος εκ των συναδέλφων θέλει να ανατρέξει και στα Πρακτικά. Πιστοποιήθηκε κατά πλειοψηφία ότι πρέπει να ακολουθήσουμε αυτή τη διαδικασία. Σωστά επαναλαμβάνεται επί της ουσίας αυτή η συζήτηση σε επίπεδο Ολομέλειας και είναι εύλογο.

Κυρίες και κύριοι συνάδελφοι, δεν έχει κανένα νόημα να ανατρέξουμε για να πούμε ακριβώς πόσα και ποιοι τα έκαναν σε σχέση με συζητήσεις και διαδικασίες του Κοινοβουλίου, οι οποίες πράγματι σε όλο το παρελθόν διάστημα και μέχρι σήμερα, αρκετές φορές έχουν πληγεί ως προς την ορθότητα και τη διαδικαστική τους υφή. Απλώς θα υπενθυμίσω για τη συζήτηση και μόνο, χωρίς καμμία διάθεση συμψηφισμού ή αντίστιξης, ένα πλήθος διαδικασιών μέσα από πράξεις νομοθετικού περιεχομένου, όπου ούτε καν ως τροπολογίες ή ως συζητήσεις κατεπείγοντος ή επείγοντος στη Βουλή, σε κρίσιμες φάσεις λόγω προθεσμιών ή άλλων διαδικασιών, υπείχαν κατά το Σύνταγμα θέση νομοθέτησης και βεβαίως με τη δέσμευση που όλοι γνωρίζουμε μετά από σαράντα ή πόσες μέρες, να εγκρίνονται και από το ελληνικό Κοινοβούλιο. Υπήρξε, λοιπόν, σειρά τέτοιων διαδικασιών προβλεπόμενες ή στα όρια του Συντάγματος, του Κανονισμού κ.λπ. που παρακολούθησαν αυτή την επώδυνη διαδικασία αυτά τα χρόνια.

Να έρθουμε, όμως, στην ουσία, γιατί περί της ουσίας πρόκειται και χθες με βάση την ουσία αντικρούσαμε και τις σχετικές αιτιάσεις στη Διάσκεψη των Προέδρων.

Κυρίες και κύριοι συνάδελφοι, όλοι γνωρίζουν ότι ευτυχώς η διαδικασία της συζήτησης για τη δεύτερη αξιολόγηση έχει πάρει έναν πολυπαραγοντικό και διεθνή χαρακτήρα σε όλα τα επίπεδα. Επαναλαμβάνω, ευτυχώς, διότι έχουν έρθει στην επιφάνεια όλα αυτά για τα οποία είτε εικάζαμε, είτε γνωρίζαμε, είτε όλοι οι συνάδελφοι από τα ευρωπαϊκά κόμματα της ευρύτερης οικογένειας στην οποία ανήκουν ήξεραν: Αντιθέσεις, αντιπαραθέσεις, νοοτροπίες, πολιτικές πιέσεις, τρικλοποδιές, επιτρέψτε μου την έκφραση. Να θυμίσω διαλόγους που είχαν γίνει πριν από έναν χρόνο και είχαν βγει στη δημοσιότητα, που έλεγαν μια συγκεκριμένη στρατηγική, η οποία θα ακολουθείτο;

Βλέπουμε κάθε μέρα τη διαδικασία, καθώς όλοι ανατρέχουμε στα sites. Δεν είναι δυνατόν να έχουμε συνεχώς δίπλα μας τον Υπουργό Οικονομικών, που προΐσταται της διαπραγματευτικής ομάδας, για να μας ενημερώνει. Γνωρίζουμε ότι γίνεται μια εξαιρετική προσπάθεια από πλευράς της Κυβέρνησης. Έτσι τη χαρακτηρίζω εγώ. Από άλλους χαρακτηρίζεται ως υποκριτική ή οτιδήποτε άλλο. Δεν παίζει ρόλο. Αυτή η διεθνής συζήτηση αφορά εν πολλοίς πάρα πολλά πράγματα, πάρα πολλά μέτωπα, πάρα πολλούς συσχετισμούς, ακόμα και την ίδια την «αρχιτεκτονική» της Ευρώπης μετά το 2018. Αυτή η διεθνής συζήτηση γίνεται επ’ αφορμή του ελληνικού προγράμματος και της συζήτησης και της πίεσης που υπάρχει. Γνωρίζουμε όλοι πάρα πολύ καλά ότι αυτή η συζήτηση εξελίσσεται.

Eίμαι αισιόδοξος -και το λέω ευθύτατα- ότι η εξέλιξή της τις προσεχείς μέρες, επικουρική απολύτως, θα είναι στην κατεύθυνση η χώρα να πετύχει μια συμφωνία με βάση την οποία σε ορατό διάστημα, εννοώ στο πλαίσιο των θεσπισμένων προθεσμιών και του θεσπισμένου ορίζοντα, να προχωρήσει και στην έξοδο στις αγορές και στην τακτοποίηση του χρέους και σε όλα τα προαπαιτούμενα, διότι ακριβώς η ελληνική οικονομία βρίσκεται –και όλοι το αναφέρουν αυτό διεθνώς, δεν αναφέρεται μόνο εδώ μέσα- με βάση τα τελευταία στοιχεία, που υπάρχουν για κρίσιμους τομείς, είτε κοινωνικούς όπως η ανεργία, είτε για οικονομικούς που αφορούν στην ανάπτυξη, στην οποία έχει μπει ήδη η χώρα μας από το πρώτο τρίμηνο- σε μια κατάσταση που μπορεί, πράγματι, ως εφαλτήριο και με την παρούσα συμφωνία, τη δεύτερη αξιολόγηση, χωρίς επιπλέον επί της ουσίας μέτρα τώρα -τα οποία θα αναλαμβάνοντο και επ’ αυτού η συζήτηση εξηντλήθη την προηγούμενη φορά εδώ πέρα- να προχωρήσει και να έχει έναν πολύ καλό οδικό χάρτη με βάση αυτά τα οποία έχουν προδιαγραφεί.

Προς τα εκεί πηγαίνει αυτή η διεθνής συζήτηση, που δεν είναι συζήτηση ημερίδας, αλλά είναι μια σκληρή αντιπαράθεση απόψεων ανάμεσα σε οργανισμούς, σε Υπουργεία οικονομικών, σε ηγέτιδες δυνάμεις της Ευρωπαϊκής Ένωσης, οι οποίες παρακολουθούν όπως κι εμείς και τον εκλογικό κύκλο –και σημειώστε το αυτό- που γίνεται στην ευρωπαϊκή ήπειρο και όλοι προσπαθούν να κερδίσουν πόντους και στη γενικότερη συζήτηση, που γίνεται για το μέλλον της Ευρώπης, στην οποία συμμετέχουμε όλοι μας, η οποία μέσα στο 2017 και προς το τέλος του θα οριοθετήσει ενδεχομένως μια νέα «αρχιτεκτονική», κάποιους νέους συσχετισμούς, μέτρα αλληλέγγυας αντιμετώπισης των αδιεξόδων και των κρίσεων της Ευρωπαϊκής Ένωσης κ.λπ..

Κλείνω με αυτό, γιατί μακρηγόρησα και με συγχωρείτε. Χθες ήμουν αναλυτικός στη Διάσκεψη των Προέδρων, το γνωρίζουν οι συνάδελφοι: Η επιλογή της Κυβέρνησης έγινε με δεδομένο το ότι δεν υπήρχαν δυνατότητες να πάμε τη Δευτέρα, δηλαδή, σε μια πιο κανονική διαδικασία, γιατί ούτε αυτή θα ήταν όπως θα έπρεπε, διότι εξελίσσονται σήμερα, αύριο, ήδη χθες το βράδυ εξελίχθηκαν, στη βάση και της απόφασης που πήραμε ότι σήμερα συζητιούνται, μια σειρά από συζητήσεις.

Ειπώθηκε προηγούμενα -και το άκουσα- ότι θα έρθει και ο Υπουργός Οικονομικών της Γαλλίας. Δεν είναι τίποτα το σπουδαίο αυτό, αλλά απλώς επί μια εβδομάδα ο νέος Γάλλος Υπουργός Οικονομικών έκανε μια σειρά συζητήσεων -διερευνητικών και άλλων- στη βάση σχεδίων πολύ καλύτερων από αυτά τα οποία είχαν παρουσιαστεί και τα οποία σωστά, κατά την άποψή μου, απερρίφθησαν από την ελληνική Κυβέρνηση στις 22 Μαΐου. Αυτή είναι η κατάσταση. Δεν μπορούσε να πάει διαφορετικά η συζήτηση παραπέρα γι’ αυτούς τους λόγους.

Άρα, η πρότασή μου είναι να υπάρξει η διαδικασία, να γίνει όσο θα γίνει η αντίκρουση επί της ουσίας των θεμάτων που έχουν τεθεί και όλοι θα κρίνουν την επάρκεια από τους Υπουργούς της Κυβέρνησης. Ακούσαμε, παραδείγματος χάριν, λίγο νωρίτερα τον κ. Καραθανασόπουλο επί της ουσίας να τοποθετείται και στα πέντε αντικείμενα. Να γίνει, λοιπόν, αντίκρουση, να διαφωτιστεί η Ολομέλεια και με μια διαδικασία την οποία να περιφρουρήσουμε –και είμαι σίγουρος πως θα το κάνουμε επί της ουσίας- να εξελιχθεί μέχρι σήμερα το απόγευμα.

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, μπορώ να έχω τον λόγο;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, επί της διαδικασίας, μπορώ να έχω τον λόγο;

**ΧΡΗΣΤΟΣ ΠΑΠΠΑΣ:** Κύριε Πρόεδρε…

**ΠΡΟΕΔΡΕΥΩΝ (Αναστάσιος Κουράκης):** Δύο λεπτά. Δεν θα προχωρήσουμε έτσι με δευτερολογίες.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε …

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ, κύριε Βορίδη, δεν έχετε τον λόγο.

Έχει ζητήσει τον λόγο ο επισπεύδων Υπουργός Αγροτικής Ανάπτυξης για να πει κάτι…

**ΧΡΗΣΤΟΣ ΠΑΠΠΑΣ:** Κύριε Πρόεδρε, είχα ζητήσει τον λόγο.

**ΠΡΟΕΔΡΕΥΩΝ (Αναστάσιος Κουράκης):** Με συγχωρείτε, κύριε Υπουργέ. Είχε ζητήσει τον λόγο ο κ. Παππάς για να κάνει μια διευκρίνιση για λίγα δευτερόλεπτα.

Ορίστε, κύριε Παππά, σας είχα υποσχεθεί ότι θα σας δώσω τον λόγο.

**ΧΡΗΣΤΟΣ ΠΑΠΠΑΣ:** Μια διευκρίνιση θέλω να κάνω. Η άποψή μας για την Αριστερά και τις εθνοκτόνες πολιτικές της είναι γνωστή και παλιά και σήμερα. Δεν είχαμε, δεν έχουμε και δεν θέλουμε να έχουμε καμμία συνάφεια. Τουναντίον, άλλοι συγκυβέρνησαν, άλλοι καθιέρωσαν, άλλοι νομιμοποίησαν την Αριστερά.

Η διευκρίνιση, λοιπόν, κύριε Πρόεδρε, είναι η εξής: Επειδή ο προφορικός λόγος διαφέρει του γραπτού, θα ήθελα να παρακαλέσω τους στενογράφους στην προηγούμενη τοποθέτησή μου, όταν ανέφερα τον όρο «Δεξιά» για τη Νέα Δημοκρατία, αυτό να μπει σε εισαγωγικά, γιατί ούτως ή άλλως και οι ίδιοι εδώ και πάρα πολύ καιρό έχουν αποποιηθεί τον όρο.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Αναστάσιος Κουράκης):** Στη διαδικασία είμαστε τώρα. Δεν κάνουμε τίποτε άλλο. Και ο Υπουργός ζήτησε τον λόγο επί της διαδικασίας. Δεν ξεφεύγουμε από τη διαδικασία, κύριε Θεοχαρόπουλε.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κυρίες και κύριοι συνάδελφοι, σίγουρα δεν είναι σωστό να νομοθετούμε με κατεπείγουσες νομοθεσίες, ούτε να εισάγουμε τροπολογίες σε κυρώσεις συμβάσεων.

Θα συμφωνήσω με την τοποθέτηση του Προέδρου της Βουλής ότι δεν είναι ορθό να μπαίνουμε στη βάσανο του συμψηφισμού, «εσείς προχθές, οι της Νέας Δημοκρατίας και της Δημοκρατικής Συμπαράταξης, τα κάνατε, ήρθε και σε εμάς η ώρα».

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εσείς το παρακάνατε, όμως.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Σας παρακαλώ.

Όταν, όμως, αγαπητοί συνάδελφοι, πρόκειται για υπέρτατο συμφέρον, όταν κι εσείς το ξέρετε ότι με αυτές τις τροπολογίες ολοκληρώνεται η δεύτερη αξιολόγηση, ολοκληρώνονται οι υποχρεώσεις μας, ώστε να μπούμε στην επόμενη φάση που δεν είναι άλλη από την έξοδο της χώρας μας στις διεθνείς αγορές...

**ΚΩΝΣΤΑΝΤΙΝΟΣ ΤΖΑΒΑΡΑΣ:** Έχει και τρίτη αξιολόγηση.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** ...και την έξοδο ουσιαστικά από την κρίση, θα περιμέναμε από εσάς περισσότερη υπευθυνότητα αυτήν τη στιγμή.

Είναι, αγαπητοί συνάδελφοι της Αντιπολίτευσης, πολλές φορές που οι καταστάσεις μπορούν να ανεχθούν ρητορικές, που εστιάζουν στην πολιτική των εντυπώσεων και όχι στην πολιτική των λύσεων. Είναι, όμως, άλλες φορές, όπως τώρα, που αυτό γίνεται επικίνδυνο. Αφήστε τον δημαγωγό που κρύβεται μέσα σας και λειτουργήστε σαν υπεύθυνη Αξιωματική Αντιπολίτευση.

(Θόρυβος - Χειροκροτήματα από την πτέρυγα της Νέας Δημοκρατίας)

Η χώρα θα προχωρήσει και θα προχωρήσει και χωρίς εσάς.

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Αναστάσιος Κουράκης):** Είμαστε στη διαδικασία.

Κύριε Θεοχαρόπουλε, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Ως τι; Συγγνώμη, υπάρχει κοινοβουλευτικός εκπρόσωπος, ο κ. Δένδιας. Εάν θέλει κάτι...

**ΜΑΥΡΟΥΔΗΣ ΒΟΡΙΔΗΣ:** Θέλω να εγείρω θέμα αντισυνταγματικότητας. Θα μου δώσετε τον λόγο;

**ΠΡΟΕΔΡΕΥΩΝ (Αναστάσιος Κουράκης):** Το θέμα της αντισυνταγματικότητας το έχει αναφέρει ο κ. Δένδιας. Θα τον ρωτήσω σε λίγο...

**ΜΑΥΡΟΥΔΗΣ ΒΟΡΙΔΗΣ:** Όχι, εδώ μιλάμε....

**ΠΡΟΕΔΡΕΥΩΝ (Αναστάσιος Κουράκης):** Δυο λεπτά, κύριε Βορίδη. Έχει τον λόγο ο κύριος...

**ΜΑΥΡΟΥΔΗΣ ΒΟΡΙΔΗΣ:** Είπαμε ότι καταστρατηγήσαμε τη διαδικασία, αλλά...

**ΠΡΟΕΔΡΕΥΩΝ (Αναστάσιος Κουράκης):** Όχι, καμμία διαδικασία.

Έχει τον λόγο ο κ. Θεοχαρόπουλος.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, επί της διαδικασίας πρώτα-πρώτα μια ξεκάθαρη πρόταση: Το Σώμα εδώ να ψηφίσει στην πορεία για το εάν θα υπάρξει κανονικός κατάλογος ομιλητών, αν θα υπάρξει η διαδικασία όπως έχει ξαναγίνει και σε κύρωση σύμβασης.

Άκουσα πριν τον Πρόεδρο της Βουλής, που έκανε μια ομιλία όχι ως Πρόεδρος της Βουλής, αλλά ως κυβερνητικός εκπρόσωπος. Δυστυχώς, αναφέρθηκε υποστηρικτικά στην Κυβέρνηση σε όλα τα θέματα της διαπραγμάτευσης, ενώ εμείς βάλαμε συγκεκριμένα θέματα εδώ και δεν ζητήσαμε πολιτική ομιλία από τον Πρόεδρο της Βουλής. Ζητήσαμε να μας απαντήσει για ποιον λόγο γίνονται αυτά που γίνονται σήμερα εδώ στην Ολομέλεια. Αντί να πάρουμε συγκεκριμένες απαντήσεις, ακούσαμε κατηγορίες για το παρελθόν, ενώ αυτό που έπρεπε να κάνετε σήμερα είναι να λέτε τι κάνετε επί δυο χρόνια τώρα σε αυτή τη διαδικασία.

Ταυτοχρόνως, θα σας θυμίσω ότι ποτέ δεν είχε γίνει ούτε να περάσει χωρίς γνωμοδότηση της Επιστημονικής Επιτροπής μνημονιακό προαπαιτούμενο, ούτε χωρίς να έρθει σε αυτήν τη διαδικασία, αυτό δηλαδή που συμβαίνει σήμερα. Το λέω αυτό για να κατανοήσουμε τι συμβαίνει.

Εδώ, λοιπόν, χρειάζεται και το Προεδρείο της Βουλής να διασφαλίσει τη λειτουργία. Ό,τι έχει γίνει μέχρι σήμερα έχει γίνει. Σήμερα το Σώμα να αποφασίσει ξεκάθαρα ότι θα συνεχιστεί η συνεδρίαση με όσους ομιλητές θέλουν να εγγραφούν και, αν χρειαστεί, να πάει και αύριο. Άκουσα τον Πρόεδρο της Βουλής να λέει ότι τη Δευτέρα πρέπει να είμαστε έτοιμοι. Άρα, μπορεί να πάει και αύριο. Δεν είναι δυνατόν σε τέτοια κρίσιμα ζητήματα να μένουμε σε διαδικαστικά προσχήματα.

**ΠΡΟΕΔΡΕΥΩΝ (Αναστάσιος Κουράκης):** Κατανοητό. Το κρατάμε. Δεν το κλείνουμε αυτό.

Κύριε Δένδια, έχετε τον λόγο.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, με συγχωρείτε. Αναφέρομαι πάλι σε αυτό, που ο συνάδελφος κ. Βορίδης προσπαθεί να σας πει -και μου επιτρέπει να τον ερμηνεύσω- ότι εδώ ηγέρθη ένα θέμα αντισυνταγματικότητας.

Η απάντηση όλων των ομιλησάντων από την πλευρά της Πλειοψηφίας -και μου επιτρέπει να τον ερμηνεύσω- και του κυρίου Προέδρου της Βουλής και του Υπουργού; Δεν απάντησαν στην αντισυνταγματικότητα. Επικαλέστηκαν δίκαιο της ανάγκης το οποίο, αν αντιλαμβάνομαι καλά, στο μεν κοινό δίκαιο αίρει το άδικο, στο δε δίκαιο στο επίπεδο του Συντάγματος προϋποθέτει άλλα πράγματα, τα οποία αυτήν τη στιγμή εδώ δεν ισχύουν.

Κατά συνέπεια, εάν εγώ άκουσα καλά, υπήρξε συνομολόγηση της αντισυνταγματικότητος στην πραγματικότητα από όλους τους ομιλητές. Υπό αυτή την έννοια, λοιπόν, καλείται η Εθνική Αντιπροσωπεία να λάβει απόφαση. Υπάρχει ή δεν υπάρχει αντισυνταγματικότητα εδώ; Εάν υπάρχει αντισυνταγματικότητα, τότε όλα τα υπόλοιπα περί καταλόγου ομιλητών, περί, περί, περί, περιττεύουν. Αναχωρούμε, φεύγουμε, παίρνει η Κυβέρνηση το νομοθέτημα το οποίο έφερε με όλες αυτές τις τροπολογίες και φροντίζει την επόμενη φορά, όταν θα επιχειρήσει να νομοθετήσει, να είναι συνταγματικό.

Είναι δύο διαφορετικά θέματα. Πρώτα αντισυνταγματικότητα επί του γενικού, μετά η διαδικασία επί του γενικού, μετά οι αντισυνταγματικότητες επί των συγκεκριμένων διατάξεων. Είναι διαφορετικά θέματα.

Άρα, σας παρακαλώ να τεθεί προς συζήτηση το θέμα της αντισυνταγματικότητος, να απαντήσει όποιος θεωρεί ότι αυτή η διαδικασία είναι συνταγματική με αυτόν τον τρόπο που ασκείται. Πώς θα το δικαιολογήσει μετά στον εαυτό του, αυτό είναι άλλο θέμα. Να μας εξηγήσει, όμως, γιατί είναι συνταγματική.

Εκτός αν -ξαναλέω- η Κυβέρνηση τι κάνει εδώ; Επικαλείται δίκαιο της ανάγκης που καταλύει το Σύνταγμα; Για να είμαι συνεννοημένοι, αυτό μας λέει;

**ΠΡΟΕΔΡΕΥΩΝ (Αναστάσιος Κουράκης):** Καλώς.

**ΜΑΥΡΟΥΔΗΣ ΒΟΡΙΔΗΣ:** Προφανώς δεν μας λέει αυτό, διότι η απάντηση περί πράξεων νομοθετικού περιεχομένου δεν συνιστά απάντηση. Οι πράξεις νομοθετικού περιεχομένου περιλαμβάνονται στο Σύνταγμα, υπάρχει τέτοια δυνατότητα και αν ήθελε η Κυβέρνηση, ας το ακολουθούσε. Δεν το ακολουθεί. Ακολουθεί αντισυνταγματική διαδικασία. Εδώ πρόκειται για εφαρμοστικές διατάξεις παρεμπιπτόντως. Αλλά αυτά τα είπε ο κ. Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Όχι στις διεθνείς συμβάσεις, όμως.

**ΝΙΚΟΛΑΟΣ ΔΕΝΔΙΑΣ**: Το ξέρω. Χαράλαμπε, μην μπλέξουμε στους νομικούς παραδείσους, διότι η κοινωνία δεν τα καταλαβαίνει. Άκουσα τι είπες και έχεις δίκιο, είναι έτσι.

Εν πάση περιπτώσει, όμως, εδώ πρέπει να αποφανθούμε επί του ενός και συγκεκριμένου, της συνταγματικότητας ή όχι της ακολουθηθείσας διαδικασίας από την πλευρά της Κυβέρνησης.

Εμείς, η Νέα Δημοκρατία, λέμε ότι είναι απολύτως αντισυνταγματική και σας παρακαλούμε να θέσετε το θέμα όπως ο Κανονισμός προβλέπει.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Κοιτάξτε,κύριε Δένδια. Έχουμε δύο θέματα, αυτό που βάλατε και αυτό που έβαλε ο κ. Θεοχαρόπουλος.

Για το θέμα της συνταγματικότητας, σύμφωνα με το άρθρο 100 του Κανονισμού της Βουλής, μπαίνει μόνο σε νομοσχέδια και όχι σε τροπολογίες. Εδώ πέρα έχουμε....

**ΜΑΥΡΟΥΔΗΣ ΒΟΡΙΔΗΣ:** Τι λέτε τώρα;

(Θόρυβος στην Αίθουσα)

**ΠΡΟΕΔΡΕΥΩΝ (Αναστάσιος Κουράκης):** Εδώ πέρα έχουμε τροπολογίες. Βάζετε θέμα αντισυνταγματικότητας των τροπολογιών ή εν γένει στην όλη διαδικασία που ακολουθείται;

Αν είναι έτσι, ποιο άρθρο του Συντάγματος παραβιάζεται μέσα από αυτήν τη διαδικασία, που σημειωτέον την έχουμε ακολουθήσει πάρα πάρα πολλές φορές μέσα σε συμβάσεις να έχουμε ...

(Θόρυβος στην Αίθουσα)

Έχω έναν κατάλογο πλήρη σε πόσες περιπτώσεις έχουμε συζητήσει και ψηφίσει τροπολογίες σε συμβάσεις. Σε καμμία περίπτωση δεν είχε εγερθεί ζήτημα αντισυνταγματικότητας.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Θα σας παρακαλέσω στο θέμα αυτό, στο οποίο με τον άλφα ή βήτα τρόπο τοποθετήθηκαν όλοι, να μην επιμείνετε και να δούμε μόνο το θέμα που έχει ο κ. Θεοχαρόπουλος.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, με συγχωρείτε, μπορώ να έχω τον λόγο;

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Βορίδη.

**ΜΑΥΡΟΥΔΗΣ ΒΟΡΙΔΗΣ:** Σηκώνω το χέρι μου δεν μου δίνετε τον λόγο. Δεν μπορώ να καταλάβω. Υπάρχει κάποιο πρόβλημα;

**ΠΡΟΕΔΡΕΥΩΝ (Αναστάσιος Κουράκης):** Είμαστε στη διαδικασία στην οποία μιλάνε οι Κοινοβουλευτικοί Εκπρόσωποι.

**ΜΑΥΡΟΥΔΗΣ ΒΟΡΙΔΗΣ:** Σας ενημερώνω ότι επιθυμώ να εγείρω ζήτημα αντισυνταγματικότητας κατ’ άρθρο 100. Θα μου δώσετε τον λόγο;

**ΠΡΟΕΔΡΕΥΩΝ (Αναστάσιος Κουράκης):** Τον έχετε τώρα.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ πολύ, κύριε Πρόεδρε.

Δεν χρειάζεται να δίνουμε μάχη για να πάρουμε τον λόγο στο Κοινοβούλιο. Πρέπει να είναι λίγο πιο εύκολη η διαδικασία.

**ΠΡΟΕΔΡΕΥΩΝ (Αναστάσιος Κουράκης):** Η διαδικασία προχωράει κανονικά. Μην έχετε καμμία αμφιβολία γι’ αυτό.

**ΜΑΥΡΟΥΔΗΣ ΒΟΡΙΔΗΣ:** Ωραία, ευχαριστώ πολύ.

Θεωρώ εξαιρετικά λυπηρό, κυρίες και κύριοι συνάδελφοι, ότι αυτήν την κατάφωρα αντισυνταγματική διαδικασία ανέλαβε να υπερασπιστεί ο κύριος Πρόεδρος της Βουλής, αντί να την υπερασπιστεί η Κυβέρνηση που είναι η κυρίως υπεύθυνη, διότι ο Πρόεδρος της Βουλής, που είναι Πρόεδρος όλων μας, έχει μία ευθύνη τηρήσεως των εσωτερικών μας ζητημάτων, έτσι όπως αυτά ορίζονται στον Κανονισμό της Βουλής και ορίζονται και στο Σύνταγμα.

Η Κυβέρνηση, η οποία πλέον βρίσκεται σε ύστατο στάδιο εξευτελισμού, βεβαίως και δεν απασχολείται με τα ζητήματα της τηρήσεως της κοινοβουλευτικής διαδικασίας και τάξεως, που παρεμπιπτόντως -για να συνεννοηθούμε- δεν είναι τυπικά ζητήματα, αλλά είναι ζητήματα ουσίας.

Πώς θα συζητήσουμε τις τροπολογίες αυτές; Λέει: «Δεν είναι δα και τίποτε, κάτι «ουρές»». Τι κάτι «ουρές»; Κάτι «ουρές» μερικών εκατοντάδων εκατομμυρίων, «ουρές» συνεπειών για τους πολίτες. Τέτοιες «ουρές» είναι. Άρα λοιπόν, δεν είναι ασήμαντα ζητήματα και πρέπει να υπάρχει ορθή διαδικασία.

Κι έρχομαι εδώ να ρωτήσω: Δεν είναι σαφές το τι λέει Σύνταγμα; Γράφει το εξής: «Προσθήκη ή τροπολογία άσχετη με το κύριο αντικείμενο του νομοσχεδίου της πρότασης δεν εισάγεται για συζήτηση». Είμαστε τώρα στοιχειωδώς σοβαροί να λέμε ότι στη σύμβαση για τα ψάρια που συζητείται με ειδική διαδικασία για τις κυρώσεις, όχι με την κανονική νομοθετική διαδικασία, θα έρθετε να πάρετε πρόσθετα μέτρα μερικών εκατοντάδων εκατομμυρίων, χωρίς να αφήσετε να γίνει πλήρης συζήτηση;

Άκουσα από τον αξιότιμο κύριο Κοινοβουλευτικό Εκπρόσωπο του ΣΥΡΙΖΑ το επιχείρημα της καταστάσεως ανάγκης. Ερώτηση: Δεν υπάρχουν έκτακτες διαδικασίες στο Κοινοβούλιο; Τη διαδικασία συζητήσεως κατεπειγόντων νομοσχεδίων δεν την ξέρετε; Δεν την έχετε εφαρμόσει; Δεν είναι η μόνιμη πρακτική σας; Δεν μπορούσαν αυτές οι διαδικασίες, αυτές οι διατάξεις οι πέντε να γίνουν, κύριοι Υπουργοί, χωρίς να εξευτελίζετε το Κοινοβούλιο, ένα κατεπείγον νομοσχέδιο, να συνεδριάσουν σήμερα οι επιτροπές και να τελειώσει αύριο η συζήτηση στην Ολομέλεια; Το πρόβλημα σας ποιο είναι; Το εικοσιτετράωρο; Θα εξευτελίσετε τη διαδικασία επειδή σας λείπει το εικοσιτετράωρο;

Την ίδια χρονική στιγμή που ήταν έτοιμος ο κύριος Πρωθυπουργός από τα εξαιρετικά καλά νέα της ρυθμίσεως του χρέους να μας κάνει την τιμή να βάλει και γραβάτα, καταλήξαμε στο να μην έχετε το χρέος, καταλήξαμε στο να μην έχετε την ποσοτική χαλάρωση και καταλήξαμε να είμαστε εξευτελισμένοι και έναντι της δικαστικής εξουσίας. Διότι τι γράφει το Ελεγκτικό Συνέδριο στην έκθεσή του; «Η δεύτερη μετάθεση της έναρξης εφαρμογής των εννόμων αποτελεσμάτων της διάταξης σε χρονικό διάστημα μικρότερο του ενός μηνός από την έναρξη ισχύος της προηγουμένης ρυθμίσεως καταδεικνύει τόσο την αστοχία…

**ΠΡΟΕΔΡΕΥΩΝ (Αναστάσιος Κουράκης):** Κύριε Βορίδη, τώρα μπαίνετε τελείως στην ουσία, διά της πλαγίας οδού.

**ΧΡΗΣΤΟΣ ΜΠΟΥΚΩΡΟΣ:** Μην τον κόβετε τώρα στο κρίσιμο!

**ΜΑΥΡΟΥΔΗΣ ΒΟΡΙΔΗΣ:** Αφήστε τώρα να μιλήσουμε!

**ΠΡΟΕΔΡΕΥΩΝ (Αναστάσιος Κουράκης):** Μπαίνετε επί της ουσίας διά της πλαγίας οδού!

**ΜΑΥΡΟΥΔΗΣ ΒΟΡΙΔΗΣ:** Δεν μπαίνω επί της ουσίας. Εδώ είναι η αντισυνταγματικότητα της ρυθμίσεώς σας.

**ΠΡΟΕΔΡΕΥΩΝ (Αναστάσιος Κουράκης):** Σας έδωσα τον λόγο για την αντισυνταγματικότητα και μιλάτε επί της ουσίας των άρθρων.

**ΜΑΥΡΟΥΔΗΣ ΒΟΡΙΔΗΣ:** Δεν με ακούτε, κύριε Πρόεδρε. Καμμία ουσία των άρθρων. Εδώ σας διαβάζω ξανά τι γράφει για τη συνταγματικότητα της ασφαλιστικής ρυθμίσεωςτο Ελεγκτικό Συνέδριο. Ποια ουσία των άρθρων;

**ΠΡΟΕΔΡΕΥΩΝ (Αναστάσιος Κουράκης):** Συνεχίστε, κύριε Βορίδη.

**ΜΑΥΡΟΥΔΗΣ ΒΟΡΙΔΗΣ:** Θα με αφήσετε όμως;

**ΠΡΟΕΔΡΕΥΩΝ (Αναστάσιος Κουράκης):** Θα αφήσω, αλλά θα πρέπει να ξέρουμε ότι ζητήσατε τον λόγο για να εξηγήσετε ποιο άρθρο του Συντάγματος παραβιάζεται και με ποιον τρόπο, ώστε να δούμε αν θα κάνουμε συζήτηση και ψηφοφορία επί της συνταγματικότητας ή όχι και μόνο αυτό.

**ΜΑΥΡΟΥΔΗΣ ΒΟΡΙΔΗΣ:** Μόλις κατάλαβα ότι εκείνο που θα προτιμούσατε ως αγόρευση είναι την αναφορά ενός άρθρου. Δεν γίνεται έτσι όμως. Θα αφήσετε να αναπτυχθούν τα επιχειρήματα. Καταλαβαίνω τη δυσχέρεια, αλλά θα ακουστούν τα επιχειρήματα.

**ΠΡΟΕΔΡΕΥΩΝ (Αναστάσιος Κουράκης):** Πόσο χρόνο θέλετε γι’ αυτό, κύριε Βορίδη;

**ΜΑΥΡΟΥΔΗΣ ΒΟΡΙΔΗΣ:** Όσο χρόνο θέσετε.

**ΠΡΟΕΔΡΕΥΩΝ (Αναστάσιος Κουράκης):** Όχι έτσι. Θα μου πείτε πόσο χρόνο θέλετε.

**ΜΑΥΡΟΥΔΗΣ ΒΟΡΙΔΗΣ:** Όσο χρόνο πήρε ο κύριος Πρόεδρος της Βουλής για να μας αναπτύξει την γεωπολιτική στρατηγική του ΣΥΡΙΖΑ και της Κυβέρνησης που πάει πάρα πολύ καλά! Τον ίδιο χρόνο. Αυτόν τον χρόνο θέλω.

**ΠΡΟΕΔΡΕΥΩΝ (Αναστάσιος Κουράκης):** Όχι βέβαια!

**ΜΑΥΡΟΥΔΗΣ ΒΟΡΙΔΗΣ:** Αφήστε λοιπόν, τώρα. Επιτρέψτε μου. Συνεχίζω.

**ΠΡΟΕΔΡΕΥΩΝ (Αναστάσιος Κουράκης):** Θα σας δώσω τρία λεπτά για να αναπτύξετε το θέμα σας.

**ΜΑΥΡΟΥΔΗΣ ΒΟΡΙΔΗΣ:** Συνεχίζω να διαβάζω αυτά που γράφει το Ελεγκτικό Συνέδριο για τη συνταγματικότητα.

Τι λέει, λοιπόν; Καταδεικνύει τόσο την αστοχία της προηγούμενης ρύθμισης όσο και την έλλειψη ενός σταθερού και μακρόπνοου σχεδιασμού, αναφορικά με τις καταβαλλόμενες από το δημόσιο συντάξεις. Εξευτελίζεται η νομοθετική εξουσία με αυτά που προτείνει η Κυβέρνηση -και τα οποία αποδέχεστε ασμένως χωρίς την παραμικρή κριτική- και εξευτελίζεται και έναντι της δικαστικής εξουσίας. Όλα αυτά για το μείζονα -λέει- στόχο της ολοκλήρωσης της αξιολόγησης.

Η ερώτηση, λοιπόν, είναι πολύ απλή. Πέραν της ουσίας -την οποία θα αναπτύξουμε στο επόμενο διάστημα με αυτήν την οικτρή διαδικασία, την οποία έχετε επιλέξει- είναι ανάγκη να βρισκόμαστε σε αυτήν την εξευτελιστική διαδικασία για το Κοινοβούλιο;

Άκουσα για τις ΠΝΠ. Εγώ δεν σας λέω ότι είναι καλή πρακτική οι ΠΝΠ. Οι ΠΝΠ δεν συζητούνται όμως; Είναι πρακτική; Έρχονται στη Βουλή να συζητηθούν; Γίνεται κανονική συνεδρίαση για τις ΠΝΠ; Ναι! Μπορεί να τις απορρίψει το Κοινοβούλιο; Ναι! Είναι αυτή η διαδικασία των ΠΝΠ μη προβλεπόμενη από το Σύνταγμα; Όχι!

Αυτή η διαδικασία που εφαρμόζεται, όμως, είναι διαδικασία μη προβλεπόμενη από το Σύνταγμα. Ρωτώ τον λόγο. Ποιο είναι το κατεπείγον; Γιατί εξευτελίζετε το Κοινοβούλιο, κύριοι Υπουργοί; Γιατί εξευτελίζετε το Κοινοβούλιο; Ποιος είναι ο λόγος; Γιατί δεν μπορεί να ληφθεί απόφαση αύριο και πρέπει να ληφθεί απόφαση σήμερα το απόγευμα;

Εξηγήστε μας πειστικά γιατί δεν κάνετε τώρα το αυτονόητο. Αποσύρετε αυτές τις διατάξεις από την κύρωση. Κάντε τις ένα νομοσχέδιο και καταθέστε το, να το συζητήσουμε το απόγευμα και να έρθουμε αύριο να κάνουμε Ολομέλεια. Γιατί επιλέγετε αυτή τη διαδικασία;

Κυρίες και κύριοι συνάδελφοι, γιατί επιλέγουν αυτή τη διαδικασία, επειδή δεν έχουν χρόνο; Γιατί προσπαθούν να υφαρπάξουν, χωρίς δημόσιο διάλογο, την απόφαση του Κοινοβουλίου, την απόφαση τη δική σας. Προσπαθούν να συγκαλύψουν τον εξευτελισμό που υφίστανται, που έχει καταλήξει, δυστυχώς, στα χέρια τους να είναι και εξευτελισμός της χώρας. Είναι απαράδεκτο.

Κύριε Πρόεδρε, κύριε Προεδρεύοντα, θα έπρεπε και το Προεδρείο της Βουλής να διαφυλάξει το κύρος του Κοινοβουλίου και της διαδικασίας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Απ’ όσα είμαι σε θέση να διερμηνεύσω, τέθηκε ένα γενικό θέμα αντισυνταγματικότητας, χωρίς καμμία αναφορά. Αν τεθεί θέμα ποιο άρθρο παραβιάζεται ώστε να υπάρξει συζήτηση λέγοντος και αντιλέγοντος, θα ανοίξουμε τη διαδικασία.

**ΜΑΥΡΟΥΔΗΣ ΒΟΡΙΔΗΣ:** Είναι το άρθρο 75, παράγραφος 5, εδάφιο Γ΄. Το είπα όταν το ανέγνωσα. Λυπάμαι που δεν με παρακολουθείτε.

**ΠΡΟΕΔΡΕΥΩΝ (Αναστάσιος Κουράκης):** Δεν σας παρακολούθησα.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, κανονίστε, όμως, τη διαδικασία. Αν έχουμε αρχίσει διαδικασία συζήτησης περί αντισυνταγματικότητας, θα πάρω κι εγώ τον λόγο ως ένας εκ των συναδέλφων των κομμάτων της Βουλής. Αν θέλετε να καταγραφούν τα άρθρα, μπορώ να σας τα πω.

**ΠΡΟΕΔΡΕΥΩΝ (Αναστάσιος Κουράκης):** Δεν είμαστε εκεί.

Φαντάζομαι ότι ο κ. Βορίδης ανέπτυξε την άποψή του. Θα πάρει τον λόγο ένας αντιλέγων από την πλευράς της Κυβέρνησης και, βεβαίως, όσοι θελήσουν από τους Κοινοβουλευτικούς Εκπροσώπους. Είμαστε στη συζήτηση περί συνταγματικότητας.

Ο Υπουργός Οικονομικών κ. Τσακαλώτος έχει τον λόγο για τρία λεπτά.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, ο Υπουργός μιλάει τελευταίος, αφού ακούσει τη Βουλή.

**ΠΡΟΕΔΡΕΥΩΝ (Αναστάσιος Κουράκης):** Δεν έχει σημασία. Μπορεί να μιλήσει τώρα.

**ΙΩΑΝΝΗΣ ΤΡΑΓΑΚΗΣ:** Ο Κανονισμός λέει ότι ο Υπουργός κλείνει τη συζήτηση.

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεν θα έχετε προνομιακή μεταχείριση σε αυτή τη διαδικασία, κύριε Υπουργέ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ούτε τη ζητάω.

**ΚΩΝΣΤΑΝΤΙΝΟΣ ΤΣΙΑΡΑΣ:** Η Αριστερά είναι εναντίον των προνομίων.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Έτσι!

Κυρίες και κύριοι συνάδελφοι, δεν θέλουμε να φιμώσουμε κανέναν και ούτε θα μπορούσαμε τον κ. Βορίδη, εξάλλου, να τον φιμώσουμε. Νομίζω ότι έχει κάθε ικανότητα να ξεπεράσει οποιοδήποτε εμπόδιο βάζαμε εμείς για να μην μπορεί να πει τον λόγο του έτσι όπως θέλει.

Θα σας πω τι ακριβώς έχει γίνει. Δεν καταλαβαίνω γιατί υπάρχει αυτή η μεγάλη έκπληξη ότι κάτι φοβερό γίνεται, όταν το ξέρουμε ότι εδώ και επτά χρόνια η Ελλάδα είναι σε επιτήρηση και ότι οι συσχετισμοί δυνάμεων ήταν ενάντια σε εσάς, είναι ενάντια και σε εμάς.

Εμείς αυτή την επιτήρηση και την επιτροπεία έχουμε κάνει διάφορες προσπάθειες να την αμβλύνουμε, από τον τρόπο που διαπραγματευόμαστε μέχρι γράμματα στους αρχηγούς όλων των θεσμών -και των τεσσάρων- γι’ αυτό το καλοκαίρι του 2016, για τη μικροεπιτήρηση, τη μικροδιοίκηση, για το ότι θέλουν να έχουν λόγο και για πολύ μικρές λεπτομέρειες, όχι μόνο για το ότι αυτή πρέπει να είναι η πολιτική σε αδρές γραμμές, αλλά ακόμα και για διατυπώσεις, όπου φαίνεται ότι δεν καταλαβαίνουν την ελληνική νομοθεσία, όπως μου λένε οι νομικοί. Έτσι κάνουμε κακούς νόμους, όπως κάνατε κι εσείς κακούς νόμους επειδή γινόταν αυτή η δουλειά. Όχι μόνο γράψαμε επισήμως διαμαρτυρία στους τέσσερις θεσμούς γι’ αυτή τη μικροδιαχείριση, αλλά έχουμε κάνει και επιστολή στο Ευρωπαϊκό Ελεγκτικό Συνέδριο για αυτό το θέμα.

Πρέπει να ξέρετε ότι διατηρούμε κάθε διακριτική ευχέρεια να πάμε ακόμα και στο Ευρωπαϊκό Δικαστήριο για θεσμούς που πάνε πέρα από το ευρωπαϊκό κεκτημένο, για παράδειγμα, σε σχέση με τον θεμελιακό χάρτη δικαιωμάτων της Ευρώπης και θα συνεχίσουμε.

Η βασική μας στρατηγική όλον αυτόν τον καιρό ήταν να φύγουμε από την επιτροπεία. Πάνω σε αυτό έχουμε δουλέψει κι αυτή είναι η βασική μας στρατηγική. Βεβαίως, η επιτροπεία ποτέ δεν θα είναι διπολική, μία μέρα θα την έχουμε και μία μέρα δεν θα την έχουμε. Είναι και στη φύση του καπιταλισμού αυτό. Δηλαδή, ακόμα και οι αγορές, είναι μία μορφή επιτροπείας. Αν κάνεις πολιτικές που δεν αρέσουν στις αγορές μπορούν να πουλάνε τα ομόλογα σου, να πέφτουν οι τιμές των ομολόγων, να αυξάνεται το επιτόκιο και να το κάνει πιο δύσκολο να δανείζεσαι. Η συνεχής προσπάθειά μας, όμως, θα είναι για να το μειώσουμε αυτό.

Τι έχουμε τώρα μπροστά μας; Έχουμε μία, κατά την άποψή μου, σημαντική αλλαγή για την επέκταση του παγώματος κι έχουμε τέσσερις άλλες, που να μου επιτρέψετε, δεν χρειάζονται ούτε δύο μέρες, νομίζω ότι μέσα σε σαράντα λεπτά, πέντε λεπτά ο κάθε ομιλητής, θα μπορούσαμε να τις τελειώσουμε. Η μία είναι σοβαρή και χρειάζεται συζήτηση.

Ο λόγος που θέλουμε να το κάνουμε τόσο γρήγορα είναι ένας και μοναδικός. Ο λόγος είναι ότι ο μεγάλος κίνδυνος που έχουμε στη διαπραγμάτευση –επιτρέψτε μου πριν το πω αυτό να κάνω και μία παρένθεση- είναι ότι οι αντίπαλοί μας δεν είναι ενιαίοι, όχι μόνο ότι υπάρχουν τέσσερεις διαφορετικοί θεσμοί και δεκαοκτώ κράτη μέλη που είναι στο Eurogroup, αλλά υπάρχουν και διαφωνίες εντός Κομισιόν και εντός ΔΝΤ και ανάμεσα σε ΔΝΤ και Κομισιόν και μέσα από τη Γερμανία. Είναι κάποιοι που θέλουν να μετατρέψουν τη συζήτηση της Πέμπτης στο Eurogroup αντί να είναι για το χρέος, να είναι για τα προαπαιτούμενα.

Αυτό που σας ζητάω και ζητάω από το ελληνικό Κοινοβούλιο είναι -θα δούμε και θα κρίνουμε όλοι μαζί ποιο θα είναι το αποτέλεσμα αυτού του Eurogroup, αν έχει δίκιο ο κ. Βορίδης ότι δεν θα πάρουμε τίποτα για το χρέος, ότι δεν θα μπούμε στο QE, όλα αυτά παίζονται, κατά τη δική μου άποψη, θα το δούμε τότε, για να μπορέσουμε, όμως, να το δούμε κι εμείς να πούμε ότι καταφέραμε αυτά, όχι παραπάνω, αυτό που μπορούσαμε κι εσείς να μας πείτε ότι δεν ήταν κι ότι εσείς θα τα είχατε πάει πολύ καλύτερα ή ό,τι πείτε- είναι να αφήσετε να υπάρχει αυτή η δυνατότητα. Πολλοί αντίπαλοί μας θέλουν να εκμεταλλευτούν και να μετατρέψουν τη συζήτηση της Πέμπτης από μία συζήτηση για το αναπτυξιακό σχέδιο, που θα μας βοηθήσει για την ανάπτυξη, να μπορούμε να μειώσουμε το χρέος από τον παρονομαστή του χρέους ως ποσοστό του ΑΕΠ, άρα με την ανάπτυξη, για τι μέτρα θα περιγραφούν και άρα θα υπάρχει μεγαλύτερη σαφήνεια για το χρέος και τι διατύπωση θα υπάρχει για τη βιωσιμότητα του χρέους, για να ανοίξει ο δρόμος και για το QE και για την πρόσβαση στις αγορές.

Αυτό, για εμένα, είναι το βασικό που ζητάω και από το ελληνικό Κοινοβούλιο, η συζήτηση την Πέμπτη να είναι για το χρέος και γι’ αυτά τα θέματα και τίποτα άλλο.

Ευχαριστώ πάρα πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Ο κ. Λοβέρδος έχει τον λόγο.

**ΑΝΔΡΕΑΣ ΛΟΒΕΡΔΟΣ:** Ομιλώ επί θέματος συνταγματικότητας, κύριε Πρόεδρε;

**ΠΡΟΕΔΡΕΥΩΝ (Αναστάσιος Κουράκης):** Ακριβώς.

**ΑΝΔΡΕΑΣ ΛΟΒΕΡΔΟΣ:** Πρώτα απ’ όλα, για να είμαι τυπικά σωστός, αναφέρω τα άρθρα για τα οποία κάνουμε λόγο. Είναι τα άρθρα 73 έως και 76 του Συντάγματος, με έμφαση στο άρθρο 76, που καθορίζουν τη νομοθετική λειτουργία της Βουλής, είτε κανονική, είτε επείγουσα, είτε κατεπείγουσα.

Ταυτοχρόνως, αναφέρομαι στα, υπό αυτά τα άρθρα ερμηνευόμενα, άρθρα 108 και 111 του Κανονισμού της Βουλής, που αφορούν τις συνοπτικές νομοθετικές διαδικασίες, τις οποίες σήμερα θα ακολουθούσαμε κανονικά, αλλά τώρα τις ακολουθούμε αντικανονικά και αντισυνταγματικά. Αυτό είναι το πλέγμα των διατάξεων, το οποίο κατάφορα προσβάλλεται.

Ποια είναι τώρα η αιτιολογία αυτών μας των επιχειρημάτων. Πρώτον, έχουν δίκιο όλοι όσοι αναφέρονται σε πρακτικές του παρελθόντος, πριν ΣΥΡΙΖΑ και ΑΝΕΛ, που ήταν κι αυτές έκτακτες, επείγουσες, με πράξεις νομοθετικού περιεχομένου, όλα τα μνημονιακά χρόνια.

Όποιος λέει ότι αυτό δεν έγινε, κρύβει την αλήθεια και γίνεται και καταγέλαστος. Σωστό αυτό.

Είναι σωστό, επίσης, ότι τα δυόμισι χρόνια του ΣΥΡΙΖΑ και των ΑΝΕΛ αυτό παροξύνθηκε. Ακόμη και τα άρθρα του Κανονισμού της Βουλής για την έκτακτη νομοθετική διαδικασία έχουν παροξυνθεί. Ακόμη και οι δικές σας διατάξεις που κρίθηκαν από τα δικαστήρια αντισυνταγματικές, ξεπερνάνε τις έντεκα. Αλλά, ακόμη και τα άρθρα περί συνοπτικών διαδικασιών της Βουλής, έγιναν άρθρα μέσα από τα οποία περνάει η καθημερινότητα της πολιτικής σας είτε είναι μνημονιακή είτε είναι άλλη.

Έχουμε πει χίλιες φορές –και ο Πρόεδρος κ. Κουράκης το έχει ακούσει και έχει βοηθήσει- να κάνουμε ορισμένες φορές δημοκρατικότερες τις διαδικασίες. Παραδείγματος χάριν -εσείς το έχετε δεχτεί και είναι προς τιμήν σας- να ανοίξουμε κατάλογο ομιλητών.

Είναι αυτό το θέμα μας σήμερα; Όποιος το λέει αυτό, θέλει να κρύψει την πραγματικότητα. Άλλο θέμα έχουμε. Παραβιάστηκαν και όλα αυτά. Παραβιάστηκε και αυτή η αρνητική πρακτική σας. Παραβιάστηκε και ό,τι στο παρελθόν έχει συμβεί και έχει χαρακτηριστεί ως αρνητικό.

Τι φέρνετε σήμερα; Φέρνετε προαπαιτούμενα –όπως είπε ο συνάδελφος Θεοχαρόπουλος- με κόστος εκατοντάδων εκατομμύριων με καμμία από τις συνταγματικά προβλεπόμενες διαδικασίες, αλλά με μία διαδικασία απαράδεκτη, ανύπαρκτη και αντισυνταγματική. Τα φέρνετε με τροπολογία.

Τι θέλετε να αποφύγετε; Το διήμερο του πολιτικού διαλόγου που θα είχε η κατεπείγουσα διαδικασία, δηλαδή, μία ημέρα στην επιτροπή, μία μέρα στην Ολομέλεια, αποφεύγοντας δε και όλα τα όπλα που έχει ένας Βουλευτής για να κρίνει, δηλαδή πάνω απ’ όλα τη μελέτη, τη γνωμοδότηση της Επιτροπής Μελετών της Βουλής. Για να τα γλιτώσετε όλα αυτά μας φέρνετε για πρώτη φορά μία τροπολογία προαπαιτουμένων. Μας λέτε τώρα εδώ για διεθνή πολιτική;

Αυτός που δεν καταλαβαίνει ό,τι όλοι οι άλλοι καταλαβαίνουν, είναι ευήθης. Δεν υπάρχει περίπτωση, όμως, ευήθειας εδώ. Υπάρχει περίπτωση ανοιχτής πονηρίας. Εάν θέλετε να το ψηφίσετε αυτό και να πάμε σήμερα με αυτή την διαδικασία, είστε εκατόν πενήντα τρεις και θα το περάσετε.

Είστε, όμως, πια ψυχρά, πληρωμένα πιστόλια. Όποιον σας δείχνουν, τον πυροβολείτε. Σας παρακαλώ να κάνετε πίσω!

(Θόρυβος από την πτέρυγα του ΣΥΡΙΖΑ)

Να βρείτε ένα φύλο συκής. Εμείς σας το παρείχαμε. Σας προτείναμε από την αρχή της διαδικασίας κάτι που τουλάχιστον θα σας ξέπλενε, μία διαδικασία που θα έβαζε τους συναδέλφους να παίρνουν τον λόγο.

Θα κάνετε συνοπτική διαδικασία με έναν από κάθε κόμμα να παίρνει τον λόγο ακόμα και γι’ αυτό; Πρέπει να ντρέπεστε και είναι η ώρα να το πάρετε πίσω.

Κύριε Πρόεδρε, υπάρχει κατάφωρη αντισυνταγματικότητα. Σωστά λέτε ότι το άρθρο 100 του Κανονισμού μιλάει για την επί της αρχής συζήτηση. Εδώ, όμως, κύριε Πρόεδρε, η συζήτηση γι’ αυτό που πάτε να κάνετε, θέτει μία ανάγκη να ερμηνεύσετε τον Κανονισμό εσείς που προεδρεύετε τώρα, με ευρύτερο τρόπο, ούτως ώστε να περισώσετε ό,τι δύναται από πλευράς Συντάγματος και Κανονισμού να περισωθεί.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ.

Θα μιλήσει από πλευράς ΣΥΡΙΖΑ ο κ. Νίκος Παρασκευόπουλος και θα υποστηρίξει ή όχι το θέμα της συνταγματικότητας.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε…

**ΠΡΟΕΔΡΕΥΩΝ (Αναστάσιος Κουράκης):** Κύριε Καρρά, σας έχω δει.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, έχω ζητήσει τον λόγο.

**ΧΡΗΣΤΟΣ ΠΑΠΠΑΣ:** Με την κοινοβουλευτική σειρά δεν πάτε;

**ΠΡΟΕΔΡΕΥΩΝ (Αναστάσιος Κουράκης):** Όλους σας έχω δει.

Τον λόγο έχει ο κ. Παρασκευόπουλος.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Κύριε Πρόεδρε, κυρίες και κύριοι συνάδελφοι, σύμφωνα με όσα γνωρίζω η δική μας έκθεση, η οποία θα παρουσιάζει την ανταπόκρισή μας στα προαπαιτούμενα, πρέπει να υποβληθεί την Δευτέρα. Αυτό σημαίνει ότι απαιτείται επιπλέον κάποιος χρόνος εργασίας προκειμένου να διαμορφωθεί και επίσης ότι δεν είχαμε άλλον τρόπο ανταπόκρισης στην προθεσμία η οποία υπάρχει, παρά μόνο την πράξη νομοθετική περιεχομένου ή αυτήν τη διαδικασία υποβολής τροπολογίας.

Δεν νομίζω ότι υπήρχε χρόνος για την υποβολή ενός αυτοτελούς νομοθετήματος, το οποίο και αυτό θέλει –ακόμη και εάν είναι με τη διαδικασία του κατεπείγοντος- τη δική του προδικασία.

Επομένως, η διαδικασία η οποία ακολουθείται, δηλαδή η προτίμηση μιας τροπολογίας αντί της ΠΝΠ, είναι αυτή η οποία επιτρέπει να συζητηθεί το θέμα, ενώ με την ΠΝΠ δεν θα περνούσε καθόλου από την Βουλή πριν φτάσει στο στάδιο εφαρμογής. Διότι μπορεί η ΠΝΠ να συζητείται εκ των υστέρων, αλλά βεβαίως η κρίσιμη εφαρμογή θα ήταν αυτή η οποία θα προκύψει από τη συζήτηση της Πέμπτης. Έτσι διασφαλίζουμε ουσιαστική συζήτηση, η οποία ήδη έχει αρχίσει και με την εξέταση ενός ζητήματος συνταγματικότητας το οποίο τέθηκε και στο οποίο θα προσπαθήσω να απαντήσω.

Νομίζω, λοιπόν, ότι το μόνο συνταγματικό θέμα το οποίο μπορεί να τεθεί έχει σχέση με το άρθρο 73 και αναφέρεται στην ανάγκη οι διατάξεις που έχουν συνταξιοδοτικό περιεχόμενο να είναι ειδικές, ενώ εδώ εισάγονται ως τροπολογία.

Κατ’ αρχάς επισημαίνω ότι η ίδια η έκθεση του Ελεγκτικού Συνεδρίου δεν έχει αντιρρήσεις για το γεγονός ότι εδώ προστίθεται μία τροπολογία σε ένα κυρωτικό νομοσχέδιο. Αυτό το οποίο επισημαίνει όντως είναι ότι εδώ δεν έχουμε μία ειδική διάταξη, η οποία να διασφαλίζει την ειδική συζήτηση του θέματος.

Αυτό το οποίο θέλω να πω είναι ότι πάντως με τη μέχρι σήμερα πρακτική της Βουλής, η οποία είναι αποδεκτή και από τη νομολογία, σύμφωνα με όσα γνωρίζω, η ειδικότητα διασφαλίζεται όταν έχουμε ένα ειδικό κεφάλαιο στο νομοθέτημα το οποίο διαμορφώνεται. Η ύπαρξη ειδικού κεφαλαίου είναι κάτι για το οποίο υπάρχει χρόνος και είναι θέμα νομοτεχνικό. Νομίζω Δηλαδή ότι υπάρχει δυνατότητα στη συζήτηση αυτή να διασφαλιστεί και επομένως να μην έχουμε αυτό το πρόβλημα.

Σε ό,τι αφορά τη μόνη ρύθμιση η οποία φαίνεται, όμως, να έχει ένα ουσιαστικό περιεχόμενο, θα αναφερθώ παρακάτω διότι οι υπόλοιπες εμφανίζονται ως κυρίως νομοτεχνικές. Ας πω εν παρενθέσει ότι η χώρα απλώς προφανώς δεν θέλει για ένα ζήτημα το οποίο δεν έχει βαρύτητα, αλλά είναι νομοτεχνικό, να δημιουργήσει κινδύνους σε μία ευρύτερη διαπραγμάτευση και να αντιμετωπίσει προσχήματα αρνητικά. Περί αυτού πρόκειται στις περισσότερες ρυθμίσεις, θα τις έχετε δει τις τροπολογίες, δεν έχουμε ουσιαστικές μεταβολές των δεδομένων και μάλιστα με κοινωνική διάσταση.

Το μόνο θέμα το οποίο έχει κοινωνική διάσταση οπωσδήποτε είναι το συνταξιοδοτικό. Εδώ, όμως, πρέπει να πω ότι τα ουσιαστικά δεδομένα που αφορούν αυτήν τη ρύθμιση είναι όσα ήδη έχουν συζητηθεί στην πριν από ένα μήνα και ακόμη και με τη νομοθεσία του 2016. Δηλαδή ποιο είναι το ζήτημα; Το ζήτημα είναι εάν η μεταβολή η οποία επέρχεται είναι ή όχι δυσανάλογη σε σχέση με τη δημόσια ωφέλεια η οποία έχει προκύψει. Στην προηγούμενη συζήτηση, που είχαμε στο Κοινοβούλιο, θυμίσαμε την απόφαση του Ευρωπαϊκού Δικαστηρίου, που θεωρεί ότι η στάθμιση αυτή βαρύτητας, αναλογικότητας, είναι κάτι το οποίο γίνεται κατ’ εξοχήν από την πολιτεία και όχι από το δικαστήριο.

Πρέπει να θυμίσω, βεβαίως, ότι το Ευρωπαϊκό Δικαστήριο στην υπόθεση Κουφάκης και ΑΔΕΔΥ κατά Ελλάδος αποφάνθηκε μετά από μία απόφαση του δικού μας Συμβουλίου της Επικρατείας, που αναγνώριζε ότι η στάθμιση αυτών των ζητημάτων είναι θέμα της πολιτείας.

Αυτά ήθελα να σας πω.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και τέσσερις εκπαιδευτικοί συνοδοί τους από το 13ο Δημοτικό Σχολείο Χαλκίδας.

Η Βουλή τούς καλωσορίζει.

(Χειροκροτήματα απ’ όλες τι πτέρυγες της Βουλής)

Τον λόγο έχει ο κ. Παππάς.

**ΧΡΗΣΤΟΣ ΠΑΠΠΑΣ:** Κύριε Πρόεδρε, προς επίρρωση όσων θα σας πω στη συνέχεια, δηλαδή το πόσο υποκριτές είστε εσείς –και δεν εννοώ εσάς προσωπικά, κύριε Πρόεδρε, εννοώ την παράταξή σας, αλλά και η Νέα Δημοκρατία- είναι ότι εσείς ως Βουλευτής του ΣΥΡΙΖΑ, που τυγχάνει να είστε και Προεδρεύων, να ανήκετε στο Προεδρείο, δεν διακόψατε τον κ. Λοβέρδο όταν αποκάλεσε όλους πληρωμένα πιστόλια, δηλαδή σας αποκάλεσε δολοφόνους, που εκτελείτε συμβόλαια θανάτου της Ευρωπαϊκής Ένωσης.

Αν αυτό, για να πω και πόσο υποκριτές είστε, που αληθές είναι, το είχε πει ένας συναγωνιστής εκ των Βουλευτών της Χρυσής Αυγής, παραδείγματος χάριν ο Γιάννης Λαγός, την Τετάρτη θα ήταν στην Επιτροπή Δεοντολογίας, κύριε Κουράκη, στην οποία είστε και Πρόεδρος.

Είναι υποκριτικό λοιπόν να μιλάει και ο ΣΥΡΙΖΑ και η Νέα Δημοκρατία για αντισυνταγματικότητα, διότι αν ανατρέξουμε στο youtube ή στα αρχεία της Βουλής και δούμε στη θέση της Κυβέρνησης την συγκυβέρνηση Σαμαρά-Βενιζέλου και στη θέση της Αξιωματικής Αντιπολίτευσης τον ΣΥΡΙΖΑ, θα δούμε ότι απλώς λέγονται τα ίδια, αλλά έχουν αλλάξει οι ρόλοι. Ακριβώς ό,τι κάνατε το 2012-2013 κάνει πλέον η Νέα Δημοκρατία και ακριβώς ό,τι έκανε η Νέα Δημοκρατία το 2012-2013 κάνετε εσείς, οι Συριζαίοι.

Η ουσία είναι ότι εσείς δεσμεύετε με την ψήφο σας και τις υπογραφές σας τη χώρα σε μία διαρκή επιτροπεία και έρχεστε εδώ να ομιλείτε για αντισυνταγματικότητα. Οι τοποθετήσεις σας, και σήμερα αλλά και τις προηγούμενες ημέρες με το τέταρτο μνημόνιο, αποδεικνύουν ότι η μοναδική αντιμνημονιακή δύναμη στο ελληνικό Κοινοβούλιο είναι το λαϊκό εθνικιστικό κίνημα της Χρυσής Αυγής. Είναι η μόνη λαϊκή φωνή εθνικής αντίστασης. Να είστε σίγουροι, επειδή είπε ο Υπουργός «πήραμε τη σκυτάλη…» και εκεί σταμάτησε μια στιγμή ξεχνώντας τι πήγε να πει, θα προσθέσω «…για να κάνουμε τα ίδια», εκεί πήγαινε η κουβέντα. Αλλά εν πάση περιπτώσει, να ξέρετε ότι όταν κάποιοι άλλοι θα πάρουν τη σκυτάλη, όταν ο λαός θα πάρει τη σκυτάλη, όταν θα γίνει η εθνική κυβέρνηση με πυλώνα τους Έλληνες εθνικιστές της Χρυσής Αυγής, όλοι εσείς θα λογοδοτήσετε και οι κλέφτες τότε θα πάτε φυλακή και ο λαός πραγματικά θα έρθει στην εξουσία.

Κύριε Πρόεδρε, και φιλελεύθεροι και ψευτοδεξιοί αλλά και αριστεροί προσκυνάτε τον ίδιο Μολώχ, τον ίδιο θεό, στη σύγχρονη Βαβέλ που λέγεται Βρυξέλλες. Εμείς λοιπόν λέμε «όχι» στις Βρυξέλλες, όχι στο Βερολίνο. Είμαστε αντιμνημονιακοί, γιατί είμαστε πάνω από όλα και πριν από όλα Έλληνες.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, θα ήθελα τον λόγο παρακαλώ.

**ΠΡΟΕΔΡΕΥΩΝ (Αναστάσιος Κουράκης):** Κύριε Δένδια, μου ζητήσατε τον λόγο για να επιχειρηματολογήσετε; Γιατί ο κ. Βορίδης μίλησε διά μακρών.

**ΝΙΚΟΛΑΟΣ ΔΕΝΔΙΑΣ:** Ο κ. Βορίδης, κύριε Πρόεδρε, μίλησε ως Βουλευτής.

**ΠΡΟΕΔΡΕΥΩΝ (Αναστάσιος Κουράκης):** Εντάξει, εσείς θα αναπτύξετε το θέμα της ομιλίας σας.

**ΝΙΚΟΛΑΟΣ ΔΕΝΔΙΑΣ:** Ναι, κύριε Πρόεδρε. Εγώ, όπως ξέρετε άλλωστε, συνήθως είμαι σύντομος και συντομότερος του κ. Βορίδη, ο οποίος λόγω της άσκησής του στο Ποινικό Δίκαιο τείνει σε ευρύτερες διατυπώσεις.

Κύριε Πρόεδρε και κυρίες και κύριοι συνάδελφοι, εδώ η Βουλή έχει να συζητήσει ένα συγκεκριμένο θέμα, το θέμα της συνταγματικότητας που έθεσε ο συνάδελφος κ. Βορίδης και το οποίο αφορά το άρθρο 74 παράγραφος 5 του Συντάγματος της Ελληνικής Δημοκρατίας. Αυτό, όχι κάτι άλλο γενικότερο.

Επί του θέματος της συνταγματικότητας, που έθεσε ο συνάδελφος κ. Βορίδης, απάντησαν από την πλευρά της πλειοψηφίας δύο. Κατ’ αρχάς, ο Υπουργός Οικονομικών κ. Τσακαλώτος. Ο κ. Τσακαλώτος, εάν κατάλαβα καλά, εξομολογήθηκε προς τον κ. Βορίδη, ο οποίος προφανώς έχει πατρικά ή μητρικά χαρακτηριστικά, τον πόνο του. Του είπε δηλαδή σε πόσο δύσκολη θέση βρισκόμαστε και κατά συνέπεια εζήτησε την κατανόησή του για την ανάγκη να νομοθετήσουμε. Επί του θέματος όμως της αντισυνταγματικότητας ο κύριος Υπουργός των Οικονομικών δεν είπε ούτε μία λέξη. Άρα λοιπόν η Κυβέρνηση διά του Υπουργού δεν απάντησε.

Κατόπιν μίλησε ο καθηγητής κ. Παρασκευόπουλος, ο οποίος μάλιστα υπήρξε και Υπουργός Δικαιοσύνης. Ο κ. Παρασκευόπουλος ανέπτυξε μία καινοφανή νομική άποψη, η οποία όμως δεν αναφερόταν στο 74 παράγραφος 5, αλλά στο 73, επί του οποίου δεν ετέθη θέμα αντισυνταγματικότητας σε αυτή τη φάση, παρ’ ότι ο κ. Αθανασίου ορθά το είχε προβλέψει προηγουμένως, διότι στην αρχική μου τοποθέτηση είπα ότι αυτό θα τεθεί μετά μιας και αφορά τα κατ’ ιδίαν άρθρα. Κατά συνέπεια, λοιπόν, ούτε από τον κύριο Υπουργό Οικονομικών ούτε από τον συνάδελφο, που επέλεξε η κυβερνητική πλειοψηφία για να αντιλέξει στην αίτηση αντισυνταγματικότητας, απαντήθηκε.

Κυρίες και κύριοι συνάδελφοι, το θέμα είναι ένα και μόνο. Δεν μπαίνω, κύριε Καθηγητά –αν μου επιτρέπετε να σας απευθύνω τον λόγο- στο να σχολιάσω το επιχείρημά σας «καλύτερα μια αντισυνταγματική διαδικασία με συζήτηση παρά μια πράξη νομοθετικού περιεχομένου διότι δεν έχει συζήτηση», διότι αντιλαμβάνομαι ότι αυτό δεν θα το λέγατε στους φοιτητές σας. Τώρα, γιατί το λέτε στην Εθνική Αντιπροσωπεία δεν ξέρω.

Για να είμαστε λοιπόν συνεννοημένοι, το Σύνταγμα είναι το Σύνταγμα της Ελληνικής Δημοκρατίας, κύριε Πρόεδρε. Αυτό είναι. Σε όποιον δεν αρέσει, υπάρχει η διαδικασία αναθεώρησης.

Από εκεί και πέρα, αν κατάλαβα καλά, ετοιμάζεται η κυβερνητική πλειοψηφία να ισχυριστεί ότι σε συνθήκη που αφορά τα ψάρια, είναι σχετικό να τεθεί τροπολογία περικοπής συντάξεων; Για να καταλάβω, αυτό είναι το επιχείρημα; Εάν αυτό είναι το επιχείρημα, εάν σε λίγο είναι έτοιμη η Κυβέρνηση να ζητήσει από τους συναδέλφους της Πλειοψηφίας να ψηφίσουν ότι είναι σχετικό με τα ψάρια η περικοπή των συντάξεων, τότε ειλικρινά, κύριε Πρόεδρε, η γελοιοποίηση, την οποία επιφυλάσσει η Κυβέρνηση στο Κοινοβούλιο, δεν έχει κανένα όριο ούτε θα μπορέσει ιστορικά στο μέλλον να υπάρξει μεγαλύτερο.

Για να μην υπάρχει δε κανένα θέμα ως προς το αν δικαιούμαστε να συζητήσουμεεδώ επί της αρχής του νομοσχεδίου, το θέμα της αντισυνταγματικότητας των τροπολογιών, αυτό το έχει λύσει, κυρίες και κύριοι συνάδελφοι, η Ολομέλεια στις 29-1-2016 όταν εσυζητείτο το ζήτημα των τηλεοπτικών αδειών. Αν η μνήμη σας δεν θέλετε να πάει τόσο μακριά, όταν εγώ στο ζήτημα, στο θέμα της γνωστής τροπολογίας Σαββίδη, είχα θέσει θέμα αντισυνταγματικότητας εκ των υστέρων, που προέκυψε από την τοποθέτηση του κ. Καμμένου τότε, ο οποίος κατονόμασε και άρα κατέστησε φωτογραφικό τον νόμο και άρα αντισυνταγματικό, μου απάντησε, στη διάθεσή σας, τότε ο κύριος Πρόεδρος της Βουλής, ότι έπρεπε το θέμα να είχε τεθεί επί της αρχής του νομοσχεδίου και μόνο τότε.

Άρα τυπικώς ορθώς θέτει ο κ. Βορίδης το θέμα επί του άρθρου 74 παράγραφος 5 και καλείται η Εθνική Αντιπροσωπεία να αποφασίσει αν η συνθήκη περί ιχθύων είναι σχετική ή όχι με την περικοπή των συντάξεων. Εάν, κύριοι συνάδελφοι, είστε έτοιμοι να διαβείτε και αυτόν τον Ρουβίκωνα και να βάλετε τις συντάξεις δίπλα στα ψάρια, τότε εύγε!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα επαναλάβω απλώς μέσα σε εισαγωγικά μία φράση του κ. Τσακαλώτου, που νομίζω εμπεριέχει στην ουσία της το πρόβλημα. Είπατε, κύριε Τσακαλώτε: «Είμαστε σε επιτήρηση και επιτροπεία επτά χρόνια. Κάνουμε κακούς νόμους, όπως κάνατε και εσείς».

Έτσι είπατε και εγώ ρωτώ: Έτσι θα φύγουμε από την επιτροπεία; Με κακούς νόμους; Με καθ’ υπαγόρευση νομοθέτηση; Με τον ευτελισμό της κοινοβουλευτικής διαδικασίας;

Κάτι ακόμα: Στην αιτιολογική έκθεση του τέταρτου μνημονίου, δηλαδή στις 18 Μαΐου, όταν ψήφισε η πλειοψηφία ΣΥΡΙΖΑ - ΑΝΕΛ τα πρόσθετα μέτρα 5 δισεκατομμυρίων ευρώ σε βάρος των συνταξιούχων, σε βάρος των μισθωτών οι οποίοι θα φορολογηθούν με ένα μηνιάτικο τον χρόνο -δηλαδή μισθωτών των 500 ευρώ- τότε είχατε πει, κύριε Υπουργέ, ότι αυτά είναι τα τελευταία μέτρα και είναι απαραίτητη η ψήφιση του τέταρτου μνημονίου για να αρχίσει η συζήτηση για τις μεσοπρόθεσμες ρυθμίσεις για το χρέος.

Ερωτώ, λοιπόν: Τι έχει αλλάξει από τότε; Να θυμίσω και άλλες ομιλίες Υπουργών και Βουλευτών του ΣΥΡΙΖΑ; Νομίζω ότι καλύτερα θα ήθελαν και οι ίδιοι να τις ξεχάσουν. Τώρα ερχόμαστε ξανά για ένα μίνι μνημονιάκι εξπρές μέσα από μία απαράδεκτη κοινοβουλευτική διαδικασία, που μόνο κοινοβουλευτική δεν είναι.

Και ερωτώ τον κ. Τσακαλώτο και ζητάω μία δέσμευση, μία εγγύηση, μία –πώς να το πω;- σταθερή τοποθέτηση, εάν το χρέος, η ποσοτική χαλάρωση, εάν η έξοδος στις αγορές περνά μέσα από τη σημερινή νομοθέτηση αυτής της κύρωσης για τα ψάρια, τότε να μας το πείτε, να μας εγγυηθείτε ότι μέσω του σχεδίου νόμου αυτού για τα ψάρια ότι θα πάρουμε αυτούς τους τρεις μεγάλους στόχους.

(Θόρυβος στην Αίθουσα)

Σας παρακαλώ, κύριοι συνάδελφοι.

Πείτε το μας και εμείς θα σας πούμε «καλή ψαριά» και ενδεχομένως να σας βοηθήσουμε αρκεί να το εγγυηθείτε. Όμως, φοβάμαι ότι τα δίχτυα της Κυβέρνησης είναι τρύπια.

Δύο ακόμη μικρά ζητήματα, που όμως έχουν τη σημασία τους. Πραγματικά ξενίζει και είναι ενοχλητικό όταν βλέπεις τους Υπουργούς της διαπραγμάτευσης να αποφασίζουν να ενημερώσουν μόνο τους Βουλευτές του ΣΥΡΙΖΑ για το πού πάει η διαπραγμάτευση και τους υπόλοιπους τους αφήνετε στο σκοτάδι. Έρχεσθε, λοιπόν, τώρα αφού έχετε ξοδέψει ώρες με τους Βουλευτές του ΣΥΡΙΖΑ και μας λέτε «σε πέντε ώρες καθαρίσαμε».

Όμως, ένα δεύτερο ζήτημα είναι και το εξής και θέλω να απευθυνθώ στον κ. Λοβέρδο: Κάνετε λάθος, κύριε Λοβέρδο, που χαρακτηρίσατε «πολιτικά πιστόλια» τους Βουλευτές της Πλειοψηφίας. Αυτά είναι νεροπίστολα. Είναι άσφαιρα και ό,τι τους φέρνουν το ψηφίζουν. Τα κανονικά και πραγματικά «πολιτικά πιστόλια» με την καλή έννοια, για να μην προκαλώ και στον κ. Παππά κάποιους συνειρμούς και θέλει να ξαναπάρει τον λόγο –μου επιτρέπετε, παρακαλώ- αναδεικνύονται μέσα από κοινοβουλευτικές διαδικασίες ορθές, όπου θα έχουν όλοι τη δυνατότητα να τοποθετηθούν, έτσι ώστε να δώσουν και στους εντολείς, στους ψηφοφόρους τους, στους εκλογείς ένα σήμα για το τι πραγματικά πρεσβεύουν, γιατί με την ψήφο φαίνεται τι πρεσβεύεις και όχι με το μπλα μπλα.

Κύριε Πρόεδρε, επιμένουμε εμείς στην αντισυνταγματικότητα και επαναφέρουμε και εμείς το αίτημα να ανοίξει κατάλογος πλήρης, έτσι ώστε όλοι κάτω από το φως του ήλιου να τοποθετηθούν για τα νέα άσχημα βαριά μέτρα που θα επηρεάσουν τη ζωή εκατομμυρίων Ελλήνων.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Και εμείς ευχαριστούμε.

Ο κ. Γεώργιος - Δημήτριος Καρράς έχει τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Τίθεται θέμα: Το Σύνταγμα έγινε με επίγνωση ή έγινε με επιπολαιότητα; Το Σύνταγμα έχει συνταχθεί με επίγνωση, κύριε Πρόεδρε, και έχει καθορίσει λεπτομέρειες της διαδικασίας για το πώς θα συζητούνται τα νομοσχέδια.

Με αυτήν την έννοια, λοιπόν, θα πρέπει να ακολουθούμε τις διατάξεις του Συντάγματος στον τρόπο συζήτησης. Στη σημερινή συζήτηση έχουμε μία κύρωση μιας διεθνούς σύμβασης, κανείς δεν το αμφισβητεί. Έχουμε, όμως, παράλληλα και μία σειρά τροπολογιών, οι οποίες είναι ασύνδετες με την Κύρωση, η οποία δεν ανοίγει συζήτηση.

Θα θυμίσω κάτι το οποίο έχω ξαναπεί. Το μοναδικό όργανο που έχει την εξουσία να αποφασίζει περί της συνταγματικότητος ή μη ενός νομοθετήματος και των interna corporis της Βουλής, είναι η ίδια η Βουλή. Γιατί το έχω αιτιολογήσει αυτό, κύριε Πρόεδρε; Για τον λόγο ότι τα δικαστήρια δεν μπορούν να μπουν στα εσωτερικά της νομοθέτησης της Βουλής. Καλείται, λοιπόν, σήμερα η Βουλή να αποφασίσει πώς θα συζητήσει και θα ψηφίσει τις συγκεκριμένες τροπολογίες, οι οποίες αφενός μεν, δεν έχουν καμμία σύνδεση, επομένως τίθεται θέμα παραβιάσεως του Συντάγματος, διότι όταν ονομάζουμε κάτι τροπολογία, πρέπει να είναι συναφές με το κύριο κείμενο, που εδώ είναι η σύμβαση της Επιτροπής Αλιείας, και αφετέρου, πρέπει να αποφασίσει η Βουλή πώς θα συζητηθεί αυτό.

Θα συζητηθεί, λοιπόν, με την κανονική διαδικασία, έστω και κατ’ οικονομίαν. Τι εννοώ; Να υπάρχει κατάλογος ομιλητών, να υπάρχει ο χρόνος, ούτως ώστε να τοποθετηθούν οι Βουλευτές με την άνεση, η οποία απαιτείται λόγω της σημαντικότητας των ζητημάτων. Θα πω και κάτι άλλο. Έκανα τη χρήση της έννοιας κατ’ οικονομίαν, κύριε Πρόεδρε, η οποία, αν μου επιτρέψετε να θυμίσω, είναι εκκλησιαστικός όρος. Όταν η Εκκλησία θέλει να λύσει ένα πρόβλημα και δεσμεύεται από κάποιους αυστηρούς κανόνες των οικουμενικών συνόδων, βρίσκει τη λύση της οικονομίας. Να βρούμε, λοιπόν και εμείς σήμερα τη λύση στη Βουλή μέσα, της κατ’ οικονομίαν ρύθμισης του θέματος, εφόσον έρχονται τροπολογίες και εφόσον η κυβερνητική πλειοψηφία ξέρω ότι θα αποφασίσει για τη συζήτηση και την προώθησή τους, κατ’ οικονομίαν να ανοίξει ο κατάλογος ομιλητών και κατ’ οικονομίαν, αν θέλετε, να δοθεί ο χρόνος ο οποίος πρέπει να δοθεί στους Βουλευτές να συζητήσουν.

Επιπλέον, θέλω να θυμίσω και κάτι άλλο, κύριε Πρόεδρε. Στη συγκεκριμένη περίπτωση, δεν τίθεται θέμα χρόνου. Όπως έρχονται οι διατάξεις αυτές, είναι επαρκής και η Παρασκευή κι ενδεχόμενα και κάποιες ώρες του Σαββάτου, εφόσον η Κυβέρνηση επικαλείται την κατ’ επείγουσα περίπτωση.

Θα τελειώσω, λέγοντας μόνο τούτο. Δεν πρέπει να σταθούμε με μία τυπολατρική ερμηνεία στο ζήτημα του άρθρου 100 του Κανονισμού της Βουλής. Έχει ξεπεραστεί, όχι μόνο από την πρακτική, αλλά επιπλέον αν μιλήσουμε περί ορθής ερμηνείας του Κανονισμού της Βουλής, εφόσον μπορεί να προβληθούν συγκεκριμένες αντιρρήσεις συνταγματικότητας ενός νομοσχεδίου στο στάδιο της κατ’ αρχήν συζήτησης, εδώ είμαστε στο στάδιο της κατ’ αρχήν συζήτησης των τροπολογιών, οι οποίες δεν είναι απλές νομοτεχνικές βελτιώσεις, όπως ανέφερε ο κ. Παρασκευόπουλος και διαφωνώ με αυτήν την άποψη, για τον λόγο ότι είναι νομοθετήματα αυτοτελή. Δεν έρχονται με βασικό κορμό νομοθέτημα, παραδείγματος χάριν, συνταξιοδοτικό και να πούμε ότι στη συζήτηση στη διαδρομή προέκυψε ανάγκη βελτιώσεων της ήδη προτάσεως νόμου.

Έρχονται ως αυτοτελή νομοθετήματα και επομένως, πρώτον, οι ενστάσεις συνταγματικότητος, οι αντιρρήσεις συνταγματικότητος είναι παραδεκτές, εάν θέλετε να χρησιμοποιήσουμε και νομική ορολογία, δεύτερον είναι και ουσιαστικές και νομίζω ότι πρέπει να προκαλέσετε την ψηφοφορία, ώστε η Βουλή να αποφασίσει για τον τρόπο με τον οποίο θα γίνει η συζήτηση.

Θα πω, όμως, και κάτι άλλο υπερβαίνοντας και αυτό, κύριε Πρόεδρε, πριν τελειώσω. Είναι, νομίζω, περισσότερο θέμα του Προεδρείου, διότι η Βουλή θα κληθεί να αποφασίσει περί της συνταγματικότητας ή μη των προτάσεων. Το Προεδρείο, όμως, έχει τη δυνατότητα να αποφασίσει επί της Έδρας, για να χρησιμοποιήσω και δικανικό όρο, το άνοιγμα καταλόγου και συζήτησης, ούτως ώστε η Βουλή να αποφασίσει με νηφαλιότητα και ηρεμία.

Νομίζω, λοιπόν, ότι δεν πρέπει να ανεχθούμε παραβίαση του άρθρου 73 του Συντάγματος.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Έχει ζητήσει τον λόγο για ένα λεπτό ο κ. Παρασκευόπουλος, προφανώς για να πει κάτι σ’ αυτά που είπε ο κ. Δένδιας.

Κύριε Παρασκευόπουλε, έχετε τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Θα κάνω μία πολύ σύντομη δευτερολογία, διότι οι ποινικολόγοι, κύριε Δένδια, μερικές φορές είναι και σύντομοι, δεν μακρηγορούν μόνο.

Νομίζω ότι αυτή η συζήτηση διεξάγεται σε ένα περιβάλλον και σε μία χρονική περίοδο, όπου διαρκώς υπήρχε ο ψόγος «γιατί αργείτε με την αξιολόγηση;». Αυτή τη στιγμή διαφαίνεται ο ψόγος «γιατί κάνετε γρήγορα;».

Υπήρξαν, προφανώς, στο πλαίσιο της διαβούλευσης κάποιες παρατηρήσεις που αφορούν τα συγκεκριμένα θέματα. Δεν θα έπρεπε να αποφανθούμε με ταχύτητα; Πιστεύω πραγματικά ότι όλα τα θέματα τα οποία τέθηκαν -άξια προσοχής βεβαίως- μπορούν να αντιμετωπιστούν νομοτεχνικά.

Αναφέρθηκα στο άρθρο 73 παράγραφος 2. Ο κ. Λοβέρδος είχε αναφερθεί συλλήβδην στα άρθρα 73 έως 76, αλλά νομίζω ότι και τα ζητήματα που αφορούν το άρθρο 74 παράγραφος 5, τα οποία θέσατε, αφενός σε περίπτωση αμφισβήτησης είναι υπό την κρίση της Βουλής, άρα σήμερα εδώ καλούμαστε να αποφανθούμε γι’ αυτά και να βρούμε τρόπους αντιμετώπισης, που να διευκολύνουν την διαπραγμάτευση της χώρας, και αφετέρου θα έλεγα ότι και εδώ ως νομοτεχνικό θέμα μπορούν να επιλυθούν με έναν τρόπο μάλλον απλό: με μία αναπροσαρμογή του τίτλου του νομοθετήματος, η οποία να δείχνει ότι πέρα από την κύρωση υπάρχει και άλλο περιεχόμενο και επομένως, δεν θα τίθεται θέμα συνάφειας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει ζητήσει η Υπουργός Εργασίας κ. Αχτσιόγλου, για να μιλήσει για το θέμα της συνταγματικότητας.

Κυρία Υπουργέ, έχετε τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Συνοπτικά, ουσιαστικά θα επαναλάβω τα επιχειρήματα που είπαν και ο κ. Παρασκευόπουλος, αλλά και ο Υπουργός των Οικονομικών. Υπάρχουν δύο διακριτά ζητήματα. Ένα ζήτημα είναι το ζήτημα της διαδικασίας και εκεί είναι το άρθρο 74 του Συντάγματος και της συνταγματικότητας επί της διαδικασίας που προφανώς προηγείται στη συζήτηση.

Διακριτό είναι το ζήτημα της συνταγματικότητας επί του περιεχομένου των νομοθετικών διατάξεων και εκεί ανταποκρίνεται το άρθρο 100 του Κανονισμού της Βουλής. Το άρθρο 100 του Κανονισμού της Βουλής δεν αφορά τη διαδικασία, αφορά τη συνταγματικότητα επί του περιεχομένου.

Τώρα, ως προς τη διαδικασία, το κύριο πρόβλημα που υπάρχει ή που μπορεί να τίθεται εδώ πέρα έχει να κάνει σχετικά με τη συνάφεια της τροπολογίας με το νομοσχέδιο που βρίσκεται υπό συζήτηση σήμερα. Εδώ πράγματι υπάρχει ένα ζήτημα έλλειψης συνάφειας, αλλά νομίζω ότι είναι συνήθης κοινοβουλευτική πρακτική να εισάγονται τέτοιες τροπολογίες, ιδίως όταν υπάρχει ένας χαρακτήρας επείγοντος.

Το επείγον της διαδικασίας νομίζω ότι το επιχειρηματολόγησε ο Υπουργός των Οικονομικών, δηλαδή πώς δικαιολογείται αυτή η εισαγωγή της τροπολογίας λόγω του στενού χρονικού περιθωρίου που υπάρχει για την Ελληνική Κυβέρνηση.

Στο πλαίσιο αυτό, με δεδομένο δηλαδή αυτό, η άλλη επιλογή –και γι’ αυτό επιχειρηματολόγησε ο κ. Παρασκευόπουλος- του να γίνει μέσω μιας πράξης νομοθετικού περιεχομένου νομίζω ότι δεν θα βοηθούσε αυτή τη συζήτηση, διότι δεν θα επέτρεπε μια εκ των προτέρων συζήτηση, που αυτή τη στιγμή μπορεί να γίνει. Μπορεί να γίνει, γιατί η Διάσκεψη των Προέδρων αποφάσισε ότι θα υπάρξει μια ad hoc διαδικασία συζήτησης επί των διατάξεων που τίθενται μέσω τροπολογιών.

Γιατί θεωρούμε ότι αυτή η διαδικασία επαρκεί; Διότι στην πραγματικότητα πρόκειται για μια μόνο διάταξη η οποία έχει ουσιαστικό περιεχόμενο και πράγματι χρήζει συζήτησης. Είναι η διάταξη αυτή με την οποία «παγώνει» η αύξηση των συντάξεων για μία ακόμα χρονιά, το 2022. Όλες οι υπόλοιπες τροπολογίες έχουν αμιγώς νομοτεχνικό χαρακτήρα. Άρα δεν χρήζουν περαιτέρω συζήτησης. Η μόνη που έχει ουσιαστικό περιεχόμενο είναι αυτή περί του «παγώματος» των συντάξεων και νομίζουμε ότι μία διαδικασία, όπως η σημερινή, μπορεί να δώσει τον χρόνο για να συζητηθεί αυτή η διάταξη. Σε κάθε περίπτωση το άρθρο 74 παράγραφος 5 λέει ότι σε περίπτωση αμφισβήτησης αποφαίνεται η Βουλή.

Για τις συνταξιοδοτικές ρυθμίσεις να πω ότι πράγματι το άρθρο 73 του Συντάγματος λέει ότι οι συνταξιοδοτικές ρυθμίσεις δεν μπορούν να αναγράφονται σε νόμους που αποσκοπούν στη ρύθμιση άλλων θεμάτων.

Όμως, το Ελεγκτικό Συνέδριο έχει πει ότι η συνταγματική επιταγή τηρείται, όταν οι θεσπιζόμενες συνταξιοδοτικές ρυθμίσεις εμπεριέχονται σε αυτοτελές κεφάλαιο και υπάρχει ειδική μνεία στον τίτλο του νομοσχεδίου. Αυτό θα γίνει με νομοτεχνική βελτίωση που θα καταθέσει τώρα ο κ. Αποστόλου. Δηλαδή, θα μπει στον τίτλο του νομοσχεδίου η αναφορά στις συνταξιοδοτικές ρυθμίσεις και θα γίνει ξεχωριστό κεφάλαιο.

Επομένως, με αυτόν τον τρόπο θα υπερβούμε αυτό το πρόβλημα. Εξάλλου το Ελεγκτικό Συνέδριο είπε ότι μπορούμε να το υπερβούμε με αυτόν τον τρόπο.

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε…

**ΠΡΟΕΔΡΕΥΩΝ (Αναστάσιος Κουράκης):** Δύο λεπτά. Έχει ολοκληρωθεί η διαδικασία περί συνταγματικότητας ή μη. Τώρα είμαστε στο σημείο…

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, μπορώ να έχω τον λόγο επί της διαδικασίας;

**ΠΡΟΕΔΡΕΥΩΝ (Αναστάσιος Κουράκης):** Όχι άλλη συζήτηση, σας παρακαλώ.

**ΧΑΡΑΛΑΜΠΟΣ ΑΘΑΝΑΣΙΟΥ:** Δώσατε δύο φορές τον λόγο στον κ. Παρασκευόπουλο…

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, ολοκληρώθηκε η συζήτηση κατά το άρθρο 100 παράγραφος 2 του Κανονισμού της Βουλής για την αντισυνταγματικότητα του νομοσχεδίου.

Οι αποδεχόμενοι την ένσταση αντισυνταγματικότητας, δηλαδή ότι το νομοσχέδιο δεν είναι σύμφωνο με το Σύνταγμα, και τις αμφισβητήσεις που ετέθησαν, παρακαλώ να εγερθούν.

(Εγείρονται οι αποδεχόμενοι την ένσταση)

Προφανώς, ηγέρθησαν οι λιγότεροι.

Συνεπώς η ένσταση αντισυνταγματικότητας, καθώς και οι αμφισβητήσεις, απορρίπτονται.

Προχωρούμε στο θέμα που έθεσε ο κ. Θεοχαρόπουλος, όσον αφορά το άνοιγμα του καταλόγου. Να θυμίσω ότι η απόφαση στη Διάσκεψη των Προέδρων είναι να ολοκληρωθεί η συζήτηση στις 17.00΄, ώστε να έχουμε ένα περιθώριο δύο ωρών για την ενδεχόμενη ονομαστική ψηφοφορία.

Επίσης, να θυμίσω ότι, σύμφωνα με την απόφαση της Διάσκεψης των Προέδρων, η διαδικασία που προκρίνεται είναι η εξής: Στις συμβάσεις είναι πέντε λεπτά οι ομιλίες και αν υπάρχουν τροπολογίες, επίσης, πέντε λεπτά. Εδώ ανοίγει ο κατάλογος και τοποθετούνται οι εισηγητές και οι ειδικοί αγορητές για δεκαπέντε λεπτά.

Κατόπιν, πάμε στον κύκλο ομιλητών. Όπως είπαμε, είναι δεκατέσσερις συνάδελφοι, πέντε από τον ΣΥΡΙΖΑ, τρεις από τη Νέα Δημοκρατία, ένας από τα υπόλοιπα κόμματα και ένας ανεξάρτητος Βουλευτής. Έχουν τον λόγο και οι Κοινοβουλευτικοί Εκπρόσωποι. Έχουν ήδη ζητήσει τον λόγο και Αρχηγοί Κομμάτων. Άρα μιλάμε για μία πολύ διευρυμένη διαδικασία.

Παρ’ όλα αυτά, επειδή ετέθη θέμα από τον κ. Θεοχαρόπουλο, από τον κ. Αμυρά και από άλλους συναδέλφους, τίθεται και αυτό στην κρίση του Σώματος. Το Προεδρείο επιμένει στην πρότασή του αυτή και τίθεται το ζήτημα που έβαλε ο κ. Θεοχαρόπουλος και οι άλλοι Βουλευτές, για να ανοίξει ο κατάλογος και όσο πάει.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, μπορώ να έχω τον λόγο, για να ξεκαθαρίσω την πρότασή μου;

**ΠΡΟΕΔΡΕΥΩΝ (Αναστάσιος Κουράκης):** Είναι γνωστή και κατανοητή.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Πέντε δευτερόλεπτα μόνο, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Δεν χρειάζεται. Όχι, σας παρακαλώ.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Πρότεινα να ανοίξει ο κατάλογος μέχρι ωσότου πάει, ακόμη και αύριο.

**ΠΡΟΕΔΡΕΥΩΝ (Αναστάσιος Κουράκης):** Ναι, εντάξει, κατανοητό. Να ανοίξει και όσο πάει. Λαμπρά!

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Μα περικόπτετε συντάξεις και δεν θέλετε να πάμε στο Σάββατο;

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, προχωρούμε σε ψηφοφορία διά ανατάσεως.

Ερωτάται το Σώμα: Γίνεται δεκτή η πρόταση των κυρίων συναδέλφων;

Οι αποδεχόμενοι την πρόταση, δηλαδή οι τασσόμενοι υπέρ του ανοίγματος του καταλόγου και της συνέχισης της συνεδρίασης μέχρι και αύριο, να σηκώσουν το χέρι.

(Σηκώνουν το χέρι τους οι αποδεχόμενοι την πρόταση)

Προφανώς σήκωσαν το χέρι τους οι ολιγότεροι.

Συνεπώς η πρόταση των κυρίων συναδέλφων απορρίπτεται.

Προχωρούμε, λοιπόν, έτσι όπως έχουμε ψηφίσει και…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Οι Βουλευτές να μη μιλήσουν, κύριε Πρόεδρε;

**ΓΙΑΝΝΗΣ ΚΟΥΤΣΟΥΚΟΣ:** Δεν θα εγγραφούμε καθόλου, δηλαδή, κύριε Πρόεδρε;

**ΠΡΟΕΔΡΕΥΩΝ (Αναστάσιος Κουράκης):** Έχει δοθεί με σύμφωνη γνώμη των κομμάτων, κατόπιν συνεννόησης, κατάλογος από όλα…

**ΓΙΑΝΝΗΣ ΚΟΥΤΣΟΥΚΟΣ:** Μα κύριε Πρόεδρε…

**ΠΡΟΕΔΡΕΥΩΝ (Αναστάσιος Κουράκης):** Κύριε Κουτσούκο, τώρα, μην δημιουργείτε εντυπώσεις. Έχει δοθεί κατάλογος από τα κόμματα σε συμφωνία και υλοποίηση της απόφασης της Διάσκεψης των Προέδρων.

(Θόρυβος από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Σας παρακαλώ τώρα. Εκθέσατε την άποψή μας και ψηφίσαμε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Να μη μιλήσουν ούτε οι Βουλευτές που καταψήφισαν, κύριε Πρόεδρε;

**ΠΡΟΕΔΡΕΥΩΝ (Αναστάσιος Κουράκης):** Είχα πει στην αρχή ότι αφού προκρίνουμε τη διαδικασία –ήδη την έχουμε προκρίνει– θα δώσουμε τον λόγο στον επισπεύδοντα Υπουργό τον κ. Αποστόλου…

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, ζητώ τον λόγο επί της διαδικασίας.

**ΠΡΟΕΔΡΕΥΩΝ (Αναστάσιος Κουράκης):** Κύριε Αμυρά, δεν έχετε τον λόγο.

Τον λόγο έχει ο κ. Αποστόλου και στη συνέχεια ο λόγος θα δοθεί στους Υπουργούς, ώστε να αναπτύξουν τις τροπολογίες που προτείνουν στο υπό συζήτηση νομοσχέδιο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, εσείς με άλλους είκοσι οκτώ Βουλευτές έχετε καταθέσει τροπολογία για το άρθρο του μνημονίου…

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, μετά και τον προβληματισμό που αναπτύχθηκε και τη συζήτηση που έγινε, υπάρχει μία νομοτεχνική βελτίωση στο νομοσχέδιο, η προσθήκη της φράσης «συνταξιοδοτικές ρυθμίσεις Δημοσίου και άλλες διατάξεις». Ταυτόχρονα, αλλάζει και η αρχιτεκτονική του νομοσχεδίου.

Καταθέτω τη συγκεκριμένη νομοτεχνική βελτίωση.

(Στο σημείο αυτό ο Υπουργός κ. Ευάγγελος Αποστόλου καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελ.120)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Αναστάσιος Κουράκης):** Παρακαλώ να διανεμηθεί η νομοτεχνική βελτίωση.

Τον λόγο έχει ο κ. Παπαγγελόπουλος, ο Αναπληρωτής Υπουργός Δικαιοσύνης, για να αναπτύξει την τροπολογία δι’ ολίγον και στη συνέχεια οι υπόλοιποι Υπουργοί.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Με τη με αριθμό 1062 τροπολογία τροποποιούνται οι παράγραφοι 5, 13,14 και 15 του άρθρου 959 Α του Κώδικα Πολιτικής Δικονομίας, το οποίο προστέθηκε με την παράγραφο 6 του άρθρου 59.

(Θόρυβος στην Αίθουσα)

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, μισό λεπτό, σας παρακαλώ.

Κυρίες και κύριοι συνάδελφε, αν έχετε την καλοσύνη, να κάνουμε λίγη ησυχία για να ακούσουμε τις προτεινόμενες τροπολογίες που θα ψηφίσουμε.

Συνεχίστε, κύριε Υπουργέ.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Επίσης, τροποποιούνται το δεύτερο εδάφιο της παραγράφου 3 και το πρώτο εδάφιο της παραγράφου 5 του άρθρου 965, καθώς και το πρώτο εδάφιο της παραγράφου 1 του άρθρου 1005 του Κώδικα Πολιτικής Δικονομίας.

Νομίζω ότι είναι μία ανώδυνη τροπολογία και δεν θα προκαλέσει τις αντιδράσεις της Αντιπολίτευσης. Διότι η αλλαγή η οποία επέρχεται με την τροπολογία, συνίσταται στο ότι το τέλος χρήσης των συστημάτων για τη διενέργεια ηλεκτρονικών πλειστηριασμών καταβάλλεται μόνο από τον υπερθεματιστή, ενώ βάσει του ισχύοντος μέχρι σήμερα πλαισίου βάρυνε κάθε υποψήφιο πλειοδότη.

Για τον λόγο αυτό τροποποιούνται και οι σχετικές διατάξεις για την καταβολή του πλειστηριάσματος, ώστε πλέον ο υπερθεματιστής να υποχρεούται να καταβάλει μαζί με το πλειστηρίασμα και το τέλος χρήσης.

Το ποσό του τέλους χρήσης θα καθοριστεί με υπουργική απόφαση που θα εκδοθεί μετά την ψήφιση της παρούσης τροπολογίας εντός των επομένων ημερών.

Επίσης, ρυθμίζεται ότι ένα μέρος του τέλους χρήσης αποδίδεται στο ΤΑΧΔΙΚ.

Με την αλλαγή αυτή διασφαλίζεται η απρόσκοπτη συμμετοχή περισσοτέρων πλειοδοτών στον ηλεκτρονικό πλειστηριασμό, η οποία επιτρέπει μεγαλύτερο πλειστηρίασμα προς όφελος των δανειστών και τελικώς του ίδιου του οφειλέτη.

Τυχόν ερώτημα για καθυστέρηση της τροπολογίας μπορεί να απαντηθεί ότι βρισκόμαστε εντός του χρονικού πλαισίου, σύμφωνα με την παράγραφο 6 του άρθρου 60 του ν.4492/2017. Οι παράγραφοι 8 έως 14 ορίζουν ότι τίθεται σε ισχύ από 31 Ιουλίου 2017.

Αυτά τα αναφέρω προκειμένου να ενημερωθούν εγκαίρως οι ενδιαφερόμενοι, να προσαρμοσθεί το ηλεκτρονικό σύστημα και να εξασφαλιστεί η απρόσκοπτη λειτουργία του.

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ τον Αναπληρωτή Υπουργό Δικαιοσύνης, Διαφάνειας και Ανθρωπίνων Δικαιωμάτων κ. Παπαγγελόπουλο.

Τον λόγο έχει ο Υπουργός Εσωτερικών κ. Παναγιώτης Σκουρλέτης, για να αναπτύξει την τροπολογία που αφορά στο υπό συζήτηση νομοσχέδιο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ(Υπουργός Εσωτερικών):** Ευχαριστώ, κύριε Πρόεδρε.

Κυρίες και κύριοι συνάδελφοι, η τροπολογία η οποία κατατίθεται έχει ουσιαστικά δύο σκέλη. Το ένα αφορά την υποχρέωση των υποψήφιων Βουλευτών να ενημερώνουν οι ίδιοι για τις δαπάνες απευθείας την Επιτροπή Ελέγχου και όχι τα πιστωτικά ιδρύματα στα οποία ανοίγουν τον αντίστοιχο λογαριασμό.

Το δεύτερο σκέλος της τροπολογίας αφορά τα ζητήματα της χρηματοδότησης των κομμάτων. Χωρίς να τροποποιεί την αντίστοιχη διάταξη που συμπεριλαμβανόταν στο τελευταίο πολυνομοσχέδιο που ψηφίσαμε στη Βουλή, διευκρινίζει τους όρους του λεγόμενου «ανεκχώρητου ποσού», το οποίο μπορεί να φτάνει μέχρι το 50% της ετήσιας δαπάνης σχετικά με τη δανειοδότηση των κομμάτων.

Θέλω να πω ότι ουσιαστικά αυτή η τροπολογία βελτιώνει το μέχρι τώρα υφιστάμενο καθεστώς στη δανειοδότηση, διότι το αυξάνει από το 40% στο 50%. Μιλάμε για δάνεια, τα οποία εξυπηρετούνται και προφανώς προκύπτουν ύστερα με ευθύνη και συνεννόηση και από τα αντίστοιχα τραπεζικά ιδρύματα. Η συγκεκριμένη διάταξη δεν αφορά δάνεια τα οποία δεν εξυπηρετούνται, όπου εκεί το λεγόμενο «ακατάσχετο», όπως θυμόσαστε από το πολυνομοσχέδιο -δεν αναφέρεται εδώ στην τροπολογία- παραμένει στο 10%. Και κρίθηκε αυτό για πολύ συγκεκριμένους λόγους.

Ταυτόχρονα θέλω να καταθέσω και μία νομοτεχνική βελτίωση επί της αιτιολογικής, που ακριβώς κινείται στην κατεύθυνση αυτών που σας ανέφερα πριν.

Σας ευχαριστώ.

(Στο σημείο αυτό ο Υπουργός κ. Παναγιώτης (Πάνος) Σκουρλέτης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελ.126)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Εσωτερικών κ. Παναγιώτη Σκουρλέτη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και τρεις εκπαιδευτικοί συνοδοί τους από το 2ο Δημοτικό Σχολείο Ληξουρίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Δίνω τον λόγο τώρα στον Υπουργό Οικονομικών κ. Ευκλείδη Τσακαλώτο για να μας αναφέρει την αλλαγή στον μηχανισμό του ν.4472/2017 για τη δημοσιονομική προσαρμογή.

Ορίστε, κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν ξέρω, κύριε Πρόεδρε, αν οι συνάδελφοι και οι συναδέλφισσες θέλουν να μου δώσουν και πέντε λεπτά για να τους ενημερώσω πού βρισκόμαστε με τη διαπραγμάτευση.

**ΠΡΟΕΔΡΕΥΩΝ (Αναστάσιος Κουράκης):** Νομίζω ότι είναι χρήσιμο. Μπορείτε να έχετε τον χρόνο αυτόν.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κυρίες και κύριοι συνάδελφοι, το βασικό που θα πρέπει να εξηγήσουμε είναι γιατί δεν δεχθήκαμε την τελευταία πρόταση, της 22ας Μαΐου. Υπήρχαν διάφορες εκδοχές του ανακοινωθέντος.

Το βασικό δεν ήταν ότι δεν υπήρχε πρόοδος σε αρκετά σημεία. Δηλαδή, και στο σκέλος του χρέους και στο σκέλος της αναπτυξιακής βοήθειας μπορεί κάποιος να πει ότι έγιναν βήματα. Δηλαδή, έγιναν συμβιβασμοί για μια πρόταση που θα έδινε ελπίδες στην ελληνική οικονομία να χτίσει πάνω στη στροφή που φαίνεται να υπάρχει στην οικονομία.

Το βασικό μας πρόβλημα που δεν δεχθήκαμε αυτήν την πρόταση, ήταν ότι εκεί πέρα έλεγε το ΔΝΤ ότι με τα μέτρα που έχουν παρθεί μέχρι τώρα, δεν θεωρεί το ΔΝΤ το χρέος βιώσιμο. Και το έλεγε με άσπρο και μαύρο. Δεν το έλεγε, δηλαδή, σαν υπόνοια. Το έλεγε με πολύ καθαρό τρόπο. Και εμείς θεωρούσαμε ότι ήταν παράξενη η θέση του ΔΝΤ, γιατί όταν διαπραγματεύεσαι ένα πρόγραμμα με μια χώρα και μετά βάζεις στους υπολογισμούς σου 1% ανάπτυξη για σαράντα, πενήντα, χρόνια, γιατί διαπραγματεύτηκες ένα τέτοιο πρόγραμμα αν το αποτέλεσμα αυτού του προγράμματος δεν ήταν ή δεν είναι να αυξήσει τους ρυθμούς ανάπτυξης τα επόμενα τριάντα, σαράντα, πενήντα χρόνια;

Βεβαίως, κάποιος θα μου πει ότι ήταν και μία πίεση προς τους Ευρωπαίους. Όταν έχεις τόσο χαμηλή ανάπτυξη, καταλαβαίνετε ότι πρέπει να δοθεί περισσότερη ελάφρυνση του χρέους για να γίνει βιώσιμο.

Η στρατηγική της Κυβέρνησης από τότε -το είπε και ο Πρόεδρος της Βουλής, το είπαν και άλλοι ομιλητές, το είπα κι εγώ στη σύντομη, πρώτη μου παρέμβαση- είναι πολυδιάστατη. Παλεύουμε να υπάρχουν περισσότερες εγγυήσεις για την αναπτυξιακή μας πολιτική και για τη χρηματοδότηση της αναπτυξιακής πολιτικής. Όπως ξέρετε, όταν έχετε ένα δείκτη που είναι χρέος δια την ανάπτυξη, ένας τρόπος να γίνει βιώσιμο το χρέος είναι το ΑΕΠ να αυξάνει πολύ, δηλαδή να αυξάνει ο παρονομαστής, και, άρα, το κλάσμα να μειώνεται. Άρα, ο ένας πυλώνας είναι αυτός.

Ο δεύτερος πυλώνας είναι να πιέσουμε για περισσότερη σαφήνεια όσον αφορά στα μέτρα που θα πάρουν οι Ευρωπαίοι στο τέλος του προγράμματος, δηλαδή είτε να σπρώξουν πίσω την πληρωμή των επιτοκίων, είτε να αυξήσουν τον μέσο όρο ωρίμανσης των ελληνικών ομολόγων, ειδικά στο μεγάλο κομμάτι -το EFSF- του χρέους μας. Kαι το ανακοινωθέν που θα βγει από αυτό θα πρέπει να είναι ένα ανακοινωθέν που, όπως λέμε, έχει καθαρή λύση και δίνει την προοπτική μέσω του QE να μπορέσει κανείς μετά να έχει πρόσβαση στις αγορές. Διότι, όπως είπαμε στην πρωτομιλία μας, η βασική στρατηγική της Κυβέρνησης είναι να βγούμε από το πρόγραμμα. Και για να βγει κανείς από το πρόγραμμα, πρέπει να μπορεί να πείσει τις αγορές. Άρα, νομίζω ότι καταλαβαίνετε όλοι τη σημασία.

Αυτή είναι η στρατηγική. Νομίζω ότι έχετε καταλάβει όλοι και όλες ότι γίνονται σοβαρές συζητήσεις σε όλα τα επίπεδα.

Πρέπει να σας πω ότι η εικόνα που δημιουργήθηκε στον ελληνικό λαό στις 23 και 24 Μαΐου από σχεδόν το σύνολο του Τύπου στην Ελλάδα -άρα, αυτή ήταν εκμεταλλεύσιμη από τις δυνάμεις της Αντιπολίτευσης- δεν είχε καμμία, μα καμμία σχέση με τον διεθνή Τύπο. Καμμία! Σας προκαλώ όλους και όλες να πάτε να διαβάσετε τις σημαντικότερες βρετανικές, γαλλικές, αμερικάνικες, γερμανικές, ιταλικές εφημερίδες και να δείτε τι έγραφαν στις 23 και 24 Μαΐου, σε ποιον καταλόγιζαν την ευθύνη που δεν υπήρχε καλή λύση, σε ποιους έδιναν επαίνους για τη στάση τους και να δείτε αν αυτό έχει κάποια σχέση με αυτό που γράφτηκε ως κύρια κατεύθυνση από τα ελληνικά μέσα.

Τούτων δοθέντων, νομίζω ότι σας εξήγησα ποια είναι η στρατηγική της Κυβέρνησης.

Η τροπολογία που εγώ εισηγούμαι, πραγματικά δεν νομίζω ότι χρειάζεται παραπάνω από πέντε δευτερόλεπτα για να σας την εξηγήσω. Εκεί που στην αιτιολογική λέει ότι αν χρειαστεί -που δεν το πιστεύει κανένας στην ελληνική Κυβέρνηση και κανένας και στους ευρωπαϊκούς θεσμούς- να έρθει μπροστά το αφορολόγητο, αντί να είναι κατά ακριβή αναλογία, θα είναι κατ’ αναλογία. Νομίζω ότι δεν αλλάζει τίποτα στην ουσία. Νομίζω ότι είναι control freaks -δεν ξέρω πώς να το πω σε καλά ελληνικά, δεν με βοηθάει κανένας να το μεταφράσω αυτό- και πως πολλοί από τους θεσμούς έχουν μια πολύ μεγάλη εμμονή στο να προσέχουν κάθε λεπτομέρεια. Δεν νομίζω ότι χρειάζεται να ειπωθεί κάτι παραπάνω από αυτό.

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

Τον λόγο έχει και η κ. Έφη Αχτσιόγλου, Υπουργός Εργασίας, Κοινωνικής Ασφάλισης και Κοινωνικής Αλληλεγγύης, για το κομμάτι των συνταξιοδοτικών ρυθμίσεων και τις συλλογικές διαπραγματεύσεις.

Ορίστε, κυρία Υπουργέ, έχετε τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρίες και κύριοι Βουλευτές, βρισκόμαστε μια εβδομάδα πριν από τη συνεδρίαση του κρίσιμου Eurogroup, το οποίο θα έχει ως έργο να συζητήσει και να αποσαφηνίσει τα μεσοπρόθεσμα μέτρα ελάφρυνσης του χρέους, ζήτημα το οποίο είναι κομβικής σημασίας για την πορεία της χώρας και της οικονομίας.

Από την πλευρά μας έχουμε ξεκαθαρίσει ότι δεν μπορούμε πλέον να προχωρήσουμε με ασάφειες. Σας εξήγησε ο Υπουργός των Οικονομικών γιατί το τελευταίο σχέδιο της δήλωσης του Eurogroup δεν έγινε αποδεκτό από την πλευρά μας. Ήταν ένα σχέδιο το οποίο θεωρούσαμε ότι δεν είχε την απαραίτητη σαφήνεια και δεν έδινε τον απαραίτητο χώρο και διάδρομο στην ελληνική οικονομία να εμπεδώσει την ανάκαμψη που σημειώνει το τελευταίο χρονικό διάστημα. Είναι μια ανάκαμψη που -παρεμπιπτόντως να το πω- αποτυπώνεται και στην αγορά εργασίας, διότι είδαμε τους δείκτες της ανεργίας να έχουν πέσει στο 22,5%. Είδαμε, όμως, και από το Σύστημα ΕΡΓΑΝΗ να έχουμε ρεκόρ δεκαπενταετίας στη δημιουργία νέων θέσεων εργασίας στον ιδιωτικό τομέα. Μιλάμε για περισσότερες από διακόσιες χιλιάδες θέσεις εργασίας στο πρώτο πεντάμηνο του 2017.

Τούτων δοθέντων, σήμερα φέρνουμε συγκεκριμένες τροπολογίες, με τις οποίες ολοκληρώνονται πλέον και τυπικά τα προαπαιτούμενα της δεύτερης αξιολόγησης, ώστε να μην έχει πια κανένας εκ των δανειστών και εκ των θεσμών οποιαδήποτε προσχηματική δικαιολογία για να πετάξει το μπαλάκι στην ελληνική Κυβέρνηση και να πει ότι κάτι δεν έχει υλοποιηθεί, για να μην έχουν κανένα πρόσχημα να μη συζητήσουν αυτά που πρέπει να συζητηθούν, δηλαδή τα μεσοπρόθεσμα μέτρα για τη ρύθμιση του δημοσίου χρέους.

Αυτά που καταθέτουμε σήμερα από την πλευρά του Υπουργείου Εργασίας είναι τα εξής:

Η πρώτη τροπολογία είναι ουσιώδης. Αφορά το πάγωμα των συντάξεων για το 2022. Να θυμίσω ότι με τον νόμο που ψηφίστηκε πρόσφατα, η θετική αναπροσαρμογή των συντάξεων, που προβλέπεται στον ν.4387/2016, πάγωνε μέχρι το 2021. Αυτό το πάγωμα θα επεκταθεί για μία ακόμη χρονιά. Δεν πρόκειται για περικοπή. Είναι πάγωμα στην αύξηση των συντάξεων για μία χρονιά. Είναι ένα μέτρο το οποίο έρχεται στη Βουλή, διότι η επίτευξη των πρωτογενών πλεονασμάτων ύψους 3,5% του ΑΕΠ, όπως αποσαφηνίστηκε στο τελευταίο Eurogroup, θα πρέπει να διατηρηθεί μέχρι και το 2022. Άρα, ήταν αναγκαίο να υπάρξει αυτή η ρύθμιση προκειμένου να μην μπορεί κυρίως το Διεθνές Νομισματικό Ταμείο να πει ότι δεν επιτυγχάνεται το πρωτογενές πλεόνασμα, σύμφωνα ακόμα και με τις δικές του ρυθμίσεις.

Η δεύτερη τροπολογία είναι αμιγώς νομοτεχνική. Υπενθυμίζω ότι στο ζήτημα των συλλογικών διαπραγματεύσεων, με τον νόμο που ψηφίστηκε πρόσφατα, οι δύο αρχές, αυτή της ευνοϊκότερης ρύθμισης και αυτή της επεκτασιμότητας, αποσυνδέθηκαν από το Μεσοπρόθεσμο Πλαίσιο Δημοσιονομικής Στρατηγικής -η αναστολή τους ήταν συνδεδεμένη με αυτό και άρα ήταν επ’ αόριστον- και ορίστηκε ότι η αναστολή τους θα διαρκέσει έως το τέλος του τρέχοντος Προγράμματος Οικονομικής Προσαρμογής, δηλαδή τον Αύγουστο του 2018. Αυτή είναι η ουσία της διάταξης, η οποία δεν αλλάζει. Νομοτεχνικά η φράση «…όσο διαρκεί το μεσοπρόθεσμο πλαίσιο» αντικαθίσταται με τη φράση «…έως το τέλος του προγράμματος». Ουσιαστικά επαναλαμβάνουμε όλη τη διάταξη, αλλά ως προς το περιεχόμενο θα δείτε ότι και στην αιτιολογική έκθεση η ημερομηνία για το τέλος της αναστολής παραμένει εκεί, δηλαδή την 20η Αυγούστου του 2018.

Με την ευκαιρία της σημερινής συζήτησης, να κάνω μόνο μία παρένθεση για να πω ότι το αμέσως επόμενο διάστημα θα ακολουθήσει περαιτέρω διαβούλευση με τους κοινωνικούς εταίρους για το ζήτημα των συνδικαλιστικών αδειών και τον εκσυγχρονισμό της σχετικής νομοθεσίας. Στις τελευταίες αλλαγές υπήρξαν επιμέρους διαφοροποιήσεις από τους κοινωνικούς εταίρους, οι οποίες είναι χρήσιμο να εκλείψουν μέσα από τον διάλογο. Αυτό δεν αφορά τη σημερινή συζήτηση, αλλά έπρεπε να ενημερώσω το Σώμα.

Επομένως, με τις τροπολογίες που καταθέτουμε και σήμερα, ολοκληρώνουμε το σύνολο των προαπαιτούμενων για τη δεύτερη αξιολόγηση. Είναι προφανές ότι η Ελλάδα έχει τηρήσει τα συμφωνηθέντα, έχει υλοποιήσει όλες τις δεσμεύσεις της και έχει κάνει ήδη περισσότερα από όσα όφειλε να κάνει για να μην θέσει σε κίνδυνο την ολοκλήρωση του προγράμματος. Είναι η σειρά πια των δανειστών και των εταίρων μας να κάνουν αυτά που οφείλουν, αυτά που είναι η νομική, η ηθική και η πολιτική τους υποχρέωση, για τη ρύθμιση του ελληνικού χρέους.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την Υπουργό Εργασίας, Κοινωνικής Ασφάλισης και Κοινωνικής Αλληλεγγύης κ. Έφη Αχτσιόγλου.

Με την παρουσίασή της ολοκληρώθηκε η παρουσίαση των τροπολογιών επί του νομοσχεδίου που συζητούμε.

Αρχίζουμε με τον κατάλογο των εισηγητών και των ειδικών αγορητών. Ο χρόνος, όπως είπαμε, είναι δεκαπέντε λεπτά.

Τον λόγο έχει ο Βουλευτής του ΣΥΡΙΖΑ κ. Σταύρος Αραχωβίτης, για να τοποθετηθεί εκ μέρους του ΣΥΡΙΖΑ για το υπό συζήτηση νομοσχέδιο και τις τροπολογίες που το συνοδεύουν.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, στο υπό συζήτηση σχέδιο νόμου, όπως τροποποιήθηκε με τη νομοτεχνική βελτίωση την οποία κατέθεσε ο κύριος Υπουργός, που είναι η κύρωση πλέον της τροποποιημένης συμφωνίας για την «Ίδρυση της Γενικής Επιτροπής Αλιείας για τη Μεσόγειο, συνταξιοδοτικές ρυθμίσεις του δημοσίου και άλλες διατάξεις», προστέθηκαν οι γνωστές πέντε τροπολογίες τις οποίες εισηγήθηκαν η κυρία και οι κύριοι Υπουργοί και έκανε αποδεκτές ο αρμόδιος Υπουργός Αγροτικής Ανάπτυξης.

Πρόκειται για πέντε τροπολογίες οι οποίες είναι απαραίτητο να ψηφιστούν σήμερα, προκειμένου να ολοκληρωθούν οι προαπαιτούμενες δράσεις για την ολοκλήρωση της δεύτερης αξιολόγησης και η επίτευξη συμφωνίας στο προσεχές Eurogroup της επόμενης εβδομάδας.

Αναγνωρίζοντας ότι ο τρόπος εισαγωγής τροπολογιών σε σχέδια νόμου που αφορούν κυρώσεις δεν είναι ο ενδεδειγμένος τρόπος νομοθέτησης, θα πρέπει να λάβουμε υπ’ όψιν, πριν αρχίσουμε την ξιφούλκηση κριτικής, ότι τα τελευταία οκτώ χρόνια η χώρα δεν βιώνει μια κανονικότητα. Και αυτή η απώλεια της κανονικότητας δεν είναι ευθύνη της παρούσας Κυβέρνησης. Είναι το ΠΑΣΟΚ και η Νέα Δημοκρατία που έβαλαν τη χώρα στην περιπέτεια των μνημονίων, αλλά είναι η Κυβέρνηση ΣΥΡΙΖΑ - Ανεξαρτήτων Ελλήνων αυτή που θα την βγάλει από την περιπέτειά της.

Να θυμηθούμε τη νομοθέτηση των προηγούμενων χρόνων, μέχρι το 2014, με τις πράξεις νομοθετικού περιεχομένου, όπου νομοθετούνταν προαπαιτούμενα τα οποία δεν περνούσαν καν από τη Βουλή. Περνούσαν μετά από ένα μεγάλο χρονικό διάστημα μόνο για την επικύρωσή τους, χωρίς να υπάρξει πριν την ψήφιση και την εφαρμογή τους καμμία συζήτηση επί της ουσίας.

Όμως, στο σημείο αυτό θα πρέπει να αναφερθώ συνοπτικά στην ουσία του παρόντος σχεδίου νόμου πριν αναφερθώ αναλυτικότερα στις τροπολογίες.

Η Γενική Επιτροπή Αλιείας για τη Μεσόγειο την κύρωση της οποίας καλούμαστε σήμερα να ψηφίσουμε δεν αποτελεί ένα νέο θεσμό, αλλά μια προσπάθεια βελτίωσης του Γενικού Συμβουλίου Αλιείας για τη Μεσόγειο, το οποίο ήδη υπάρχει από το 1952.

Τότε, στο πλαίσιο της Διεθνούς Οργάνωσης Τροφίμων και Γεωργίας του ΟΗΕ, η Ελλάδα, η Γιουγκοσλαβία, η Ιταλία, η Γαλλία, η Βρετανία, ο Λίβανος και η Τουρκία συμφώνησαν στη σύσταση του εν λόγω συμβουλίου, καθήκον του οποίου θα ήταν η προαγωγή της ανάπτυξης, της διατήρησης, της ορθολογικής διαχείρισης και αξιοποίησης των έμβιων θαλάσσιων ειδών στην περιοχή της Μεσογείου, αλλά και των παρακείμενων θαλασσών.

Στοχεύοντας, λοιπόν, στην αύξηση της αποτελεσματικότητας του θεσμού, πενήντα χρόνια μετά την ίδρυση της επιτροπής πραγματοποιήθηκε διετής διαδικασία αξιολόγησης των επιδόσεών της και προσδιορίστηκαν αναγκαίες τροποποιήσεις στη συμφωνία.

Μετά από διαπραγματεύσεις μεταξύ των κρατών-μελών της επιτροπής, οι οποίες έλαβαν χώρα στην Αθήνα, η αναθεωρημένη συμφωνία υιοθετήθηκε από την επιτροπή, εγκρίθηκε από το Συμβούλιο του Διεθνούς Οργανισμού Τροφίμων και Γεωργίας και τέθηκε σε ισχύ το 2014.

Στόχος της συμφωνίας είναι η διασφάλιση της βιώσιμης διαχείρισης σε βιολογικό, κοινωνικό, οικονομικό και περιβαλλοντικό επίπεδο των έμβιων θαλασσίων πόρων, καθώς και η βιώσιμη ανάπτυξη στις υδατοκαλλιέργειες, φιλόδοξος στόχος και περισσότερο επίκαιρος από ποτέ σήμερα, δεδομένου ότι τα ιχθυαποθέματα ελαττώνονται δραματικά, ενώ η κλιματική αλλαγή επιβάλλει βίαια την εισαγωγή και εγκατάσταση ξενικών ειδών στις θάλασσές μας, εκτοπίζοντας τα ντόπια είδη.

Οι δραστηριότητες της επιτροπής επεκτείνονται σε τομείς όπως η έγκριση πολυετών σχεδίων διαχείρισης, η ανάληψη δράσεων για την πάταξη της παράνομης και άναρχης αλιείας, η διασφάλιση συλλογής και διάδοσης δεδομένων πληροφοριών, καθώς και η ανάπτυξη δραστηριοτήτων εκπαίδευσης και κατάρτισης όπως περιγράφονται αναλυτικά στο άρθρο 8 της παρούσας συμφωνίας.

Τέλος, η επιτροπή διαθέτει αξιόλογο προϋπολογισμό ανεξάρτητο, τον οποίο μπορεί να διαχειρίζεται με σχετική ευελιξία για την υλοποίηση των στόχων και των σκοπών της.

Θεωρώ, λοιπόν, ότι η υπερψήφιση του σχεδίου νόμου για την κύρωση της συμφωνίας πρέπει να είναι καθολική απ’ όλα τα κόμματα της παρούσας Βουλής, καθώς μόνο οφέλη μπορούν να προκύψουν για τη χώρα μας.

Όσον αφορά τώρα τις εισαγόμενες τροπολογίες, η πρώτη τροπολογία, με γενικό αριθμό 1058 και ειδικό 64 του Υπουργείου Οικονομικών, αφορά στην επαναδιατύπωση του πρώτου εδαφίου της παραγράφου 2 του άρθρου 15 του ν.4472/2017.

Πρόκειται για μια επαναδιατύπωση η οποία στην πραγματικότητα δεν μεταβάλλει την ουσία τη ρύθμισης που θεσπίστηκε, όμως αυτή κρίνεται αναγκαία για λόγους σαφέστερης διατύπωσης και ασφάλειας δικαίου. Είναι αναγκαία προκειμένου να διατυπωθούν σαφέστερα οι προϋποθέσεις και η διαδικασία υπό τις οποίες μπορούν να γίνουν οι αναγκαίες προσαρμογές στο άρθρο 10 του εν λόγω νόμου, στην περίπτωση εμπροσθοβαρούς εφαρμογής, που προβλέπεται στο πρώτο εδάφιο της ίδιας παραγράφου 2. Επίσης, σύμφωνα με την έκθεση του Γενικού Λογιστηρίου του Κράτους δεν προκαλούνται δημοσιονομικές επιπτώσεις στον προϋπολογισμό.

Η δεύτερη τροπολογία είναι η με γενικό αριθμό 1054 και ειδικό 65 του Υπουργείου Εργασίας που αφορά τις ελεύθερες συλλογικές διαπραγματεύσεις. Με την προτεινόμενη τροπολογία ορίζεται σαφέστερα -φραστική επαναδιατύπωση στην πραγματικότητα είναι- ότι ως το τέλος του προγράμματος οικονομικής πολιτικής ισχύει η διάταξη της παραγράφου 2 του άρθρου 10 του ν.1876/1990, ενώ η αναστολή των διατάξεων των παραγράφων 2 και 3 του άρθρου 11 του ιδίου νόμου επίσης ισχύει μέχρι τότε. Δηλαδή, στην ουσία αναδιατυπώνεται, αντικαθίσταται η διατύπωση «όσο διαρκεί η εφαρμογή του Μεσοπροθέσμου Πλαισίου Δημοσιονομικής Πολιτικής», για να είμαστε ξεκάθαροι, με τη διατύπωση «του προγράμματος οικονομικής πολιτικής».

Με την προτεινόμενη διάταξη καθίσταται πλέον σαφέστερη η επαναφορά σε ισχύ της αρχής της ευνοϊκότερης ρύθμισης και ειδικότερα σε περίπτωση συρροής κλαδικής συλλογικής σύμβασης εργασίας με επιχειρησιακή εφαρμόζεται το ευνοϊκότερο για τον εργαζόμενο. Αναστρέφεται έτσι η απορρύθμιση του συστήματος συλλογικών διαπραγματεύσεων που έγινε με τις παρεμβάσεις του ν.4024/2011, με ιδιαίτερα αρνητικές συνέπειες τόσο για τους εργαζόμενους όσο και για την κοινωνία και την εθνική οικονομία. Είναι ένας νόμος ο οποίος πραγματικά διέλυσε τις εργασιακές σχέσεις.

Η τροπολογία με γενικό αριθμό 1060 και ειδικό 66 του Υπουργείου Εργασίας, επίσης, αφορά στην τροποποίηση συνταξιοδοτικών διατάξεων. Συγκεκριμένα, εισηγείται τη μετάθεση κατά ένα έτος ακόμα, μέχρι την 1-1-2023 δηλαδή, την έναρξη της αναπροσαρμογής των κύριων συντάξεων. Η ωφέλεια των συνταξιούχων από την αναμενόμενη ανάπτυξη της οικονομίας της χώρας στην αύξηση του ΑΕΠ αναβάλλεται για έναν ακόμη χρόνο, προκειμένου όμως να εξοικονομηθούν πόροι για ένα επιπλέον έτος, οι οποίοι θα κατευθυνθούν στην κάλυψη άλλων κοινωνικών αναγκών, τις οποίες δυστυχώς έχει ανάγκη η χειμαζόμενη ελληνική κοινωνία.

Ταυτόχρονα, αποτελεί και συνταγματική υποχρέωση της Κυβέρνησης η προστασία του κοινωνικού και ασφαλιστικού συστήματος της χώρας και είναι η μόνη τροπολογία η οποία πραγματικά παράγει δημοσιονομικό αποτέλεσμα υπέρ του κρατικού προϋπολογισμού.

Η τροπολογία με γενικό αριθμό 1061 και ειδικό 67 του Υπουργείου Εσωτερικών αφορά στην τροποποίηση διατάξεων για τη χρηματοδότηση των κομμάτων και των υποψηφίων. Συγκεκριμένα, επιβάλλεται πλέον η γνωστοποίηση του ανοίγματος λογαριασμών του υποψηφίου από τον ίδιο στην επιτροπή ελέγχου αντί του πιστωτικού ιδρύματος που ίσχυε μέχρι τώρα. Επίσης τίθεται περιορισμός -και εδώ είναι το σημαντικό- στο ύψος της κρατικής επιχορήγησης που μπορεί να τεθεί προς εγγύηση προκειμένου ένα κόμμα να συνάψει δάνειο. Τίθεται έλεγχος και περιορισμός στα φαινόμενα του παρελθόντος, όπου η κρατική επιχορήγηση ετίθετο ως εγγύηση δύο και τρεις φορές για τη σύναψη διαφορετικών δανείων σε διαφορετικά χρηματοπιστωτικά ιδρύματα.

Τέλος, η τροπολογία με γενικό αριθμό 1062 και ειδικό 68 του Υπουργείου Δικαιοσύνης αφορά στην τροποποίηση ορισμένων διατάξεων του Κώδικα Ποινικής Δικονομίας σχετικά με τους ηλεκτρονικούς πλειστηριασμούς. Η εν λόγω τροπολογία δεν εισάγει νέο τέλος, αλλά διευκρινίζει ότι το υφιστάμενο τέλος χρήσης συστημάτων για τη διενέργεια των ηλεκτρονικών πλειστηριασμών καταβάλλεται από τον υπερθεματιστή. Προσαρμόζεται, επίσης, στο περιεχόμενο της υπουργικής απόφασης που ακολουθεί για τον καθορισμό των ειδικότερων όρων λειτουργίας των συστημάτων.

Κυρίες και κύριοι συνάδελφοι, η νομοθέτηση των ανωτέρω τροπολογιών αποτελεί ένα τελευταίο βήμα προκειμένου να ολοκληρωθεί η λίστα με τα προαπαιτούμενα σημεία για την ολοκλήρωση της αξιολόγησης. Μετά το σημείο αυτό η ελληνική πλευρά θα έχει πλέον εκπληρώσει τις υποχρεώσεις της σχετικά με τις απαιτήσεις του προγράμματος. Πέραν αυτού, είναι πλέον στην πλευρά των πιστωτών και εταίρων μας να πράξουν τις δικές τους υποχρεώσεις, να προχωρήσουν στην απόφαση για εκταμίευση της προβλεπόμενης δόσης και να συζητήσουν εποικοδομητικά και αποφασιστικά για τη διευθέτηση του ζητήματος του ελληνικού χρέους και την ένταξη της χώρας στο Πρόγραμμα Ποσοτικής Χαλάρωσης.

Η ώρα των αποφάσεων ήρθε και δικαιολογία δεν υπάρχει για κανέναν. Η αναβλητικότητα και η παράταση της εκκρεμότητας δεν κάνει καλό στην ελληνική οικονομία και αυτό το γνωρίζουν άπαντες. Τώρα που πραγματικά έχουμε τα πρώτα σημάδια πραγματικής ανάκαμψης, τώρα που για πρώτη φορά οι θυσίες του ελληνικού λαού που μετά από τόσα χρόνια φαίνεται ότι επιτέλους αποδίδουν, κανένας –μα, κανένας- δεν έχει το δικαίωμα να σταθεί εμπόδιο. Είναι η πρώτη φορά που φαίνεται να είμαστε τόσο κοντά στην επίτευξη μιας πραγματικής συμφωνίας για τη διευθέτηση του ζητήματος του ελληνικού χρέους, όχι πιστοποιητικών βιωσιμότητας αλλά πραγματικής διευθέτησης.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Εμείς, όλο αυτό το διάστημα, με κορύφωση τη σημερινή νομοθέτηση, κάναμε το καθήκον μας με σκληρή δουλειά και στοχοπροσήλωση. Είναι η σειρά των εταίρων και πιστωτών μας να κάνουν και οι ίδιοι το καθήκον τους. Είναι και η σειρά της Αντιπολίτευσης, όμως, να κατανοήσει την κρισιμότητα των στιγμών και να συμβάλει στην εθνική προσπάθεια. Πρέπει να κάνει την ύστατη προσπάθεια αυτοκριτικής για την κατάσταση στην οποία οδήγησε τη χώρα τα τελευταία χρόνια, τα χρόνια της διακυβέρνησής της, μέσα από τα σκάνδαλα στην υγεία, στα εξοπλιστικά, παντού.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Καλώ στο Βήμα τώρα τον κ. Βρούτση, τον ειδικό αγορητή της Νέας Δημοκρατίας, για δεκαπέντε λεπτά.

Ορίστε, κύριε Βρούτση, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Κυρίες και κύριοι συνάδελφοι, δυστυχώς οι Βουλευτές του ΣΥΡΙΖΑ σήμερα με τη στάση τους επικύρωσαν τη θέση της Κυβέρνησης να διεξαχθεί αυτή η συζήτηση. Ο ιστορικός του μέλλοντος θα την καταγράψει ως την πιο ταπεινωτική διαδικασία στο Κοινοβούλιο από το 2000 και μετέπειτα.

Αυτό το λέω γιατί από το 2010 και μετά την εθνική αναγκαιότητα την οποία επικαλεστήκατε, τη ζήσαμε, τη βιώσαμε, την αντιμετωπίσαμε, αλλά τέτοια διαδικασία, κυρίες και κύριοι συνάδελφοι του ΣΥΡΙΖΑ, δεν είχε γίνει ποτέ τα προηγούμενα χρόνια, από το 2010 και μετά.

(Θόρυβος από την πτέρυγα του ΣΥΡΙΖΑ)

Σε μια εθνική συμφωνία - κύρωση για την αλιεία έρχεστε να προσθέσετε δημοσιονομικές παρεμβάσεις μνημονιακού περιεχομένου. Αυτή είναι η πρώτη παρατήρηση.

Η δεύτερη παρατήρηση έχει να κάνει με την κατάργηση των επιτροπών. Θα μπορούσε αυτή η συζήτηση να διεξαχθεί μέσα σε ένα περιβάλλον που προβλέπεται και από τον Κανονισμό της Βουλής, δηλαδή να συζητήσουμε στην επιτροπή και να έρθουμε σήμερα με τον κατεπείγοντα ρόλο που δίνει ο Κανονισμός της Βουλής, να ψηφιστεί ή να μην ψηφιστεί το νομοσχέδιο. Το ξεπεράσατε και αυτό. Αυτό είναι πρωτοτυπία για τα κοινοβουλευτικά δεδομένα.

Όμως, το τρίτο είναι το πιο εξευτελιστικό, αυτό που ουσιαστικά ταπεινώνει και διασύρει το εθνικό μας Κοινοβούλιο. Με τη συμπεριφορά και την ψήφο τη δική σας, των Βουλευτών του ΣΥΡΙΖΑ, ψηφίζετε και «ξε-ψηφίζετε» μέσα σε διάστημα δέκα ημερών. Αυτό δεν έχει προηγούμενο. Μόνο με εσάς έχει προηγούμενο. Εσείς ψηφίσατε και «ξε-ψηφίσατε». Ποτέ στο παρελθόν δεν έχουν γίνει τέτοιες διαδικασίες κοινοβουλευτικής ταπείνωσης για Κοινοβουλευτική Ομάδα όπως είναι αυτές που κάνετε σήμερα.

Ουσιαστικά –για να ξέρει ο κόσμος τι φέρνετε- το περιεχόμενο της συζήτησης και η μεθόδευση να γίνει με αυτόν τον τρόπο δεν είναι τίποτε άλλο παρά η γνωστή μεθόδευση του ΣΥΡΙΖΑ που από τη μια προσπαθεί με επικοινωνιακούς τακτικισμούς να αλλοιώσει την πραγματικότητα και την αλήθεια, αλλά όταν είναι για κοινοβουλευτική διαδικασία προσπαθεί να μη μάθει ο κόσμος την αλήθεια, να μη μάθει ο κόσμος την πραγματικότητα. Και να, λοιπόν, που σήμερα αυτή η μεθόδευση γίνεται με αυτόν ακριβώς τον τρόπο.

Τι επιχειρείτε, λοιπόν, σήμερα και τι θα ψηφίσετε; Θα ψηφίσετε ουσιαστικά τρία πράγματα. Πρώτον ψηφίζετε στην πράξη ότι νομοθετείτε και παρεμβαίνετε για μετά το 2020. Στο μνημόνιο είχαμε μείνει μέχρι και το 2020. Τώρα ψηφίζετε για μετά το 2020, καθώς παρεμβαίνετε στο συνταξιοδοτικό σύστημα για το 2022.

Δεύτερον, ψηφίζετε πρωτογενή πλεονάσματα για το 2022. Άρα, επιβεβαιώνετε τα πέντε χρόνια πρωτογενούς πλεονάσματος 3,5%. Αυτό επιβεβαιώνετε σήμερα, δηλαδή για πέντε χρόνια 3,5% πρωτογενές πλεόνασμα.

Και τρίτον και ίσως και το πιο ουσιαστικό, επιβεβαιώνεται με την τροπολογία για τα εργασιακά ότι η προσδοκία ότι θα τελειώσει η κρίση ή η μνημονιακή υποχρέωση του τέταρτου μνημονίου που ψήφισε ο ΣΥΡΙΖΑ στις 20-8-2018, η προσδοκία αυτή καταρρίπτεται πλήρως. Πάμε για το 2022 και βλέπουμε. Αυτά ψηφίζετε σήμερα. Αυτά επιβεβαιώνετε με την ψήφο σας.

Πάμε τώρα στην ουσία των πραγμάτων. Κυρίες και κύριοι συνάδελφοι, είμαι στη δυσάρεστη θέση να πω για πολλοστή φορά από το Βήμα αυτό της Βουλής, αλλά και στις δημόσιες παρεμβάσεις μου ότι παρ’ ότι το ασφαλιστικό σύστημα της χώρας είχε παθογένειες, ήταν γαλαντόμο, είχε προβλήματα, γίναν δημοσιονομικές προσπάθειες εξυγιαντικές τα προηγούμενα χρόνια, είναι η πρώτη φορά στην ιστορία της χώρας μας που η Ελλάδα δεν έχει ασφαλιστικό σύστημα και δεν το έχει με ευθύνη του ΣΥΡΙΖΑ. Και δεν έχει ασφαλιστικό σύστημα, όχι γιατί επικρατεί το απόλυτο χάος με ευθύνη της Κυβέρνησης και της πολιτικής ηγεσίας του Υπουργείου Εργασίας. Έχουμε αναδείξει τις ευθύνες του. Χαμένα στοιχεία εκατοντάδων χιλιάδων ασφαλισμένων που δεν βρίσκουν άκρη και να ακούμε τον διευθύνοντα της ΗΔΙΚΑ να λέει ότι θα λυθούν τα προβλήματα μετά από τριάντα χρόνια. Εάν αυτό δεν αποτελεί θράσος και αυθάδεια προς την ελληνική πολιτεία, τότε τι είναι; Είναι ότι στην πράξη κατέρρευσαν όλοι οι πυλώνες των επιχειρημάτων που εσείς οι Βουλευτές του ΣΥΡΙΖΑ, η Κυβέρνηση, ο κ. Τσίπρας, όλο το προηγούμενο διάστημα ο κ. Κατρούγκαλος, που την έκανε με ψιλά πηδηματάκια από το Υπουργείο Εργασίας, άφησε όμως τη διάδοχό του όμως, έλεγε και στήριζε ως μεταρρύθμιση ένα ασφαλιστικό το οποίο:

Πρώτον, τα έσοδά του καταρρέουν. Δεν υπάρχει προοπτική σε αυτό το σύστημα. Γιατί καταρρέουν; Γιατί το σύστημα αυτό υπονομεύεται, αυτοϋπονομεύεται. Και για πρώτη φορά στα χρονικά τα οικονομικά της χώρας μας, ενώ μέχρι τώρα η παθογένεια που αντιμετωπίζαμε στο οικονομικό περιβάλλον ήταν η φοροδιαφυγή, έρχεται πλέον η δεύτερη, όλοι τείνουν να εισφοροαποφύγουν τις εξοντωτικές εισφορές, τις πρωτοφανείς, που ο κ. Κατρούγκαλος και οι Βουλευτές του ΣΥΡΙΖΑ και η Κυβέρνηση ονόμασε «ταξικό πρόσημο». Αυτό το ταξικό πρόσημο υπονομεύει το ασφαλιστικό, το διαλύει. Και με μαθηματική βεβαιότητα σε λίγο θα καταρρεύσει, κύριε Πετρόπουλε. Αλλά να είστε σίγουρος ότι θα το αλλάξουμε σύντομα, όπως θα πω σε λίγο.

Το τρίτο, είναι η προσωπική διαφορά. Είναι η μεγάλη απάτη της προσωπικής διαφοράς. Θυμάστε τι λέγατε, κύριοι του ΣΥΡΙΖΑ, όταν ψηφίζατε τον ν.4387/2016 εδώ και ο κ. Τσίπρας; Η μοναδική μεταρρύθμιση. Ποια μεταρρύθμιση; Φέρνουμε την προσωπική διαφορά. Και σας το λέγαμε, η προσωπική διαφορά είναι παγίδα, παγίδα στην οποία είχε μεθοδεύσει ο ΣΥΡΙΖΑ. Μπορεί οι Βουλευτές να μην το ήξεραν, είχε συμφωνήσει όμως, η Κυβέρνηση ότι θα την καταργήσει και ερχόταν και έλεγε ψέματα. Και ψηφίζατε τα ψέματα και εσείς οι Βουλευτές της Κυβέρνησης που σας εκπροσωπεί.

Και τελικά αποδείχθηκε ότι η δική μας η θέση ήταν η αληθινή. Η προσωπική διαφορά ήταν η παγίδα των συνταξιούχων και των εργαζομένων. Η προσωπική διαφορά σήμερα ξεπέρασε με τη σημερινή παρέμβαση τα 3 τρισεκατομμύρια σε επίπεδο μειώσεων μαζί με τα 250 εκατομμύρια. Και μένουν περίπου 2 δισεκατομμύρια, τα οποία και αυτά πιστεύω ότι τα έχετε συμφωνήσει για να κλείσει οριστικά η ψαλίδα παλαιών και νέων.

Άρα ασφαλιστικό σύστημα η Ελλάδα δεν έχει. Αυτοϋπονομεύεται, προσπαθούν όλοι να αποφύγουν αυτές τις εξοντωτικές εισφορές. Όσοι νομίζουν, που ακούω και το επιχείρημα ότι κάποιοι πληρώνουν λιγότερες εισφορές, να ξέρετε, επειδή επικαλείστε και μελέτες υποτίθεται φίλων της Νέας Δημοκρατίας, φίλων πραγματικά, μετά την ανασύνταξη της τελευταίας παρέμβασης, το τέταρτο μνημόνιο που πλέον οι ασφαλιστικές εισφορές δεν λογαριάζονται ως αφαίρεση από το εισόδημα για να υπολογίζονται οι καινούργιες, οι προηγούμενες, η προηγούμενη μελέτη, αυτή την οποία επικαλείστε και επικαλείται η Κυβέρνηση έχει καταργηθεί πλήρως. Η συντριπτική πλειοψηφία θα πληρώσει περισσότερες εισφορές απ’ ό,τι στο παρελθόν αλλά το σημαντικότερο είναι ότι θα εξοντωθεί το παραγωγικό και επιστημονικό κομμάτι της κοινωνίας, το οποίο αυτή τη στιγμή προσπαθεί με κάθε τρόπο να εισφοροαποφύγει.

Και όλα αυτά συντελούνται σήμερα με μια ακόμη παρέμβασή σας στο ασφαλιστικό, η οποία έρχεται υποτίθεται να ακυρώσει και το τελευταίο επιχείρημα της δόμησης του ασφαλιστικού Κατρούγκαλου - ΣΥΡΙΖΑ, το οποίο είχε να κάνει με την προοπτική αυξήσεων των συντάξεων. Ήταν το τελευταίο επιχείρημα το οποίο λέγατε ότι μέσα από την αλλαγή του πληθωρισμού και μέσα από την ανάπτυξη που θα έρθει στον τόπο θα δίνουμε κάθε χρόνο αύξηση στους συνταξιούχους.

Σήμερα με την παρέμβαση αυτή επιβεβαιώνεται ότι αυτό αποτελεί όνειρο θερινής νυκτός. Καταρρίπτεται και το τελευταίο επιχείρημα και το οποίο ουσιαστικά φέρνει μια μείωση. Γιατί περί μείωσης πρόκειται. Δεν είναι αυτό το επιχείρημα που είπε η κ. Αχτσιόγλου ότι δεν είναι μείωση η μη αύξηση. Βεβαίως είναι μείωση 250 εκατομμυρίων ευρώ. Η Ελλάδα δεν έχει ασφαλιστικό σύστημα. Έχετε τεράστιες ευθύνες. Πήρατε τα 310 εκατομμύρια της ασφαλιστικής παρέμβασης που είχαμε δρομολογήσει στο e-mail Χαρδούβελη και τα κάνατε 10 δισεκατομμύρια ευρώ. Αυτό το τίμημα πληρώνουν σήμερα οι συνταξιούχοι και οι εργαζόμενοι που σας πίστεψαν, λόγω της δικής σας ανεπάρκειας και ανικανότητας.

Για αυτό, λοιπόν, η θέση μας είναι ότι το ασφαλιστικό πρέπει να αλλάξει. Η Ελλάδα πρέπει να αποκτήσει ένα ασφαλιστικό το οποίο να είναι δίκαιο, να είναι διαφανές, ένα ασφαλιστικό το οποίο να καλεί τους ανθρώπους και να έλκει να ασφαλίζονται και φυσικά να γίνει και πιο ανταποδοτικό και να μειωθούν οι εξοντωτικές εισφορές. Αυτό θα το κάνουμε και σύντομα.

Το δεύτερο κομμάτι έχει να κάνει με την πιο κρίσιμη τροπολογία, η οποία συζητείται σήμερα και την οποία θα ψηφίσετε σε λίγο. Είναι η τροπολογία όπως τη λέω εγώ «Βατερλό Τσίπρα - Αχτσιόγλου» ή, αν θέλετε, η μεγαλύτερη εξαπάτηση των εργαζομένων. Θυμάμαι χαρακτηριστικά τον Πρωθυπουργό να είναι σε κεντρική βραδινή συνέντευξη σε κανάλι και να λέει ότι «Εντάξει, κάναμε ό,τι μπορούσαμε. Θα έρθουν μέτρα, αλλά στο τέλος-τέλος είναι η νίκη των εργαζομένων».

Θυμάμαι και την Υπουργό Εργασίας. Καλά, δεν προφυλάσσετε και λίγο τον Πρωθυπουργό, δεν τον ενημερώνετε. Πώς τον αφήνετε και εκτίθεται έτσι, κυρία Υπουργέ; Αλλά όταν κι εσείς η ίδια βγαίνετε και λέτε από αυτό εδώ το Βήμα, από το Βήμα της Βουλής, εξαπατώντας τους εργαζόμενους, εξαπατώντας και την κοινοβουλευτική σας ομάδα ότι πετύχατε μεγάλη νίκη στα εργασιακά, ποια ήταν η νίκη; Ότι θα φέρνατε, υποτίθεται, και θα βάζατε σε άμεση εφαρμογή έναν ήδη νόμο, τον 4024/11, ο οποίος με δική σας ευθύνη δεν υλοποιήθηκε, λόγω της αλλαγής της προηγούμενης Κυβέρνησης, και τον οποίο νόμο υποτίθεται θα ενεργοποιούσατε άμεσα. Και τι κάνατε; Για να τα ακούσουν οι εργαζόμενοι, να το ακούσουν οι άνεργοι και να τα ακούσει και η κοινοβουλευτική σας ομάδα την οποία εξαπατήσατε.

Ανοίγω μια παρένθεση. Για πολλοστή φορά εξαπάτηση. Θυμάμαι πριν δέκα - δώδεκα μέρες, όταν ψηφιζόταν το τέταρτο μνημόνιο, ούτε μία λέξη για τις ομαδικές απολύσεις από την κ. Αχτσιόγλου. Ούτε μία λέξη!

Είστε η Κυβέρνηση που έφερε την πλήρη απελευθέρωση των ομαδικών απολύσεων με τον πιο εξευτελιστικό τρόπο, χωρίς κανέναν έλεγχο. Αυτή η Κυβέρνηση είστε και δεν έχετε το θάρρος να το παραδεχτείτε, να ζητήσετε ένα συγγνώμη. Τουλάχιστον από τους Βουλευτές σας που τους εξαπατήσατε, δικαίωμά σας. Αλλά από τους εργαζόμενους;

Φέρατε την πιο σκληρή διάταξη που υπήρχε, που είμαστε αντίθετοι. Εμείς φτιάξαμε το Ανώτατο Συμβούλιο Εργασίας. Προσωπικά με έχετε ακούσει να λέω ότι είμαι κατά αυτής της διάτρητης και απαρχαιωμένης αντίληψης του διοικητικού βέτο του Υπουργού, το οποίο κόστισε στην ελληνική οικονομία.

Αλλά αυτό που κάνατε ήταν το πιο ακραίο και το φέρατε εσείς, το ψηφίσατε εσείς, όταν καταγγέλλατε και κατακρίνατε εμάς για πράγματα τα οποία δεν τα φέραμε ποτέ και ούτε θα τα φέρναμε. Να τα ακούσουν οι εργαζόμενοι, λοιπόν, να ακούσουν και το σημερινό.

Στη διαδικασία της ψήφισης του τέταρτου μνημονίου παίχτηκε ένα πολύ ύπουλο παιχνίδι εις βάρος της αλήθειας, αλλά και της παραπληροφόρησης της ελληνικής Βουλής. Επιχείρησε η Κυβέρνηση με μια μεθόδευση να αλλάξει την ουσία των πραγμάτων. Έφερε άλλη διάταξη στον νόμο, για να εξαπατήσει το εξωτερικό και άλλη διάταξη στην αιτιολογική έκθεση, για να εξαπατήσει το εσωτερικό. Στο εξωτερικό έλεγε ότι εμείς δεν πρόκειται ποτέ να πειράξουμε τη σχέση των επιχειρησιακών συμβάσεων, σε σχέση με τις κλαδικές, αφήστε τα πράγματα όπως είναι. Στο εσωτερικό, διά μέσου της αιτιολογικής, έλεγε ουσιαστικά ότι εμείς 20-8-2018 αλλάζουμε και θα υπάρχει πλέον η συρροή των κλαδικών και θα υπερισχύουν οι κλαδικές συμβάσεις. Αυτό κάνατε.

Σας έπιασαν, όμως, σας τράβηξαν το αυτί, γιατί η εξαπάτηση αυτή φάνηκε, ακούστηκε -την αναδείξαμε κι εμείς- και το ίδιο βράδυ, στα μουλωχτά, η Υπουργός Εργασίας της χώρας έφερε τροπολογία και άλλαξε την αιτιολογική έκθεση, κάτι το οποίο δεν είναι συμβατό και με τον Κανονισμό λειτουργίας της Βουλής. Αλλάξατε την αιτιολογική έκθεση, στην οποία ουσιαστικά βάλατε αυτή τη διάταξη που φέρνετε και σήμερα. Αλλά και αυτό δεν ήταν επαρκές. Αυτό είναι ο ορισμός της ταπεινωτικής διαδικασίας για μια πολιτική ηγεσία ενός Υπουργείου.

Εγώ δεν ξέρω πόσο εύκολα μπορείς να σταθείς και να κοιτάς τους Βουλευτές σου, όταν τους εξαπατάς κατ’ εξακολούθηση, όταν παραβιάζεις τη διαδικασία της Βουλής και κυρίως -ας αφήσουμε τη Βουλή- τους εργαζόμενους, που υποτίθεται ήταν το κοινωνικό γήπεδο της ευαισθησίας του ΣΥΡΙΖΑ! Εξαπάτηση κατ’ εξακολούθηση; Και σήμερα έχετε το θάρρος, κύριε Υπουργέ, να νομοθετήσετε ξανά διάταξη την οποία φέρατε πριν από δώδεκα ημέρες, με την πιο εξευτελιστική διαδικασία που μπορεί να έχει Υπουργός, δηλαδή να φέρει τέτοια διάταξη να την ψηφίσει ξανά η Βουλή; Ένα συγγνώμη δεν υπάρχει; Ένα συγγνώμη δεν υπάρχει; Φιλότιμο δεν υπάρχει; Αξιοπρέπεια δεν υπάρχει; Δεν θέλω να το κάνω προσωπικά για την κ. Αχτσιόγλου, μέλος της Κυβέρνησης είναι, συνολικά για την Κυβέρνηση. Είναι εικόνα συνολικά της Κυβέρνησης αυτή.

Κυρίες και κύριοι συνάδελφοι, αυτά θα ψηφίσετε σήμερα. Με αυτή την εξευτελιστική διαδικασία δυστυχώς, που δεν έχει προηγούμενο στα χρονικά του Κοινοβουλίου. Αυτά θα ψηφίσετε για τους συνταξιούχους, τα τρία εκατομμύρια των συνταξιούχων σήμερα, το σύνολο των εργαζομένων, οι οποίοι δεν βλέπουν προοπτική, βλέπουν την εξαπάτηση στο πρόσωπό σας. Δεν πειράζει. Μάλλον, πειράζει, αλλά, για εσάς τουλάχιστον, αυτό να ξέρετε ότι καταγράφεται στο υποσυνείδητο του κόσμου, που έχει καταλάβει τι θα πει ΣΥΡΙΖΑ και να είστε σίγουροι ότι πάρα πολύ σύντομα ο ελληνικός λαός θα δώσει την αναγκαία λύση, που είναι ό,τι πιο εξυγιαντικό υπάρχει και για την οικονομία και για την κοινωνία.

Είναι γνωστό, ο ΣΥΡΙΖΑ θα επενδύσει, όπως έχει επενδύσει μέχρι σήμερα στο επόμενο διάστημα, μέσα σε ένα περιβάλλον εθνικού διχασμού. Το ξεκινάει μέσα από την αξιακή και θεσμική παρακμή της χώρας, από τους δήμους και τα πανεπιστήμια, μέχρι την κοινωνία. Θα επιχειρήσετε διχασμό της κοινωνίας, όπως το κάνατε. Η Νέα Δημοκρατία, από την ίδρυσή της μέχρι σήμερα και στο μέλλον, υπερασπίζεται την εθνική ενότητα, την ενότητα του ελληνικού λαού. Μια ενότητα που είναι απαραίτητη και είναι η συγκολλητική ουσία για να βγούμε από αυτή την κρίση. Αυτή την ενότητα και αυτό το κόμμα ο ελληνικός λαός θα το εγκρίνει πολύ σύντομα, όταν θα πάμε σε εκλογές.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Τζελέπης από τη Δημοκρατική Συμπαράταξη ΠΑΣΟΚ - ΔΗΜΑΡ.

**ΜΙΧΑΗΛ ΤΖΕΛΕΠΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, όταν συζητούσαμε στην Επιτροπή Παραγωγής και Εμπορίου τη συγκεκριμένη κύρωση της διεθνούς συμφωνίας για την Γενική Επιτροπή Αλιείας της Μεσογείου –παρ’ ότι αυτή είναι μια συμφωνία η οποία έχει προετοιμαστεί από τον Μάιο του 2014 από την προηγούμενη κυβέρνηση και έρχεται προς κύρωση μετά από δυόμισι χρόνια-, τόνισα στο τέλος της ομιλίας μου ότι, παρ’ ότι συμφωνώ με την κύρωση αυτή της διετούς συμφωνίας, θα επιφυλαχθώ να τοποθετηθώ επί της ψηφοφορίας, γιατί θα ήθελα να δω στην Ολομέλεια πόσες τροπολογίες θα έλθουν μαζί με τα ψάρια, κύριε Υπουργέ!

Να που δεν διαψεύστηκα. Μαζί με το νομοσχέδιο, με την κύρωση της συμφωνίας για τα λαβράκια και τις τσιπούρες, φέρατε και τροπολογίες που αφαιρούν εκατοντάδες εκατομμύρια από τον ελληνικό λαό και δη τους ασθενέστερους, τους συνταξιούχους και τους εργαζόμενους με χαμηλούς μισθούς. Μάλιστα, είδαμε και το πρωτόγνωρο, οι Βουλευτές της συγκυβέρνησης να θέλουν να τους αφαιρεθεί ο λόγος και να μην τοποθετηθούν επί ενός τόσο σοβαρού ζητήματος. Παράλληλα, ακούσαμε εδώ στην αρχή της τοποθέτησης από τους Υπουργούς ότι «εσείς τα κάνατε τότε, τώρα ήλθε η σειρά μας». «Οι συσχετισμοί δυνάμεων…», λέει, «…ήταν ενάντια σε εσάς, είναι ενάντια και σε εμάς και αφήστε τον δημαγωγό που κρύβετε μέσα σας.».

Κυρίες και κύριοι συνάδελφοι της συγκυβέρνησης ΣΥΡΙΖΑ - ΑΝΕΛ, ο ελληνικός λαός δεν έχει μνήμη χρυσόψαρου, άσχετα αν συζητάμε σήμερα νομοσχέδιο για την αλιεία. Αντιπολιτευτήκατε χωρίς κανέναν ηθικό φραγμό με τον πλέον ακραίο, επικίνδυνο και αποτρόπαιο λαϊκισμό, και έρχεστε εσείς σήμερα να μας μιλήσετε στην Αίθουσα αυτή για υπευθυνότητα;

Η σημερινή συνεδρίαση με την κατάθεση των πέντε τροπολογιών αποδεικνύει το βατερλό των διαπραγματεύσεων της συγκυβέρνησης, οι οποίες διαπραγματεύσεις έχουν πλέον γίνει το γεφύρι της Άρτας. Ο κύριος Υπουργός έλεγε: «Ουαί κι αλίμονο, αν δεν υπογράψουμε τη συμφωνία της δεύτερης αξιολόγησης μέχρι τον Φεβρουάριο. Αν πάμε τον Μάιο, καταστραφήκαμε.». Να θυμίσω τι έλεγε επανειλημμένα ο κύριος Υπουργός Οικονομικών για το αφορολόγητο, ότι θα παραιτούνταν κι οτιδήποτε άλλο;

Οι συγκεκριμένες τροπολογίες πραγματικά δείχνουν τον απόλυτο ευτελισμό της Κυβέρνησης, αλλά και δι’ αυτής και του ελληνικού Κοινοβουλίου, που καλείται μέσα σε δέκα ημέρες να διορθώσει αυτά που ψήφισε ως τέταρτο μνημόνιο. Είχε δίκιο τότε με αυτά που έλεγε ο Διευθυντής της Κοινοβουλευτικής Ομάδας του ΣΥΡΙΖΑ κ. Ζαχαριάδης, όταν ομολόγησε ανερυθρίαστα ότι σας πιάνουν από το χέρι οι πιστωτές για να γράψετε τα νομοσχέδια.

Η κατάθεση των πέντε τροπολογιών Πέμπτη βράδυ από τη συγκυβέρνηση ΣΥΡΙΖΑ - ΑΝΕΛ δείχνει τον πανικό της Κυβέρνησης και την αγωνία της να μην ακουστεί βαριά ο γδούπος μιας ακόμη αποτυχίας της. Γιατί Πέμπτη βράδυ; Γιατί ξέρετε πολύ καλά ότι σήμερα που συζητάμε οι περισσότεροι Βουλευτές έχουν φύγει. Χθες το βράδυ κατατέθηκαν οι τροπολογίες και σήμερα το μεσημέρι ο ελληνικός λαός θα πάει για τα καλοκαιρινά μπάνια. Άρα ό,τι και να παίξουν τα μέσα μαζικής ενημέρωσης, δεν θα ακουστεί. Δεν θα περάσει αυτό που φέρνετε, αυτό που σας έχουν επιβάλει να ξαναφέρετε. Από εκεί που χρησιμοποιούσατε ακραίες εκφράσεις απέναντι στις προηγούμενες κυβερνήσεις –δεν θα σας τις θυμίσω εγώ-, τώρα πλέον πάτε σέρνοντας και παίρνετε αυτά τα οποία σας δίνουν και, δυστυχώς, γλείφετε εκεί που φτύνατε.

Το δυστύχημα για σας, όμως, είναι ότι σας έμαθαν και σας έμαθαν τόσο καλά, που επιβάλλουν αλλαγές στους νόμους που ψηφίσατε πρόσφατα, διαβάζοντας πίσω από τις γραμμές τις κουτοπονηριές σας. Επειδή δεν έχετε το θάρρος να πείτε «όχι» και εν ανάγκη να πάτε σπίτι σας, διατηρώντας τουλάχιστον την αξιοπρέπειά σας, προσπαθείτε με λαθροχειρίες να κοροϊδέψετε όχι τους δανειστές, αλλά τους ίδιους τους πολίτες, πουλώντας τους δήθεν επιτυχίες.

Μιλάμε για τις τροπολογίες αυτές, που εσπευσμένα και εκπρόθεσμα έφερε η Κυβέρνηση σε νομοσχέδιο για την αλιεία. Αλήθεια, θα ήθελα να ρωτήσω πού πήγαν οι γραβάτες, τα νταούλια; Σώπασαν κι αυτά; Τα παραμύθια τέλειωσαν; Τα λόγια τα ωραία, τα μεγάλα; Δεν πείθετε πλέον κανέναν, γιατί όλοι γνωρίζουν ότι, όσο κι αν προσπαθείτε να παραποιήσετε την κατάσταση, την αλήθεια, το τέταρτο μνημόνιο, το δικό σας δεύτερο «μνημόνιο plus», είναι γεγονός και ο λογαριασμός βαρύς για τους συνήθεις ύποπτους που θα κληθούν να το πληρώσουν. Ακόμα χειρότερο ότι αυτοί που θα υποστούν τα μέτρα είναι οι πλέον αδύναμοι, αυτοί για τους οποίους κόπτεστε ότι προσπαθείτε να ελαφρύνετε τα βάρη.

Ας πάμε όμως τώρα στην ουσία των τροπολογιών. Οι εν λόγω τροπολογίες δεν αποτελούν τη θεσμοθέτηση των υπόλοιπων προαπαιτούμενων, αλλά τροποποιούν τις διατάξεις του ν.4472/2017, που ψηφίσατε πριν από δέκα μέρες. Είναι προφανές ότι οι διορθώσεις αυτές έχουν επιβληθεί από τους πιστωτές, αφού εξέτασαν ενδελεχώς την ουσιαστική και νομοτεχνική επάρκεια της νομοθέτησης, των συμφωνηθέντων με την Κυβέρνηση με τον ως άνω νόμο. Υπό το πρίσμα αυτό τίθεται το ερώτημα αν θα υιοθετηθούν και άλλα μέτρα εν όψει του νέου Eurogroup, στο οποίο έχει εναποθέσει τόσα πολλά η Κυβέρνηση.

Η πρώτη τροπολογία είναι η 1058/64 για την τροποποίηση του άρθρου 15 του ν.4472/2017. Εδώ καθαρά οι πιστωτές πιάνουν το χέρι του Υπουργού Οικονομικών, για να επισημάνουν εμφατικά και πέραν πάσης αμφιβολίας ότι η εμπροσθοβαρής εφαρμογή του άρθρου 10 του τετάρτου μνημονίου για τον τρόπο μείωσης του αφορολογήτου του οικονομικού έτους 2019, που σημαίνει για το οικονομικό αποτέλεσμα του 2018, και όχι του 2020, αν κριθεί απαραίτητο, θα γίνει με προηγούμενη συμφωνία με το Διεθνές Νομισματικό Ταμείο, την Ευρωπαϊκή Επιτροπή, την Ευρωπαϊκή Κεντρική Τράπεζα και τον Ευρωπαϊκό Μηχανισμό Σταθερότητας. Δηλαδή, επαναδιατυπώνεται το άρθρο, ώστε να είναι συμβατό με την αρχική εκδοχή του, ώστε να μην υπάρχει καμμία μεταφραστική αοριστία ως προς τον αποφασιστικό ρόλο των πιστωτών.

Η ψήφιση της διάταξης αυτής, κυρίες και κύριοι συνάδελφοι, είναι μια από τις πιο εξευτελιστικές κοινοβουλευτικές διαδικασίες την περίοδο της επταετούς κρίσης. Τι έλεγε ο νόμος που είχε ψηφιστεί πρόσφατα; Ότι οι ελληνικές αρχές μπορούν να εφαρμόζουν τις αναγκαίες προσαρμογές στο άρθρο 10 σε συμφωνία με το Διεθνές Νομισματικό Ταμείο, την Ευρωπαϊκή Επιτροπή, την Ευρωπαϊκή Κεντρική Τράπεζα και τον Ευρωπαϊκό Μηχανισμό Σταθερότητας.

Τι άλλαξε; Τίποτα, μας είπε ο κύριος Υπουργός. Η νέα φράση κατ’ απαίτηση των δανειστών είναι: «Οι ελληνικές αρχές μπορούν σε συμφωνία με το Διεθνές Νομισματικό Ταμείο, την Ευρωπαϊκή Επιτροπή, την Ευρωπαϊκή Κεντρική Τράπεζα και τον Ευρωπαϊκό Μηχανισμό Σταθερότητας να τροποποιούν τον αναγκαίο βαθμό στο άρθρο 10.». Για όποιον δεν το πρόσεξε, το «σε συμφωνία» ήρθε πρώτο στη φράση, για να μην έχουμε καμμία αμφιβολία και παρεξήγηση για το ποιος κάνει κουμάντο.

Σε σχέση, τώρα, με την τροπολογία 1060/66 για τις συνταξιοδοτικές ρυθμίσεις του δημοσίου και την τροποποίηση του άρθρου 1 του ν.4472/2017, θα ήθελα να θυμίσω ότι σε σχέση με τα εργασιακά, κυρία Υπουργέ, υλοποιείτε στην ουσία τη μεγαλύτερη φαντασίωση του Διεθνούς Νομισματικού Ταμείου και των εργοδοτών. Μάλλον πρόκειται κι εδώ για μία ακόμη αυταπάτη σας. Απελευθερώσατε ουσιαστικά τις ομαδικές απολύσεις, επαναφέρατε τον αναχρονιστικό θεσμό της εργοδοτικής ανταπεργίας, που καταργήθηκε με τον ν.1264/1982, και φέρνετε στο προσκήνιο το άρθρο 656 του Αστικού Κώδικα, που ήταν εν αχρησία. Συμφωνήσατε στην επόμενη αξιολόγηση του προγράμματος το φθινόπωρο, μαζί με τον συνδικαλιστικό νόμο, να κάνετε και την απεργία μονάκριβη. Και προχωράμε τώρα σε όλα αυτά.

Με την εν λόγω τροπολογία, την τροπολογία 1060/66 μετατίθεται κατά έναν ακόμη χρόνο, δηλαδή από 1-1-2023 αντί της 1-1-2022, η έναρξη αναπροσαρμογής αύξησης των κύριων συντάξεων βάσει της μεταβολής του Ακαθάριστου Εγχώριου Προϊόντος και του Δείκτη Τιμών Καταναλωτή. Υπενθυμίζεται ότι η παράταση του χρόνου παγώματος των συντάξεων για έναν ακόμη χρόνο ψηφίζεται λίγες μόλις μέρες μετά την ημερομηνία ψήφισης του ν.4472/2017, που είχε παρατείνει το πάγωμα μέχρι το 2022. Από την ψήφιση του ασφαλιστικού νόμου 4387/2016 αυτή είναι η δεύτερη διαδοχική παράταση – επιμήκυνση του παγώματος των συντάξεων, καθώς με τον νόμο Κατρούγκαλου στην αρχική μορφή προβλεπόταν η αναπροσαρμογή των συντάξεων ήδη από 1-1-2017. Βαρύ φορτίο σάς άφησε ο προκάτοχός σας, κυρία Υπουργέ!

Η γνωμοδότηση του Ελεγκτικού Συνεδρίου που συνοδεύει την επίμαχη ρύθμιση επισημαίνει ότι δεν υφίσταται οποιαδήποτε αναλογιστική τεκμηρίωση, καθώς οι μελέτες των οποίων γίνεται επίκληση αφορούν στις αρχικές, ευνοϊκότερες για τους συνταξιούχους, ρυθμίσεις του ν.4387/2016.

Η νομοθετική επιλογή της Κυβέρνησης αποκαλύπτει την έλλειψη σχεδιασμού για το συνταξιοδοτικό σύστημα. Με άλλες λέξεις, το Ελεγκτικό Συνέδριο αποκαλύπτει εμμέσως πλην σαφώς τη συστηματική φαύλη νομοθέτηση της συγκυβέρνησης ΣΥΡΙΖΑ - ΑΝΕΛ. Τις αρχικές σας υποσχέσεις για δέκατη τρίτη σύνταξη και ανάταξη του βιοτικού επιπέδου των συνταξιούχων ακολούθησε η ρητορική περί ενός δήθεν δικαίου ασφαλιστικού συστήματος, με ενιαίους κανόνες για όλους.

Αυτά στα λόγια, γιατί στην πράξη θεσμοθετήθηκε και εφαρμόστηκε η σταδιακή περικοπή του ΕΚΑΣ για όλους, η αύξηση στις ασφαλιστικές εισφορές υγείας, η περικοπή των επικουρικών συντάξεων, η δραστική μείωση των νέων συντάξεων και ήδη, βάσει του τετάρτου μνημονίου, η περικοπή των προσωπικών διαφορών των παλαιών συνταξιούχων σε ποσοστό έως 18%. Σε αυτές τις περικοπές η νέα ρύθμιση για το πάγωμα των συνταξιοδοτικών αυξήσεων επιρρίπτει στους συνταξιούχους πρόσθετο βάρος 250 εκατομμύρια, κυρία Υπουργέ, σύμφωνα και με την αιτιολογική έκθεση, που εσείς επικαλεστήκατε προηγουμένως ότι δεν θα γίνει καμμία περικοπή.

Σχετικά με τις συλλογικές συμβάσεις εργασίας, σύμφωνα με την τροπολογία 1059/65, θέλω να πω τα εξής: Η προωθούμενη τροπολογία για τις ελεύθερες συλλογικές διαπραγματεύσεις δείχνει με τον πιο ανάγλυφο τρόπο την άνευ όρου παράδοση της Κυβέρνησης στους δανειστές. Μέχρι σήμερα έχουμε δει περιπτώσεις κατά τις οποίες οι δανειστές ζητούσαν την αλλαγή διατάξεων.

Η Κυβέρνηση τώρα πρωτοτυπεί, προτείνοντας την ψήφιση διάταξης ταυτόσημης με εκείνη που έχει ήδη ψηφιστεί στον ν.4472/2017, προκειμένου να αλλάξει καθ’ υπαγόρευση των δανειστών η αιτιολογική έκθεση. Η Κυβέρνηση αναζητώντας σε πανικό μια σανίδα επικοινωνιακής σωτηρίας έχτισε τον μύθο της επαναφοράς στην εργασιακή κανονικότητα.

Για να το πράξει αυτό η κ. Αχτσιόγλου παρουσίασε τις διατάξεις για την αρχή της επεκτασιμότητας και την αρχή της ευνοϊκότερης ρύθμισης ως δήθεν κατάκτηση. Ποια είναι η αλήθεια; Ήδη με το άρθρο 37 του ν.4024/2011 προεβλέπετο η επαναφορά της επεκτασιμότητας των κλαδικών συμβάσεων και της αρχικής ευνοϊκότερης ρύθμισης επί της συρροής συλλογικών συμβάσεων από τη λήξη του τότε ισχύοντος Μεσοπρόθεσμου Πλαισίου Δημοσιονομικής Στρατηγικής, δηλαδή ήδη από το 2016.

Ο ΣΥΡΙΖΑ, αντί να εφαρμόσει τον νόμο και να επαναφέρει τις θεμελιώδεις αυτές αρχές του Συλλογικού Εργατικού Δικαίου σε ισχύ, έπραξε το ακριβώς αντίθετο. Εισήγαγε στον ν.4472/2017 ετεροβαρείς σε βάρος των εργαζομένων ρυθμίσεις, αναιρώντας την έννοια της συλλογικής αυτονομίας και τη δυνατότητα ουσιαστικής και αποτελεσματικής εις όφελος των εργαζομένων συλλογικής διαπραγμάτευσης, τουλάχιστον μέχρι τον Αύγουστο του 2018.

Επειδή η διάταξη αυτή του ν.4472/2017 όχι μόνον δεν εισήγαγε ευνοϊκή ρύθμιση, αλλά αντιθέτως συνιστούσε οπισθοδρόμηση έναντι του προϊσχύοντος καθεστώτος, η Κυβέρνηση επεδίωξε τον εξωραϊσμό της, με την παραπλανητική αναφορά στην αιτιολογική έκθεση ότι τάχα για πρώτη φορά τίθεται σε ένα σταθερό χρονικό σημείο αναφοράς, μετά το οποίο επανέρχεται σε κάθε περίπτωση η θεμελιώδης αρχή του Συλλογικού Εργατικού Δικαίου, δηλαδή η αρχή της ευνοϊκότερης ρύθμισης επί της συρροής συλλογικών συμβάσεων και η αρχή της επεκτασιμότητας των κλαδικών συμβάσεων.

Άλλα, όμως, είχε συμφωνήσει η Κυβέρνηση και βεβαίως το έκρυβε. Οι δανειστές, που φαίνεται ότι ήξεραν τι ακριβώς είχε συμφωνηθεί, δεν ανέχθηκαν την κυβερνητική διγλωσσία και απαίτησαν τη ρητή αναφορά στην αιτιολογική έκθεση του ακριβούς περιεχομένου της συμφωνίας. Ποιο είναι αυτό; Ότι η πολυδιαφημισμένη επαναφορά στην εργασιακή κανονικότητα κάθε άλλο παρά βέβαιη είναι. Τελεί υπό την προϋπόθεση της επιτυχούς ολοκλήρωσης του προγράμματος.

Η Κυβέρνηση σε άτακτη υποχώρηση και πλήρη αναδίπλωση προσέθεσε, σαν καλός μαθητής που καλείται να διορθώσει τα λάθη στην εργασία του, ρητή σχετική αναφορά στην κατακλείδα της αιτιολογικής έκθεσης. Οι αρχές της επεκτασιμότητας και της ευνοϊκότερης ρύθμισης θα επανέλθουν μετά τις 20 Αυγούστου 2018, εάν και μόνον εάν οι δανειστές κρίνουν ότι το πρόγραμμα ολοκληρώθηκε επιτυχώς.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, παρακαλώ.

**ΜΙΧΑΗΛ ΤΖΕΛΕΠΗΣ:** Τελειώνω, κυρία Πρόεδρε.

Σχετικά με τις υπόλοιπες τροπολογίες, θα ήθελα μόνο να πω για την τροπολογία 1062/68 για τους ηλεκτρονικούς πλειστηριασμούς ότι η Κυβέρνηση σε αγαστή συνεργασία με τους πιστωτές συνεχίζει στη λογική «κανένα σπίτι πλέον στα χέρια ιδιοκτήτη» από τον Αύγουστο του 2018.

Κλείνοντας, θα ήθελα να πω ότι είστε η μακροβιότερη μνημονιακή Κυβέρνηση. Είστε η Κυβέρνηση η οποία ψηφίζετε τα μνημόνια δυο - δυο. Και σε αυτό το αδιέξοδο οδηγήσαν τη χώρα οι δικές σας επιλογές.

Δεν μπορείτε, λοιπόν, σε αυτά τα αδιέξοδα που οδηγήσατε τη χώρα να ζητάτε να βρείτε συνενόχους σας. Αυτό είναι δικό σας προνόμιο και το πικρό ποτήρι, δυστυχώς, θα το πιείτε μέχρι το τέλος!

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Σαχινίδης, ειδικός αγορητής της Χρυσής Αυγής.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κυρία Πρόεδρε.

Βλέπουμε ότι διαγωνίζεστε ποιος θα κάνει high score στα μνημόνια! Δυστυχώς, τα πρωτεία τα έχει το ΠΑΣΟΚ και ακολουθούν -έχουν μπροστά τους χρόνο- και η Νέα Δημοκρατία και ο ΣΥΡΙΖΑ.

Αυτό που ακούσαμε σε όλη τη διαδικασία και για τη διαδικασία της αντισυνταγματικότητος της παρούσας κύρωσης και για τις τροπολογίες ήταν λαϊκισμός και τίποτα παραπάνω, λαϊκισμός από όλες τις πλευρές.

Ακούσαμε από τον εισηγητή του ΣΥΡΙΖΑ να λέει ότι εμείς ως Κυβέρνηση έχουμε κάνει τις υποχρεώσεις μας και από εδώ και πέρα όλα εξαρτώνται από τους εταίρους μας.

Έλα, όμως, που μόλις πριν από μερικά λεπτά στην τοποθέτηση του ο Υπουργός Οικονομικών κ. Τσακαλώτος είχε χρησιμοποιήσει επανειλημμένα -και αυτό μπορεί να το διαπιστώσει οποιοσδήποτε από τα Πρακτικά- τη φράση «αντίπαλοί μας» στην προσπάθειά του να υποστηρίξει τον λόγο που θα έπρεπε να ψηφιστούν άμεσα οι τροπολογίες για τα προαπαιτούμενα.

Τελικά ποιο από τα δύο ισχύει; Είναι εταίροι μας ή είναι αντίπαλοι, κύριοι της Κυβέρνησης;

Επίσης, ακούσαμε τον κ. Βορίδη της Νέας Δημοκρατίας. Προσπάθησε να επιχειρηματολογήσει και αυτός για την αντισυνταγματικότητα και στο τέλος κατέληξε και μας είπε ότι δεν πρέπει να παραχωρείται κάτι χωρίς διάλογο. Δηλαδή, το πρόβλημα της Νέας Δημοκρατίας δεν είναι αν θα παραχωρηθεί κάτι, απλώς αν θα προηγηθεί και κάποιος διάλογος. Δηλαδή, να τα δώσουμε, ρε παιδιά, να τα ξεπουλήσουμε, απλώς ας δείξουμε ότι παλέψαμε, ότι κάναμε κάτι.

Αναφέρθηκε προηγουμένως και η Υπουργός Εργασίας, η κ. Αχτσιόγλου, στην επέκταση του παγώματος των συντάξεων για άλλον έναν χρόνο, έως το 2022, για να μπορέσει να επιτευχθεί και το πλεόνασμα του 3,5%. Αυτό, όμως, που δεν λέτε σε αυτή την Αίθουσα είναι ότι, μέχρι το 2020, που απαιτείται από τους δανειστές το πλεόνασμα να είναι συνεχόμενα της τάξης του 3,5%, πλεόνασμα για δύο και μόνο συνεχόμενα έτη έχουν καταφέρει μόνο δύο από τις είκοσι αναπτυγμένες χώρες!

Το πλεόνασμα εδώ, όμως, το 3,5%, έρχεται και επιβαρύνεται, βάσει της δήλωσης του Υπουργού Οικονομίας, του κ. Παπαδημητρίου πριν από έναν μήνα περίπου στην εφημερίδα «Η ΚΑΘΗΜΕΡΙΝΗ», που είχε δηλώσει ότι θα επιβαρυνθούμε από το Brexit -και το είχα ξαναπεί από αυτό το Βήμα- με ένα ποσοστό επιπλέον 1% έως 1,5% άμεσα και με ένα ποσοστό 1% έμμεσα. Οπότε μιλάμε για ένα πλεόνασμα της τάξης του 6% που θα πρέπει να επιτευχθεί και εδώ μιλάμε ότι μόνο δύο χώρες κατάφεραν για δύο συνεχόμενα χρόνια την επίτευξη αυτού του στόχου.

Λαϊκίζετε και απλώς λαϊκίζετε. Δεν πρόκειται να πετύχετε κανέναν απολύτως στόχο. Πείστε τον απλό Έλληνα πολίτη πώς γίνεται μετά από επτά ολόκληρα χρόνια από νομοθετήματα, από σχέδια νόμου, από κυρώσεις, από μέτρα, από φόρους που έχετε επιβάλει να μην έχει πέσει όχι μόνο ούτε μισό ευρώ το χρέος της Ελλάδας, αλλά να έχει διπλασιαστεί. Δεν έχει λογική αυτό.

Για ποιον λόγο παίρνατε τα μέτρα, αφού δεν έχει μειωθεί καθόλου το εξωτερικό μας χρέος;

Τελικά, εσείς οι Αριστεροί -και διευκρινίζω εδώ ότι Αριστεροί με δεξιές τσέπες δεν είστε, γιατί αυτό δεν είχε ισχύσει ποτέ, πάντα ήσασταν και θα είστε Αριστεροί με αριστερές τσέπες- τα δύο χρόνια διακυβέρνησής σας έχετε ξεπεράσει κατά πολύ τους προκατόχους σας, τους καπιταλιστές. Έχετε γίνει «καπιταλιστικότεροι» των καπιταλιστών!

Δυστυχώς, ο τρόπος με τον οποίο ασκείτε την πολιτική σας δεν χρήζει σοβαρής αντιπολίτευσης. Οι πράξεις σας, ο τρόπος διακυβέρνησης είναι γελοίος, οπότε έτσι θα σας αντιμετωπίζουμε από εδώ και πέρα. Μην παραπονιέστε γι’ αυτά που θα ακούγονται, λέγοντας ότι υποβαθμίζεται ο θεσμός του κοινοβουλευτισμού.

«Κύρωση της τροποποιημένης Συμφωνίας για την ίδρυση της Γενικής Επιτροπής Αλιείας για τη Μεσόγειο». Κάποτε, στα χρόνια της ανεμελιάς σας, κύριοι της Κυβέρνησης, όσο ήσασταν εξωκοινοβουλευτικοί, ακόμα και όταν φτάσατε να είστε αντιπολίτευση, είχατε μια ρήση, ότι το Αιγαίο ανήκε στα ψάρια του.

Έχετε πουλήσει και τα ψάρια, έχετε πουλήσει και το Αιγαίο. Έχετε ξεπουλήσει τα πάντα, δεν έχετε αφήσει τίποτα.

Έτσι, φτάνουμε στο σήμερα. Με τη γνωστή, λοιπόν, και απαράδεκτη τακτική σας για τις τροπολογίες της τελευταίας στιγμής, επί άσχετων πάντα σε σχέση με τις τροπολογίες νομοσχεδίων, η συγκυβέρνηση, η οποία λειτουργεί ως πιστός υπηρέτης των τοκογλύφων δανειστών, σκοπεύει για άλλη μια φορά να κλείσει τάχιστα τις εκκρεμότητες που αφορούν τα προαπαιτούμενα για το Eurogroup, ώστε να μπορέσει να ολοκληρωθεί η δεύτερη αξιολόγηση και να εκταμιεύσετε άλλη μια δόση.

Η πατρίδα μας, λοιπόν, σύρεται σε έναν χορό αντιλαϊκών και αντεθνικών μέτρων, που θα εξαθλιώσουν περαιτέρω τον ήδη εξουθενωμένο ελληνικό λαό. Δεδομένου, λοιπόν, ότι θεωρούμε τις τροπολογίες επί των μνημονιακών υποχρεώσεων της συγκυβέρνησης παράνομες και επαχθείς καθώς και ισοδύναμες με πλήρη εκχώρηση εθνικής κυριαρχίας, θα τις καταψηφίσουμε στο σύνολο τους, όπως και την παρούσα κύρωση.

Αυτό που δεν πρέπει να μου διαφύγει και θα πρέπει να τονίσω κάποια στιγμή είναι το εξής: Προηγουμένως ο εισηγητής της Νέας Δημοκρατίας κατέληξε πάλι στις εκλογές. Επιτέλους, κάποια στιγμή –λείπουν, απ’ ό,τι βλέπω, όλοι οι Βουλευτές της Νέας Δημοκρατίας- βγείτε και δηλώστε απ’ αυτό το Βήμα αυτό που ζητάει η Χρυσή Αυγή. Δηλώστε ότι δεν θα εφαρμόσετε και θα καταργήσετε όλα αυτά που έχουν ψηφίσει.

Ακούσαμε προηγουμένως, τον κ. Βρούτση να μας λέει ότι παρατείνεται ως το 2022 η μη αύξηση των συντάξεων. Ας μας πει ότι όταν και εφόσον κι αν έρθουν αυτοί στα πράγματα, θα τα καταργήσουν όλα αυτά άμεσα. Όχι! Όχι, γιατί τους βολεύουν όλα αυτά. Αυτός είναι ο λαϊκισμός που ανέφερα και προηγουμένως. Θέλουν απλώς να δείχνουν ότι αυτοί έχουν βάλει μυαλό, ότι έχουν μάθει από τα λάθη του παρελθόντος και ότι θα ασκήσουν τελείως διαφορετική πολιτική.

Να αναφερθώ στις τροπολογίες. Είχαμε πει χαρακτηριστικά στην τροπολογία 1058/64 -την οποία θεωρώ και πολύ σοβαρή- ότι ακολουθείτε για μια ακόμα φορά την τεχνική της παραπλάνησης, αυτή που σας έφερε στην εξουσία και αυτή που συνεχίζει εν μέρει να σας διατηρεί. Είναι παραπλάνηση, γιατί κανένα απ’ αυτά που ονομάζατε αντίμετρα δεν πρόκειται ποτέ να εφαρμοστεί, εφόσον εξαρτάται από την προϋπόθεση και στον βαθμό που, σύμφωνα με εκτίμηση του Διεθνούς Νομισματικού Ταμείου και του Ευρωπαϊκού Μηχανισμού Σταθερότητας, δεν προκαλείται απόκλιση από τους μεσοπρόθεσμους δημοσιονομικούς στόχους, όπως αυτοί καθορίζονται από το πρόγραμμα. Αυτό ανέφερε επί λέξει το άρθρο 15 του ν.4472/2017 που είχατε ψηφίσει και αυτό είναι που καθορίζει συνολικά την απάτη των πολυσυζητημένων αντίμετρων, που δήθεν εξισορροπούν πλήρως τα επαχθή μέτρα του νέου μνημονίου.

Επίσης, αναλυτικά και χωρίς περιστροφές, το ίδιο άρθρο που αποτελεί κατευθυντήρια διάταξη για ολόκληρο το νομοθέτημα αναφέρει τα εξής: Η παράγραφος 2, αυτή που τώρα αναγκάζεστε να τροποποιήσετε υπό το φως του νέου ναυαγίου στις διαπραγματεύσεις που έρχονται, οι δαπάνες που προκύπτουν από την εφαρμογή των δήθεν ευνοϊκών διατάξεων για το επίδομα στέγασης στο άρθρο 3, το πρόγραμμα για τη βρεφονηπιακή φροντίδα στο άρθρο 4, τα σχολικά γεύματα -τα οποία ανέφερε και χθες η Υπουργός κ. Φωτίου και μάλιστα είπα ότι σκιάχτηκα στο άκουσμα ότι μέχρι το 2019 που λήγει και η θητεία σας, θέλετε να το εφαρμόσετε σε όλα τα σχολεία, δηλαδή προκαταβάλλετε ότι η διαχείρισή σας στα οικονομικά θα είναι τόσο χάλια, που θα είμαστε αναγκασμένοι να έχουμε επισιτιστικό πρόγραμμα σε όλα τα σχολεία, για να μη λιποθυμούν τα παιδιά μας-, το επίδομα τέκνων στο άρθρο 6, τα μέτρα για την ενίσχυση της εργασίας στο άρθρο 7, το Πρόγραμμα Δημοσίων Επενδύσεων στο άρθρο 8 και η μείωση συμμετοχής στη φαρμακευτική δαπάνη στο άρθρο 9 αναπροσαρμόζονται στον επιτρεπόμενο βαθμό.

Τι σημαίνει αυτό αλήθεια; Αναλόγως την έγκριση της τρόικας. Επομένως όχι μόνο δεν νομοθετούνται για να εφαρμοστούν, αλλά αντίθετα, ακόμα και στην απίθανη περίπτωση που οι τοπικοί στόχοι του πλεονάσματος πιαστούν, η εφαρμογή της δεν είναι αυτόματη, όπως θέλει. Διότι κι εδώ μας λέτε ψέματα. Θέλετε να μας πείσετε ως Κυβέρνηση, αλλά αντίθετα αυτό εξαρτάται ακόμα μια φορά από την αποδοχή, την έγκριση και την ευλογία των θεσμών.

Αντιστοίχως και για τις φορολογικές μειώσεις που περιλαμβάνονται στο άρθρο 10. Αν το Διεθνές Νομισματικό Ταμείο και οι υπόλοιποι, σύμφωνα με το άρθρο 15 παράγραφος 2, εκτιμήσουν πως από τις προϋποθέσεις εφαρμογής του συνολικού μνημονίου μπορεί να επιτευχθεί ο στόχος που ανέφερα προηγουμένως, το 3,5% για το 2019, τότε αυτές οι μειώσεις δεν θα εφαρμοστούν, παρά για τα εισοδήματα που θα προκύψουν το 2019, δηλαδή για το οικονομικό έτος του 2020, αλλά πάντα υπό την έγκριση της τρόικας.

Επομένως οι δικαιολογίες της αιτιολογικής έκθεσης περί σαφέστερης διατύπωσης της διάταξης και ασφάλειας δικαίου, που δήθεν σας αναγκάζουν να φέρετε την παρούσα τροπολογία, μόνο υποκριτικές μπορούν να θεωρηθούν, αφού η αναφερόμενη εμπροσθοβαρής εφαρμογή του άρθρου 10 είναι άνευ ουσίας, αφού εξαρτάται εξ ολοκλήρου, όχι από την καλή σας πρόθεση, αλλά από την απόλυτη έγκριση των εταίρων.

Έτσι, η αναγκαία τροποποίηση του άρθρου 10, που αναφέρεται στην αιτιολογική έκθεση, δεν είναι τίποτα άλλο παρά φορολογικές μειώσεις που περιλαμβάνονται αν το Διεθνές Νομισματικό Ταμείο και οι υπόλοιποι, σύμφωνα όπως είπαμε με το άρθρο 15 παράγραφος 2, εκτιμήσουν πως από τις προϋποθέσεις εφαρμογής του συνολικού μνημονίου μπορεί να επιτευχθεί ο στόχος του 3,5% για το 2019.

Η διατύπωση προαναγγέλλει, όπως είναι φυσικό, την αναμενόμενη αποτυχία στους δημοσιονομικούς στόχους, οι οποίοι καθορίζονται απόλυτα από τη συμφωνία με την τρόικα.

Εξάλλου, όπως είναι ήδη γνωστό, η Ευρωπαϊκή Επιτροπή, όπως προκύπτει από τα επίσημα στοιχεία που έχει δώσει στη δημοσιότητα πριν από λίγες ημέρες, αναθεωρεί προς τα κάτω τις εκτιμήσεις της για τα βασικά μεγέθη της οικονομίας, χαμηλώνοντας μάλιστα τον πήχη για την ανάπτυξη στο 2,1% από το 2,7% και στο 2,5% από το 3,1% για το 2018, γεγονός που δυσχεραίνει ακόμα περισσότερο τον στόχο για τα λεγόμενα πρωτογενή πλεονάσματα για το 2018.

Με άλλα λόγια, αυτό σημαίνει ότι η πολυπόθητη υλοποίηση των αντίμετρων, που είχατε προαναγγείλει, όχι μόνο δεν πρόκειται ποτέ να εφαρμοστεί, αλλά αντίθετα θα ακολουθήσουν και άλλα προαπαιτούμενα, που θα οδηγήσουν την ελληνική οικονομία σε περαιτέρω καθίζηση και τους πολίτες της χώρας σε περαιτέρω απόγνωση.

Για την υπ’ αριθμόν 1061/67 τροπολογία, η οποία αφορά τη χρηματοδότηση των κομμάτων, έχουμε πει επανειλημμένως ως Χρυσή Αυγή ότι έχουμε πάγια θέση σε ό,τι αφορά τη χρηματοδότηση των κομμάτων.

Εμείς όχι απλά ζητάμε την πλήρη κατάργηση της χρηματοδότησης των κομμάτων -με αυτή την τροπολογία που φέρνετε φαίνεται ξεκάθαρα ότι δεν ήταν δική σας θέληση να βάλετε κάποια σειρά στη χρηματοδότηση των κομμάτων, απλά σας την επέβαλε για άλλη μια φορά η τρόικα και το Διεθνές Νομισματικό Ταμείο-, αλλά ως Χρυσή Αυγή έχουμε να προτείνουμε το εξής: Τα χρήματα τα οποία χρωστάνε τα κόμματα -χρήματα τα οποία λογικά δεν θα μπορέσουν να αποπληρωθούν ποτέ- να τα επιβαρυνθούν, κύριε Υπουργέ, όσοι ήταν εν ενεργεία Βουλευτές στη διάρκεια που αυτά δόθηκαν. Γιατί διαφορετικά αυτό το χρέος δεν πρόκειται να αποπληρωθεί ποτέ των ποτών.

Διότι θα πρέπει τα χρήματα αυτά, όπως και τα υπόλοιπα κόκκινα δάνεια, να μπουν στους πλειστηριασμούς, αν είναι. Και αφού τα κόμματα δεν έχουν περιουσιακά στοιχεία, θα πρέπει να κατασχεθούν τα περιουσιακά στοιχεία των Βουλευτών για την περίοδο που διετέλεσαν Βουλευτές. Γιατί, όπως είχε πει κάποτε και ένας δικός τους Βουλευτής, «μαζί τα φάγαμε». Δεν τα φάγαμε μαζί. Όπως τα έφαγαν, να τα πληρώσουν.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Λαζαρίδης από τους Ανεξάρτητους Έλληνες.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κυρία Πρόεδρε.

Κατ’ αρχάς, θέλω να ξεκινήσω λέγοντας ότι αντιλαμβάνομαι την αναγκαιότητα για την ψήφιση των προαπαιτούμενων και σαφώς είμαι θετικός απέναντι σε αυτά. Όμως, από την άλλη, αντιλαμβάνομαι και την αμηχανία της Αντιπολίτευσης, γιατί συνήθως έτσι συμπεριφέρεται.

Όταν έχει προηγηθεί ένα γεγονός το οποίο αποκαλύπτει και βγάζει στην επιφάνεια στοιχεία από το τι διαπράχθηκε, τι διημείφθη στο παρελθόν και βγαίνουν αμαρτίες, οι οποίες ευθύνονται γι’ αυτό που βιώνουν οι πολίτες και η χώρα, συνήθως τα κόμματα της αντιπολίτευσης κάνουν ακριβώς αυτό: ανεβάζουν πολύ τους τόνους, για να κρυφτούν κάποια πράγματα που αποκαλύφθηκαν.

Χθες, ξέρετε, ξεκίνησε η εξεταστική για τον Μαρτίνη και ακούσαμε τέρατα και σημεία εκεί. Το περιμέναμε, βέβαια, αλλά είναι άλλο να ακούγονται και να επιβεβαιώνονται κι άλλο αυτό το οποίο περιμέναμε. Ακούσαμε τέρατα και σημεία για κορυφαίους Υπουργούς και από το ένα κόμμα και από το άλλο κόμμα.

Οπότε, αντιλαμβάνεστε ότι με αυτόν τον τρόπο προσπαθούν να καλύψουν τον αντίκτυπο των χθεσινών αποκαλύψεων από πλευράς Μαρτίνη. Βέβαια, δεν μπορούν, γιατί το μέγεθος των αποκαλύψεων είναι τεράστιο. Ξέρετε, από τη μια έχουμε τις αποκαλύψεις για τα εξοπλιστικά, ενώ τώρα ξεκίνησε και η διαδικασία σε ό,τι έχει να κάνει με την υγεία, για την οποία εκτιμούν κάποιοι ότι είναι του μεγέθους, μπορεί και μεγαλύτερου, από αυτή των εξοπλιστικών.

Αυτό σημαίνει ότι από το 120% του ποσοστού χρέους του ΑΕΠ, που ήταν υπεύθυνο για να έρθει στην πατρίδα μας το Διεθνές Νομισματικό Ταμείο και να μπούμε σε αυτή τη διαδικασία επιτήρησης, τουλάχιστον το μισό οφείλεται ακριβώς σ’ αυτές τις ατασθαλίες, δηλαδή το 60%. Αν αφαιρέσουμε το 60%, σημαίνει ότι η δανειακή επιβάρυνση της χώρας ήταν 60%. Δεν θα είχαμε υποστεί αυτές τις συνέπειες.

Από την άλλη, βλέπετε αντιδρούν τα δυο κόμματα έτσι, γιατί έχω εδώ μπροστά μου τη μία από τις τροπολογίες που κατατέθηκαν, η οποία αφορά τη δανειοδότηση των κομμάτων και βάζει σε τάξη τη δανειοδότηση των κομμάτων. Φαίνεται ότι τους πειράζει, γιατί εδώ η αιτιολογική έκθεση σε κάποιο σημείο λέει ότι «δεν μπορεί να χρησιμοποιεί αλόγιστα την κρατική επιχορήγηση». Τι έκαναν ως τώρα τα δύο κόμματα; Μόνο αλόγιστα χρησιμοποιούσαν την κρατική επιχορήγηση. Χρησιμοποιούσαν μελλοντικά ποσοστά, που υποτίθεται ότι θα έπαιρναν, ως εγγύηση για να δανείζονται.

Έφτασαν στο σημείο τώρα το ένα κόμμα, της Αξιωματικής Αντιπολίτευσης, να χρωστάει 240 εκατομμύρια ευρώ και το άλλο κόμμα περίπου 220 εκατομμύρια ευρώ. Από πού θα πληρωθούν αυτά;

Μάλιστα, βγήκε ο Αντιπρόεδρος της Αξιωματικής Αντιπολίτευσης δύο φορές στην τηλεόραση και είπε ότι αυτά πρέπει να χαριστούν. Να χαριστούν αυτά τα χρήματα; Αυτά είναι χρήματα του ελληνικού λαού. Μιλάμε για 240 εκατομμύρια ευρώ. Δηλαδή, έτσι προσδοκούν αυτοί και ζητούν την εμπιστοσύνη του ελληνικού λαού; Έτσι, δηλαδή, σκέφτονται να διαχειριστούν τα οικονομικά της χώρας, εάν ποτέ τούς εμπιστευτεί –που δεν πρόκειται να το κάνει, γιατί δεν έχει μνήμη χρυσόψαρου- ο ελληνικός λαός;

Από την άλλη, ο εισηγητής της Αξιωματικής Αντιπολίτευσης μίλησε κάποια στιγμή για μειώσεις των συντάξεων. Δεν μιλάει πουθενά, καμμιά τροπολογία, για μειώσεις των συντάξεων. Μάλιστα, ο εισηγητής από την πλευρά του ΠΑΣΟΚ είπε ότι η τροπολογία μιλάει για πάγωμα των συντάξεων και τοποθετήθηκε πάνω σε αυτό. Εν πάση περιπτώσει, η πραγματικότητα είναι ότι η τροπολογία μιλάει για πάγωμα, αλλά βέβαια κάτω από κάποιες προϋποθέσεις. Αν το δούμε όπως είναι, στο πραγματικό του μέγεθος, το πάγωμα εξασφαλίζει και το ότι δεν θα έχουμε μείωση.

Σε αντίθετη περίπτωση, τα δύο αυτά κόμματα, μέσα σε πέντε χρόνια, δηλαδή από το 2010 μέχρι το 2014, εφάρμοσαν δεκατρείς μειώσεις στις συντάξεις.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεκατέσσερις!

**ΓΕΩΡΓΙΟΣ ΛΑΖΑΡΙΔΗΣ:** Δεκατέσσερις; Δεκατέσσερις μειώσεις. Εγώ θυμόμουν για δεκατρείς.

Άκουσα έναν άλλο συνάδελφο από την Αξιωματική Αντιπολίτευση ο οποίος μίλησε για τις ασφαλιστικές εισφορές και, μάλιστα, έκανε μια κριτική η οποία απέχει πολύ από την πραγματικότητα. Είπε ότι δήθεν αδικούνται οι πολίτες από τις ασφαλιστικές εισφορές και πληρώνουν περισσότερες και λοιπά.

Θα σας φέρω ένα παράδειγμα, γιατί, ξέρετε, οι αριθμοί δεν διαψεύδονται. Είμαι μηχανικός. Εμείς οι μηχανικοί πληρώναμε 550 ευρώ τον μήνα, έχοντας ή μη εισόδημα. Δηλαδή, από το 2009, το είπα και χθες από αυτό το Βήμα, οι μηχανικοί έχουμε μείνει χωρίς αντικείμενο. Το 2009 δεν κυβερνούσε η Κυβέρνηση ΣΥΡΙΖΑ - ΑΝΕΛ. Το 2009 κυβερνούσαν Νέα Δημοκρατία - ΠΑΣΟΚ και λοιπά.

Θα σας παραθέσω τώρα κάποιους αριθμούς. Ένας μηχανικός, είχε ή δεν είχε εισόδημα, πλήρωνε 550 ευρώ τον μήνα. Σήμερα, με το υφιστάμενο σύστημα, αυτό το νέο σύστημα που έφερε η Κυβέρνηση ΣΥΡΙΖΑ - Ανεξάρτητοι Έλληνες, ένας μηχανικός με εισόδημα 7.000 πληρώνει 232 ευρώ τον μήνα και είναι ασφαλισμένος ο ίδιος και η οικογένειά του.

Με το προηγούμενο σύστημα, είχε ή δεν είχε εισόδημα, πλήρωνε 550 ευρώ και με το νέο σύστημα πληρώνει 232 ευρώ για εισόδημα 7.000 ευρώ. Για ετήσιο εισόδημα 10.000 ευρώ η εισφορά είναι 280 ευρώ τον μήνα. Για 20.000 ευρώ εισόδημα η εισφορά είναι 450 ευρώ. Από πού προκύπτει ότι πληρώνει σήμερα περισσότερα απ’ ό,τι πλήρωνε στο παρελθόν;

Κάποια στιγμή θα πρέπει αυτές οι ανακρίβειες να σταματήσουν, γιατί παραπληροφορούν τον ελληνικό λαό. Ξέρετε ο ελληνικός λαός δεν ξεχνά και εκείνα τα δεκαοκτώ σημεία, δεν ξεχνά τα Ζάππεια και το θράσος εκείνο με το οποίο απήντησε στους δημοσιογράφους ο τότε Πρωθυπουργός, όταν ρωτήθηκε πού είναι αυτά που υποσχέθηκε στον ελληνικό λαό και εκείνος είπε: «Ουδείς αναμάρτητος.».

Ξέρετε, ακόμη και αυτό έδειχνε αλαζονεία. Χρησιμοποίησε μια φράση χριστιανική, μια φράση που έπρεπε να την αντιμετωπίσει με σεβασμό. Η φράση «ουδείς αναμάρτητος» δεν δείχνει αλαζονεία, αλλά ταπεινότητα. Όταν οι χριστιανοί χρησιμοποιούμε αυτή την έκφραση δείχνει ταπεινότητα. Εκείνος, όμως, τη χρησιμοποίησε θέλοντας να πει πως δεν έχει ανάγκη να ζητήσει συγγνώμη από κανέναν, γιατί όλοι είναι αμαρτωλοί και κανένας αναμάρτητος.

Εν πάση περιπτώσει, θέλω να πω και δύο πράγματα για την κύρωση της σύμβασης. Κυρίες και κύριοι συνάδελφοι, η συμφωνία για την ίδρυση της Γενικής Επιτροπής Αλιείας για τη Μεσόγειο προβλέπει κατάλληλο πλαίσιο πολυμερούς συνεργασίας για την προώθηση της ανάπτυξης, της διατήρησης, της ορθολογικής διαχείρισης και της βέλτιστης χρήσης των έμβιων θαλάσσιων πόρων στη Μεσόγειο και τον Εύξεινο Πόντο.

Οι διατάξεις που συζητούμε σήμερα, λοιπόν, προκύπτουν από την ανάγκη προστασίας των ιχθυοαποθεμάτων και στο πλαίσιο της ευρωπαϊκής πολιτικής με σκοπό την αειφόρο αλιεία. Ασφαλώς, όμως, όπως επισημαίνουν και οι επιστήμονες, χρειάζονται περισσότερα μέτρα, ιδίως για τα μεγάλα ψάρια, που είναι σημαντικά από οικολογική άποψη και τα αποθέματα βρίσκονται σε κρίσιμη κατάσταση.

Οι πολιτικές αυτές έχουν ως στόχο να επαναφέρουν τα αλιευτικά αποθέματα σε βιώσιμα επίπεδα, να θέσουν τέλος σε σπάταλες αλιευτικές πρακτικές και να δημιουργήσουν νέες ευκαιρίες απασχόλησης και ανάπτυξης στις παράκτιες περιοχές, με ισχυροποίηση στην υποστήριξη της αλιείας μικρής κλίμακας, στη βελτίωση των επιστημονικών γνώσεων για την κατάσταση των αποθεμάτων και στην ανάληψη ευθύνης σε ξένα ύδατα, μέσω των διεθνών συμφωνιών της Ευρωπαϊκής Ένωσης.

Όπως σημειώνουν οι αλιείς, ένα από τα βασικά προβλήματα του κλάδου είναι ότι απειλούνται οι ιχθυοπληθυσμοί της χώρας, ειδικά τα τελευταία χρόνια, που, εξαιτίας της κρίσης, έχει λάβει μεγάλες διαστάσεις η ανεξέλεγκτη αλιεία. Απαιτείται, λοιπόν, προσοχή και ορθή διαχείριση των θαλασσών μας. Η αλιεία αποτελεί βασικό κομμάτι της ελληνικής οικονομίας και της παράδοσής μας και η μη ορθή διαχείριση θα αποτελέσει στο εξής απειλή, τόσο για το θαλάσσιο οικοσύστημα όσο και για την οικονομία και την παράδοσή μας.

Κυρίες και κύριοι συνάδελφοι, ο μόνος βιώσιμος δρόμος για την προστασία της Μεσογείου, ώστε οι παράκτιες κοινότητες να συνεχίσουν να ευημερούν, είναι η συνεργασία μεταξύ όλων των παράκτιων χωρών γύρω από τη Μεσόγειο Θάλασσα.

Η Ευρωπαϊκή Ένωση άλλωστε έχει καταστήσει τη βελτίωση της διαχείρισης των ωκεανών ως κορυφαία προτεραιότητα και αυτό απαιτεί στενή συνεργασία με τα κράτη μέλη της Ευρωπαϊκής Ένωσης, τις τρίτες χώρες και περιφερειακούς οργανισμούς. Η ζωή πολλών Ευρωπαίων είναι άμεσα συνυφασμένη με τη θάλασσα και τους θαλάσσιους πόρους και σαν Ελλάδα θέλουμε ίσους όρους ανταγωνισμού για όλους τους τύπους αλιείας στη Μεσόγειο.

Η παράνομη, λαθραία και άναρχη αλιεία εξαντλεί τα ιχθυαποθέματα, στρεβλώνει τον ανταγωνισμό, δημιουργεί συνθήκες αθέμιτου ανταγωνισμού εις βάρος των έντιμων αλιέων και εξασθενεί τις παράχθιες κοινότητες, ιδίως στις αναπτυσσόμενες χώρες.

Η μεταρρύθμιση της Κοινής Αλιευτικής Παραγωγής της Ευρωπαϊκής Ένωσης, που τέθηκε σε ισχύ τον Ιανουάριο του 2014, θέτει ακριβώς αυτούς τους στόχους, δηλαδή να εξασφαλίσει ικανοποιητικό επίπεδο εισοδημάτων για τους αλιείς και παράλληλα να θέσει τέρμα στην υπεραλίευση και τη συνεπαγόμενη εξάντληση των ιχθυαποθεμάτων.

Θέλουμε να βελτιώσουμε την κατάσταση της αλιείας και γι’ αυτούς τους λόγους προσβλέπουμε σε κοινούς κανόνες, που ενισχύουν την καταπολέμηση της παράνομης, λαθραίας και άναρχης αλιείας. Στηρίζουμε το εν λόγω νομοσχέδιο.

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και εμείς.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής τριάντα επτά μαθήτριες και μαθητές και τρεις εκπαιδευτικοί συνοδοί τους από το Δημοτικό Σχολείο Νεάπολης Λακωνίας.

Η Βουλή σάς καλωσορίζει στην Αίθουσα της Ολομέλειας.

(Χειροκροτήματα απ’ όλες τις πτέρυγες της Βουλής)

Τον λόγο έχει για δεκαπέντε λεπτά ο κ. Μάριος Γεωργιάδης από την Ένωση Κεντρώων.

**ΜΑΡΙΟΣ ΓΕΩΡΓΙΑΔΗΣ:** Ευχαριστώ πολύ, κυρία Πρόεδρε.

Με τη σειρά μου και εγώ θα αναφερθώ στον απαράδεκτο τρόπο με τον οποίο νομοθετούμε. Σε κύρωση για ψάρια φέρνουμε τροπολογίες για το μνημόνιο. Μάλλον έχετε την εντύπωση ότι έχουμε μνήμη χρυσόψαρου και εμείς και ο ελληνικός λαός και μπορούμε να τα περνάμε όλα στο ντούκου.

Ήμουν και εγώ παρών στη Διάσκεψη των Προέδρων και οφείλω να παραδεχθώ και εγώ με τη σειρά μου ότι όλο το κλίμα δεν είχε σε καμμία των περιπτώσεων την εικόνα η οποία έχει βγει στα μίντια. Το κλίμα ήταν πάρα πολύ συναινετικό. Η Αντιπολίτευση σύσσωμη είπε ότι καλό είναι να μπορέσουμε να πάρουμε μια παράταση, μιας και στις 15 του μηνός είναι η καταληκτική ημερομηνία. Δεν υπήρχε κανένας λόγος για να βιαστούμε να το κάνουμε σήμερα, άρον άρον.

Προς τιμήν σας, κυρία Πρόεδρε –και σας αναφέρω, επειδή είστε εδώ-, και εσείς είπατε «δεν βλέπω τον λόγο να μην το κάνουμε τη Δευτέρα».

Παρ’ όλα αυτά προχωράμε στη βελτιωμένη έκδοση του μνημονίου, διότι προφανώς είναι σαν τις συσκευές των κινητών, που βγαίνει μια συσκευή και βγάζουμε την έκδοση «plus» ή την έκδοση «S», γιατί υπάρχουν κάποιες ατέλειες. Αυτό αναδεικνύει και την προχειρότητα με την οποία νομοθετείτε. Κανένας από εσάς δεν διάβασε τις εννιακόσιες σελίδες του προηγούμενου μνημονίου, για να μπορέσει να εντοπίσει όλες αυτές τις βελτιώσεις που μπορεί να χρειάζονται και έχουμε ότι από τον νόμο με τίτλο «προσεχώς» έρχεται πιο νωρίς το λεγόμενο θρίλερ.

Πάμε στα αφηγήματά σας. Το πρώτο αφήγημα αφορά τη διαπραγμάτευση. Όπου βρεθείτε και όπου σταθείτε λέτε ότι διαπραγματεύεστε και ότι αυτό που κάνετε είναι μια αέναη διαπραγμάτευση. Όμως, έχει καταλήξει να είναι αιώνια διαπραγμάτευση. Δυόμισι χρόνια μάς λέτε ότι διαπραγματεύεστε. Ξέρετε τι θα πει να διαπραγματεύεστε δυόμισι χρόνια για το ίδιο πράγμα; Ότι προφανώς αποτυγχάνετε στη διαπραγμάτευση που γίνεται εκεί και καλό θα ήταν να βγείτε να παραδεχθείτε ότι κάνετε ταξιδάκι αναψυχής και όχι διαπραγμάτευση.

Διότι η επιτυχημένη διαπραγμάτευση έχει δύο πράγματα: πρώτον, κλείνει σύντομα και, δεύτερον, έχει τη λεγόμενη win-win λύση για τη διαπραγμάτευση. Εδώ μόνιμα κερδίζουν οι δανειστές και εμείς τρώμε σφαλιάρες. Άρα σταματήστε αυτό το αφήγημα, έχει καταρριφθεί.

Το αφήγημα νούμερο 2 αφορά τα αντίμετρα. Τελείωσαν και αυτά και έχει τελειώσει και με το άρθρο 15 του μνημονίου, που υπογράψαμε πριν από μερικές μέρες. «Εάν και εφόσον» θα αποδοθούν αντίμετρα. Να πιάσουμε πρώτα τον στόχο, να το επικυρώσουν οι δανειστές, να το επικυρώσουν οι θεσμοί και αν και εφόσον υπερβούμε το 3,5%, τότε και μόνο τότε θα δούμε εάν θα αποδοθεί κάτι στον ελληνικό λαό.

Το αφήγημα νούμερο 3 αφορά την καραμέλα του χρέους. Προφανώς ήρθε ο κ. Τσίπρας και σας είπε ότι έχει στο τσεπάκι τη διευθέτηση του χρέους, εάν και εφόσον ψηφίσετε το μνημόνιο και εσείς το πιστέψατε και το ψηφίσατε. Προφανώς μπορεί να εξαπατηθήκατε και οι ίδιοι.

Φτάνουμε στο τέλος της ημέρας να λέμε ότι δεν συζητήσαμε καθόλου για το χρέος και ότι «θα» το συζητήσουμε. Βγαίνουν οι δανειστές και λένε ότι το χρέος «θα» συζητηθεί, εάν και εφόσον τελειώσει τον Αύγουστο του 2018 το τρίτο μνημόνιο. Στο τέλος της ημέρας, όμως, δεν βλέπω να συζητείται το χρέος.

Το αφήγημα νούμερο 4 αφορά την ποσοτική χαλάρωση. Συζητάμε για το QE, το οποίο κάνει φτερά, και για το ότι θα βγούμε στις αγορές. Με τι επιτόκιο θα βγούμε στις αγορές; Κατηγορούσατε οι ίδιοι την κυβέρνηση Σαμαρά, η οποία βγήκε στις αγορές με 4,7% επιτόκιο περίπου, και θα καταλήξετε να βγείτε κι εσείς με ίδιο και μεγαλύτερο επιτόκιο στις αγορές. Αυτή είναι η λύση που φέρνετε στην οικονομία; Έτσι θα βγούμε στις αγορές;

Συμπέρασμα; Δεν θα βγούμε από κανένα μνημόνιο τον Αύγουστο του 2018. Δυστυχώς η πρόβλεψή μου, όταν αναφέρθηκα σε μπασκετικούς όρους κατά τη διάρκεια της ομιλίας για το μνημόνιο 4 που υπογράψαμε, λέγοντας ότι φέρατε το «back to back» και ότι του χρόνου θα συζητάμε για το «three-peat», για το τρίτο σας μνημόνιο κατά σειρά σαν Κυβέρνηση, πιθανότατα θα πέσει μέσα.

Πάμε στις τροπολογίες. Η τροπολογία 1059 αφορά τις συλλογικές συμβάσεις. Αγαπητοί συνάδελφοι, με κουτοπονηριές διαπραγμάτευση δεν γίνεται. Είναι η πρώτη φορά που ζητείται να γίνει αλλαγή διατύπωσης στην αιτιολογική έκθεση ενός νομοσχεδίου. Πάμε σε ασάφεια και απροσδιόριστο χρόνο των συλλογικών συμβάσεων, κάτι το οποίο εσείς οι ίδιοι πουλάγατε σαν κάτι κερδισμένο από τη διαπραγμάτευση. Φτερά και αυτό! Προφανώς όμως το πήραν είδηση οι δανειστές, σας τράβηξαν το αυτί και έρχεστε τώρα να το μαζέψετε.

Νομίζετε, κυρίες και κύριοι συνάδελφοι της Κυβερνήσεως, ότι, επειδή εσείς δεν διαβάζετε αυτά που σας φέρνουν και ψηφίζετε και υπογράφετε, δεν το κάνουν και οι δανειστές; Προφανώς πλανάστε σε αυτό.

Προχωράμε στην επόμενη τροπολογία, που αφορά τη μείωση του αφορολογήτου. Το επικίνδυνο της εν λόγω τροπολογίας, της υπ’ αριθμόν 1058, είναι ότι αφήνετε ένα ανοικτό παραθυράκι για το πώς θα διαχειριστείτε το αφορολόγητο σε περίπτωση μη επίτευξης του στόχου του πρωτογενούς πλεονάσματος. Δεν έχω να σχολιάσω κάτι επ’ αυτού. Για περισσότερα θα αναφερθεί και ο Κοινοβουλευτικός μας Εκπρόσωπος.

Στη δανειοδότηση των κομμάτων αναφέρεται η τροπολογία με γενικό αριθμό 1061. Εδώ γίνεται ένα πασάλειμμα. Θα πρέπει να πάμε στην κουλτούρα όπως είναι ένα αμερικανικό σύστημα, που δεν θα χρειαζόμαστε ούτε να δανειζόμαστε για να κάνουμε σαν κόμματα, είτε τον προεκλογικό αγώνα είτε τα έξοδα κατά τη διάρκεια που βρισκόμαστε στο Κοινοβούλιο, αλλά ούτε βέβαια να παίρνουμε και να κατασπαταλούμε τα χρήματα του Έλληνα πολίτη από την επιχορήγηση των κομμάτων. Αυτά πρέπει να φύγουν. Ας υπάρχουν με διαφάνεια οι οποιεσδήποτε δωρεές, για να μπορεί το κάθε κόμμα να λειτουργεί με ιδίους πόρους.

Η επόμενη, υπ’ αριθμόν 1062, τροπολογία αφορά τον ηλεκτρονικό πλειστηριασμό. Εδώ υπάρχει μόνο ένα θετικό, ότι ο ίδιος ο υπερθεματιστής θα μπορεί να καταβάλλει το τέλος χρήσης των ηλεκτρονικών συστημάτων και δεν θα επιβαρύνεται το κράτος.

Τραγέλαφος το πάγωμα των συντάξεων, η τροπολογία με γενικό αριθμό 1060. Μιλάμε για τη μόνη ελπίδα των συνταξιούχων, αν και εφόσον κλείσει θετικά το ΑΕΠ ή ο πληθωρισμός, να βάλουν 5, 10 ευρώ στην τσέπη τους. Και αυτό τους το παγώνετε για το 2022. Αυτό αποτιμάται, με βάση τη δική σας αιτιολογική έκθεση, στα 250 εκατομμύρια ευρώ, κάτι για το οποίο δεν είδαμε να φέρνετε αντίμετρα. Μήπως υπάρχει λίπος στα προηγούμενα αντίμετρα και δεν το γνωρίζουμε;

Θα προχωρήσουμε λίγο και στην Αξιωματική Αντιπολίτευση. Σε λίγες μέρες –έχω ξαναναφερθεί σε αυτό- θα κάνετε το λεγόμενο «παραιτηθείτε» έξω από τη Βουλή. Θα συγκεντρωθείτε για να παραιτηθεί η Κυβέρνηση. Άντε και παραιτείται η Κυβέρνηση και έρχεστε εσείς. Πείτε μας τι θα κάνετε. Διότι σε ένα πάνελ που βρέθηκα εχθές κάποιο στέλεχος της Αντιπολίτευσης αναφέρθηκε και είπε: «Θα έχουμε διαφορετικό μείγμα πολιτικής.». Και λέω: «Ωραία, με το μείγμα που θα έχετε θα βγούμε από τα μνημόνια.». «Όχι, δεν είπαμε κάτι τέτοιο. Εμείς θα λέμε την αλήθεια στον ελληνικό λαό.». «Όχι ότι θα βγούμε από τα μνημόνια, αλλά θα λέμε την αλήθεια στον ελληνικό λαό.». Άρα, γιατί να έρθετε στην κυβέρνηση;

Μιας και μιλάμε για ειλικρίνεια, θα ήθελα να αναφερθώ σε κάτι. Εσείς οι ίδιοι αναφέρετε την ειλικρίνεια, αλλά προχθές ο Πρόεδρος της Ένωσης Κεντρώων κ. Λεβέντης από το Βήμα της Βουλής ήταν εκείνος που μίλησε δίκαια και με ειλικρίνεια στο μνημόσυνο που έγινε για τον εκλιπόντα Κωνσταντίνο Μητσοτάκη.

Αναφέρθηκε σε δύο ατυχείς στιγμές, ίσως και με μια δόση υπερβολής, κατανοώ την αντίδραση από πλευράς σας, παρ’ όλα αυτά, τα θετικά που είπε πέρασαν στο ντούκου. Είπε ότι ήταν χαρισματικός άνθρωπος. Είπε ότι έφερε τη συναίνεση και την κουλτούρα, γιατί κατάφερε να κάνει κυβέρνηση με ένα κόμμα με το οποίο είχε τελείως διαφορετικές αντιλήψεις. Είπε ότι ήταν ένας μεγάλος άνδρας και ότι ακόμα από εκεί που είναι θέλει να ακούει αλήθειες. Είπε ότι θα μπορούσε να κυβερνήσει και να είναι Πρωθυπουργός νωρίτερα. Επίσης, είπε ότι άφησε ένα θετικό πρόσημο, τόσο για την παράταξή σας όσο και για την ελληνική κοινωνία.

Όλα αυτά επισκιάστηκαν, επειδή ήταν ειλικρινής και δίκαιος και αναφέρθηκε σε δύο αρνητικά σημεία της πολιτικής καριέρας του εκλιπόντος. Σε εσάς που μιλάτε για ειλικρίνεια -και σε όλους εσάς στην Αίθουσα, γιατί ξεσηκωθήκατε όλοι- προφανώς αρέσουν οι αυλοκόλακες, σας αρέσουν τα γλειψίματα και σας αρέσει να ακούτε ύμνους από ανθρώπους οι οποίοι όταν ήταν εν ζωή ο εκλιπών τον έβριζαν και μόλις έφυγε από τη ζωή ήταν με ύμνους και τους χειροκροτούσατε εδώ πέρα.

**ΙΩΑΝΝΗΣ ΘΕΩΝΑΣ:** Από πού το συμπεραίνετε αυτό;

**ΜΑΡΙΟΣ ΓΕΩΡΓΙΑΔΗΣ:** Άρα για ειλικρίνεια δεν μπορείτε να μιλάτε, κανένας εδώ μέσα, γιατί ο μόνος που λέει την αλήθεια είναι η Ένωση Κεντρώων, που με αλήθεια μπήκε στη Βουλή λέγοντας ότι θα περικόψει τις υψηλές συντάξεις, τις συντάξεις άνω των 1.500 ευρώ, και κάνοντας μια κοστολόγηση στο σύστημα «ΗΛΙΟΣ», -είναι εδώ ο κ. Βρούτσης, ο οποίος έχει φέρει το σύστημα «ΗΛΙΟΣ», ένα πάρα πολύ σημαντικό σύστημα για το συνταξιοδοτικό-, αποτιμώντας τα στοιχεία του Φεβρουαρίου με βάση το σύστημα «ΗΛΙΟΣ», αν οι συντάξεις άνω των 1.500 ευρώ περικοπούν σε ένα ανώτατο πλαφόν στα 1.500 ευρώ, είναι πάνω από 1,5 εκατομμύριο ευρώ η εξοικονόμηση για το ελληνικό δημόσιο, χωρίς να υπολογίσουμε τις ογδόντα χιλιάδες των πλουσίων, που λέμε εμείς, που έχουν εισοδήματα άνω των 3.000 ευρώ, που με μια μέση σύνταξη των 1.500 ευρώ υπερβαίνουν το 1,5 δισεκατομμύριο επιπλέον, χωρίς να συγχωνεύσουμε τις συντάξεις, χωρίς να καταργηθούν όλες οι συντάξεις των τέως Βουλευτών πριν το 2012 και των αιρετών, που αναφέρουμε στο πρόγραμμα της Ένωσης Κεντρώων, τα οποία αποτιμώνται σε πάνω από 4 δισεκατομμύρια ετησίως.

Για να μην αναφερθούμε και στο δημόσιο, που είμαστε οι μόνοι που λέμε ότι θα πρέπει να γίνει μια σωστή αξιολόγηση, να εντοπιστούν οι αργόμισθοι και αν δεν μπορέσουν να απορροφηθούν, να απομακρυνθούν.

**ΙΩΑΝΝΗΣ ΘΕΩΝΑΣ:** Και ο Κυριάκος δεν τους είχε εντοπίσει;

**ΜΑΡΙΟΣ ΓΕΩΡΓΙΑΔΗΣ:** Τους απομάκρυνε; Το θέμα είναι να τους βρούμε, να τους εντοπίσουμε και να τους απομακρύνουμε. Όλοι εσείς έχετε μάθει να διαιωνίζετε όλο αυτό το πελατειακό σύστημα.

Και μάλιστα εχθές -μου δίνετε την ευκαιρία, κύριε Θεωνά, και ευχαριστώ- όταν είπα ότι όλα τα κόμματα έχετε κάνει διορισμούς και όλοι είσαστε ίδιοι και δεν μπορείτε να κάτσετε στο ίδιο τραπέζι να συζητήσετε, γιατί όλοι έχετε κόψει συντάξεις, όλοι έχετε αυξήσει φόρους, όλοι έχετε υπογράψει μνημόνια, όλοι έχετε κάνει ασύδοτους διορισμούς, μου επιτέθηκε το στέλεχος από την Κυβέρνηση και μου είπε «ποιοι είναι οι ασύδοτοι διορισμοί που έχουμε κάνει;». Μήπως θέλετε να σας θυμίσω τους ράπερ και όλη τους την οικογένεια; Μήπως θέλετε να σας θυμίσω τον καλλιτεχνικό διευθυντή της ΔΕΗ; Θέλετε να πω για τις καθαρίστριες; Θέλετε να πω για τους δυόμισι χιλιάδες που θέλει να διορίσει το Υπουργείο Πολιτισμού;

**ΙΩΑΝΝΗΣ ΘΕΩΝΑΣ:** Τις καθαρίστριες;

**ΜΑΡΙΟΣ ΓΕΩΡΓΙΑΔΗΣ:** Βεβαίως, τις καθαρίστριες. Με ποια λογική; Αφήστε τα αυτά. Το ρουσφετολογικό κράτος το διαιωνίζετε κι εσείς. Το Υπουργείο Πολιτισμού θέλει δυόμισι χιλιάδες υπαλλήλους για τους αρχαιολογικούς χώρους και ταυτόχρονα θα έχετε αναρίθμητους αναπόγραφους…

**ΙΩΑΝΝΗΣ ΘΕΩΝΑΣ:** Έτσι που τα λες και με τη Δημοτική Αστυνομία…

**ΜΑΡΙΟΣ ΓΕΩΡΓΙΑΔΗΣ:** Εντάξει, συνεχίστε να διακόπτετε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αφήστε να ολοκληρώσει ο ομιλητής. Δεν έχει νόημα αυτό.

**ΜΑΡΙΟΣ ΓΕΩΡΓΙΑΔΗΣ:** Όταν δεν σας αρέσουν οι αλήθειες, έχετε μάθει να διακόπτετε. Δεν μπορείτε, δεν αντέχετε την αλήθεια.

**ΙΩΑΝΝΗΣ ΘΕΩΝΑΣ:** Ναι, αυτό είναι. Αντέχετε εσείς και δεν αντέχουμε εμείς.

**ΜΑΡΙΟΣ ΓΕΩΡΓΙΑΔΗΣ:** Βεβαίως, την αντέχω γιατί τη λέω κιόλας.

Μάλιστα, η επόμενη απάντηση ήταν ότι εσείς είσαστε άγιοι.

Κύριοι της Κυβερνήσεως, αν είστε άγιοι να πάτε σε κανένα μοναστήρι, γιατί για να κυβερνήσετε είσαστε ανίκανοι!

Σας ευχαριστώ πάρα πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τελευταίος από τον κύκλο των αγορητών είναι ο κ. Δανέλλης από το Ποτάμι και μετά έχει ζητήσει τον λόγο ο Υπουργός Αγροτικής Ανάπτυξης, ο κ. Αποστόλου.

Ορίστε, κύριε Δανέλλη, έχετε τον λόγο.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, η αρχική κυβερνητική επιλογή να σπρώξει το κλείσιμο της αξιολόγησης στο μέλλον, με την ψευδαίσθηση ότι οι συνθήκες θα βελτιώνονταν και το αποτέλεσμα για τη χώρα θα είναι καλύτερο, αποδείχθηκε ουτοπική και ιδιαίτερα επιζήμια.

Η δυσκολία διαχείρισης κόμματος και ψηφοφόρων την ώθησε στην περιχαράκωση υποστήριξης των συμβόλων, την ώρα που κατάπινε τα σημαντικά και δύσκολα.

Η πολυετής δέσμευση για επίτευξη μη ρεαλιστικών πρωτογενών πλεονασμάτων έγινε πολύ ευκολότερα αποδεκτή από ό,τι τα εργασιακά, η λειτουργία των καταστημάτων τις Κυριακές, η πώληση των ΜΗΣΥΦΑ εκτός φαρμακείων.

Εγκλωβίστηκε δυστυχώς η Κυβέρνηση με την υπόθεση διευθέτησης του χρέους, ενώ ξέραμε από τη συμφωνία του 2015 ότι αυτό θα γίνει μετά την ολοκλήρωση του προγράμματος, δηλαδή μετά τον Ιούλιο του 2018, με αποτέλεσμα την άγονη σπατάλη διαπραγματευτικού κεφαλαίου και τη δημιουργία υψηλών πλην, όμως, μάταιων προσδοκιών, γεγονός που κοστίζει ιδιαίτερα στην αξιοπιστία αλλά και στη λειτουργία της αγοράς.

Η άφρων άρνηση εξαγωγής συμπερασμάτων και διδαγμάτων από την καταστροφική διαπραγμάτευση του 2015 την οδήγησε πάλι την ύστατη ώρα με την πλάτη στον τοίχο. Δεν έχει πλέον νόημα να διαμαρτύρεται κανείς, αγαπητοί συνάδελφοι, για τον τρόπο νομοθέτησης που δεν τηρεί πλέον ούτε τα προσχήματα. Η καταπάτηση κάθε έννοιας ορθής νομοθέτησης σφραγίζει με τα πιο μελανά χρώματα την κοινοβουλευτική αυτή περίοδο. Ο κυνισμός του «κουαρτέτου» απορρέει, κυρίες και κύριοι συνάδελφοι, από το ότι κανείς πλέον δεν μας εμπιστεύεται. Η απώλεια εμπιστοσύνης κλιμακώνεται βαθμιαία από το μακρινό 2011 μέχρι σήμερα, όταν συμφωνούσαμε, υπογράφαμε, νομοθετούσαμε και στη συνέχεια στρίβαμε, χωρίς καν το πρόσχημα του αρραβώνα.

Η παγίωση της κουτοπόνηρης αυτής τακτικής, της στάχτης στα μάτια των κουτόφραγκων και εμείς να μην αλλάζουμε τίποτα, μη τυχόν και θίξουμε τα μικρά ή τα μεγάλα που θα ξεβόλευαν τα κομματικά μας ακροατήρια, προφανώς εξάντλησε τα όριά της και αυτό είναι που πληρώνουμε σήμερα.

Το προέχον μέλημα των εταίρων σήμερα, δυστυχώς, δεν είναι παρά η διασφάλιση επιστροφής των δανεικών. Αυτό ερμηνεύει και την εμμονή τους σε ζητήματα που απέχουν από τη διαπραγματευτική μεταρρυθμιστική ατζέντα που τόσο πολύ έχει ανάγκη η χώρα. Σε αυτή τη λογική εντάσσεται και η απόλυτη ανελαστικότητά τους, που μας οδηγεί σήμερα στη σκιά καταπάτησης στοιχειωδών κοινοβουλευτικών κανόνων.

Το Ποτάμι δεν συμμερίζεται και δεν υιοθετεί τις υποκριτικές κραυγές της Αντιπολίτευσης. Η απώλεια της αξιοπιστίας μας κορυφώθηκε, αλλά δεν οφείλεται μόνο στη σημερινή Κυβέρνηση.

Η άρνηση αποδοχής της πραγματικότητας, για να χαϊδεύουμε αφτιά, δεν χρησιμεύει σε τίποτα, πλην ίσως για την επίτευξη μικροκομματικών οφελών, αλλά φευ, μονάχα για λίγο.

Το Ποτάμι δεν φώναζε απλώς την Κυβέρνηση να κλείσει όσο πιο γρήγορα τη στοιχειωμένη δεύτερη αξιολόγηση, αλλά ταυτοχρόνως έλεγε πως ασφαλιστικό με συντάξεις υψηλότερες των μισθών, με παραγωγή συνταξιούχων στα πενήντα τους ακόμη και σήμερα, ούτε βιώσιμο ούτε δίκαιο είναι.

Λέγαμε πως η διατήρηση αφορολόγητου που επιτρέπει στο 55% των νοικοκυριών να μη φορολογούνται, είναι παράλογη. Έπρεπε, όμως, να τροποποιηθεί με την παράλληλη μείωση του χαμηλού -επώδυνα υψηλού όμως- πρώτου φορολογικού συντελεστή.

Λέγαμε, επίσης, πως δεν έχει νόημα τώρα η εμμονή σε επιμέρους προβλέψεις της εργατικής νομοθεσίας που δεν λαμβάνει υπ’ όψιν της τη δεινή πραγματικότητα της θηριώδους δομικής ανεργίας και των νέων συνθηκών της τέταρτης βιομηχανικής επανάστασης που έρχεται, για να αναφερθώ μόνο σε δύο - τρία παραδείγματα. Αυτά επιβάλλει ο ορθός λόγος και η αντίληψη της πραγματικότητας.

Πρέπει να σας θυμίσω πως το οδυνηρό 2015, όταν ματαίως ζητούσαμε συμβιβασμό και συμφωνία όσο το δυνατόν γρηγορότερα και προς Θεού, όχι μετά το πέρας ισχύος του δεύτερου προγράμματος στήριξης, όχι μόνο δεν εισακουστήκαμε, αλλά στη συνέχεια ανοήτως από πολλούς μάς αποδόθηκαν και ευθύνες γιατί σας προτρέπαμε συμφωνία και ό,τι συμφωνία να’ ναι, μέχρι βεβαίως που συνειδητοποιήσατε με φρίκη τι σημαίνει το «μη συμφωνία».

Όμως, ο χρόνος είναι χρήμα και στην περίπτωσή μας επιπλέον θυσίες των πολιτών και βεβαίως βαρίδια στην πραγματική οικονομία.

Περνώ τώρα στις τροπολογίες. Ο γενικός τίτλος θα μπορούσε να είναι με πέντε λέξεις: «Ο σχολαστικισμός των εταίρων ως απόρροια της απόλυτης έλλειψης εμπιστοσύνης». Με απλά λόγια, σας υποβάλλουν σε νομοθετικά καψόνια, για να τελειώσουμε με τα μεγάλα και εύκολα λόγια.

Καψόνι νούμερο ένα: Η τροπολογία 1058/64. Η συγκεκριμένη τροπολογία αφορά την επαναδιατύπωση ενός εδαφίου του άρθρου 15 του μεσοπρόθεσμου προγράμματος, που πέρασε μόλις πριν από δύο εβδομάδες και δεν αλλάζει κάτι επί της ουσίας. Είναι φανερό πως οι εταίροι απλώς θέλουν να διασφαλίσουν με κάθε δυνατό τρόπο ότι εφεξής και για όποια αλλαγή στο όριο του αφορολόγητου αυτή θα πρέπει να περάσει πρώτα από τη δική τους έγκριση.

Καψόνι νούμερο δύο: Η τροπολογία 1059/65, σχετικά με τις ελεύθερες συλλογικές διαπραγματεύσεις. Το κείμενο της τροπολογίας είναι ακριβώς το ίδιο με τη διάταξη του άρθρου 16 του μεσοπρόθεσμου προγράμματος, στο οποίο αναφέρθηκα νωρίτερα. Πού βρίσκεται η διαφορά; Στην κυριολεξία η νομική ομάδα του Ποταμιού και οι επιστημονικοί μας συνεργάτες έβγαλαν τα μάτια τους όλο το βράδυ, ψάχνοντας το τι αλλάζει και τελικά αυτό που αλλάζει είναι μόλις επτά λέξεις στην αιτιολογική έκθεση. Πρωτοφανές! Ποιες είναι αυτές; Είναι «υπό την προϋπόθεση επιτυχούς ολοκλήρωσης του προγράμματος». Αυτό σημαίνει ότι η όποια ευνοϊκότερη ρύθμιση για τις συλλογικές διαπραγματεύσεις δεν θα ισχύσει από τις 20 – 8 - 2018 άκριτα, αλλά μόνο εφόσον το πρόγραμμα ολοκληρωθεί επιτυχώς.

Τι μας λένε δηλαδή; Το αυτονόητο, ότι η ολοκλήρωση του προγράμματος, η ολοκλήρωση του μνημονίου δεν είναι θέμα οριοθετημένου χρονικού ορίζοντα, αλλά θέμα επιτυχίας των στόχων. Και οι εταίροι δεν επιθυμούν να αφήσουν οποιοδήποτε περιθώριο διαφορετικής ερμηνείας του νόμου. Επιβάλλουν ουσιαστικά στην Κυβέρνηση να αποκτήσει αυτό που αρνείται πεισματικά, δηλαδή το ownership του προγράμματος, αυτό που αυτονόητα έπρεπε να είναι κατάκτηση όλων μας. Και αυτό το κάνουν μέσω μιας νομοτεχνικής διόρθωσης σε μια διάταξη υψηλού πολιτικού προσήμου και υψηλού πολιτικού συμβολισμού για εσάς.

Καψόνι νούμερο τρία: Η τροπολογία 1060/66 που τροποποιεί πάλι αυτό που ψηφίστηκε πριν από δύο εβδομάδες σχετικά με τις συνταξιοδοτικές ρυθμίσεις του δημοσίου. Συγκεκριμένα, γίνεται μετάθεση κατά ένα έτος της έναρξης εφαρμογής των ρυθμίσεων για τις συντάξεις από την 1 – 1 - 2022 σε 1 – 1 - 2023, οπότε σε καθαρά οικονομικούς όρους υπάρχει μια εξοικονόμηση 250 εκατομμυρίων στον προϋπολογισμό του ΕΦΚΑ για το 2022. Αυτό, βέβαια, ισοδυναμεί με ισόποσο χαράτσι στις τσέπες των συνταξιούχων.

Το ενδιαφέρον εδώ το έχει η αιτιολογική έκθεση και πάλι, που ουσιαστικά μας λέει τι; Μας λέει ότι αυτό το χαράτσι των συντάξεων θα απελευθερώσει πόρους για άλλες ευαίσθητες ομάδες, για πιο ευπαθείς ομάδες. Γιατί πλέον έχει γίνει κατανοητό πως, δυστυχώς, υπάρχουν και πιο ευπαθείς από τους συνταξιούχους ή ορθότερα, από πολλούς από τους συνταξιούχους, όπως και εμείς σας λέγαμε με αφορμή το χριστουγεννιάτικο εφάπαξ - μποναμά.

Σε σχέση με την τροπολογία 1061/67 που αφορά τη χρηματοδότηση των κομμάτων, ήταν ανάγκη να εκβιαστούμε από το «κουαρτέτο» για μια εξυγιαντική για τον δημόσιο βίο της χώρας διάταξη για τα τραπεζικά δάνεια των κομμάτων; Λίγους μήνες πριν το Ποτάμι, με ευκαιρία την εξεταστική επιτροπή για τα χρέη και τη χρηματοδότηση των κομμάτων, επέμενε στη συμπερίληψη στο πόρισμα αυτής της πρόβλεψης. Παράλληλα, επέμενε για άμεση ανάληψη νομοθετικής πρωτοβουλίας από πλευράς Κυβέρνησης για το κόψιμο του ομφάλιου λώρου μεταξύ κομμάτων και τραπεζών. Την τροπολογία αυτή, βεβαίως, εμείς την υπερψηφίζουμε.

Για την τροπολογία 1062/68, που ρυθμίζει τα της καταβολής του τέλους χρήσης του ηλεκτρονικού συστήματος των πλειστηριασμών από τον υπερθεματιστή, προφανώς δεν ήταν ανάγκη να έρθει ως κατεπείγουσα τροπολογία, εάν δεν είχε αντιμετωπιστεί τόσο πρόχειρα η συγγραφή του άρθρου 59 του πολυνομοσχεδίου για τη μεσοπρόθεσμη επικαιροποίηση του προγράμματος.

Κυρίες και κύριοι συνάδελφοι, σήμερα προέχει η έξοδος από το πεδίο της κινούμενης άμμου που έχουμε εγκλωβιστεί, προκειμένου να περάσουμε σε μια κανονικότητα, κατά την οποία η οικονομία θα αρχίσει να λειτουργεί και η Κυβέρνηση θα αρχίσει να παράγει κυβερνητικό έργο. Ευχόμαστε η Κυβέρνηση να το εννοεί πλέον, πως η πραγματική κόκκινη γραμμή είναι η παραμονή της χώρας ως ισότιμου εταίρου στον στενό πυρήνα της Ευρωπαϊκής Ένωσης.

Και αυτό, όχι για λόγους κυνισμού, αλλά ως απόρροια συνειδητοποίησης του εθνικού συμφέροντος, του πραγματικού και μοναδικού εθνικού μας συμφέροντος.

Ας βγούμε σοφότεροι όλοι από την περιπέτεια αυτή, γιατί ο δρόμος μπροστά μας είναι και μακρύς και δύσβατος και είναι βέβαια αμφίβολης κατάληξης και ας μας προβληματίσει η απαξιωτική για το πολιτικό σύστημα και κυρίως αδιέξοδη εικόνα της αντιμετάθεσης ρόλων μεταξύ Κυβέρνησης και Αντιπολίτευσης, μεταξύ πραγματισμού και λαϊκιστικής υποκρισίας. Ας ανιχνεύσουμε την αναγκαία συλλογική αυτογνωσία, που αποτελεί το βασικό προαπαιτούμενο για την επιτέλους έξοδό μας από την κρίση και το φάσμα της χρεοκοπίας.

Η ιερή οργή των τέως κυβερνητικών για τη μηδενιστική και καταστροφική αντιπολίτευση των νυν κυβερνώντων είναι δίκαιη αλλά πολιτικά αδιέξοδη. Ο ΣΥΡΙΖΑ μετά από τόσα στραπάτσα πρέπει να καταλάβει πλέον το λεπτό όριο μεταξύ κυνισμού και πραγματισμού και επιτέλους να απομακρυνθεί από την υποκριτική διγλωσσία.

Η διαιώνιση των μέχρι σήμερα συμπεριφορών, δηλαδή του κακού μας εαυτού, ως πολιτικού συστήματος συνολικά, έχει κουράσει, έχει απογοητεύσει και εν τέλει μας αποξενώνει από τους πολίτες. Παρατηρήστε πώς από τις φλεγόμενες πλατείες λίγα χρόνια πριν οδηγούμαστε στον κυνισμό της απόλυτης ιδιώτευσης. Και αυτό, βεβαίως, δεν θα μας βοηθήσει ούτε ως πολιτικό σύστημα ούτε ως κοινωνία.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Δανέλλη και για τον χρόνο.

Τώρα θα δώσω τον λόγο -όπως μου το έχει ζητήσει– στον κύριο Υπουργό, τον κ. Αποστόλου. Ελάτε, κύριε Αποστόλου. Πόσο χρόνο θέλετε να μιλήσετε; Κανονικά έχετε δεκαοκτώ λεπτά, αλλά θα μπορούσαμε να συντομεύσουμε;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Πιστεύω ότι δεν θα τον εξαντλήσω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δέκα λεπτά σας βάζω.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κατ’ αρχάς θα ήθελα να καταθέσω μια νομοτεχνική βελτίωση. Είναι η προσθήκη μιας λέξης.

(Στο σημείο αυτό ο Υπουργός κ. Ευάγγελος Αποστόλου καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(Αλλαγή σελίδας)

(Να μπει η σελίδα 209)

(Αλλαγή σελίδας)

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αγαπητοί συνάδελφοι, η σημερινή συνεδρίαση ανήκει στην αλιεία και επιτρέψτε μου να σταθώ ιδιαίτερα σε αυτή.

Εμείς, το Υπουργείο Αγροτικής Ανάπτυξης και Τροφίμων, ξεκινάμε σήμερα μια σειρά ρυθμίσεων για την αλιεία, έναν τομέα νευραλγικό για την πατρίδα μας, που δυστυχώς τα τελευταία χρόνια βίωσε την πλήρη εγκατάλειψη, περιφερόμενος από Υπουργείο σε Υπουργείο.

Πρόκειται για έναν τομέα που μπορεί να μη συνεισφέρει σε μεγάλο ποσοστό στο ΑΕΠ της χώρας, αποτελεί, όμως, πυλώνα ανάπτυξης και συνδετικό κρίκο για τις παράκτιες και νησιωτικές περιοχές της χώρας μας.

Η αναθεώρηση της συμφωνίας που συζητάμε δεν αποτελεί μια απλή τυπική επικύρωση. Αφορά στον καθορισμό βασικών στοιχείων, που θα βοηθήσουν την Γενική Επιτροπή Αλιείας της Μεσογείου να προσδιορίσει τις αναγκαίες τροποποιήσεις του εσωτερικού κανονισμού λειτουργίας της και του κανονισμού χρηματοδότησής της, προκειμένου να αντιμετωπίσει τα διαρθρωτικά και λειτουργικά προβλήματα, ώστε να καταστεί περισσότερο αποτελεσματική.

Οι τροποποιήσεις αφορούν στις υφιστάμενες υποχρεώσεις των συμβαλλόμενων μερών της Γενικής Επιτροπής Αλιείας της Μεσογείου και δεν δημιουργούν νέες υποχρεώσεις. Μπορούν, όμως, να ομαδοποιηθούν στις ακόλουθες τέσσερις κατηγορίες: Πρώτον, στόχος, γενικές αρχές και λειτουργίες της επιτροπής. Δεύτερον, οργάνωση και δομή της επιτροπής. Τρίτον, ο ρόλος των συμβαλλόμενων και μη συμβαλλόμενων μερών, των παρατηρητών και των οργανώσεων γενικότερα. Και βεβαίως, τέταρτον, η επίλυση των διαφορών.

Η αναθεωρημένη συμφωνία είναι σύμφωνη με τη Σύμβαση των Ηνωμένων Εθνών για το Δίκαιο της Θάλασσας και με τις διατάξεις αυτής σχετικά με τη διατήρηση και διαχείριση των άκρως μεταναστευτικών ειδών ιχθύων, των αποθεμάτων, καθώς επίσης και με τον Κώδικα Αλιείας του FAO και με τις αρχές της Κοινής Αλιευτικής Πολιτικής.

Ως εκ τούτου, η κύρωσή της, εκτός του ότι επιβάλλεται, καθόσον η χώρα μας είναι ιδρυτικό μέρος της συμφωνίας για τη Μεσόγειο, είναι και προς όφελός της.

Επιπλέον, η χώρα μας δεσμεύεται για την κύρωση και ως κράτος-μέλος της Ευρωπαϊκής Ένωσης.

Δύο λόγια, όμως, θα πω -γιατί είχα δεσμευθεί- στην Ολομέλεια για την επόμενη ημέρα της αλιείας. Παρά τα προβλήματα που κληρονομήσαμε από την οικονομική κρίση, παρά τα προβλήματα στη δημόσια διοίκηση με την υποστελέχωση των υπηρεσιών, κάνουμε ό,τι είναι ανθρωπίνως δυνατόν για να φέρουμε τον κλάδο σε μια βιώσιμη, αειφόρο κατάσταση.

Οι προκλήσεις που έχουμε μπροστά μας είναι πολυσύνθετες, αλλά με τη συνέργεια όλων μας και την πεποίθηση ότι αποτελεί κοινό μας στόχο η δημιουργία μιας βιώσιμης και αειφόρου αλιείας -επιμένουμε σε αυτό- θα τα καταφέρουμε. Η αρχή θα γίνει με το μεθεπόμενο νομοσχέδιο που θα φέρουμε για ψήφιση στη Βουλή για τον συνδικαλιστικό νόμο των παραγωγών μας.

Είναι καίριας σημασίας η οργάνωση των παραγωγών και δη των αλιέων, ώστε να μπορέσουμε να συνδιαμορφώσουμε τις απαραίτητες παρεμβάσεις που αποτελούν αδήριτη ανάγκη για τον κλάδο. Η οργάνωση των παραγωγών, σε συνδυασμό με την επιστημονική συμβουλή, θα αποτελέσουν τη βάση με την οποία θα κτίσουμε την αειφορία της αλιείας. Μιλάμε για συνδικαλιστική οργάνωση από το πρωτοβάθμιο σωματείο μέχρι την κεντρική εκπροσώπηση.

Παράλληλα επεξεργαζόμαστε σχέδιο προεδρικού διατάγματος για την επαγγελματικότητα των αλιέων, κάτι που αποτελεί και αίτημα των ψαράδων μας, ώστε να ξεκαθαρίσει ο κλάδος και να τεθούν οι βάσεις για τη δημιουργία μιας οργανωμένης, ας μου επιτραπεί ο όρος, αλιευτικής τάξης. Η αλιεία σέβεται τους υδάτινους πόρους και το περιβάλλον και συμπράττει στην αειφορία μέσα από αρχές που υπηρετούν τη γαλάζια ανάπτυξη.

Παράλληλα στηρίζουμε οικονομικά τον κλάδο με τα χρηματοδοτικά εργαλεία που διαθέτουμε από το Επιχειρησιακό Πρόγραμμα Αλιείας και Θαλάσσης. Ήδη μέσα στον Ιούνιο θα δημοσιευθούν προσκλήσεις που αφορούν την ενίσχυση της καινοτομίας στην αλιεία και τις υδατοκαλλιέργειες, στον εκσυγχρονισμό, στην ενεργειακή απόδοση των συστημάτων ελέγχου των αλιευτικών σκαφών, στην προώθηση της προστιθέμενης αξίας ποιότητας των αλιευτικών προϊόντων και στη χρήση ανεπιθύμητων αλιευμάτων, στις επενδύσεις σε αλιευτικά καταφύγια, λιμένες εκφόρτωσης και στις παραδοσιακές επενδύσεις στην υδατοκαλλιέργεια και τη μεταποίηση. Είναι μέτρα συνολικού προϋπολογισμού 181 εκατομμυρίων ευρώ και έχουμε δεσμευθεί ότι θα ενεργοποιηθούν από το ΕΠΑΛΘ μέχρι τέλος του έτους.

Επιτρέψτε μου να αναφερθώ κι εγώ στις τροπολογίες, ξεκινώντας από την τροπολογία που αφορά το συνταξιοδοτικό, για την οποία μπήκαν και έντονες αντισυνταγματικές ενστάσεις.

Η κρατική μέριμνα για την υποχρεωτική κοινωνική ασφάλιση, κύρια και επικουρική, περιλαμβάνει και τη μέριμνα για την προστασία του ασφαλιστικού κεφαλαίου των κοινωνικοασφαλιστικών οργανισμών, προκειμένου για τη βιωσιμότητά τους, χάριν και των επόμενων γενεών. Το κράτος είναι ο εγγυητής της επάρκειας του ασφαλιστικού τους κεφαλαίου, φέρει δε και την κύρια ευθύνη για την κάλυψη των ελλειμμάτων, σύμφωνα με σχετική γνωμοδότηση της ολομέλειας του Ελεγκτικού Συνεδρίου.

Όταν, όμως, σε περιπτώσεις εξαιρετικά δυσμενών δημοσιονομικών συνθηκών προκύπτει αιτιολογημένα ότι το κράτος αδυνατεί να παράσχει επαρκή χρηματοδότηση στους ασφαλιστικούς του οργανισμούς και ότι δεν υφίσταται δυνατότητα διασφάλισης της βιωσιμότητας αυτών με άλλα μέσα, δεν αποκλείεται κατά το άρθρο 22 παράγραφος 5 του Συντάγματος, στο πλαίσιο της υποχρεωτικής κοινωνικής ασφάλισης η επέμβαση του νομοθέτη για τη μείωση ακόμα και των συντάξεων που έχουν απονεμηθεί και αυτών που πρόκειται να απονεμηθούν.

Και στις εξαιρετικές περιπτώσεις, όμως, αυτές η δυνατότητα του νομοθέτη να περικόπτει τις ασφαλιστικές παροχές δεν είναι απεριόριστη, αλλά οριοθετείται κατά το πρώτον από την αρχή της κοινωνικής αλληλεγγύης και την αρχή της αναλογικότητας. Υπάρχουν συγκεκριμένα άρθρα του Συντάγματος που το αναφέρουν.

Σύμφωνα με την αρχή της αναλογικότητας, το συγκεκριμένο μέτρο πρέπει να είναι πράγματι πρόσφορο και αναγκαίο για την αντιμετώπιση του προβλήματος. Δείτε τη σχετική νομολογία του Συμβουλίου της Επικρατείας. Ειδικότερα, το μέτρο είναι αναγκαίο, όταν κρίνεται ότι δεν υπάρχει άλλο εξίσου αποτελεσματικό μέσο, το οποίο δεν θα περιόριζε ή θα περιόριζε λιγότερο αισθητά το δικαίωμα στην κοινωνική ασφάλιση.

Εν προκειμένω, η παρούσα παρέμβαση στη συνταξιοδοτική δαπάνη εδράζεται σε υπέρτερους λόγους δημοσίου συμφέροντος και συγκεκριμένα στην επιτυχή ολοκλήρωση της δεύτερης αξιολόγησης του προγράμματος οικονομικής προσαρμογής, που θα επιτρέψει την άμεση και σταθερή χρηματοδότηση της ελληνικής οικονομίας και τη ρύθμιση του δημοσίου χρέους. Αποτελεί δε το πιο πρόσφορο και πλέον αναγκαίο μέτρο για την προστασία της βιωσιμότητας του κοινωνικοασφαλιστικού συστήματος.

Περαιτέρω, η περιστολή της συνταξιοδοτικής δαπάνης μέσω της παράτασης έως το τέλος του 2022 της έναρξης ισχύος της προσαύξησης των συντάξεων, θα επιτρέψει την απελευθέρωση πόρων για την ενίσχυση άλλων κοινωνικών δαπανών, στις οποίες η Ελλάδα υστερεί σημαντικά έναντι των άλλων χωρών.

Κύριοι συνάδελφοι, ζούμε σε ένα κλονισμένο και αβέβαιο διεθνές περιβάλλον και σε μια Ευρώπη που έχει χάσει τον βηματισμό της και δεν βρίσκει τα δημοκρατικά της αντανακλαστικά. Οι δυσκολίες είναι αυξημένες, άρα και οι δικές μας ευθύνες να «κόψουμε» διαφορετικό αζιμούθιο για τον προσανατολισμό της Ευρώπης σε φιλολαϊκή κατεύθυνση με δίκαιη κατανομή αγαθών και σταμάτημα της προκλητικής ανισοκατανομής του πλούτου, να ανασυντάξουμε την οικονομία της χώρας μας για να μπορέσει ο ελληνικός λαός να αναπνεύσει, να απαλλαγούμε από την επιτροπεία στην οποία εσείς, αγαπητοί συνάδελφοι της Αντιπολίτευσης, που είχατε τις ευθύνες διακυβέρνησης της χώρας τα προηγούμενα χρόνια, μας οδηγήσατε.

Ρίξατε την οικονομία της χώρας μας στα βράχια. Μην παριστάνετε τον αθώο. Είστε απολύτως υπεύθυνοι για την κατάσταση της χώρας μας. Εσείς την οδηγήσατε στην κατάρρευση, στα μνημόνια, στο ασφυκτικό καθεστώς της επιτροπείας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κυρία Πρόεδρε, επιτρέψτε μου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε δύο λεπτά ακόμη.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αν δεν μπορείτε να κάνετε κάτι για να βοηθήσετε τη χώρα, τουλάχιστον μη βάζετε εμπόδια. Βρείτε για λίγο το κουράγιο να συνταχθείτε με τις ανάγκες του ελληνικού λαού.

Η Κυβέρνησή μας, παρά τις πρωτόγνωρες συνθήκες που είχε να αντιμετωπίσει, δρομολόγησε την επίλυση των οικονομικών, κοινωνικών και θεσμικών προβλημάτων και έσπασε αποστήματα που ταλαιπωρούσαν επί δεκαετίες την ελληνική κοινωνία. Έδειξε διαπραγματευτική αντοχή και αποφασιστικότητα σε έναν αγώνα δρόμου μεγάλων αποστάσεων, με στόχο να κερδίσει, να διασφαλίσει όσο γίνεται περισσότερα για τον ελληνικό λαό.

Όχι, δεν πρόκειται να ισχυριστούμε ότι όλα έγιναν καλά. Όμως, σε αυτό το περιβάλλον, διεθνές και εσωτερικό, το παλεύουμε, όχι χωρίς λάθη. Όμως, επειδή δεν έχουμε καμμιά εξάρτηση από κανέναν, με δημιουργικό διάλογο με όλους τους φορείς και τις συλλογικότητες, με όλη την ελληνική κοινωνία, είμαστε διατεθειμένοι αυτά που μπορούμε να τα δρομολογήσουμε. Στον αγώνα αυτόν εκείνο που κάνατε εσείς ήταν να ζητάτε εκλογές από την επόμενη μέρα των εκλογών.

Εκείνο που επείγει σήμερα είναι μέσα σε αυτό το περιβάλλον να μπορέσουμε να αναπτύξουμε αυτές τις παραγωγικές και δημιουργικές δραστηριότητες που πραγματικά με ασφάλεια θα έχουν επηρεάσει ουσιαστικά την καθημερινή ζωή του Έλληνα πολίτη, να δημιουργήσουμε ένα περιβάλλον όσο το δυνατόν απαλλαγμένο από εκτροπές και παθογένειες, με σύγχρονο δημοκρατικό πλαίσιο λειτουργίας, με ανασύνταξη των υπηρεσιών της δημόσιας διοίκησης για να υπηρετούν πραγματικά τον πολίτη και τις ανάγκες της χώρας, με αρχές και κανόνες στην οικονομία που να κινητοποιούν τον επιχειρηματικό κόσμο και τις επενδύσεις, με μια έντιμη πολιτική παιδεία και αγωγή στους πολίτες, έτσι ώστε η κοινωνία να επιθυμεί να αισθάνεται την ανάσα του κράτους και όχι να δυσφορεί.

Εσείς, αγαπητοί συνάδελφοι, προσδοκάτε εναγωνίως την αποτυχία της Κυβέρνησης και κάνετε ό,τι περνάει από το χέρι σας για να συμβάλετε σε αυτή την κατεύθυνση.

Κύριε Βρούτση, βαυκαλίζεσθε με την ιδέα ότι ο ελληνικός λαός σάς έχει νοσταλγήσει. Πλανάσθε πλάνην οικτράν.

Αφήστε την αδιέξοδη δημαγωγία, Αφουγκραστείτε την ανάγκη που έχει ο ελληνικός λαός. Και αυτή η ανάγκη σήμερα υπηρετείται μέσα από μια εθνική συναίνεση, για να βγει όσο το δυνατόν γρηγορότερα η ελληνική κοινωνία από την κρίση, με την οποία εσείς τη φορτώσατε όλα αυτά τα χρόνια.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Αμυράς, Κοινοβουλευτικός Εκπρόσωπος από το Ποτάμι.

Κυρίες και κύριοι συνάδελφοι, πριν δώσω τον λόγο στον κ. Αμυρά, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δώδεκα φοιτήτριες και φοιτητές και δύο καθηγητές του Πανεπιστημίου του Πίτσμπουργκ.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Στη συνέχεια θα μιλήσουν ο κ. Θεοχαρόπουλος, ο κ. Βενιζέλος και έπειτα Βουλευτές και εναλλάξ Κοινοβουλευτικοί Εκπρόσωποι για να προχωράμε.

Έχει κατατεθεί δε και αίτηση ονομαστικής ψηφοφορίας προς το παρόν από τη Νέα Δημοκρατία.

Ορίστε, κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, θα μου επιτρέψετε να ξεκινήσω με μια μικρή παρατήρηση σε κάτι που άκουσα τώρα στο τέλος από τον κύριο Υπουργό, τον αγαπητό μου κ. Αποστόλου.

Λέτε ότι η Αντιπολίτευση έχει κάνει τα αδύνατα δυνατά για να αποτύχει η Κυβέρνηση. Τίποτα δεν κάνει η Αντιπολίτευση. Μόνοι σας τα έχετε κάνει μαντάρα ως Κυβέρνηση. Δεν χρειάζεται εμείς να κάνουμε τίποτε. Αυτό είναι ένα μικρό σχόλιο, αν μου επιτρέπετε.

Διαβάζοντας κανείς την ημερήσια διάταξη της σημερινής συνεδρίασης του Κοινοβουλίου, βλέπει το εξής: Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Κύρωση της τροποποιημένης συμφωνίας για την ίδρυση της Γενικής Επιτροπής Αλιείας για τη Μεσόγειο». Αντί, λοιπόν, να συζητήσουμε για την επιτροπή αλιείας, το Υπουργείο Οικονομικών φέρνει άλλο ένα μίνι, ένα εξπρές μνημονιακό νομοσχέδιο με τη μορφή τροπολογιών.

Όπως ανέφερα και στην αρχή της συνεδρίασης, πρόκειται για την απόλυτη κοινοβουλευτική ταπείνωση. Η Κυβέρνηση φέρνει τα ρέστα του μνημονίου στο νομοσχέδιο για τα ψάρια, γιατί μάλλον θεωρεί ότι οι Βουλευτές και οι πολίτες έχουν μνήμη χρυσόψαρου, λες και έχουμε ξεχάσει τι έλεγαν ο Πρωθυπουργός και οι πρωτοκλασάτοι Υπουργοί πρόσφατα, πριν από είκοσι δύο ημέρες, όταν στις 18 Μαΐου, πριν από περίπου τρεις βδομάδες, οι εκατόν πενήντα τρεις Βουλευτές ΣΥΡΙΖΑ και ΑΝΕΛ ψήφιζαν πανηγυρικώς το τέταρτο μνημόνιο της χώρας και δεύτερο καταδικό τους μνημόνιο και τώρα καλούμεθα και καλούνται να ξαναψηφίσουν μέσα σε μια μέρα όλα όσα έστειλε η τρόικα χθες.

Πριν περάσουμε, λοιπόν, στην ουσία των διατάξεων, είναι σημαντικό να αναφερθούμε ξανά στη διαδικασία, να το τονίσουμε, να επισημάνουμε ότι αυτή η κοινοβουλευτική μεθόδευση δεν περιποιεί τιμή σε κανέναν από τους Βουλευτές, σε καμμία κοινοβουλευτική διαδικασία.

Λυπάμαι –το είπα και νωρίτερα στην πρώτη παρέμβασή μου- που οι Βουλευτές κυρίως του ΣΥΡΙΖΑ και των ΑΝΕΛ αντιμετωπίζονται από την ίδια την Κυβέρνησή τους σαν ένα κοπάδι. Τους δίνουν να ψηφίζουν τα πάντα μέσα σε χρόνους dt, υποτιμώντας και τον ρόλο τους και τις απόψεις τους και ενδεχομένως τις αντιδράσεις τους και βεβαίως και τη σύνθεση που θα έπρεπε να υπάρχει, γιατί εγώ πίστευα και πιστεύω ότι πάντα κάτι καλό βγαίνει από μια τέτοια σύνθεση διαδικασίας.

Τώρα πάμε στην ουσία. Σήμερα συζητάμε για την απόλυτη συνθηκολόγηση της Κυβέρνησης. Είναι η απόλυτη συνθηκολόγηση της Κυβέρνησης! Είναι η άτακτη υποχώρηση του Υπουργείου Οικονομικών, η οικτρή αποτυχία της διαπραγμάτευσης του Πρωθυπουργού.

Δεν μιλάω για το Σύνταγμα, έχει γίνει κουρελόχαρτο. Δεν είστε η κάθε λέξη του Συντάγματος, έχετε γίνει η κάθε λέξη των μνημονίων! Το Ελεγκτικό Συνέδριο λέει από τώρα ότι υπάρχει αντισυνταγματικότητα σε σχέση με τις διατάξεις για τις συντάξεις.

Ας δούμε λίγο το περιεχόμενο αυτών των τροπολογιών. Πριν από λίγες βδομάδες ο κ. Τσίπρας, ο Πρωθυπουργός, επισκέφθηκε τους κοινοβουλευτικούς συντάκτες και είπε το πια πολύ γνωστό «too good to be true», ότι είναι τόσο καλά τα νέα για το χρέος που είναι σχεδόν απίστευτα. Ο ίδιος, μάλιστα, έλεγε χαριτολογώντας ότι θα αναγκαζόταν να φορέσει γραβάτα.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Αυτά, λοιπόν, έγιναν στις 18 Μαΐου 2017 και τότε εσείς, οι Βουλευτές ΣΥΡΙΖΑ και ΑΝΕΛ, ψηφίζοντας το δεύτερο δικό σας μνημόνιο –το τέταρτο μνημόνιο της χώρας- λέγατε ότι μέχρι εδώ ήταν και τέλος, ότι αυτά ήταν όλα τα μέτρα και ότι δεν θα χρειαζόταν να ψηφίσουμε επιπλέον μέτρα.

Πέρασαν ακριβώς είκοσι δύο ημέρες από τότε. Τι άλλαξε;

Πρώτα απ’ όλα, χάσατε –δυστυχώς και η χώρα, απ’ ό,τι φαίνεται- το χρέος. Στην αιτιολογική έκθεση του τέταρτου μνημονίου υποστηρίζατε ότι τα μνημονιακά μέτρα ύψους περίπου 5 δισεκατομμυρίων ευρώ, όπως είναι η μείωση των συντάξεων, όπως είναι η αύξηση των φόρων για τους μισθωτούς των 500 ευρώ, οι οποίοι θα χάσουν ένα μηνιάτικο τον χρόνο από τη μείωση του αφορολόγητου, ότι όλα αυτά τα μέτρα ήταν αναγκαία για να αρχίσει η συζήτηση για το χρέος, οι μεσοπρόθεσμες εν πάση περιπτώσει ρυθμίσεις.

Στις ομιλίες τους οι Υπουργοί έλεγαν ότι αυτά ήταν τα τελευταία μέτρα και ότι με την ψήφισή τους παίρναμε το χρέος. Δεν θέλω να θυμίσω –γιατί φαντάζομαι ότι ούτε οι ίδιοι δεν θα θέλουν να θυμούνται- τι έλεγαν κάποιοι Υπουργοί και Βουλευτές τότε, πριν από είκοσι δύο ημέρες, για το χρέος και για τα μέτρα που είχατε λάβει.

Τελικώς, όπως προέκυψε από το Eurogroup της 22ας Μαΐου, δεν πήρατε τίποτα για το χρέος. Τζίφος! Η συζήτηση για το χρέος μετατίθεται για το καλοκαίρι του 2018 και η σκληρή γραμμή Σόιμπλε πηγάζει και βρίσκει τεκμηρίωση και «πάτημα» στην υπογραφή Τσακαλώτου, ο οποίος στο Eurogroup της 22ας Μαΐου βεβαίως είχε υπογράψει ότι με την ολοκλήρωση του τέταρτου μνημονίου ξεκινάει η συζήτηση για το χρέος. Αυτό άλλωστε λέει τώρα και ο Σόιμπλε.

Είχαμε και έχετε και έχουμε, αγαπητοί συνάδελφοι, ακόμα μια νέα ευκαιρία. Όπως λέγατε πριν από τρεις εβδομάδες ότι, εάν το χρέος δεν μπει σε ένα αυλάκι, τότε κανένα μέτρο δεν θα πρέπει να εφαρμοστεί, υπάρχει ευκαιρία τώρα να προσθέσετε άλλη μία τροπολογία που να λέει ότι τίποτα δεν θα εφαρμοστεί από αυτά που ψηφίζετε, αν δεν συνοδευτεί πρώτα ή παράλληλα και ταυτόχρονα με ρυθμίσεις για την αντιμετώπιση του χρέους.

Η δεύτερη μεγάλη ήττα της χώρας είναι το περίφημο QE. Όπως φαίνεται, μάλλον χάνουμε και την ποσοτική χαλάρωση της Ευρωπαϊκής Κεντρικής Τράπεζας. Ας μας ενημερώσει, επιτέλους, ο Υπουργός ή ένας αρμόδιος Υπουργός για το τι συμβαίνει. Θα υπάρχει ρητή δέσμευση της Ευρωπαϊκής Κεντρικής Τράπεζας στο Eurogroup της 15ης Ιουνίου ότι θα ενταχθεί η χώρα στο πρόγραμμα ποσοτικής χαλάρωσης ή όχι;

Διαβάζοντας επίσης τα πρακτικά της 22ας Μαΐου, βλέπουμε ότι η Κυβέρνηση φέρνει ένα μνημονιακό νομοσχέδιο άρον άρον με τη μορφή τροπολογιών, όπως βλέπουμε, αλλά στις Βρυξέλλες θα πάρει τη λύση Σόιμπλε, που ο ίδιος ο κ. Τσακαλώτος την είχε χαρακτηρίσει ως τη χειρότερη για τη χώρα.

Στο κείμενο των Πρακτικών που δημοσιεύτηκε στο euro2day.gr -και φυσικά δεν διαψεύστηκε από κανέναν- διαβάζουμε τον εξής διάλογο:

Παίρνει τον λόγο ο Πρόεδρος του Eurogroup Γερούν Ντάισελμπλουμ και λέει: «Θα ζητήσω από το ΔΝΤ να μπει με πρόγραμμα, ακόμα και εάν δεν δώσει χρήματα, πριν κλείσει το θέμα με το χρέος». Στη συζήτηση παρεμβαίνει ο Τόμσεν: «Αυτή είναι μια ενδιαφέρουσα πρόταση που μπορούμε να συζητήσουμε. Να πάμε στο διοικητικό συμβούλιο με πρόγραμμα και να δώσουμε χρήματα αργότερα». Τότε ακολουθεί η –δικαιολογημένη κατά τη δική μου άποψη- αντίδραση Τσακαλώτου: «Εάν αυτή είναι η επιλογή, τότε είναι η χειρότερη των χειροτέρων για την Ελλάδα. Έχουμε διαπραγματευτεί ένα σκληρό πρόγραμμα με το ΔΝΤ με την προϋπόθεση ότι θα έρθει με πρόγραμμα και θα πει ότι το χρέος είναι βιώσιμο, ώστε να γυρίσουμε σελίδα. Η συμμετοχή του ΔΝΤ πρέπει να είναι βασισμένη στο ότι πρέπει να πει ότι το χρέος είναι βιώσιμο».

Αυτά είπε ο κ. Τσακαλώτος στο Eurogroup. Πήρε τηλέφωνο τον Πρωθυπουργό και ο κ. Τσίπρας τού είπε να μην δεχθεί την πρόταση Ντάισελμπλουμ και Τόμσεν.

Τρεις εβδομάδες αργότερα καλείστε εσείς, οι Βουλευτές της Συμπολίτευσης, να ψηφίσετε τα «ρέστα» του μνημονίου για να πάρει η χώρα τη χειρότερη λύση, αυτή για την οποία ο κ. Τσακαλώτος έλεγε ότι είναι η χειρότερη των χειροτέρων και θα προκαλέσει πολιτική κρίση στην Ελλάδα.

Πρόκειται, λοιπόν, για ένα πραγματικό πολιτικό βατερλό σε βάρος των πολιτών και ιδίως των οικονομικά ασθενέστερων.

Αλήθεια, ο Πρωθυπουργός τι θα πει σήμερα στους πολιτικούς συντάκτες; Θα πάει να τους πει ότι θα φορέσει γραβάτα ή ότι θα φορέσει φέσι; Ή θα αποφύγει την κουβέντα;

Λέει ο κ. Τσακαλώτος -και έχει σημασία αυτό που σας λέω- σύμφωνα με το κείμενο που διέρρευσε: «Έχουμε κάνει τεράστιες προσπάθειες. Εάν, όμως, ένας από τους θεσμούς πει ότι το χρέος δεν είναι βιώσιμο, τότε δεν υπάρχει η ξεκάθαρη λύση που θέλουν οι αγορές. Εάν υπέγραφα αυτό τώρα, θα δημιουργούσα τεράστια πολιτική κρίση στην Ελλάδα και αν γίνει αυτό, χρειάζομαι περισσότερο χρόνο για να σκεφτώ».

Ο κ. Τσακαλώτος δηλαδή, με άλλα λόγια, περισσότερο ενδιαφερόταν και τον απασχολούσε η πολιτική κρίση, παρά το ότι έχανε το χρέος, έχανε την ποσοτική χαλάρωση, έχανε τα αυγά και τα καλάθια για τη χώρα. Δεν βλέπω να υπάρχει πολιτική κρίση πάντως.

**ΝΙΚΟΛΑΟΣ ΗΓΟΥΜΕΝΙΔΗΣ:** Έτσι το καταλαβαίνεις;

**ΓΕΩΡΓΙΟΣ ΑΜΥΡΑΣ:** Εσείς, κύριοι συνάδελφοι, που τα καταλαβαίνετε όλα, θα ήθελα να μου πείτε από πότε πήγατε από το «θα σκίσουμε τα μνημόνια με ένα νόμο και ένα άρθρο», στο «κάθε αξιολόγηση και ένα μνημόνιο»; Τι είναι αυτό με σας; Δύο αξιολογήσεις, δύο μνημόνια! Εσείς, οι εκατόν πενήντα τρεις, θα ψηφίσετε ξανά τα μέτρα.

Το νομοσχέδιο για την επιτροπή αλιείας για τη Μεσόγειο θα περάσει, γιατί μπροστά στα μνημόνια εσείς έχετε σταματήσει εδώ και καιρό να «ψαρώνετε».

Θα μου επιτρέψετε και μία επισήμανση, γιατί άκουσα προηγουμένως την κ. Αχτσιόγλου να λέει ότι το πάγωμα των συντάξεων για το 2022 δεν είναι μείωση, αλλά πάγωμα των αυξήσεων.

Εδώ θέλω να ρωτήσω τον παριστάμενο κ. Πετρόπουλο, τον καθ’ ύλην αρμόδιο, το εξής: Πώς δικαιολογεί τότε ότι σύμφωνα με το Γενικό Λογιστήριο του Κράτους, από τη διάταξη αυτή το δημόσιο θα εξοικονομήσει 250 εκατομμύρια ευρώ; Αν είναι πάγωμα απλώς των αυξήσεων και όχι κρυφή μείωση των συντάξεων, πόθεν προκύπτει όφελος 250 εκατομμυρίων ευρώ για το δημόσιο, κύριε Πετρόπουλε;

Και κάτι ακόμα. Υπενθυμίζω ότι από την ακύρωση της ρήτρας ανάπτυξης για την περίοδο 2018 - 2022 οι συνταξιούχοι θα χάσουν συνολικά 1,2 δισεκατομμύρια ευρώ. Αυτά δεν είναι δικά μου στοιχεία, είναι στοιχεία δικά σας, του Υπουργείου σας. Υποτίθεται ότι με το νόμο Κατρούγκαλου είχαν κοπεί οι συντάξεις για να αυξηθούν ανάλογα με την ανάπτυξη από 1 – 1 - 2018. Τον θυμάμαι τον κ. Κατρούγκαλο να λέει ότι μόλις έρθει η ανάπτυξη θα αυξηθούν και οι συντάξεις.

Τώρα με την τροπολογία Αχτσιόγλου ακυρώνονται όλες οι προγραμματισμένες αυξήσεις μέχρι το 2022 και εμμέσως το Γενικό Λογιστήριο του Κράτους στην ουσία σάς λέει ότι τις μειώνετε περαιτέρω κατά 250 εκατομμύρια ευρώ. Κόβετε που κόβετε τις συντάξεις, τουλάχιστον κόψτε τα ψέματα.

Κυρίες και κύριοι συνάδελφοι, η χώρα χρειάζεται έναν σχεδιασμό, ένα όραμα, μία σημαδούρα, ένα σημείο αναφοράς. Αν ρωτήσουμε τον οποιοδήποτε πολίτη αυτής της χώρας «πού το πάει ο Τσίπρας», «πού το πάει αυτή η Κυβέρνηση», «ποιο είναι το σχέδιό τους», φοβάμαι ότι θα δείτε πως ουδείς έχει καταλάβει, ούτε πρόκειται. Πολύ περισσότερο, ούτε οι ίδιοι δεν έχετε καταλάβει μάλλον τι κάνετε.

Κλείνω την τοποθέτησή μου επανερχόμενος στο αρχικό μας σχόλιο προς τον αγαπητό Υπουργό Αγροτικής Ανάπτυξης, λέγοντας ότι δεν χρειάζεστε καμμία βοήθεια, κύριε Αποστόλου, από την Αντιπολίτευση για να τα κάνετε θάλασσα. Τα έχετε κάνει μόνοι σας θάλασσα και απόδειξη είναι αυτό το σχέδιο νόμου για τα ψάρια, για τα «ψάρια» Βουλευτές, για τα «ψάρια» πολίτες –νομίζετε- που όλα τα κατεβάζουν, όλα τα τρώνε και δεν βάζουν το μυαλό τους να λειτουργεί.

(Θόρυβος από την πτέρυγα του ΣΥΡΙΖΑ)

Εγώ, αγαπητοί συνάδελφοι του ΣΥΡΙΖΑ και των ΑΝΕΛ, αφού αντιδράτε, θα σας ρωτήσω το εξής: Πόσοι από εσάς θα μιλήσετε σήμερα; Γιατί κρυφτήκατε πάλι; Γιατί δεν απαιτήσατε και εσείς, όπως εμείς, η Αντιπολίτευση, να ανοίξει κατάλογος ομιλητών για να ακούσουμε τι λέτε και εσείς για τις κρυφές μειώσεις των συντάξεων ή για τα νέα μνημονιακά μέτρα; Σιωπή. Η σιωπή σας προς απάντηση όλων!

Ευχαριστώ πολύ.

**ΙΩΑΝΝΗΣ ΘΕΩΝΑΣ:** Έτσι βγάζεις τα συμπεράσματα;

**ΠΡΟΕΔΡΕΥΩΝ (Σπυρίδων Λυκούδης):** Κύριε Θεωνά, σας παρακαλώ.

Ο συνάδελφος κ. Αθανάσιος Θεοχαρόπουλος, Κοινοβουλευτικός Εκπρόσωπος της Δημοκρατικής Συμπαράταξης, έχει τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Υπουργέ, σας έχουν αφήσει μόνο σας σήμερα. Έχετε παρέα μόνο τον κ. Πετρόπουλο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Δεν σας ακούμε;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Σας έχουν αφήσει μόνο σας να υπερασπιστείτε αυτά που δεν υπερασπίζονται. Έβαλαν στο νομοσχέδιό σας για τα ψάρια, για την αλιεία, προαπαιτούμενα με μια διαδικασία επιεικώς απαράδεκτη.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Τα είπαν αυτά άλλοι.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Θα τα ξανακούσετε, κύριε Αποστόλου. Θα τα ακούτε συνεχώς. Όσο νομοθετείτε με αυτόν τον τρόπο, τον απαράδεκτο, θα έχετε τη σκληρή μας κριτική.

Πριν από λίγες μέρες εξάλλου η κυβερνητική πλειοψηφία ψήφισε εδώ στη Βουλή νέα μέτρα λιτότητας ύψους 5 δισεκατομμυρίων ευρώ. Σήμερα είναι πάλι εδώ για να τροποποιήσει τις διατάξεις αυτές προς το επαχθέστερο. Και μάλιστα οι διατάξεις αυτές έρχονται με τη μορφή τροπολογιών στη συζήτηση για την κύρωση της τροποποιημένης συμφωνίας για την ίδρυση της Γενικής Επιτροπής Αλιείας για τη Μεσόγειο, εξευτελίζοντας πλήρως την κοινοβουλευτική διαδικασία.

Εξάλλου, το νομοσχέδιο μιλάει και για το λαθρεμπόριο ψαριών, αλλά εσείς προχωράτε στο λαθρεμπόριο ελπίδας όλο το τελευταίο χρονικό διάστημα. Έχετε μάλλον τη λογική «φάτε μάτια ψάρια» σε όλη σας την πολιτική. Αυτή είναι η λογική σας και συνδέεται με αυτόν τον τρόπο ακόμη και με αυτό το νομοσχέδιο, που πράγματι τα έχετε κάνει θάλασσα σε όλους τους τομείς. Αυτή είναι η πραγματικότητα, όσο και εάν σας ενοχλεί.

Κυρίες και κύριοι της Κυβέρνησης, ψηφίζετε συνεχώς εξοντωτικά μέτρα και η αξιολόγηση δεν λέει να κλείσει. Τι έχει γίνει με το κρίσιμο ζήτημα του δημοσίου χρέους; Ακόμη και σήμερα κανείς δεν γνωρίζει ποιες είναι οι θέσεις της Κυβέρνησης για το ζήτημα του δημοσίου χρέους. Έλεγε η Κυβέρνηση ότι θα ξεψηφίσει τα μέτρα αν δεν ρυθμιστεί το χρέος. Το χρέος δεν ρυθμίστηκε, γραβάτα δεν έβαλε ο Πρωθυπουργός και παρά το γεγονός ότι δεν ρυθμίστηκε, όχι μόνο δεν ξεψηφίστηκαν τα μέτρα, αλλά συζητούμε σήμερα νέα μέτρα. Αυτή είναι η πραγματικότητα.

Έχετε καταφέρει, λοιπόν, κάτι για την αναδιάρθρωση του δημοσίου χρέους; Τίποτε. Η Κυβέρνηση όφειλε να κλείσει συνολικά τη διαπραγμάτευση, όχι πρώτα μέτρα και μετά χρέος. Όλα μαζί, ποσοτική χαλάρωση, εφικτά πρωτογενή πλεονάσματα και όχι ανέφικτα υψηλά πρωτογενή πλεονάσματα για πολλά έτη, ρύθμιση του χρέους. Δεν το έπραξε. Ψήφισε πρώτα και στη συνέχεια διαπραγματεύεται για τα υπόλοιπα.

Με την αναποτελεσματικότητα και τις αυταπάτες, όμως, κινδυνεύουμε να μην πάρουμε για το χρέος ούτε καν τις ρυθμίσεις του 2012, τις ρυθμίσεις που είχαν διασφαλιστεί τα προηγούμενα χρόνια.

Η επικοινωνιακή προπαγάνδα, όμως, δεν μπορεί να κρατήσει πολύ και τη διαδέχεται, δυστυχώς, η κοροϊδία. Από τον εξευτελισμό της κοινοβουλευτικής διαδικασίας σήμερα, περνάμε και στον αυτοεξευτελισμό των κυβερνώντων με αυτά που ακούμε στην επιχειρηματολογία.

Θα εξηγήσω: Μετά τις βαριές δηλώσεις περί παραιτήσεων και καταψήφισης, φέρατε και ψηφίσατε μείωση του αφορολόγητου. Τώρα έρχεστε με μια αλλαγή στη διατύπωση, με μετακίνηση μιας μόνο φράσης, να ανοίξετε τον δρόμο στην επίσπευση της μείωσης του αφορολόγητου, αφού, όπως προκύπτει, εφόσον κριθεί ότι η μείωση του αφορολόγητου ορίου πρέπει να έρθει νωρίτερα, αντί για το 2020 το 2019, η Κυβέρνηση σε συμφωνία με τους θεσμούς θα μπορεί μαζί τους να επιφέρει τροποποιήσεις στην έκδοση φόρου που οδηγεί στο αφορολόγητο όριο.

Και αυτή, όμως, η νέα αλλαγή διαλύει για άλλη μια φορά πλήρως το αφήγημα της δήθεν κοινωνικής πολιτικής σας. Η νέα αυτή αντιστροφή στη σειρά των λέξεων, -γιατί περί αυτού πρόκειται, μέχρι και αυτό σας ανάγκασε να κάνετε η τρόικα, δεν θα αλλάξω, δεν θα μετονομάσω τον όρο «τρόικα» με τον όρο «θεσμούς», όπως συνηθίζεται από εσάς- ουσιαστικά περιορίζει εκ νέου τον ρόλο της ελληνικής Κυβέρνησης. Αποδεικνύετε την «αριστερή» -εντός εισαγωγικών η λέξη- πολιτική σας και στο ζήτημα της πλήρους απορρύθμισης των εργασιακών σχέσεων. Αφού δεν αποτρέψατε να ανοίξει η πόρτα των ομαδικών απολύσεων, αφού νομοθετήσατε έμμεσα ουσιαστικά το μισθοδοτικό lockout, διαλύετε οι ίδιοι το αφήγημά σας για την επαναφορά των συλλογικών συμβάσεων.

Τι κάνατε; Αρχικά δεχτήκατε να παρατείνετε την αναστολή τους για δύο χρόνια, μέχρι το 2018, ενώ ουσιαστικά προβλεπόταν ότι όταν τελειώσει το προηγούμενο μεσοπρόθεσμο, το 2016, θα είχε τελειώσει αυτή η διαδικασία. Παρατείνατε, λοιπόν, γιατί δεν μπορέσατε να διαπραγματευτείτε αποτελεσματικά -το χάσατε και αυτό- και φτάσατε να φέρετε τον Αύγουστο του 2018, την προηγούμενη ρύθμιση, στον Μάιο. Έρχεστε λίγες ημέρες μετά και επαναφέρετε -ουσιαστικά βγάζετε- και την ημερομηνία 20 Αυγούστου του 2018, αναιρείτε και αυτή την ημερομηνία και συνδέετε την επαναφορά θεωρητικά με το τέλος των μνημονίων. Τέτοια «επιτυχία» στην διαπραγμάτευση πραγματικά δεν μπορούσαν να την φανταστούν ούτε οι εργαζόμενοι, αλλά ούτε και ολόκληρος ο ελληνικός λαός!

Έχουμε τον κ. Τσακαλώτο σήμερα να κάνει ανάλυση περί καπιταλισμού -ανάλυση μας έκανε στην αρχή περί του μοντέλου- να μας μιλάει μόνο για μία σοβαρή τροπολογία από τις πέντε. Ενώ έχουμε τροπολογίες για το αφορολόγητο, για τις συντάξεις και για τα εργασιακά με τις συλλογικές διαπραγματεύσεις, που δεν είναι καθόλου αθώα η αλλαγή στη σειρά και η περαιτέρω δέσμευση η οποία σας ζητήθηκε, μας αναφέρει: «Τι να κάνουμε; Οι αντίπαλοί μας δεν είναι ενιαίοι», ενώ η Κυβέρνησή σας είναι «ενιαία» σε αυτή τη στρατηγική; Πραγματικά, μια πολύ «ενιαία» στρατηγική. Αν πάρουμε κάθε ημέρα τι δηλώνετε, τι δηλώνουν τα στελέχη της Κυβέρνησης, θα δείτε «ενιαία» στρατηγική. Και βέβαια, παραδέχεται ότι «όλα παίζουν και για το χρέος και για την ποσοτική χαλάρωση». Έφτασε να πει σήμερα ότι «όλα παίζουν».

Είχαμε και την Υπουργό Εργασίας να λέει: «Μη φωνάζετε, δεν είναι περικοπή. Είναι «πάγωμα» των συντάξεων τα 250 εκατομμύρια ευρώ το 2022», που περικόπτονται ουσιαστικά, καθώς δεν θα υπάρχει η αναμενόμενη αύξηση.

Βέβαια, είχαμε και τον κ. Τσακαλώτο να αναφέρει ταυτοχρόνως ότι «την εικόνα που δημιουργήθηκε τον Μάιο τη δημιούργησε ο ελληνικός Τύπος». «Στον διεθνή Τύπο τα πράγματα είναι πολύ καλύτερα», λέει. Δεν οφείλεται στην αναποτελεσματική διαπραγμάτευση, αλλά στον Τύπο, κατά τον κ. Τσακαλώτο.

Αν νομίζετε ότι αυτά τα επιχειρήματα μπορούν να πείσουν αυτή τη στιγμή τον ελληνικό λαό, πραγματικά είστε βαθιά νυχτωμένοι. Βεβαίως, θα υπάρχει «πάγωμα» των συντάξεων μέχρι την 1-1-2023. Εδώ δεσμεύετε και τη μεθεπόμενη κυβέρνηση. Σας λέγαμε ότι δεσμεύετε την επόμενη κυβέρνηση γιατί μάλλον εκτιμούσατε ότι θα έρθει η Νέα Δημοκρατία, αλλά μάλλον δεσμεύετε και τη μεθεπόμενη, γιατί είστε σίγουροι ότι δεν θα επανέλθετε ποτέ –αυτό που σας λέγαμε- μετά από αυτή την πολιτική. Δεν εξηγείται αλλιώς, για να δεσμεύετε και όλες τις επόμενες κυβερνήσεις με αυτή την πολιτική.

Όμως, δεν έφταναν όλα αυτά, κυρίες και κύριοι Βουλευτές, αλλά βάζετε και χέρι εκ νέου σε όλα αυτά τα θέματα. Με τον νόμο Κατρούγκαλου, για να είμαι συγκεκριμένος, το πάγωμα των συντάξεων πήγαινε ως το 2018. Στη συνέχεια επεκτάθηκε μέχρι το 2021. Τώρα φέρνετε νέα ρύθμιση γι’ αυτό το θέμα έως και το 2022 με τα 250 εκατομμύρια ευρώ.

Γιατί το λέω αυτό; Το λέω γιατί θέλω να πω γι’ αυτό το πάγωμα των 250 εκατομμυρίων ευρώ για όσους δεν έχουν διαβάσει τι λέει ακριβώς η αιτιολογική έκθεση. Λέτε, λοιπόν, στην αιτιολογική έκθεση απίστευτα πράγματα. Αυτό αποδεικνύει τον τρόπο που σκέφτεστε. Η αιτιολογική έκθεση δείχνει την κυβερνητική σκέψη. Η κυβερνητική πράξη είναι τα άρθρα που υπάρχουν. Η σκέψη σας είναι η αιτιολογική έκθεση και φαίνεται ότι έχει μπει η τρόικα στην κυβερνητική σκέψη και στην αιτιολογική έκθεση, γιατί στην αιτιολογική έκθεση σάς αλλάζει αυτά τα οποία είχατε προβλέψει τον Μάιο.

Λέτε, λοιπόν, για τις συντάξεις ότι επιλέγετε «αυτό το πάγωμα από όλα τα μέτρα, αυτό που σέβεται τις αρχές της κοινωνικής αλληλεγγύης, της ισότητας και της αναλογικότητας και ότι αυτή σας η επιλογή θα επιτρέψει την απελευθέρωση πόρων για την ενίσχυση και άλλων κοινωνικών δαπανών, στα οποία η Ελλάδα υστερεί έναντι άλλων χωρών, όπως οι δαπάνες της παιδείας, της υγείας κ.λπ.».

Σύμφωνα με την αιτιολογική σας έκθεση αυτό το γεγονός θα έχει σαν αποτέλεσμα την επαρκή προστασία για ευάλωτες κοινωνικές ομάδες. Παγώνετε τις συντάξεις το 2022 και το κάνετε, όπως λέτε στην αιτιολογική έκθεση, υπέρ των ευάλωτων κοινωνικών ομάδων, υπέρ της προστασίας και της κοινωνικής δικαιοσύνης; Αυτά τα επιχειρήματα, αυτά τα ψέματα, που είναι αυταπόδεικτο ότι είναι ψέματα, μπορούν να πείσουν κανέναν σήμερα; Ειλικρινά, υπάρχει έστω ένας Βουλευτής της κυβερνητικής πλειοψηφίας που μπορεί να υποστηρίξει αυτά εδώ σε σχέση με το πάγωμα των συντάξεων;

Την άποψη δε του Ελεγκτικού Συνεδρίου, αγαπητοί συνάδελφοι, ότι «η πάροδος τόσο μεγάλου χρονικού διαστήματος καθιστά αδύνατη τη διατύπωση ασφαλούς εκτίμησης για τη δημοσιονομική κατάστασης της χώρας και την οικονομική δυνατότητα των συνταξιούχων του δημοσίου», δεν την έχετε λάβει υπ’ όψιν σας, όπως και το ότι βεβαίως η επικαλούμενη εξοικονόμηση πόρων δεν δικαιολογεί την παρέμβαση στη συνταξιοδοτική δαπάνη.

Αυτή η άποψη του Ελεγκτικού Συνεδρίου εκφράζει τη ζοφερή πραγματικότητα. Δεσμευόμαστε με εξαιρετικά επώδυνα μέτρα και όλα αυτά χωρίς να έχουμε ασφαλή εκτίμηση για τη δημοσιονομική κατάσταση της χώρας τότε, το 2023. Το μόνο ασφαλές αποτέλεσμα, το οποίο θα έχει αυτή η πολιτική σας είναι η προοδευτική –μόνο εδώ επιτυγχάνετε την πρόοδο- εξαθλίωση των συνταξιούχων.

Αφού κοροϊδεύετε για άλλη μια φορά λέγοντας ότι είναι αναγκαία η ενίσχυση των κοινωνικών δαπανών, άραγε γιατί η Κυβέρνηση ακόμα δεν έχει λύσει κανένα από τα υπαρκτά προβλήματα που θα μπορούσαν να αυξήσουν τα έσοδα και να μειώσουν τις δαπάνες, όπως για παράδειγμα το θέμα της φοροδιαφυγής, του λαθρεμπορίου καυσίμων που έχει γίνει πια σήριαλ; Γιατί επιμένει σε μια εύκολη λύση, επώδυνη για τον πολίτη;

Η απάντηση βεβαίως είναι προφανής, αν σκεφτούμε τι αποκαλύφθηκε το προηγούμενο χρονικό διάστημα σε αυτό το ζήτημα και με τις τροπολογίες και με διάφορα θέματα, τα οποία έχει φέρει η Κυβέρνησή σας.

Αγαπητοί συνάδελφοι, κύριε Αποστόλου, δεν μπορούμε να προχωρήσουμε μ’ αυτόν τον τρόπο.

Κύριε Υπουργέ, στα δικά σας θέματα, καθώς η αγροτική ανάπτυξη και η αλιεία είναι θέματα σοβαρά για την παραγωγική ανασυγκρότηση της χώρας δεν έχετε κάνει απολύτως τίποτα αυτό το χρονικό διάστημα. Δεν υπάρχει ένα πρόγραμμα, το οποίο «να τρέχει» και ουσιαστικά να δημιουργεί νέες θέσεις εργασίας αυτή τη στιγμή. Έχετε χρήματα, 19 δισεκατομμύρια ευρώ αυτή την επταετία, τα οποία ουσιαστικά υπάρχουν λόγω επίπονων διαπραγματεύσεων.

Αυτά τα χρήματα, λοιπόν, δεν αξιοποιούνται αυτή την στιγμή με έναν τρόπο ο οποίος θα είναι παραγωγικός, ο οποίος θα δημιουργεί επενδύσεις, θα δημιουργεί νέες θέσεις εργασίας, θα φέρνει νέους αγρότες στο επάγγελμα, θα δημιουργεί ένα νέο σύστημα συμβουλευτικών υπηρεσιών, αυτά που περιλαμβάνει πραγματικά ένα σχέδιο παραγωγικής ανασυγκρότησης.

Και όσον αφορά δε την αλιεία, όπως και την αγροτική ανάπτυξη, μόνο φόροι, υπερφορολόγηση, σε όλα τα επίπεδα. Και, βεβαίως, καμμία αξιοποίηση, μηδενική αξιοποίηση των πόρων, τους οποίους διαθέτετε.

Δεν μπορεί να προχωρήσει η χώρα έτσι και με τη διαπραγμάτευση αυτή και με το ανύπαρκτο σχέδιο παραγωγικής ανασυγκρότησης σε όλους τους τομείς, με πιο χαρακτηριστικό τομέα τον τομέα της αγροτικής ανάπτυξης και της αλιείας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι Βουλευτές, κλείνοντας να πω για μία άλλη φορά ότι πρέπει να αλλάξουμε ρότα, να διαμορφώσουμε ένα προοδευτικό σχέδιο για την υπέρβαση της κρίσης, χωρίς λαϊκισμούς, χωρίς αυταπάτες. Η Δημοκρατική Συμπαράταξη είναι εδώ, εργάζεται συστηματικά γι’ αυτό. Δεν πρόκειται να αφήσουμε τη χώρα σε αυτή την κατάσταση, να βουλιάξει μέσα από πολιτικές, είτε στη διαπραγμάτευση είτε στην εσωτερική πολιτική σκηνή, οι οποίες είναι αναποτελεσματικές και οδηγούν όχι μόνο στη διεύρυνση των αδιεξόδων αλλά και σε νέα αδιέξοδα.

Αυτή η κατάσταση πρέπει να σταματήσει και επιτέλους πρέπει να μπορέσουμε να δώσουμε ένα όραμα στη χώρα μας, για να μπορέσει να βγει από την κρίση εντός της Ευρωπαϊκής Ένωσης και της Ευρωζώνης, για να μην επανέλθουν ακραίες εθνικολαϊκιστικές φωνές, οι οποίες δεν μπορούν να έχουν λύσεις για τα επώδυνα προβλήματα σήμερα της ελληνικής κοινωνίας.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και τέσσερις συνοδοί-εκπαιδευτικοί τους από το 16ο Δημοτικό Σχολείο Χανίων.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, τον λόγο έχει τώρα ο συνάδελφος κ. Ευάγγελος Βενιζέλος.

**ΕΥΑΓΓΕΛΟΣ ΒΕΝΙΖΕΛΟΣ:** Κυρίες και κύριοι Βουλευτές, η Βουλή ψήφισε μόλις πριν από είκοσι μέρες το μνημόνιο 3 plus, το μνημόνιο 4 και άνοιξε τον δρόμο προς το διαρκές μνημόνιο μέχρι την εξόφληση του χρέους. Δυστυχώς μεσολάβησε η εξευτελιστική για τη χώρα εξέλιξη της συνεδρίασης του Eurogroup της 22ας Μαΐου. Ούτε η αξιολόγηση ολοκληρώθηκε, ούτε η εκταμίευση της περιβόητης δόσης για τις ανάγκες πληρωμών του Ιουλίου αποφασίστηκε, ούτε η θρυλούμενη λύση για το χρέος, που θα επέτρεπε στην Κυβέρνηση να βρει προσχήματα, αποφασίστηκε στη συνεδρίαση αυτή.

Μήπως πρέπει σήμερα, για δεύτερη φορά μέσα σε είκοσι μόλις μέρες, να σκεφτεί η Βουλή των Ελλήνων, δηλαδή η κοινοβουλευτική πλειοψηφία, τι είναι αυτό που έχει κάνει τα τελευταία δυόμισι χρόνια; Πώς εξελίσσεται αυτή η δεύτερη κρίση μέσα στην κρίση, για την ακρίβεια την ώρα που ήμασταν έτοιμοι να βγούμε από τον κλοιό του μνημονίου τον Ιανουάριο-Φεβρουάριο του 2015; Τι είναι αυτό το οποίο έχει συμβεί στη χώρα; Γιατί όλα αυτά που ζούμε τώρα οφείλονται στο γεγονός ότι η χώρα άνοιξε έναν νέο υφεσιακό κύκλο και, κυρίως, έναν πολύ μεγάλο κύκλο αβεβαιότητας. Πληρώνουμε τώρα και θα πληρώνουμε για δεκαετίες αυτή την εθνική οπισθοχώρηση, αυτή την κρίση εμπιστοσύνης που δεν είναι εμπιστοσύνη των ξένων, των εταίρων προς την Ελλάδα, αλλά είναι πρωτίστως εμπιστοσύνη της Ελλάδας απέναντι στον εαυτό της, εμπιστοσύνη της κοινωνίας απέναντι στο πολιτικό σύστημα. Αυτή η εθνική διάψευση είναι που προκαλεί τεράστιο κόστος. Και το κόστος συνοψίζεται στην αδυναμία να χαραχθεί και να εφαρμοστεί μια εθνική στρατηγική.

Τι είναι κυρίως αυτό που έχει συμβεί από τον Ιανουάριο του 2015 και μετά; Είναι -θα έλεγα, με όρους τεχνικούς- η δραματική επιδείνωση της δυναμικής του χρέους. Αρκεί να γίνουν δυσμενέστερες οι προγνώσεις για τον ετήσιο ρυθμό ανάπτυξης, για να δημιουργηθεί μια χιονοστιβάδα, για να δημιουργηθεί μια δυναμική αρνητική σε σχέση με το χρέος, να καταστεί το χρέος μη βιώσιμο, να οδηγηθεί η χώρα σε ένα διαπραγματευτικό αδιέξοδο, σε σχέση με ζητήματα που, είτε είχαν λυθεί είτε είχαν δρομολογηθεί το 2012 με τη μεγάλη παρέμβαση στο χρέος.

Γιατί έχουν αλλάξει οι μελέτες βιωσιμότητας του χρέους; Διότι άλλαξαν οι προγνώσεις σε σχέση με τον ρυθμό ανάπτυξης. Γιατί άλλαξαν οι προγνώσεις σε σχέση με τον ρυθμό ανάπτυξης; Διότι χάλασε αυτό που είχε οικοδομηθεί με κόπο μέχρι τον Δεκέμβριο του 2014 και, κυρίως, διότι χάθηκε κάθε ίχνος αισιοδοξίας, εμπιστοσύνης και προοπτικής.

Μετά τι συνέβη; Μετά ήρθε η πλήρης υποταγή χωρίς καμμία αντίσταση, χωρίς σχέδιο, χωρίς καν συγκεκριμένα και τεκμηριωμένα αιτήματα στα κελεύσματα των πιστωτών, οι οποίοι βεβαίως έχουν και μεταξύ τους πολύ σημαντικές στρατηγικές διαφορές ομολογημένες. Άρχισαν, λοιπόν, οι αφελείς μύθοι, νέας γενιάς μύθοι, μύθοι για το χρέος, για τις γραβάτες, για το QE, για την επιστροφή στις αγορές, για το αναπτυξιακό πακέτο, το οποίο θα έρθει να λύσει τα προβλήματα της ελληνικής οικονομίας και στο μεταξύ τίποτα απ’ όσα συνιστούν προϋπόθεση αυτής της διαδρομής δεν γίνεται.

Η Κυβέρνηση διαμορφώνει κατά καιρούς φευγαλέους παροδικούς μύθους, διαρκείας λίγων ημερών, για όλα και για το αντίθετό τους. Ποτέ άλλοτε δεν είχαμε συγκρουόμενους μύθους περί παντός του επιστητού, αλλά και το τελείως αντίθετο: ως υπόσχεση, ως αφήγηση. Το αποτέλεσμα είναι να έχουμε πια μπει όχι σε ένα μνημόνιο 4, για το οποίο έχουμε μιλήσει, όχι στο μνημόνιο 4 plus με τα συμπληρωματικά μέτρα των τροπολογιών των σημερινών, αλλά σε ένα διαρκές μνημόνιο σαράντα πέντε ετών, όπως είπε ο κατ’ εξοχήν ψυχρός παρατηρητής και τεχνοκράτης, ο φίλος μας ο κ. Βίζερ προχθές σε συνέντευξη που έδωσε στις εφημερίδες της χώρας του, της Αυστρίας, όπου εξηγεί γιατί η Ελλάδα οδεύει σε ένα μνημόνιο διαρκείας σαράντα πέντε ετών. Αυτό είναι το αποτέλεσμα.

Εδώ το μεγάλο ερώτημα είναι γιατί πρέπει σήμερα να έρθει η Κυβέρνηση να διευκρινίσει μετά από μόλις είκοσι μέρες ή να ξεψηφίσει, διορθώνοντας διατάξεις που ψήφισε; Γιατί στην περιβόητη διαπραγμάτευση, που δεν υπάρχει, είναι μια ψευδαίσθηση διαπραγμάτευσης, δεν έχει τη δυνατότητα να διατυπώσει κανένα επιχείρημα και δεν έχει πραγματικά καμμία γραμμή αντίστασης. Γιατί; Γιατί δεν υπάρχει αξιακό σύστημα, γιατί δεν υπάρχει ιδεολογικό κριτήριο, γιατί, όπως είπα πριν είκοσι μέρες, έχει ρευστοποιηθεί ιδεολογικά και πολιτικά ο ΣΥΡΙΖΑ. Δεν έχει στερεά κατάσταση. Δεν μπορεί να έχει αιχμές, γωνίες. Είναι έτοιμος να προσλάβει το σχήμα του δοχείου που κάθε φορά του προσφέρεται και, φυσικά, το δοχείο αυτό στενεύει κάθε φορά.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Τώρα έχουμε την πλήρη απόδειξη της πολιτικής των ρευστών καταστάσεων, για την οποία μίλησα πριν από είκοσι μέρες.

Όσον αφορά τις συντάξεις -προσέξτε για τις συντάξεις- είχα πει στις 18 Μαΐου ότι το δημοσιονομικό όφελος που προκύπτει από την κατάργηση της νομοθετημένης επί ημερών κ. Κατρούγκαλου αύξησης των συντάξεων είναι 3,3 δισεκατομμύρια. Γιατί η ρήτρα αύξησης των συντάξεων είναι το μισό της αύξησης του ΑΕΠ συν το μισό του πληθωρισμού. Ακόμη κι αν ως αύξηση του ΑΕΠ πάρουμε την πραγματική και όχι την ονομαστική, μέχρι το 2021 έχουμε αύξηση 9,5 δισεκατομμυρίων. Εάν λάβουμε τα ονομαστικά δεδομένα υπ’ όψιν, η αύξηση είναι 12 δισεκατομμυρίων. Η απώλεια για τους συνταξιούχους είναι 3,3 δισεκατομμύρια και τώρα προστίθεται και η απώλεια ολόκληρου του 2022. Μαλώνουν, βλέπω, διάφοροι αναλυτές και η Κυβέρνηση, αν η πρόσθετη απομείωση προοπτικών για τους συνταξιούχους είναι 90 εκατομμύρια, 250 εκατομμύρια. Μα, κοιτάξτε, με τον υπολογισμό αυτόν είναι είτε 500, αν λάβουμε υπ’ όψιν την πραγματική αύξηση του ΑΕΠ είτε 750, αν λάβουμε υπ’ όψιν την ονομαστική. Η συνολική απώλεια ξεπερνάει τα 3,5 δισεκατομμύρια. Διαβάστε το προηγούμενο νομοσχέδιο και την αιτιολογική έκθεση. Υπάρχει μια γκρίζα γραμμή. Υπάρχουν αντίμετρα μη εμφανή, μη χρηματοδοτούμενα, 3,5 δισεκατομμυρίων. Αυτά είναι οι απώλειες των συνταξιούχων. Αυτό εννοούσε η Κυβέρνηση ήδη από το προηγούμενο νομοσχέδιο.

Για να μη μιλήσω τώρα για τη ρητή παράταση της αναστολής ισχύος των συλλογικών συμβάσεων εργασίας, που είναι μια ενέργεια συμβολική, ευτελιστική και για τη γενική αντισυνταγματική εξουσιοδότηση, προκειμένου να επιταχυνθεί η εφαρμογή περικοπών, όπως η μείωση του αφορολογήτου, κατά παράβαση, όπως είπαμε, και του άρθρου 78, αλλά και του άρθρου 43 του Συντάγματος.

Όλα αυτά εξηγούνται από την εμπλοκή της Κυβέρνησης, από τον εγκλωβισμό της στο μεγάλο πρωθύστερο. Δέχτηκε τα υψηλά πρωτογενή πλεονάσματα, πριν διευθετήσει στοιχειωδώς το ζήτημα της καμπύλης των τόκων. Εδώ έχουμε αποδεχθεί τώρα πρωτογενή πλεονάσματα 3,5% με τη φόρμουλα Τσίπρα, 3,5%, συν 1%, μείον 1%, πάλι 3,5%, όπου το 1% που μπαίνει και βγαίνει είναι τα περιβόητα αντίμετρα και κανείς δεν λέει ότι το 2022 για λογιστικούς λόγους έχουμε τη συσσώρευση των τόκων της περιόδου χάριτος 2012 - 2022.

Ένα πράγμα είναι η προτεραιότητα τώρα: η εξομάλυνση, η λογιστική των τόκων 2022, 2023, 2024 και 2026. Μετά μπορείς να μιλήσεις σοβαρά για το πρωτογενές πλεόνασμα. Πρώτα θα εξομαλύνεις την καμπύλη των τόκων, μετά θα κάνεις μια σοβαρή συζήτηση για το πιθανό επιτόκιο δανεισμού από τις αγορές, το πραγματικό, μετά μία θεμελιώδη συζήτηση για μια σωστή εκτίμηση του ρυθμού ανάπτυξης για δέκα χρόνια -όχι για σαράντα πέντε, είναι επιστημονική φαντασία η εκτίμηση αυτή για σαράντα πέντε χρόνια, σε μια άγνωστη προοπτική του κόσμου- και μετά θα δεις τι θα γίνει με το πρωτογενές πλεόνασμα. Η αντιστροφή των όρων είναι η απόλυτη φυλάκιση της χώρας στην έλλειψη στρατηγικής.

Και το χρέος εκδικείται. Εκδικείται η ψευδολογία και η χυδαιότητα για το 2012. Δεν αρκεί να έρχεται κανείς και να λέει «γλείφουμε εκεί που φτύναμε» ή «κακώς σας λέγαμε γερμανοτσολιάδες». Εμείς αυτό το θεωρούμε τίτλο τιμής, όταν το εκφωνούν ορισμένοι άνθρωποι. Τίτλο τιμής, γιατί είναι τίτλος τιμής να σε βρίζει και να σε συκοφαντεί κάποιος που δεν έχει συνείδηση της πατριωτικής του ευθύνης.

Πάμε παραπέρα, τώρα. Η βαθύτερη θεωρία του χρέους, με την οποία έχετε διαπαιδαγωγήσει ένα μέρος της κοινωνίας, είναι ότι όλα θα λυθούν εξωγενώς, χωρίς κόπο, εύκολα, με μια παρέμβαση που θα γίνει από τους εταίρους, με μια χαριστική κίνηση πάλι, ενώ δεν υπάρχει λύση εάν δεν οργανωθούμε γύρω από ένα σχέδιο επανάκαμψης, από ένα μοντέλο ανάπτυξης, εάν δεν χρηματοδοτηθεί η ανάπτυξη, αν δεν στηθεί ξανά το τραπεζικό σύστημα στα πόδια του, αν δεν υπάρξει μια εθνική συνέγερση γύρω από έναν στόχο.

Τι ζητάτε, κυρίες και κύριοι της Κυβέρνησης και της Πλειοψηφίας, για το χρέος; Πείτε επιτέλους, τι θέλετε; Μια στοιχειωδώς φιλική δήλωση γενικής διατύπωσης, όπως λέει ο κ. Τσακαλώτος τώρα; Θέλετε ό,τι σας δώσουν; Ό,τι έχουν ετοιμάσει και το δώσουν θα είναι επαρκές; Ξέρετε τι έχει συμβεί από τον Ιούλιο του 2015 και μετά; Έχετε δεχθεί και έχετε υπογράψει πάμπολλες φορές, τον Μάιο του 2016, τον Νοέμβριο του 2016, στις 22 Μαΐου ότι δεν θα υπάρξει άλλη ονομαστική μείωση, όπως αυτή που έγινε το 2012, δηλαδή όχι άλλο ονομαστικό κούρεμα. Όμως, επιπλέον, ότι οι παραμετρικές αλλαγές που θα γίνουν δεν θα επιφέρουν πρόσθετο κόστος στους δανειστές. Άρα δεν θα υπάρχει ούτε μείωση σε παρούσα αξία με κόστος των δανειστών.

Τώρα, τη σταθεροποίηση των επιτοκίων, που είναι το βραχυπρόθεσμο μέτρο που αποφασίστηκε πέρυσι, η μετατροπή των κυμαινομένων σε σταθερά γίνεται με κόστος ελληνικό. Γι’ αυτό η απόδοση το 2060 θα είναι τόσο μικρή.

Μας επιστρέφουν μέτρα που κατάργησαν το 2015 ως «ποινή» για τη βάρβαρη λήξη του δεύτερου προγράμματος. Δεν δίνουν τίποτα καινούργιο και δεν θα δώσουν παραμετρικές αλλαγές που αυξάνουν το δικό τους έμμεσο κόστος. Ό,τι περιθώριο έχει το ESM να κάνει χρηματοοικονομικούς χειρισμούς. Αυτό, χωρίς επιβάρυνση των κρατών-μελών, που είναι μέτοχοι και εταίροι. Το περιθώριο είναι πάρα πολύ στενό και το κάνατε ακόμη στενότερο με την τραγική αυτή ιστορία του πρωθύστερου πρωτογενούς πλεονάσματος.

Για το Διεθνές Νομισματικό Ταμείο τι θέλετε τελικά; Είναι εχθρός ή φίλος; Να παραμείνει μέσα χωρίς χρηματοδότηση; Να παραμείνει με χρηματοδότηση; Σε ποιο πρόγραμμα; Στο τρίτο ή στο τέταρτο; Να αποχωρήσει;

Εγώ θα σας έλεγα ότι αυτό που συμφέρει τη χώρα είναι το ΔΝΤ να κρατήσει τη στάση που δεν θα δημιουργήσει προβλήματα στα κράτη-μέλη, στα κοινοβούλια και τα δικαστήριά τους, ως προς την ομαλή ολοκλήρωση του προγράμματος και τη μετάβαση στην επόμενη φάση.

Για μετά το τέλος του τρίτου προγράμματος, τον Αύγουστο του 2018, τι ζητάτε; Ζητάτε αξιοποίηση των υπολοίπων του τρίτου προγράμματος; Ζητάτε χρηματοδότηση του ΔΝΤ, η οποία θα υποκαθιστά τη μειωμένη ή ανύπαρκτη χρηματοδότηση των Ευρωπαίων; Τι ζητάτε;

Εγώ θα σας έλεγα να ζητήσετε αυτό που είχαμε κατακτήσει τον Νοέμβριο του 2014: προληπτική πιστωτική γραμμή, με τα υπόλοιπα του τρίτου δανείου και με όποια συμμετοχή έχει το ΔΝΤ, το οποίο αλλιώς θα μετέχει -και θα μετέχει ούτως ή άλλως γιατί το προβλέπει ο Κανονισμός του ESM- ως εμπειρογνώμων.

Για το αναπτυξιακό μέλλον της χώρας, για τις τράπεζες, για τις επενδύσεις, για τη ρευστότητα, για την πραγματική οικονομία, τι ζητάτε; QE; Μα, το QE τι σημαίνει από πλευράς ρευστότητας για την οικονομία; Θα μπορέσουν να μπουν εταιρικά ομόλογα στο QE; Σε τι επίπεδο; Ακόμη κι αν πάνε όλα καλά.

Τι θα έπρεπε να ζητάμε; Δύο πράγματα που τα έχω πει, αλλά καμμία αντίδραση από την Κυβέρνηση. Ένα σύστημα ειδικής ευρωπαϊκής εγγύησης καταθέσεων για τις ελληνικές τράπεζες, με το υπόλοιπο της εγκεκριμένης χρηματοδότησης για την Ελλάδα, γιατί δεν υπάρχει πανευρωπαϊκό σύστημα εγγύησης καταθέσεων, για να αποκτήσουμε τραπεζικό σύστημα και δυνατότητα χρηματοδότησης. Και, δεύτερον, ειδική θυγατρική για την Ελλάδα της Ευρωπαϊκής Τράπεζας Επενδύσεων για να κάνει αυτή τη μόχλευση των soft κεφαλαίων των λεγομένων, δηλαδή των μη τραπεζικών, που είναι κυρίως τα κοινοτικά αναπτυξιακά κονδύλια.

Δεν έχετε ούτε μπορείτε να αποκτήσετε σχέδιο εξόδου για έναν απλό λόγο: Γιατί πλέον έχετε μόνον ωμή επιθυμία νομής της εξουσίας. Αυτό αρκεί για να παρατείνεται ο βίος μιας κυβέρνησης, αλλά αρκεί και για να παρατείνεται η αγωνία μιας ολόκληρης χώρας. Ζημιώνετε έτσι, βλάπτετε το μέλλον του έθνους. Και αυτό είναι πραγματικά ασυγχώρητο.

(Χειροκροτήματα)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος κ. Κωνσταντίνος Παυλίδης από τον ΣΥΡΙΖΑ έχει τον λόγο για επτά λεπτά.

**ΚΩΝΣΤΑΝΤΙΝΟΣ ΠΑΥΛΙΔΗΣ:** Ευχαριστώ, κύριε Πρόεδρε.

Ειλικρινά, κυρίες και κύριοι συνάδελφοι, δεν ξέρω τι είναι ταπεινωτικό. Άκουσα εδώ πολλές ατάκες. Έχουμε αρκετές σατιρικές εκπομπές στην ελληνική τηλεόραση, όπως το «Ράδιο Αρβύλα» και άλλες. Καλό είναι να τις παρακολουθήσουμε και να αφήσουμε τις ατάκες γι’ αυτές τις εκπομπές.

Δεν ξέρω αν μία τροπολογία για παράταση ενός χρόνου του παγώματος της αύξησης μιας σύνταξης μαζί με ένα νομοσχέδιο για την αλιεία είναι ταπεινωτικό. Προφανώς έχετε μπερδέψει τον όρο «ταπεινωτικό». Ταπεινωτικό είναι μια κοινωνία να χάνει το ¼ του πλούτου της. Ταπεινωτικό είναι να φτιάχνεις ένα πολιτικό σύστημα έτσι, που να ζει με δανεικά, μια κοινωνία που να ζει με δανεικά, ένα πελατειακό σύστημα που να ζει με δανεικά και να αναγκάζεσαι πλέον να νομοθετείς με εντολές και με χειρόγραφες απαιτήσεις των δανειστών. Ταπεινωτικό είναι ένας στους τέσσερις πολίτες αυτού του τόπου να είναι άνεργος. Ταπεινωτικό είναι ένα στα δύο παιδιά κάτω από είκοσι πέντε χρονών να είναι άνεργα. Ταπεινωτικό είναι μια οικογένεια να έχει τρεις ανέργους στο σπίτι της. Ταπεινωτικό είναι ένας ελεύθερος επαγγελματίας μετά από είκοσι χρόνια δουλειάς να μην μπορεί να έχει ασφάλιση και να έχει πρόσβαση στην ιατροφαρμακευτική περίθαλψη. Ταπεινωτικό είναι όταν οδηγούσατε στο αυτόφωρο τους ελεύθερους επαγγελματίες, γιατί χρωστούσαν 5.000 ευρώ στο ΤΕΒΕ. Ταπεινωτικό είναι να ζεις στο σκοτάδι, γιατί δεν μπορείς να πληρώσεις τη ΔΕΗ σου. Αυτό είναι ταπεινωτικό.

Προφανώς δεν έχετε ζήσει την ταπείνωση και καλό είναι να μη χρησιμοποιείτε τέτοιους όρους, τους οποίους δεν έχετε βιώσει ποτέ.

Κυρίες και κύριοι συνάδελφοι, μετά τη συμφωνία του καλοκαιριού του ’15 και τις δεύτερες εκλογές του Σεπτεμβρίου δεσμευτήκαμε και υπηρετήσαμε έναν συγκεκριμένο πολιτικό σχεδιασμό:

Τήρηση των συμφωνηθέντων, δημοσιονομικά αποτελέσματα εντός των στόχων του προγράμματος, υλοποίηση των μεταρρυθμίσεων, εφαρμογή ενός παράλληλου σχεδίου που είχε στο κέντρο του αναπτυξιακά μέτρα, δυνατή αξιοποίηση των ευρωπαϊκών προγραμμάτων, αναμόρφωση της δημόσιας διοίκησης, προστασία αυτών που κουβάλησαν την κρίση στην πλάτη τους με ισχυρές πολιτικές στην κοινωνική πρόνοια και στην υγεία, αντιμετώπιση της ανεργίας με ενίσχυση της απασχόλησης.

Η θέση ότι η χώρα τήρησε τις δεσμεύσεις τις αναγνωρίζεται έτσι κι αλλιώς και από τους ευρωπαϊκούς θεσμούς και από τις περισσότερες ευρωπαϊκές κυβερνήσεις. Τα δημοσιονομικά αποτελέσματα όχι μόνον ανταποκρίθηκαν στους στόχους τους, αλλά έφεραν και τις εντυπωσιακές επιδώσεις τους στον τομέα των πλεονασμάτων, διαψεύδοντας τις Κασσάνδρες της καταστροφής εντός και εκτός της χώρας.

Οι δείκτες της ελληνικής οικονομίας σε βραχυχρόνιο κυρίως επίπεδο είναι ενθαρρυντικοί. Το επιβεβαιώνουν στα στοιχεία ανάκαμψης της οικονομίας στην αύξηση της βιομηχανικής παραγωγής, στη μεταποίηση, στις εξαγωγές και στην αύξηση της λιανικής πώλησης. Η ανάπτυξη 0,4 του ΑΕΠ για το πρώτο τρίμηνο του 2017, παρά τις οποιεσδήποτε εκτιμήσεις είχε ο καθένας περί υφεσιακών φαινομένων, δείχνει ότι έχουν μπει οι βάσεις στην ελληνική οικονομία για άλλη μια πορεία ανάτασης.

Τα στοιχεία του «ΕΡΓΑΝΗ» για διακόσιες δεκαπέντε χιλιάδες νέες θέσεις εργασίας το πρώτο πεντάμηνο του 2017 και μάλιστα με αυξημένα ποσοστά των συμβάσεων πλήρους απασχόλησης μάς δίνουν τις μεγαλύτερες επιδόσεις των τελευταίων δεκαπέντε ετών από το 2001.

Τη δική μας διαδρομή την περπατήσαμε και στο επίπεδο των υποχρεώσεων και στο επίπεδο των αποτελεσμάτων. Είναι πολλές οι κυβερνήσεις και είναι πολλές οι πολιτικές δυνάμεις που μας το αναγνωρίζουν. Δυστυχώς περισσότερο έξω από τη χώρα, παρά μέσα σε αυτό εδώ το Κοινοβούλιο. Κάποιοι χρωστούν σε αυτή τη χώρα και σε αυτόν τον λαό τις δικές τους υποχρεώσεις και αυτή είναι μία πολιτική θέση που οφείλουμε και να τη δηλώσουμε και να την υπερασπιστούμε όλοι μας χωρίς μικροπολιτικές σκοπιμότητες και δεύτερες σκέψεις. Δεν έχει να χάσει κανείς από αυτό. Κερδισμένοι θα είναι μόνον η κοινωνία που υποφέρει επτά χρόνια τώρα και οι προοπτικές αυτού του τόπου.

Αυτό το κάτι που χρωστούν, κυρίως αυτή την οριακή στιγμή της οικονομίας, είναι το μήνυμα που θα πρέπει να στείλουν για να διαμορφωθούν οι σταθεροί όροι ανάπτυξης και μεσοπρόθεσμα και μακροχρόνια.

Αυτόν τον στόχο υπηρέτησαν οι δικοί μας συμβιβασμοί. Αυτόν τον στόχο οφείλουμε να υπηρετήσουν και οι δικοί τους. Επιμείναμε στην ανάγκη της διευθέτησης του χρέους, του χρονικού και ποσοτικού καθορισμού των πλεονασμάτων, γιατί ξέρουμε καλά ότι η σαφήνεια για το χρέος, ο καθαρός δρόμος που ζητήσαμε είναι ο σίγουρος δρόμος για να δώσουν θετικό αποτέλεσμα οι θυσίες του ελληνικού λαού, για να μπορέσει η ανάπτυξη να πατήσει σε γερά ποδάρια, να δημιουργηθούν επενδύσεις, να ενισχυθεί η απασχόληση, να φύγουν τα κατοχικά ποσοστά της ανεργίας και της μείωσης του ΑΕΠ, να κρατηθεί μακροχρόνια ζωντανό το ασφαλιστικό σύστημα, να γυρίσουν οι νέοι επιστήμονες πίσω στη χώρα μας σε ένα περιβάλλον που θα αμείβει δίκαια τις γνώσεις τους, ώστε να μη ζουν σε εργασιακό μεσαίωνα ως μισθωτοί.

Επιμείναμε στο αυτονόητο, υπηρετήσαμε με όλες μας τις πολιτικές δυνάμεις, είτε ήταν συμβιβασμοί είτε θετικά νομοσχέδια, αυτόν τον στόχο και αυτό συνεχίζουμε να κάνουμε. Επιλέγουμε να κλείσουμε τη συζήτηση για τα προαπαιτούμενα, είτε είναι αναγκαία αυτά είτε παράλογα, γιατί πολλά από αυτά υπήρξαν παράλογα και στο παρελθόν και τώρα, για να αφήσουμε σε καθαρό τραπέζι στο Eurogroup τη συζήτηση για το χρέος και την ανάπτυξη, για να μη δώσουμε κανένα άλλοθι στους δανειστές και στους θεσμούς να συνεχίσουν αυτή την αδιέξοδη συζήτηση για τα προαπαιτούμενα και να πετάνε το τενεκεδάκι του χρέους στο χαντάκι.

Δεν ξέρω αν έχει καταθέσει κανείς από την αντιπολίτευση άλλη τακτική απέναντι στη διαπραγμάτευση. Και αν είναι να την ακούσουμε. Τι προτείνετε; Να μην κλείσουμε τη διαπραγμάτευση; Να τους γυρίσουμε τα προαπαιτούμενα πίσω; Να τα αρνηθούμε; Νομίζω ότι αρνηθήκαμε και τα τρία σενάρια στο Eurogroup του Μαΐου όχι γιατί είχαν μια μερική απομείωση του χρέους –είχαν- αλλά γιατί θα έδιναν ένα λάθος μήνυμα στις αγορές και στο επενδυτικό περιβάλλον. Κανείς δεν επενδύει και κανείς δεν αγοράζει ομόλογα σε μια χώρα που το χρέος δεν είναι βιώσιμο και δεν λαμβάνονται από κανέναν πρωτοβουλίες γι’ αυτό.

Το ΔΝΤ υποσχέθηκε να συμμετάσχει στο πρόγραμμα από το 2015. Δύο χρόνια μετά και δεκατέσσερις μήνες πριν λήξει το πρόγραμμα ακόμα δεν έχει αποφασίσει για τη στάση του. Το Βερολίνο χρησιμοποιεί την παρουσία του ΔΝΤ αλά καρτ: «ναι» στο ΔΝΤ το πολιτικό της λιτότητας και της ύφεσης, «όχι» στο ΔΝΤ της δραστικής απομείωσης του χρέους. Οι διαφορετικές θέσεις και εκτιμήσεις του ΔΝΤ και του Βερολίνου πρέπει να βρουν έναν κοινό παρονομαστή, έναν κοινό παρονομαστή, όμως, ικανό να δώσει το πράσινο φως και στην Ευρωπαϊκή Κεντρική Τράπεζα και στις αγορές για τις προοπτικές της ελληνικής οικονομίας.

Κανείς δεν μπορεί να προβλέψει την κατάσταση μετά τις γερμανικές εκλογές, την παρουσία ή όχι του ΔΝΤ στο πρόγραμμα, την προοπτική του καθεστώτος της ποσοτικής χαλάρωσης, την αντιμετώπιση των υπερχρεωμένων οικονομιών μεγάλων χωρών, όπως η Γαλλία και η Ιταλία, το σύμφωνο της δημοσιονομικής σταθερότητας και τη διαχείριση των γερμανικών πλεονασμάτων.

Μας χρεώνετε τις εμμονές των δανειστών μας. Δεν ξέρω σε τι βοηθάει αυτόν τον τόπο σε μια τέτοια δύσκολη στιγμή όταν όλοι έξω αναγνωρίζουν τις θυσίες του ελληνικού λαού και την υλοποίηση από την Κυβέρνηση των συμφωνηθέντων και την επίτευξη των στόχων, όταν όλοι έξω κοιτούν το φεγγάρι, η Νέα Δημοκρατία να κοιτάει στο δάχτυλο.

Όταν η Κυβέρνηση συνεργασίας ΣΥΡΙΖΑ - ΑΝΕΛ ζητούσε ενιαίο μέτωπο απέναντι στις παράλογες απαιτήσεις των δανειστών, η Νέα Δημοκρατία εξέφραζε ανοιχτά τις θέσεις του ΔΝΤ εντός Ελλάδας. Όταν η διαπραγμάτευση θύμιζε πεδίο μάχης, με το ΔΝΤ να ζητάει κάθε μέρα και νέα μέτρα ο κ. Μητσοτάκης πήγαινε στον Γερμανό Υπουργό Οικονομικών και ζητούσε εκλογές και του παρουσίαζε το δικό του οικονομικό πρόγραμμα. Mας καλούσαν να υπογράψουμε ό,τι μας δίνουν ή να φύγουμε για να υπογράψουν αυτοί που δεν έχουν ιδεολογικές εμμονές με τις συλλογικές συμβάσεις και τα εργασιακά.

Εθνική γραμμή για το χρέος χωρίς άμεσες και καθαρές παρεμβάσεις της Αξιωματικής Αντιπολίτευσης στους Ευρωπαίους συμμάχους δεν μπορεί να υπάρξει έστω και αυτήν την τελευταία στιγμή στο επόμενο Eurogroup.

Χαίρομαι που ο κ. Μητσοτάκης τόλμησε να χαρακτηρίσει παράλογες κάποιες από τις απαιτήσεις των δανειστών. Εξακολουθεί, όμως, να βρίσκεται μπροστά σε ένα δίλημμα: Είτε θα στηρίξει τη χώρα απέναντι στην αδιαλλαξία των εταίρων και στο κρυφτούλι του ΔΝΤ με το Βερολίνο, είτε θα επιλέξει ξανά να κρυφτεί πίσω από τον Γερμανό Υπουργό των Οικονομικών με μια φτηνή μικροπολιτική σκοπιμότητα, ρισκάροντας το μέλλον της οικονομίας και της χώρας συνολικά.

Οι καιροί, συνάδελφοι, δεν είναι εύκολοι για κανέναν, κυρίως όμως για την ελληνική κοινωνία που δοκιμάζεται σκληρά χρόνια τώρα. Ας σταθεί ο καθένας στο ύψος της πολιτικής του ευθύνης, στο τέλος της τετραετίας έτσι και αλλιώς θα κριθούμε όλοι μας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο συνάδελφος κ. Χρήστος Σταϊκούρας από τη Νέα Δημοκρατία έχει τον λόγο για επτά λεπτά.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μετά ποιος θα μιλήσει;

**ΠΡΟΕΔΡΕΥΩΝ (Σπυρίδων Λυκούδης):** Μετά είναι ο κ. Θεοφύλακτος και μετά εσείς, κύριε Λοβέρδο. Εκτός εάν προηγηθεί ο κ. Μεγαλομύστακας, ο οποίος έχει ζητήσει τον λόγο γενικά κάποια στιγμή ως Κοινοβουλευτικός Εκπρόσωπος.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Μετά τον κ. Θεοφύλακτο θα μιλήσω εγώ.

**ΠΡΟΕΔΡΕΥΩΝ (Σπυρίδων Λυκούδης):** Ωραία.

Κύριε Σταϊκούρα, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ:** Κυρίες και κύριοι συνάδελφοι, η σημερινή συζήτηση αποτελεί το αποκορύφωμα του αυτοεξευτελισμού της Κυβέρνησης, η οποία έφερε στη Βουλή, στην Ολομέλεια μάλιστα και ούτε καν στην επιτροπή, πλήθος προαπαιτούμενων για την ολοκλήρωση της αξιολόγησης με μορφή υπουργικών τροπολογιών, όλες εκπρόθεσμες, σε άσχετο νομοσχέδιο για την κύρωση σύμβασης για την αλιεία στη Μεσόγειο. Το ψάρι βρωμάει από το κεφάλι!

Πρόκειται για τον απόλυτο ευτελισμό της κοινοβουλευτικής διαδικασίας, προκειμένου να μη συζητηθούν επί της ουσίας οι τροπολογίες και να μην ενημερωθούν σε βάθος οι πολίτες. Απόδειξη πλεονάσματος πολιτικού θράσους και ελλείμματος αρχών.

Απόδειξη, όμως και το ότι η αξιολόγηση μέχρι σήμερα δεν έχει ολοκληρωθεί με ευθύνη αποκλειστικά της Κυβέρνησης, αφού μέχρι σήμερα δεν είχε ολοκληρώσει τα προαπαιτούμενα, στα οποία η ίδια είχε δεσμευτεί, παρά τις συνεχείς επαναλαμβανόμενες διαβεβαιώσεις των κυβερνητικών στελεχών, τις οποίες τις καταθέτω στα Πρακτικά, ότι η χώρα τήρησε στο ακέραιο τις υποχρεώσεις της. Σήμερα αποδεικνύεται ότι αυτό δεν είχε γίνει.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ψέματα, διαπραγματευτικές ήττες και αυτοδιαψεύσεις συνιστούν το τρίπτυχο της κυβερνητικής αποτυχίας. Έχει, μάλιστα, υποστεί τόσες διαψεύσεις η Κυβέρνηση, που καμμία διάψευση δεν είναι ικανή να την κλονίσει. Η Κυβέρνηση, η οποία θέτει διαρκώς τον πήχη ψηλά και μονίμως περνάει από κάτω, βάζει δήθεν «κόκκινες» γραμμές, τις οποίες πολύ γρήγορα καταπατά. Συνεχίζει να ανεβάζει θεατρικές παραστάσεις περί δήθεν σκληρής διαπραγμάτευσης στο εξωτερικό τελικά, όμως, αποδεικνύεται ότι διαπραγματεύεται μόνο στο εσωτερικό, μόνο με τους Βουλευτές της, προκειμένου να τους σερβίρει εύπεπτα τις συνεχείς υποχωρήσεις. Αναφέρεται σε θεαματικές επιτυχίες και τελικά καταλήγει σε επώδυνους συμβιβασμούς.

Μιλάει για αντίσταση στους ξένους και αποδέχεται κυνικά, όπως το έκαναν στελέχη της, ότι τα νομοσχέδια γράφονται στο εξωτερικό. Υποσχέθηκε διαγραφή του χρέους, πέρασε στη διευθέτησή του, μετακινήθηκε στην καθαρή λύση, για να της αρκεί σήμερα απλώς μια καλή λεκτική διατύπωση.

Λέει ότι δεν θα εφαρμόσει τα μέτρα χωρίς τη λύση στο χρέος και φέρνει σήμερα πρόσθετα μέτρα χωρίς να έχει εξασφαλίσει κάτι για το χρέος. Χωρίς στρατηγική, κινείται διαρκώς στη λογική τού βλέποντας και κάνοντας. Συνεχώς υποχωρεί και είναι εγκλωβισμένη στις υπογραφές της. Αποδέχθηκε νέα μέτρα λιτότητας, ακόμα και μετά τη λήξη του τρίτου μνημονίου, συνιστώντας το τέταρτο μνημόνιο.

Αποδέχθηκε υψηλά πρωτογενή πλεονάσματα. Σε κάθε Eurogroup προστίθεται κι ένα έτος -πλέον για πέντε έτη 3,5% του ΑΕΠ πρωτογενή πλεονάσματα- εγκλωβίζοντας τη χώρα σε πολυετή, μακροχρόνια λιτότητα και παραμένει, φυσικά, εγκλωβισμένη στην απόφαση του Eurogroup του Μαΐου του 2016, την οποία κι έχει προσυπογράψει. Σύμφωνα με αυτή την απόφαση τα μεσοπρόθεσμα μέτρα για το χρέος θα ληφθούν πότε; Μετά τη λήξη του προγράμματος. Και υπό ποιες προϋποθέσεις; Υπό την προϋπόθεση ότι η χώρα υλοποιεί πλήρως τις δεσμεύσεις της και το σημαντικότερο αν αυτό τότε, το 2018, κριθεί ότι είναι αναγκαίο. Από ποιους; Από τους θεσμούς.

Κυρίες και κύριοι συνάδελφοι, με τις κυβερνητικές τροπολογίες η λιτότητα επεκτείνεται και τα μέτρα αυγατίζουν. Υπάρχουν μέτρα μέχρι και το 2022, ανεβάζοντας πλέον τον συνολικό λογαριασμό της Κυβέρνησης ΣΥΡΙΖΑ και ΑΝΕΛ στα 14,5 δισεκατομμύρια ευρώ. Το επαναλαμβάνω, 14,5 δισεκατομμύρια ευρώ. Είναι ο πιο βαρύς, κοινωνικά άδικος και αχρείαστος μνημονιακός λογαριασμός. Είναι λογαριασμός που μας λέγατε και όντως ξεκίνησε από τα 9 δισεκατομμύρια ευρώ. Ανέβηκε στα 12 δισεκατομμύρια ευρώ σκαρφάλωσε στα 14 δισεκατομμύρια ευρώ και διαμορφώθηκε σήμερα στα 14,5 δισεκατομμύρια ευρώ. Πρόκειται για τον απόλυτο εθισμό στην ψήφιση μέτρων λιτότητας σε σημείο που οι συνάδελφοι κυβερνητικοί Βουλευτές να μην προλαβαίνουν να τα ψηφίζουν. Είπαμε όμως: όλα για την εξουσία με κάθε κόστος, με κάθε τρόπο, με κάθε μέσο!

Κυρίες και κύριοι συνάδελφοι, ποιο είναι το ζητούμενο σήμερα; Το ζητούμενο είναι μια ολοκληρωμένη στρατηγική, ένα συνεκτικό σχέδιο πάνω σε τέσσερις βασικούς άξονες.

Πρώτος άξονας είναι η ολοκλήρωση της αξιολόγησης, ήδη εξαιτίας της πολύμηνης καθυστέρησης η οικονομία έχει στερηθεί πόρους από τις δόσεις που κανονικά θα έπρεπε να παίρνει με βάση το επικαιροποιημένο μνημόνιο -είμαι και συντηρητικός, δεν πάω στο μνημόνιο του 2015- του Μαΐου του 2016, 13,3 δισεκατομμύρια ευρώ, με αποτέλεσμα η Κυβέρνηση να έχει προβεί σε εκτεταμένο εσωτερικό δανεισμό, σε στάση πληρωμών προς τον ιδιωτικό τομέα, στεγνώνοντας την οικονομία από ρευστότητα, στέλνοντας την οικονομία στην ύφεση και θέτοντας σε κίνδυνο την επίτευξη ακόμα και του αναθεωρημένου προς τα κάτω φετινού στόχου για την ανάπτυξη.

Δεύτερος άξονας, είναι η υλοποίηση διαρθρωτικών αλλαγών που θα πείσουν τους εταίρους και δανειστές ότι επανέρχεται η αναπτυξιακή δυναμική που οι ίδιοι είχαν σε εκθέσεις τους το 2014. Διότι όντως το πρόβλημα είναι ότι τώρα οι εκθέσεις τους είναι με ρυθμό ανάπτυξης 1% για τα επόμενα σαράντα χρόνια, όταν οι ίδιες εκθέσεις τους ήταν με ρυθμό ανάπτυξης 1,9% πριν από τρία χρόνια γι’ αυτή την περίοδο.

Πώς θα γίνει αυτό; Με την υιοθέτηση μιας ολοκληρωμένης στρατηγικής για την αλλαγή του παραγωγικού μοντέλου της οικονομίας που θα στοχεύει στη μετάβαση σε μια ανταγωνιστική και εξωστρεφή οικονομία, με τον εκσυγχρονισμό της δομής και της λειτουργίας τους κράτους, με τη βελτίωση της ποιότητας και της αποδοτικότητας, τον περιορισμό του κρατικού εναγκαλισμού και την προώθηση της διεθνοποίησης της εκπαίδευσης, της κατάρτισης, της διά βίου μάθησης, της έρευνας και τεχνολογικής ανάπτυξης, της καινοτομίας και της επιχειρηματικότητας. Δηλαδή ακριβώς το αντίθετο απ’ ό,τι πράττει η σημερινή Κυβέρνηση με το σχέδιο νόμου που προωθεί για την ανώτατη εκπαίδευση.

Τρίτος άξονας είναι η δρομολόγηση μιας συμφωνίας σε πιο ρεαλιστικούς δημοσιονομικούς στόχους. Η Κυβέρνηση, δυστυχώς, αποδέχθηκε υψηλά πρωτογενή πλεονάσματα για μακρά περίοδο. Η επίτευξη τους, όμως, δεν είναι εφικτή χωρίς διαρκή λιτότητα οπότε καθίσταται και αντιαναπτυξιακή.

Τέταρτος και τελευταίος άξονας, η υλοποίηση από τους δανειστές, το συντομότερο δυνατόν, ουσιαστικών παρεμβάσεων για την ενίσχυση της βιωσιμότητας του χρέους, που επιβαρύνθηκε ιδιαίτερα τα τελευταία δυόμισι χρόνια, δέσμευση που εκκρεμεί από το 2012 και δεν έχει, κυρίως με ευθύνη των δανειστών, ακόμα υλοποιηθεί. Η Νέα Δημοκρατία από τον Μάιο 2016 έχει καταθέσει τις προτάσεις της.

Κυρίες και κύριοι συνάδελφοι, ο συνδυασμός αυτών των πρωτοβουλιών πάνω σε τέσσερις συγκεκριμένους άξονες μπορεί να οδηγήσει σταδιακά τη χώρα στην έξοδο από την κρίση. Η επίτευξή τους, όμως, απαιτεί μια μεταρρυθμιστική, σοβαρή, συνεκτική, αξιόπιστη κυβέρνηση, η οποία θα πραγματοποιήσει διαρθρωτικές αλλαγές και θα διαπραγματευτεί μια άλλη δημοσιονομική πολιτική, με πιο ρεαλιστικούς δημοσιονομικούς στόχους. Αυτά η σημερινή Κυβέρνηση ούτε μπορεί ούτε ξέρει και, το κυριότερο, ούτε θέλει να τα υλοποιήσει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Κι εγώ ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθητές και μαθήτριες και τέσσερις εκπαιδευτικοί συνοδοί τους από το 2ο Δημοτικό Σχολείο Γαργαλιάνων Μεσσηνίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ακολουθεί ο συνάδελφος κ. Αναστάσιος Μεγαλομύστακας από την Ένωση Κεντρώων, ως Κοινοβουλευτικός Εκπρόσωπος, για δώδεκα λεπτά.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κύριε Πρόεδρε, κυρίες και κύριοι Υπουργοί, κυρίες και κύριοι συνάδελφοι, δεν θα σταθώ περαιτέρω στον τρόπο που νομοθετούμε, καθώς τα είπαμε στη συζήτηση επί της διαδικασίας και νομίζω ότι όλοι εδώ μέσα καταλαβαίνουμε ότι αυτός ο τρόπος νομοθέτησης δεν είναι γνώρισμα του πολιτεύματός μας. Είναι κάτι το οποίο κατηγορούσατε πριν εσείς, πριν γίνετε Κυβέρνηση, και εξακολουθείτε να κάνετε, δυστυχώς. Δεν φέρατε καμμία απολύτως αλλαγή, τίποτα νέο δεν ήρθε με τη συγκυβέρνησή σας.

Θα περάσω στις τροπολογίες και πιστεύω ότι θα είμαι πολύ σύντομος σε σχέση με τον χρόνο που μου δίνετε.

Θα αρχίσω με την τροπολογία 1062/68, την οποία νομίζω ότι θα έπρεπε όλοι να στηλιτεύσουμε εδώ μέσα, καθώς εσείς που είχατε ως σημαία το «κανένα σπίτι σε χέρια τραπεζίτη», που μιλούσατε για την υπεράσπιση των φτωχών και όλων αυτών, φέρνετε σήμερα μια τροπολογία, με την οποία δεν καταλαβαίνουμε πώς θα υπερασπιστείτε όσα λέγατε πριν γίνετε Κυβέρνηση.

Βλέπετε ποιες είναι οι αντιδράσεις των πολιτών στους πλειστηριασμούς, πώς δέχεται ο κόσμος όλη αυτή την πολιτική και εσείς έρχεστε με την τροπολογία αυτή να μας πείτε τι; Ότι, σύμφωνα με την πρώτη παράγραφο της τροπολογίας, το τέλος χρήσης δεν θα το καταβάλλουν όλοι οι υποψήφιοι πλειοδότες αλλά μόνο ο υπερθεματιστής.

Τι καταφέρνετε με αυτό; Δική μου ανάγνωση και ερμηνεία είναι ότι θέλετε να κάνετε κάτι ανάλογο με αυτό που συνέβη στον πλειστηριασμό για τα κανάλια, να υπάρχουν «λαγοί» μέσα, οι οποίοι δεν θα έχουν να χάσουν και τίποτα, ούτε καν το ποσό της συμμετοχής, για να ανεβάζετε τις τιμές. Δηλαδή, δεν μας νοιάζει να υπερασπιστούμε αυτούς που χάνουν το σπίτι τους και θα γλιτώσουμε αυτούς που θα πλειοδοτήσουν;

Επίσης, η έκθεση του Γενικού Λογιστηρίου του Κράτους μάς λέει ότι δεν θα έχει κάποιο χάσιμο το κράτος. Δηλαδή, το ίδιο είναι να πληρώνει το τέλος χρήσης ο ένας και το ίδιο είναι να πληρώνουν το τέλος χρήσης όλοι όσοι συμμετέχουν στον πλειστηριασμό; Δεν έχει χάσιμο το ελληνικό κράτος; Είναι κάτι παράδοξο.

Όπως, επίσης, με ενοχλούν όσα διαβάζω στην παράγραφο 2 και την παράγραφο 4 της συγκεκριμένης τροπολογίας, σύμφωνα με τις οποίες ο Υπουργός αποφασίζει ποιο μέρος των τελών αυτών θα δοθεί στο ΤΑΧΔΙΚ, στο Ταμείο Χρηματοδοτήσεων Δικαστικών Κτηρίων, που και σε αυτό είμαστε αντίθετοι. Αν θέλετε να δείξετε τα μέτρα κοινωνικής πολιτικής και της κοινωνικής πολιτικής σας, θα έπρεπε να ενισχύσετε έναν άλλο φορέα και όχι τoν ΤΑΧΔΙΚ.

Δεν έχω καμμία απολύτως διάθεση να έρθω σε ρήξη με τους δικαστές και το Δικαστικό Σώμα, απλώς νομίζω ότι θα δείχνατε ότι πραγματικά νοιάζεστε για τον λαό, αν αυτά τα χρήματα δίνονταν στον ΟΑΕΔ. Έχουμε δει πόσοι άνεργοι υπάρχουν. Δεν καταπολεμάτε την ανεργία με εργασιακά καθεστώτα ημιαπασχόλησης, ούτε καταπολεμάται η ανεργία διώχνοντας τους νέους μας στο εξωτερικό, γιατί έτσι πετύχατε αυτή την πολύ μικρή πτώση ανεργίας.

Πεντακόσιες χιλιάδες νέοι, κυρίως, έχουν φύγει για έξω, καθώς δεν αντέχουν να παλέψουν στην Ελλάδα με τα βοηθήματα και με την προνοιακή πολιτική που, δήθεν, κάνετε. Γιατί, πώς θα κάνεις οικογένεια με το βοήθημα, το εκάστοτε βοήθημα, που εσείς θέλετε να λέτε ότι αποτελεί πανάκεια; Και αυτό φαίνεται ξεκάθαρα και από τα αντίμετρα που φέρατε, καθώς κανένα από αυτά δεν μπορεί να χαρακτηριστεί αναπτυξιακό, δυστυχώς.

Επομένως εμείς θα προτείναμε σε αυτή την τροπολογία τα χρήματα από τα τέλη να πηγαίνουν στον ΟΑΕΔ κι όχι στο ΤΑΧΔΙΚ, γιατί αυτό είναι απαραίτητο για την κοινωνία μας.

Τώρα, όσον αφορά την τροπολογία 1058/64, η οποία διαπραγματεύεται το αφορολόγητο, με αυτή την τροπολογία επαναδιατυπώνετε τη διάταξη που επιτρέπει την επίσπευση της μείωσης του αφορολογήτου όχι από το 2020, όπως προβλεπόταν, αλλά από το 2019. Στην ουσία κάνετε μία διαφορετική συντακτική διατύπωση. Αυτό μόνο προχειρότητα καταδεικνύει. Κάνατε λάθος στη μετάφραση; Δεν μπορούμε να καταλάβουμε γιατί, έναν μήνα μετά, μας φέρνετε αυτή τη διόρθωση.

Πείτε το ξεκάθαρα, για να το καταλάβουν όλοι. Γιατί εγώ αυτό πιστεύω πως είναι ότι οι δανειστές δεν θέλησαν να σας βοηθήσουν σε αυτό ή δεν δέχθηκαν όσα γράφατε εσείς κι απλώς εσείς κάνετε πίσω. Πού είναι οι κόκκινες γραμμές; Πού είναι η σθεναρή αντίστασή σας; Γιατί δεν γράφετε ξεκάθαρα πως ό,τι θέλουν οι δανειστές εμείς θα υπηρετήσουμε κι αν δεν συμφωνούν, δεν θα το φέρουμε μέσα στη Βουλή.

Θα μιλήσουμε και για την τροπολογία 1059/65, που αφορά το καθεστώς για τις συλλογικές συμβάσεις εργασίας. Όλοι πολύ καλά θυμόμαστε, πάλι πριν γίνετε Κυβέρνηση, τι λέγατε, τις κόκκινες γραμμές που βάζατε για τις ομαδικές απολύσεις, το ότι θα επαναφέρετε τις συλλογικές συμβάσεις εργασίας. Και τι κάνετε με αυτή την τροπολογία; Κάνετε μια τρύπα στο νερό, στην ουσία, καθώς το μόνο που ορίζει αυτή η τροπολογία είναι ότι ως το τέλος του προγράμματος της οικονομικής προσαρμογής θα ισχύει κι όχι όσο το μεσοπρόθεσμο πλαίσιο δημοσιονομικής στρατηγικής. Στην Ελλάδα των μνημονίων, τα τελευταία επτά χρόνια, αυτά τα δύο είναι το ίδιο ακριβώς.

Εγώ πιστεύω ότι αυτό το κάνετε μόνο και μόνο για να χρυσώσετε το χάπι, να χαϊδέψετε τα αυτιά, κυρίως, των Βουλευτών σας που τους ζητάτε να ψηφίσουν άρθρα, διατάξεις και νομοσχέδια, τα οποία δεν πιστεύουν οι ίδιοι -και δεν είναι κάτι που λέω εγώ, αλλά οι ίδιοι λένε ότι με βαριά καρδιά θα τα ψηφίσουν- και απλώς, για να τους γλυκάνετε λίγο, τους δίνετε κάτι, έτσι ώστε να έχουν κάτι να πουν, όταν πάνε στις περιφέρειές τους. Δυστυχώς έτσι δεν πρόκειται να βγάλουμε την Ελλάδα από την κρίση. Και δεν είναι αυτό που ζητά ο ελληνικός λαός από εσάς.

Όσον αφορά την τροπολογία 1060/66, επεκτείνετε το πάγωμα των συντάξεων έως το 2023 και δεν είναι μία ασήμαντη τροπολογία, όπως αναφέρθηκε από πολλούς. Δώσαμε ένα φωτάκι στους συνταξιούχους και είπαμε ότι, ενδεχομένως, να αυξηθούν οι συντάξεις τους, αν αυξηθεί η οικονομία και πάει καλύτερα, που σύμφωνα με όσα λέτε θα έχουμε πλεονάσματα. Κι έρχεται τώρα η Κυβέρνηση και το παίρνει πίσω. Έτσι εσείς θα φέρετε την ελπίδα στον κόσμο;

Αυτές, ακριβώς, οι πολιτικές είναι που οδήγησαν τον κόσμο να βλέπει με τόσο απαξιωτική ματιά την κεντρική πολιτική σκηνή. Πολλές φορές έχω αντιμετωπίσει συμπολίτες μας, οι οποίοι λένε «και γιατί να πάμε να ψηφίσουμε, αφού όποιος και να βγει, έρχεται και φέρνει τα ίδια ακριβώς που έφερνε και ο προηγούμενος.

Δεν πιστεύω ότι αυτό ήταν που θέλατε, όταν πολεμούσατε για να ανεβείτε στην κυβέρνηση. Δεν είναι αυτό το νέο. Κάνετε ακριβώς ό,τι έκαναν οι προηγούμενοι. Παραδέχεστε ότι σήμερα έχει καταλυθεί το πολίτευμά μας και ότι κουμάντο κάνουν οι δανειστές. Έτσι είναι η Αριστερά; Το ξέρετε πολύ καλά και η συνείδησή σας σας το λέει ότι δεν θα έπρεπε να νομοθετείτε έτσι, δεν θα έπρεπε να συμπεριφέρεστε έτσι, καθώς δεν βρίσκουμε καμμία απολύτως μικρή αχτίδα φωτός έτσι ώστε να ανακάμψει η ελπίδα.

Κλείνοντας θα αναφερθώ και στην τροπολογία 1061/67, την οποία δεν θεωρούμε τόσο αρνητική. Ωστόσο, η πρώτη παράγραφος μας αποτρέπει από το να την υπερψηφίσουμε. Σύμφωνα με αυτή, το άνοιγμα των λογαριασμών όλων των αιρετών θα πρέπει να γίνεται με υποχρέωση των Βουλευτών ή των αιρετών. Γιατί; Για να ελαφρύνουμε λίγο τα τραπεζικά ιδρύματα; Αυτό είναι που πρέπει να φέρει μια αριστερή κυβέρνηση; Δεν είναι αυτό.

Θα υπερψηφίζαμε αυτή την τροπολογία, γιατί στη δεύτερη παράγραφο αναφέρει ότι τα δάνεια των κομμάτων δεν μπορούν να ξεπερνούν το 50% της επιχορήγησής τους το τρέχον οικονομικό έτος. Αυτό είναι πολύ σωστό, γιατί είδαμε τι συνέβη στο παρελθόν: Τα δύο μεγαλύτερα κόμματα της χώρας, τα οποία είναι και υπεύθυνα για την κατάσταση στην οποία βρισκόμαστε, χρωστούν χρήματα, τα οποία δεν θα αποδώσουν ποτέ στον ελληνικό λαό. Και λέω «στον ελληνικό λαό», γιατί οι ανακεφαλαιοποιήσεις των τραπεζών έγιναν με χρήματα των Ελλήνων.

Βλέπουμε ξεκάθαρα ότι όποια κόκκινη γραμμή είχατε, την καταπατήσατε και στην πολιτική και στη νομοθέτηση και στα θέματα πρόνοιας και κοινωνικού κράτους και στα θέματα που αφορούν την ανάπτυξη, την οποία όλοι εμείς ζητούμε σε αυτή τη χώρα. Καταλαβαίνουμε, λοιπόν, ότι τελικά δεν είχατε τίποτε άλλο πέρα από «κόκκινες θηλειές» -όχι κόκκινες γραμμές- οι οποίες τελειώνουν την ελληνική οικονομία και σιγά-σιγά τελειώνουν και την ελληνική κοινωνία.

Δυστυχώς δεν μπορούμε να συνεχίσουμε έτσι. Πρέπει να καταλάβατε ότι η λύση θα έρθει μόνο εάν πάμε ενωμένοι στους δανειστές μας και ζητήσουμε απ’ αυτούς -έχοντας πάντα ένα σχέδιο, το οποίο δεν θα αλλάξει εάν αλλάξει και η Κυβέρνηση- αυτό που δικαιούμαστε, το δικαίωμα, την ελπίδα στην ανάπτυξη. Γιατί εάν δεν έρθει η ανάπτυξη, δεν θα μείνει τίποτα όρθιο σε αυτή τη χώρα.

Σας ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει η Πρόεδρος της Κοινοβουλευτικής Ομάδας της Δημοκρατικής Συμπαράταξης κ. Φώφη Γεννηματά.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ - ΔΗΜΑΡ):** Ευχαριστώ, κύριε Πρόεδρε.

Κυρίες και κύριοι Βουλευτές, παρακολουθούμε σήμερα τον απόλυτο εξευτελισμό του Πρωθυπουργού, της Κυβέρνησής του και των Βουλευτών του.

Κύριε Τσίπρα, -είμαι σίγουρη ότι από κάπου μας παρακολουθείτε, ως συνήθως δεν είστε μέσα στην Αίθουσα για ένα τόσο σοβαρό ζήτημα- πάρτε το απόφαση, είστε ένας κακός Πρωθυπουργός, όσο κι αν κόβετε το θέμα από τις πανελλαδικές! Δεν σας σώζει τίποτα!

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Μετά το αφήγημα για κανένα μέτρο μας φόρτωσαν 4,5 δισεκατομμύρια και τώρα με τροπολογίες φέρνουν και νέα μέτρα. Μας διαβεβαίωναν τόσο ο κ. Τσίπρας όσο και οι Υπουργοί του για δύο πράγματα. Το πρώτο ήταν ότι με την ψήφιση των προηγούμενων μέτρων, ολοκληρώσαμε τη συμφωνία με τους δανειστές και πλέον δεν υπάρχει καμμιά εκκρεμότητα από την ελληνική πλευρά. Και το δεύτερο ήταν ότι τώρα έρχεται λύση για το δημόσιο χρέος και οσονούπω θα φορέσει και γραβάτα. Δύο δεσμεύσεις, δύο ψέματα!

Τι σας απέμεινε τώρα, κυρίες και κύριοι των ΣΥΡΙΖΑ - ΑΝΕΛ; Η ταπείνωση. Η ταπείνωση της ψήφισης νέων διατάξεων που φανερώνουν κρυφές δεσμεύσεις σας και τινάζουν στον αέρα όλες τις υποτίθεται υπερήφανες κόκκινες γραμμές σας.

Μας διαβεβαιώνατε πριν από λίγες εβδομάδες, ότι οι συντάξεις θα αυξηθούν μετά το 2018. Διαψεύσατε, όμως, τους εαυτούς σας. Παγώνετε τις συντάξεις. Και το κάνατε αρχικά για το 2021 και τώρα έρχεστε και το κάνετε τώρα και για το 2022. Περικοπές, περικοπές, πάγος στον πάγο! Και, μάλιστα, όλα αυτά την ίδια ώρα που τα στοιχεία που είδαν πρόσφατα το φως της δημοσιότητας, είναι τραγικά. Οχτώ στους δέκα συνταξιούχους ζουν στα όρια της εξαθλίωσης.

Μας διαβεβαιώνατε ότι η συρροή και η επεκτασιμότητα των συλλογικών συμβάσεων θα επανέλθουν, όχι άμεσα όπως προέβλεπε ο ν.4024/2011 αλλά έστω το 2018. Τώρα και αυτή η ημερομηνία πάει περίπατο. Και ουσιαστικά εκχωρείτε το όλο θέμα σε ποιον; Στον Τόμσεν. Αυτό ακριβώς κάνατε και με τα αντίμετρα.

Ανοίγετε τον δρόμο για χειρότερες ρυθμίσεις για το αφορολόγητο. Τι σημαίνει αυτό; Νέα επιβάρυνση των μισθωτών και των συνταξιούχων. Δίνετε τη δυνατότητα στους δανειστές να εφαρμόσουν τη μείωση του αφορολόγητου έναν χρόνο νωρίτερα.

Φυσικά καταψηφίζουμε αυτές τις διατάξεις της ντροπής, διατάξεις που δεν τολμάτε να φέρετε με την κανονική κοινοβουλευτική διαδικασία αλλά επιχειρείτε να τις περάσετε άρον-άρον χωρίς ουσιαστική συζήτηση ως τροπολογίες στην επικύρωση διεθνούς σύμβασης -δεν γίνονται αυτά!- για την αλιεία. Αλλά ακούστε, κανένας δεν θα πιαστεί στα δίχτυα σας αυτή τη φορά! Να είστε σίγουροι, κυρίες και κύριοι των ΣΥΡΙΖΑ - ΑΝΕΛ!

Για μια ακόμα φορά απαξιώνετε βάναυσα τον θεσμό του Κοινοβουλίου. Αρνηθήκατε να δώσετε τον λόγο στους Βουλευτές. Με την ψήφο σας φιμώνετε τους Βουλευτές. Η συζήτηση αυτή αφορά τη μισή Ελλάδα, τους μισούς Έλληνες και εσείς κοιτάτε πώς να την ξεπετάξετε μέσα από μερικές τροπολογίες. Ακούστε, εμείς δεν είμαστε διατεθειμένοι να νομιμοποιήσουμε αυτή τη διαδικασία!

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Κυρίες και κύριοι Βουλευτές, όσον αφορά το δημόσιο χρέος, φοβάμαι ότι θα έχουμε άλλη μια φορά ήττα της Κυβέρνησης. Και, δυστυχώς, αυτό σημαίνει ήττα της χώρας. Δεν θα πάρουμε ουσιαστικά τίποτα χειροπιαστό και θα μας μείνει το τέταρτο μνημόνιο και μάλιστα χωρίς χρηματοδότηση. Επιτροπεία και λιτότητα είναι η προίκα της Κυβέρνησής σας για τη νέα γενιά της πατρίδας μας.

Με ποιες συγκεκριμένες θέσεις θα προσέλθετε στο Eurogroup στις 15 Ιουνίου, με ποιο από όλα τα αφηγήματα που μας έχετε βομβαρδίσει; Και σας ερωτώ ευθέως. Θα διεκδικήσετε την υλοποίηση των αποφάσεων του Eurogroup του 2012, που περιελάμβαναν προβλέψεις για χαμηλότερα επίπεδα χρέους μεσοπρόθεσμα, εξομάλυνση του τρέχοντος χρηματοδοτικού «λόφου» για το 2020 και τη χαλάρωση της χρηματοδότησής του; Θα διεκδικήσετε την επιστροφή των κερδών από τα ελληνικά ομόλογα -σας θυμίζω, είναι εκείνα τα 6 δισεκατομμύρια που χαρίσατε το 2015 στους ευρωπαίους τραπεζίτες- ή θα αρκεστείτε σε αναφορές του τύπου «αν», «ίσως», «εφόσον», «εάν χρειαστεί», δηλαδή θα στείλετε την απόφαση στις ελληνικές καλένδες και στις διαθέσεις του κ. Σόιμπλε και της κ. Λαγκάρντ; Γιατί φαίνεται ότι σε αυτό το πλαίσιο κινείστε.

Όμως όσο μετατίθεται η λύση για το χρέος, τόσο εγκλωβίζεται η χώρα σε στόχους για δυσβάσταχτα πρωτογενή πλεονάσματα για πολλά χρόνια, υπονομεύεται η αναπτυξιακή προοπτική, λαμβάνοντας εξοντωτικά μέτρα για τα νοικοκυριά και τις επιχειρήσεις. Οι δεσμεύσεις για τα υψηλά πρωτογενή πλεονάσματα παγιδεύουν τη χώρα στο δίλημμα, διαρκής λιτότητα ή Grexit. Και δεν πείθετε κανέναν, όταν ψελλίζετε ότι μπορεί και να μην εφαρμοστούν αυτά τα μέτρα. Ποιον κοροϊδεύετε; Πουθενά δεν υπάρχει ρήτρα αιρεσιμότητας σε όλα αυτά που έχετε ψηφίσει.

Εμείς από τη μεριά μας, με βάση το χρέος μας απέναντι στη χώρα, προσπαθήσαμε -και συνεχίζουμε να προσπαθούμε- με συνεχείς παρεμβάσεις μας στους Ευρωπαίους σοσιαλιστές, να συμβάλλουμε ώστε να δοθούν λύσεις και να αντιμετωπιστεί η απαράδεκτη εμμονή του κ. Σόιμπλε και των συντηρητικών κύκλων της Ευρώπης.

Με την ευκαιρία ανοίγω μια παρένθεση, γιατί θα ήθελα να συγχαρώ τον Τζέρεμι Κόρμπιν για τη σημαντική άνοδο των Εργατικών στις πρόσφατες εκλογές στο Ηνωμένο Βασίλειο. Είναι ένα θετικό μήνυμα, που πρέπει να αξιοποιήσουν όλες οι ευρωπαϊκές προοδευτικές δυνάμεις.

Επιστρέφω στα δικά μας. Είναι φανερό, δυστυχώς, ότι η Κυβέρνηση αυτή δεν μπορεί να αξιοποιήσει ούτε τις δικές μας προσπάθειες και τη στήριξη των Ευρωπαίων σοσιαλιστών, που δεν είχε καμμιά κυβέρνηση πριν από αυτούς.

Έχουμε πει -και το επαναλαμβάνουμε- ότι όσο πιο γρήγορα φύγουν τόσο καλύτερα για τον τόπο και να αφήσουν τα παραμύθια για δήθεν συνεννόηση και διάλογο στο και πέντε. Τώρα που είναι με την πλάτη στον τοίχο, έρχονται και ψάχνουν συνενόχους και συνυπεύθυνους για την αποτυχία τους. Δεν πρόκειται να τους κάνουμε τη χάρη.

Τώρα, βέβαια, βλέπουμε ότι έχουν επανέλθει, τις τελευταίες μέρες, με ένα νέο αφήγημα. Μας έχετε συνηθίσει σε αυτές τις μεταμορφώσεις. Τώρα αρχίσατε τα παραμύθια περί ανάπτυξης και επενδύσεων.

Βέβαια αφού σκίσατε τα μνημόνια, αφού ανακτήσατε την εθνική κυριαρχία, αφού καταργήσατε τη λιτότητα, αφού ξανακάνατε υπερήφανους τους συνταξιούχους, αφού εφαρμόσατε το παράλληλο πρόγραμμα της Θεσσαλονίκης, τώρα φέρνετε και την ανάπτυξη με έναν πακτωλό επενδύσεων! Με τα λόγια χτίζετε ανώγια και κατώγια. Αυτή είναι η κατάντια σας, κυρίες και κύριοι των ΣΥΡΙΖΑ - ΑΝΕΛ!

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Η αλήθεια, όμως, είναι ότι είστε ανίκανοι να υλοποιήσετε αναπτυξιακή πολιτική. Δεν έχετε σχέδιο ούτε στρατηγική. Οι Υπουργοί σας οι ίδιοι είναι αυτοί που υπονομεύουν τις επενδύσεις και κλείνουν την πόρτα στους επενδυτές. Δεν έχετε τη βούληση ούτε τη δύναμη για μεταρρυθμίσεις και αλλαγές προοδευτικές, ανατροπές, ρήξεις που χρειάζεται αυτός ο τόπος σήμερα. Είστε εγκλωβισμένοι στις ιδεοληψίες σας και στον κρατισμό. Γι’ αυτό δεν θα πάτε μακριά. Η καταδίκη του ελληνικού λαού έρχεται αμείλικτη.

Κυρίες και κύριοι Βουλευτές, για να είμαι, όμως, ξεκάθαρη, θέλω να επαναλάβω για μια ακόμη φορά το εξής: Μόνο μια ισχυρή κυβέρνηση ευρείας λαϊκής στήριξης και κοινοβουλευτικής πλειοψηφίας μπορεί να βγάλει τη χώρα από την κρίση με ασφάλεια, μπορεί να ενισχύσει την αξιοπιστία της, μπορεί να προχωρήσει στις αναγκαίες προοδευτικές μεταρρυθμίσεις, να διαπραγματευτεί αξιόπιστα με τους εταίρους μας και να φέρει συγκεκριμένα, απτά αποτελέσματα και για το χρέος και για τα πρωτογενή πλεονάσματα και, βεβαίως, να δημιουργήσει τελικά αυτό το αναπτυξιακό σοκ, που έχει ανάγκη ο τόπος αυτή τη στιγμή. Αδύναμες κυβερνήσεις σε καθεστώς πόλωσης και διχασμού θα βρεθούν απλά μπροστά σε νέα αδιέξοδα.

Ο ΣΥΡΙΖΑ και η Νέα Δημοκρατία αρνούνται τη συνεννόηση. Προτιμούν τη λογική της πόλωσης και του διχασμού, γιατί νομίζουν ότι έτσι κρατούν ή αυξάνουν δυνάμεις στον μικρό δικομματισμό. Γι’ αυτό και ζητάμε αλλαγή των πολιτικών συσχετισμών και την αποφασιστική ενίσχυση της Δημοκρατικής Συμπαράταξης και στην κοινωνία και στη Βουλή, ώστε να προωθηθεί, επιτέλους, η εθνική συνεννόηση και να υλοποιηθεί μία εθνική γραμμή, ένα εθνικό σχέδιο για τον τόπο, για να βγούμε από την κρίση και τα μνημόνια και να επιστρέψει η πραγματική ελπίδα για τις Ελληνίδες και τους Έλληνες.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Πρόεδρε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας Καναδοί επισκέπτες καθώς και έντεκα άλλοι ξένοι επισκέπτες.

Σας καλωσορίζουμε στην ελληνική Βουλή.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Βουλευτής του ΣΥΡΙΖΑ κ. Ιωάννης Θεοφύλακτος για επτά λεπτά.

**ΙΩΑΝΝΗΣ ΘΕΟΦΥΛΑΚΤΟΣ:** Ευχαριστώ, κύριε Πρόεδρε.

Κυρία και κύριε Υπουργέ, κυρίες και κύριοι συνάδελφοι, να ξεκαθαρίσουμε κατ’ αρχάς ότι με τις σημερινές τροπολογίες ούτε συντάξεις κόβονται ούτε μισθοί κόβονται ούτε απολύσεις θα γίνουν ούτε πλειστηριασμοί ούτε νέα μέτρα έχουμε, γιατί η Αντιπολίτευση λέει πολλά που δεν ισχύουν. Όχι μόνο, λοιπόν, δεν ισχύουν αλλά και η διαπραγμάτευση συνεχίζεται και θα κλείσει επ’ ωφελεία του ελληνικού λαού. Αυτό που ξεκινήσαμε, θα το τελειώσουμε.

Εσείς, κύριοι της Αντιπολίτευσης, δεν θέλετε να κλείσει η αξιολόγηση και φωνάζετε τώρα για αυτές τις απλές επαναδιατυπώσεις; Θέλετε να πάνε χαμένες οι θυσίες του ελληνικού λαού; Θέλετε ό,τι έχει κάνει τόσα χρόνια να πάνε στον βρόντο ή μήπως σας φαίνονται λίγα τα μέτρα, όπως είχε πει ο Αντιπρόεδρος της Νέας Δημοκρατίας: «Φέρτε τόσα κι άλλα τόσα», και ποιος ξέρει πόσα άλλα που δεν σκεφτόσασταν καθόλου; Σας φαίνονται περίεργες οι αναδιατυπώσεις στα άρθρα και κάποιες απλές προσθήκες ή αφαιρέσεις χωρίς ουσιώδες νόημα στις τροπολογίες;

Περίεργοι είναι αυτοί που μας φέρατε εδώ πέρα και μας έχουν στην επιτροπεία. Περίεργα είναι τα μνημόνια στα οποία βάλατε τη χώρα. Εσείς τους φέρατε αυτούς, εσείς πτωχεύσατε τη χώρα και τη βάλατε στα μνημόνια, εσείς με τις πολιτικές σας, με τα σκάνδαλα και την κατασπατάληση χρημάτων.

Μίλησε ο κ. Βενιζέλος για έλλειψη πατριωτικής ευθύνης. Δεν με πειράζει λέει να με λένε Γερμανοτσολιά, αυτοί που δεν έχουν πατριωτική ευθύνη. Πατριωτική ευθύνη είχε ο Άκης Τσοχατζόπουλος, που λόγω ηλικίας και λόγω προβλημάτων υγείας είναι έξω από τη φυλακή καταδικασμένος και υπόδικος για άλλα πολλά; Πατριωτική ευθύνη είχε ο Γιάννος Παπαντωνίου, που σήμερα είναι με δεσμευμένη περιουσία, αφού, βέβαια, αυτοί δώδεκα χρόνια τον άφησαν να τριγυρνά ελεύθερος και να μην κάνει τίποτα;

Γύρω τους γινόταν το πάρτι κατά του ελληνικού λαού -αυτά πληρώνουμε σήμερα και θα πληρώνουμε και αύριο- και μιλάνε για πατριωτική ευθύνη; Οι συνάδελφοί τους, οι Υπουργοί, που καθόντουσαν δίπλα στην καρέκλα, που τους διαδέχθηκαν, δεν βρήκαν τίποτα όταν τους διαδέχθηκαν;

Χθες ήταν ο κ. Μαρτίνης, υπόδικος μεν, προφυλακισμένος, όπου ανέφερε τα χίλια μύρια. Όποια πέτρα και να σηκώσει κανείς και να ψάξει, βρίσκει ότι η χώρα πτώχευσε, κατά ένα μεγάλο ποσοστό, από τα σκάνδαλά σας, κύριοι της Αντιπολίτευσης. Και εξακολουθείτε να μιλάτε και να κουνάτε το δάχτυλο!

Κύριε Βρούτση, όχι και η πιο ταπεινωτική διαδικασία. Ο ιστορικός του μέλλοντος θα εμείνει στο ένας νόμος, ένα άρθρο -αυτό δεν μπορεί να το ξεχάσει κανείς- για να μην μπορεί να πει ένας Βουλευτής, «Δεν ψηφίζω το τάδε άρθρο». Ένας νόμος, ένα άρθρο! Αυτά έφυγαν από εμάς. Από το πρωί σας εξηγούμε ότι δεν θέλουμε να δώσουμε αφορμή στους δανειστές, να ασχολούνται με δήθεν προαπαιτούμενα και λέμε, «Αφού φέρεστε έτσι, περνάμε και τελειώνουμε και τις υποτιθέμενες ουρές».

Και μη λέτε, κύριοι της Αντιπολίτευσης, «ψηφίζετε-ξεψηφίζετε». Εσείς, βέβαια, μόνο ψηφίζατε αρνητικά μέτρα. Αντίθετα εμείς έχουμε και το παράλληλο πρόγραμμα. Ενδεικτικά δυόμισι εκατομμύρια ανασφάλιστοι στην υγεία, κάρτα ανθρωπιστικής κρίσης κ.λπ., και έχουμε και τα αντίμετρα, που τόσο τα περιγελάσατε. Όμως ήταν τέτοια η διαπραγμάτευση, που όταν οπισθοχωρήσαμε σε ένα ζήτημα, κερδίσαμε σε ένα άλλο.

Λέτε και για τον ΕΦΚΑ. Είναι μια μεγάλη προσπάθεια. Και σε αυτό που είπε, κύριε Βρούτση, η κ. Γεννηματά, η Πρόεδρος της Δημοκρατικής Συμπαράταξης, ότι: «Δεν μπορείτε να κάνετε…», θέλω να πω το εξής. Μόνο εμείς μπορούμε να κάνουμε τέτοιες τομές. Όσοι ασχολούνται με το ασφαλιστικό σύστημα, λένε ότι εδώ και εβδομήντα χρόνια έπρεπε να ενοποιηθούν τα ταμεία. Γιατί δεν το κάνατε πενήντα χρόνια; Μόνο ο ΣΥΡΙΖΑ μπορεί να κάνει τομές και να τα βάλει με το σύστημα. Εσείς δεν μπορείτε. Ξέρετε γιατί; Γιατί είστε το σύστημα.

Θα πω δυο λόγια, κύριε Πρόεδρε, ειδικότερα για την τροπολογία του Υπουργείου Δικαιοσύνης, που τροποποιεί δύο τρία πράγματα όχι τόσο ουσιώδη. Μου δίνεται, όμως, η ευκαιρία να ξεκαθαρίσω ότι δεν κινδυνεύουν οι δανειολήπτες από τους ηλεκτρονικούς πλειστηριασμούς. Και εξηγώ γιατί. Διότι έχουμε ήδη έτοιμο το θεσμικό πλαίσιο προστασίας των δανειοληπτών σε τρία επίπεδα.

Πρώτον, όσοι δεν έχουν την πτωχευτική ικανότητα, τα φυσικά πρόσωπα, τα νοικοκυριά, όπως λέει ο κόσμος, κρατήσαμε με τη διαπραγμάτευση ζωντανό το νόμο Κατσέλη. Ισχύει και θα ισχύει. Μάλιστα διευρύνθηκε για την εφορία και για τα ασφαλιστικά ταμεία. Σε αυτόν πρέπει να δώσουν μεγάλη προσοχή οι μικρέμποροι, δηλαδή όσοι έχουν ένα μαγαζί σαν ατομική επιχείρηση. Πρέπει να ξέρουν ότι μπορούν να ενταχθούν στο νόμο Κατσέλη όταν έχουν πολλά χρέη. Οπότε δεν κινδυνεύει από τον ηλεκτρονικό πλειστηριασμό το νοικοκυριό ή ο μικρέμπορος, που μπορεί να μπει στο νόμο Κατσέλη.

Τώρα μετά την ψήφιση του ν.4469/2017, του εξωδικαστικού μηχανισμού, προστατεύονται και οι μαγαζάτορες, δηλαδή και όσοι έχουν την πτωχευτική ικανότητα. Βέβαια η Νέα Δημοκρατία όταν ήρθε η ώρα, ήταν με τις τράπεζες κατά την ψήφιση του νόμου αυτού. Δηλαδή πλέον και οι μαγαζάτορες αρκεί να έχουν μια θετική χρήση που είναι εύκολο να το κάνουν -και εν πάση περιπτώσει, για ένα κουφάρι δεν μπορεί να επωμιστεί το βάρος του η κοινωνία- μπορούν να μπουν στον εξωδικαστικό μηχανισμό. Έχει ψηφιστεί ο ν.4469 και θα ισχύει από τον Αύγουστο. Έχουν δημιουργηθεί και θα στηθούν σε όλη τη χώρα τα κέντρα ενημέρωσης και εξυπηρέτησης δανειοληπτών.

Επίσης έχουμε τον Κώδικα Δεοντολογίας, που ισχύει και έχει τροποποιηθεί από την Κυβέρνησή μας από το 2016 και μετά, επί το ευνοϊκότερο για τους δανειολήπτες, παραδείγματος χάριν με επιμήκυνση προθεσμιών απάντησης από τον δανειολήπτη ώστε να μη χαρακτηρίζεται εύκολα «μη συνεργάσιμος».

Η χρήση της τεχνολογίας έχει διευρυνθεί στη δικαιοσύνη. Έχουμε την ηλεκτρονική κατάθεση δικογράφου, το ηλεκτρονικό πινάκιο, ηλεκτρονικές κλητεύσεις, ηλεκτρονικές συνεδριάσεις κ.λπ.. Είναι εύλογο να φτάσει η τεχνολογία και στο στάδιο της δικονομίας, της αναγκαστικής εκτέλεσης.

Ίσα-ίσα να θυμίσω κάποια θετικά, που έχουν εισαχθεί από το Υπουργείο Δικαιοσύνης με τους ηλεκτρονικούς πλειστηριασμούς στο στάδιο της Πολιτικής Δικονομίας. Και αυτά που ανέφερε ο κ. Μεγαλομύστακας, είναι εντελώς εκτός πραγματικότητας.

Οι συμμετέχοντες δίνουν 30% εγγύηση και έτσι απαλλασσόμαστε από την εμφάνιση εικονικών υποψηφίων που στην ουσία ήταν εκβιαστές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ναι, κύριε Πρόεδρε, δεν θα αναφερθώ στις άλλες τροπολογίες. Κλείνω με αυτή και ολοκληρώνω.

Είναι λογικό το τέλος χρήσης να το δίνει ο πλειοδότης και να πηγαίνει στο ΤΑΧΔΙΚ. Τελικά, δηλαδή, εμπεδώνεται ότι οι πλειστηριασμοί θα γίνονται με διαφάνεια, ώστε κανένας οφειλέτης να μην πέφτει θύμα κυκλωμάτων του υποκόσμου.

Ως τώρα, κυρίες και κύριοι συνάδελφοι, επί δεκαετίες ο υπόκοσμος κυριαρχούσε στις διαδικασίες του πλειστηριασμού. Αυτό όλοι το ξέραμε, αλλά κάναμε κάτι; Είναι μια ευκαιρία να σπάσουν αυτά τα αποστήματα και σπάνε με αυτόν τον τρόπο.

Συνεπώς τα αντίθετα αφηγήματα δεν τα λέμε εμείς, η Αντιπολίτευση τα λέει. Παραδείγματος χάριν όταν διαπραγματευόμασταν για τα εργασιακά, έλεγαν «καθυστερεί η Κυβέρνηση εξαιτίας των ιδεοληψιών της». Μετά όταν πετυχαίνουμε από τα δέκα που θέλαμε, ας πούμε τα οκτώ, λένε «ταπεινωθήκατε για τα δύο που δεν πετύχατε» και αποσιωπούν τα οχτώ που πετύχαμε, που δεν τους νοιάζει βέβαια γιατί τα πετύχαμε. Και η διαφορά μας έγκειται ακριβώς, στο ότι η Αντιπολίτευση είναι η ίδια που συνέχιζε και μέσα στα μνημόνια να κάνει τα ίδια, αυτά που φτώχυναν τη χώρα, σκάνδαλα, μίζες, διαφθορά και να ασκούνται όλες οι εξουσίες σε βάρος του λαού. Αυτή είναι η διαφορά μας. Βγάζοντας τη χώρα από την επιτροπεία και τα μνημόνια, οι εξουσίες ασκούνται υπέρ του λαού και τον υπηρετούν και εκεί φαίνεται και η αλαζονεία της Αντιπολίτευσης, που ήδη διαγκωνίζονται να μπουν στα ψηφοδέλτια, ήδη ράβουν κοστούμια. Ράψτε εσείς κοστούμια! Κερδίστε στις δημοσκοπήσεις αλλά όταν θα έρθει η ώρα, θα πάθετε αυτό που έπαθαν στην Αγγλία και εμείς θα έχουμε κερδίσει πάλι τις εκλογές.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Και εμείς ευχαριστούμε, κύριε συνάδελφε.

Τον λόγο έχει ο συνάδελφος κ. Ανδρέας Λοβέρδος από τη Δημοκρατική Συμπαράταξη και ακολουθεί ο Κοινοβουλευτικός Εκπρόσωπος της Χρυσής Αυγής κ. Χρήστος Παππάς.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κύριε Πρόεδρε, τον λόγο παρακαλώ επί προσωπικού.

**ΠΡΟΕΔΡΕΥΩΝ (Σπυρίδων Λυκούδης):** Δεν υπάρχει προσωπικό, κύριε συνάδελφε. Μια αναφορά στην ομιλία σας έκανε, δεν σας έθιξε σε τίποτα.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Είπε ότι ήμουν εκτός πραγματικότητας. Δέκα δευτερόλεπτα σας ζητώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Κύριε Μεγαλομύστακα, έχετε τον λόγο για ένα λεπτό.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ούτε ένα λεπτό δεν θα χρειαστώ, κύριε Πρόεδρε. Ευχαριστώ.

Το ερώτημά μου ήταν, γιατί να μην πληρώνουν τέλη και αυτοί που συμμετέχουν. Δεν κάνουν χρήση της ηλεκτρονικής πλατφόρμας; Κάνουν. Γιατί να μην πληρώσουν, όταν θέλουν να μπουν; Δεν είναι και κανένα υπέρογκο ποσό.

Επίσης δεν θεωρώ παράλογο, το να δοθούν τα χρήματα, αντί για τον ΤΑΧΔΙΚ, σε έναν φορέα ο οποίος θα έχει περισσότερη ανάγκη, όπως είναι αυτός του ΟΑΕΔ. Το ξέρετε πολύ καλά και δεν νομίζω ότι ήμουν εκτός πραγματικότητας.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο κ. Λοβέρδος έχει τον λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, ελπίζω να έχει συγκρατηθεί από την ομιλία της Προέδρου της Δημοκρατικής Συμπαράταξης η φράση της ότι εμείς δεν θα νομιμοποιήσουμε τη σημερινή διαδικασία. Η επιλογή της Κυβέρνησης να φέρει να ψηφίσετε σήμερα τα τελευταία προαπαιτούμενα για το κλείσιμο της αξιολόγησης, που έπρεπε εδώ και καιρό να έχουν ολοκληρωθεί, σηματοδοτεί την αποτυχία σας, να ανταποκριθείτε και στοιχειωδώς στα καθήκοντά σας για τη διακυβέρνηση της χώρας, αλλά φτιάχνει και γεμίζει ένα ποτήρι με πικρό περιεχόμενο, που θα υποχρεωθείτε να το πιείτε, όπως το πίνουν ο κ. Τσίπρας και ο κ. Καμμένος και εσείς οι εκατόν πενήντα ένας Βουλευτές της Πλειοψηφίας που τους στηρίζετε. Αυτό το ποτήρι θα είναι πικρό, γιατί εμπεριέχει όλα τα μέτρα τα οποία έχετε συμφωνήσει, όλες τις πολιτικές τις οποίες έχετε πει ότι διεκδικείτε και αποτύχατε και όλο το μίσος, όλο το δηλητήριο, που επί χρόνια έχετε ρίξει στον ελληνικό λαό, σε βάρος των πολιτικών σας αντιπάλων, σε βάρος του οτιδήποτε εκινείτο πέρα από τις δικές σας πολιτικές.

Σήμερα κυριολεκτικά στο παρά πέντε περιδεείς μπροστά στο αδιέξοδο που σας έχει οδηγήσει μια ακόμη αποτυχημένη δήθεν διαπραγμάτευση, φέρνετε για ψήφιση και άλλες πολιτικές που πλήττουν ακόμη μια φορά τα συμφέροντα των Ελλήνων πολιτών, όπως το πάγωμα των μειωμένων συντάξεων για έναν ακόμη χρόνο –πάμε στο 2023- όπως το περιεχόμενο της μείωσης του αφορολόγητου –τα έχουμε πει αυτά- όπως τους ηλεκτρονικούς πλειστηριασμούς που από την 1η Ιανουαρίου του νέου έτους –το έχουμε πει εδώ και πάρα πολύ καιρό αυτό- δεν θα καλύπτουν και την πρώτη κατοικία με αντικειμενική αξία 140.000 ευρώ και βεβαίως, βεβαιότατα, τις εργασιακές σχέσεις το τελευταίο κατά τα άλλα ιερό δισκοπότηρο του ΣΥΡΙΖΑ και της δήθεν προοδευτικής του κοσμοθεωρίας.

Πότε ψηφίζετε αυτές τις ρυθμίσεις, κυρίες και κύριοι της Συμπολίτευσης; Κυριολεκτικά στη στροφή του χρόνου με τον σουγιά στο κόκκαλο και το λουρί στον σβέρκο που έλεγε και ο Ρίτσος αλλά από την ανάποδη, γιατί εσείς να ξεπεταχτείτε δεν πρόκειται, γιατί δεν μπορείτε. Και τις ψηφίζετε με μια διαδικασία –σας το είπαμε και το πρωί- που είναι η χειρότερη δυνατή, που δεν έχει προηγούμενο, που δεν μοιάζει σε τίποτα και με τα χειρότερα δικά σας των δυόμισι ετών, που δεν έκανε ούτε έναν Βουλευτή σας να αντιδράσει. Δεν έκανε ούτε έναν Βουλευτή σας να αντιδράσει και να πει όχι, παρ’ ότι ακόμα και στις διαμαρτυρίες σας καταλαβαίναμε ότι ντρέπεστε γι’ αυτό, αλλά από το αποτέλεσμα είστε όχι απλώς έτοιμοι αλλά ψυχρά αποφασισμένοι για τα πάντα.

Το είπα και στην ομιλία μου την περασμένη εβδομάδα ότι η πολιτική σας ανεπάρκεια, είναι ευθέως ανάλογη της κοινωνικής σας αναλγησίας. Είστε η παράταξη και η Πλειοψηφία της Βουλής, που μείωσε τις συντάξεις περισσότερο από όλες τις κυβερνήσεις της κρίσης και διέπεστε από έναν βαθύτατο πολιτικό αμοραλισμό. Μέτρα εδώ χωρίς αντάλλαγμα. Επαναλαμβάνω μέτρα και άλλα χωρίς αντάλλαγμα.

Απευθυνόμαστε στον Υπουργό των Οικονομικών που έχει την ευθύνη της πορείας της χώρας και της δήθεν διαπραγμάτευσης που κάνει, για να του πούμε ότι αυτά που διαβάσαμε σε συνέντευξή του και όχι αυτά που του αποδόθηκαν για τη διατύπωση, που εάν είναι καλή τον καλύπτει, ένα ευχολόγιο δηλαδή, αυτό δεν συνιστά πολιτική που θα μπορούσε να κάνει την Κυβέρνηση να διεκδικήσει συναινέσεις και πολιτικές συνεννοήσεις.

Κυρίες και κύριοι Βουλευτές της Συμπολίτευσης, για το δημόσιο χρέος δεν έχετε καμμιά δυνατότητα να ζητήσετε πολιτική συναίνεση, γιατί δεν τολμάτε να πείτε την πολιτική που έχετε. Έχετε διγλωσσία. Άλλα λέτε έξω, άλλα προσπαθείτε να πείτε στον ελληνικό λαό. Είστε δίγλωσσοι, και δεν είστε δίγλωσσοι από παρεξήγηση, είστε δίγλωσσοι, διότι δεν μπορείτε να αποδεχθείτε τις πολιτικές του 2012, τις πολιτικές του 2011, για να είμαι ακριβής από τον Ιούλιο με το μικρό «κούρεμα», τις πολιτικές του Οκτωβρίου του 2011, τις πολιτικές του Φεβρουαρίου του 2012 με το PSI, το OSI, του 2012 με τη γραπτή διαβεβαίωση ότι με τη λήξη του προγράμματος θα είχαμε παραμετρικές αλλαγές.

Αυτά δεν μπορείτε να τα δεχθείτε, γιατί δεν μπορείτε να δεχθείτε ότι είναι εθνικός στόχος οι παραμετρικές αλλαγές. Το λένε, βέβαια, τώρα οι Βουλευτές σας, ο κ. Μαντάς εδώ ως Κοινοβουλευτικός Εκπρόσωπος, ο Υφυπουργός κ. Αμανατίδης που ήμουν μαζί του σε μια δημόσια συζήτηση. Σιγά-σιγά το λέτε. Ο Υπουργός το είπε και με συνέντευξή του, αλλά δεν μπορείτε αυτό να το πείτε ως κυρίως πολιτικό σας λόγο. Ντρέπεστε, γιατί θα πρέπει να ομολογήσετε αυτό που οι υπηρεσίες σας κάνουν όταν απαντούν στον κοινοβουλευτικό έλεγχο, που αποδέχονται τις πολιτικές του 2012 ή οι νομικές σας υπηρεσίες όταν υπερασπίζονται το PSI στα διεθνή δικαστήρια, στον διεθνή χώρο.

Όμως αυτή η άρνησή σας να παραδεχθείτε την αλήθεια, οδηγεί τη χώρα σε μεγάλο πρόβλημα, γιατί αρνείστε να προσδιορίσετε το ελληνικό χρέος με τη μεγάλη του ιδιαιτερότητα σε σχέση με το ύψος της παρούσας αξίας του. Είναι πολύ διαφορετική η παρούσα αξία -είναι πρωτότυπη και στα ευρωπαϊκά δεδομένα- του ελληνικού δημοσίου χρέους σε σχέση με τους υπολοίπους της Ευρωζώνης αλλά και τους άλλους της Ευρωπαϊκής Ένωσης που χρωστούν, που έχουν υψηλό δημόσιο χρέος.

Αφού, όμως, αρνείστε να κάνετε αυτή την παραδοχή, δημιουργείτε στην Ελλάδα το πρόβλημα ότι δεν μπορείτε να δημιουργήσετε συγκριτικά δεδομένα και να δείξετε μια σχετική υπεροχή που έχει η χώρα, που θα τη βοηθούσε στις διεκδικήσεις της για το δημόσιο χρέος. Όταν όλα αυτά τα κάνετε για λόγους μικροπολιτικής πονηρίας, όταν όλα αυτά τα κάνετε, γιατί ντρέπεστε να πείτε ότι κάνατε λάθη τόσα χρόνια, αυτό σας οδηγεί στην αδυναμία να μην μπορείτε να προτείνετε εθνική γραμμή και άρα κανείς να μην ξέρει, γιατί τον καλείτε να συναινέσει. Γι’ αυτό έχουμε πει όλοι μας από τον χώρο της Δημοκρατικής Συμπαράταξης, κυρίες και κύριοι Βουλευτές της Συμπολίτευσης, ότι το να μας ζητάτε τώρα, όπως έκανε ο Πρωθυπουργός στον Σύνδεσμο Ελληνικών Βιομηχανιών, συναίνεση, είναι προφανές ότι ζητάτε διαιρέτη για την πολιτική σας ευθύνη. Δεν θα γίνουμε τμήμα του διαιρέτη της πολιτικής σας ευθύνης. Σας ανήκει ολόκληρη. Αυτό, όμως, είναι μια συζήτηση από την Τετάρτη, Πέμπτη και μετά, όταν με το καλό πάμε στο Eurogroup και μετά. Είναι μια άλλη συζήτηση.

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

Προέχει, όμως, κύριε Πρόεδρε -και κλείνω με αυτή τη φράση- κάτι για σήμερα. Φέρατε μια απαράδεκτη διαδικασία.

Ο κ. Θεοχαρόπουλος σας έδωσε και «φύλλο συκής». Σας είπε –και φάνηκε να το αποδέχεται εκείνη τη στιγμή ο Προεδρεύων– τουλάχιστον να ανοίξει κατάλογος ομιλητών. Όχι! Δεν δεχτήκατε τίποτα. Εμφανιστήκατε ως αποφασισμένοι και ψυχροί εκτελεστές.

Γι’ αυτό θα τα ψηφίσετε όλα μόνοι σας. Η ΔΗΣΥ αποχωρεί από την παρωδία αυτής της διαδικασίας, που καταργεί τη Βουλή. Εμείς σε κατάργηση της Βουλής δεν πρόκειται να συμπράξουμε. Συνεχίστε μόνοι σας.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

(Στο σημείο αυτό αποχωρούν από την Αίθουσα οι Βουλευτές της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος κ. Χρήστος Παππάς έχει τον λόγο.

Κύριε Πρόεδρε, κύριε Λεβέντη, αμέσως μετά τον κ. Παππά είστε εσείς. Έχω αναγγείλει ότι θα μιλήσει. Με συγχωρείτε πολύ. Εμείς χαιρόμαστε που είστε εδώ. Περιμένετε λίγο.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Δεν υπάρχει κανένα πρόβλημα, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ.

**ΧΡΗΣΤΟΣ ΠΑΠΠΑΣ:** Περιμέναμε την κατάθεση του πολυνομοσχεδίου για το μεσοπρόθεσμο, δηλαδή για το τέταρτο μνημόνιο, υποψιασμένοι για τις διατάξεις τις οποίες θα περιείχε, που δεικνύουν ότι η συγκυβέρνηση παρέδωσε «γη και ύδωρ», προβλέποντας διατάξεις, που θυμίζουν κυριολεκτικά οθωμανική κατοχή. Τα δε προσφερόμενα ως αντιστάθμισμα μέτρα, τα αντίμετρα που λέτε, είναι βέβαιον ότι δεν θα εφαρμοστούν ποτέ.

Επειδή για εσάς μία φορά δεν είναι αρκετή, για εσάς που προσκυνάτε ξένους τοκογλύφους, το ίδιο έργο ξαναπαίζεται και σήμερα και μάλιστα σε σχέδιο νόμου για τα ψάρια. Λάθρα η κυβερνητική πλειοψηφία καταθέτει τις τροπολογίες, με τις οποίες θα νομοθετήσει τις εκκρεμείς προαπαιτούμενες δράσεις, που οι πιστωτές αξιώνουν να έχουν γίνει νόμος του κράτους, προτού αποφασίσουν την εκταμίευση της δόσης προς την Ελλάδα στο Eurogroup, μια δόση η οποία πρέπει να σημειωθεί ότι μέρος της θα χρησιμοποιηθεί για την αποπληρωμή τόκων και δανείων, που συνήψαν οι ίδιοι οι πιστωτές και οι δήθεν διασώστες μας.

Πρώτον, ενώ με το άρθρο 25 του νομοσχεδίου που κατατέθηκε, αναφέρεται ρητά, πως τα πολυδιαφημιζόμενα αντίμετρα τίθενται σε εφαρμογή, υπό την προϋπόθεση και στον βαθμό που σύμφωνα με εκτίμηση του Διεθνούς Νομισματικού Ταμείου και της Ευρωπαϊκής Επιτροπής δεν προκαλείται απόκλιση από τους μεσοπρόθεσμους δημοσιονομικούς στόχους, έρχεται η τροπολογία σήμερα, να ισχυροποιήσει τη θέση των δανειστών, διευκρινίζοντας ότι μόνο αν συμφωνήσουν το ΔΝΤ, η Ευρωπαϊκή Επιτροπή, η Ευρωπαϊκή Κεντρική Τράπεζα και ο ESM –τότε και μόνο– μπορούν να ενεργοποιηθούν τα αντίμετρα δηλαδή ποτέ.

Είναι προφανές ότι η ελληνική Κυβέρνηση, δεν έχει πλέον την αρμοδιότητα να νομοθετήσει μόνη της παρά μόνο με τη σύμφωνη γνώμη των δανειστών, του ΔΝΤ και της Ευρωπαϊκής Ένωσης.

Δεύτερον, θα τοποθετηθώ για τις τροπολογίες σχετικά με την παράταση για έναν χρόνο στην οποιαδήποτε αύξηση των συντάξεων και για τις συλλογικές συμβάσεις με διορθώσεις των σχετικών αποσπασμάτων της αιτιολογικής έκθεσης και του σχετικού άρθρου του πρόσφατα ψηφισμένου μνημονίου Νο 4.

Αυτή η τροπολογία επιβαρύνει ακόμη περισσότερο το πλαίσιο των εργασιακών σχέσεων και απομυθοποιεί το αφήγημα της αριστερής Κυβέρνησης για επαναφορά των συλλογικών συμβάσεων.

Η δημοσιονομική λιτότητα για τα αμέσως επόμενα χρόνια κατά τα οποία η οικονομία καλείται να πετύχει πολύ ψηλά πρωτογενή πλεονάσματα, θα επηρεάσει αρνητικά τη φοροδοτική ικανότητα των νοικοκυριών, τη δυνατότητα δηλαδή κάλυψης των δανείων τους, των υποχρεώσεών τους και την κατανάλωση.

Αν λάβουμε υπ’ όψιν ότι πολλοί Έλληνες αδυνατούν αυτή τη στιγμή να καλύψουν τις βασικές ανάγκες για τη διαβίωση των ιδίων και της οικογένειάς τους, καταλαβαίνουμε ότι το αδιέξοδο στο οποίο οδηγούν τη χώρα οι πολιτικές αυτές είναι προσχεδιασμένο και αποσκοπεί στην εξαθλίωση της ελληνικής κοινωνίας.

Τρίτον, όσον αφορά την τροπολογία για το σύστημα ηλεκτρονικών πλειστηριασμών, πάγια θέση της Χρυσής Αυγής είναι η προστασία της κατοικίας του Έλληνα πολίτη. Εμείς κατανοούμε πλήρως την ιερότητα και τη σημασία της κατοικίας για τον Έλληνα και είμαστε ενάντια στην με κάθε τρόπο υφαρπαγή της περιουσίας των Ελλήνων είτε δικαστικά είτε ηλεκτρονικά είτε με όποιον άλλον τρόπο σκεφτείτε και το έχουμε τονίσει πολλές φορές σε αυτή εδώ την Αίθουσα.

Αφού προτίθεστε και οι τράπεζες προτίθενται, να διαθέσουν την πρώτη κατοικία των Ελλήνων, τα σπίτια των Ελλήνων στα διάφορα funds σε τιμές πολύ μικρότερες από την αξία του δανείου που είχε συνάψει ο κάθε δανειολήπτης, γιατί να μην είναι ο Έλληνας ο δανειολήπτης ο πρώτος πλειοδότης; Γιατί να μη γίνει πρόταση στον δανειολήπτη; Μπορείς να πληρώσεις το δάνειό σου τόσο και θα γίνει δικό σου και θα φύγει η υποθήκη; Γιατί να το πάρει το fund και να μην το πάρει ο Έλληνας;

Τέταρτον, για το θέμα της χρηματοδότησης των κομμάτων και της διαφάνειας των οικονομικών στοιχείων τους, άποψη δική μας κρυστάλλινη είναι μία και μόνο. Καμμιά κρατική χρηματοδότηση για κανένα πολιτικό κόμμα. Πλήρης διαφάνεια σε όλες τις οικονομικές κινήσεις όλων των πολιτικών φορέων και κινήσεων κάθε κόμματος. Πλήρης οικονομικός έλεγχος σε τακτική βάση.

Αποχώρησε το «κλεφτο-ΠΑΣΟΚ». Στις 27 Σεπτεμβρίου 2013 κάναμε μηνυτήρια αναφορά στον Άρειο Πάγο για τα οικονομικά του ΠΑΣΟΚ. Στις 28 Σεπτεμβρίου ΠΑΣΟΚ και Νέα Δημοκρατία σε αγαστή συνεργασία ξεκίνησαν τη σκευωρία και τις διώξεις εναντίον του πολιτικού κινήματός μας. Τυχαίο;

Εμείς δεν έχουμε κρατική χρηματοδότηση, κύριε Υπουργέ, κι όμως δεν είμαστε αδηφάγα λαμόγια, όπως είναι οι διάφοροι των πολιτικών κομμάτων του λεγομένου δημοκρατικού τόξου. Μπορούμε και κατεβαίνουμε στις εκλογές με τις εισφορές των Βουλευτών, με τις εισφορές των υποστηρικτών και οπαδών της Χρυσής Αυγής, του κόμματός μας, και δεν έχουμε ούτε καρεκλοκένταυρους ούτε συμφωνίες κάτω από το τραπέζι που κάνατε εσείς, τις οποίες τώρα θέλετε και να θεσμοθετήσετε νομικά, τι ποσό θα παίρνετε, πώς θα το παίρνετε κ.λπ.. Δεν θέλουμε κρατική χρηματοδότηση, όπως δεν θέλουμε κανένα κόμμα να παίρνει κρατική χρηματοδότηση.

Είναι ενδιαφέρον, επίσης, να τονίσουμε ότι για την υποτιθέμενη αναδιάρθρωση του ελληνικού χρέους την οποία θα εκπονήσει ο ESM και για να μιλάμε και με τη γλώσσα της αλήθειας, σε καμμιά περίπτωση δεν πρόκειται να γίνουν τα παρακάτω, δεν πρόκειται να παγώσει το θέμα της καταβολής των τόκων, όπως ψευδώς αφήνουν διάφοροι να εννοηθεί και να κυκλοφορήσει και δεύτερον, δεν πρόκειται ποτέ να γίνει ονομαστικό κούρεμα, haircut, του ελληνικού χρέους. Αυτό αποδεικνύεται κι από δηλώσεις εκπροσώπων του ESM, οι οποίες δημοσιεύτηκαν στον Τύπο.

Αντίθετα από αυτό αυτός ο μόνιμος μηχανισμός στήριξης εξετάζει νέα επιμήκυνση των δανείων που έχουν χορηγηθεί στην Ελλάδα κατά είκοσι χρόνια, δημιουργώντας μια ασφυκτική κατάσταση για την πατρίδα μας και με τα πρωτογενή πλεονάσματα αλλά και με την επιμήκυνση, που τα τριάντα δύο χρόνια θα γίνουν πενήντα δύο. Δηλαδή θα έχουμε μισό αιώνα επιτροπεία.

Για όσους από εσάς κάνουν ότι δεν καταλαβαίνουν, με τις μεθόδους που ακολουθεί η Κυβέρνηση, δεν θα υπάρχει καμμιά έξοδος της χώρας από τα μνημόνια, καμμιά έξοδος από την κρίση. Οι δανειστές θα μείνουν στην Ελλάδα, θα μείνουν οι οικονομικοί κατακτητές, θα μείνουν εδώ για περισσότερο από μισό αιώνα.

Είπα και το πρωί ότι τα μνημόνια είναι εθνική καταστροφή. Το γνωρίζετε κι εσείς. Το ομολογείτε στις μεταξύ σας συζητήσεις. Σας ξεφεύγει και σε διάφορες συνεντεύξεις. Τα μνημόνια θα οδηγήσουν και σε μεγαλύτερη καταστροφή για την πατρίδα μας, σε εθνική καταστροφή, κυριολεκτικά, ανάλογη του ’22, ανάλογη του ’74. Είναι μαθηματικά βέβαιο.

Αντί εσείς, όπως είχε τονίσει πολλές φορές εδώ ο Αρχηγός μας, ο Νίκος ο Μιχαλολιάκος, να χρησιμοποιήσετε το ελληνικό χρέος, το είχε πει κι επί Σαμαρά, ως μοχλό πίεσης της Ελλάδος προς το Βερολίνο και τα υπόλοιπα μέλη της Ευρωζώνης, εσείς κάνατε ακριβώς το αντίθετο. Υποταχθήκατε στα κελεύσματα των τοκογλύφων και του Βερολίνου.

Για να αποδείξουμε, κύριε Πρόεδρε, τα λεγόμενά μας, αποκαλύπτουμε τι και πως στον ελληνικό λαό, πώς ψηφίστηκε, λίγες μέρες προτού ψηφιστεί το μνημόνιο Νο 4 στην Ουάσιγκτον. Το αμερικανικό κογκρέσο κάλεσε ειδικούς για το θέμα του ελληνικού χρέους. Ιδού και το απόρρητο έγγραφο του Κογκρέσου. Τα πρακτικά που δεν έχουν κυκλοφορήσει ούτε στο διαδίκτυο, επιβεβαιώνουν απολύτως τη θέση των Ελλήνων εθνικιστών σχετικά με το πρόγραμμα του Διεθνούς Νομισματικού Ταμείου και την τρόικα, δηλαδή ότι το πρόγραμμά τους δεν πρόκειται ποτέ να επιτύχει, γιατί δεν είναι σχεδιασμένο να σώσει την ελληνική οικονομία αλλά είναι σχεδιασμένο να σώσει τα συμφέροντα των μεγάλων οικονομιών.

Πριν προχωρήσω, επισημαίνω το σημαντικό γεγονός, πως στη γνωμοδότηση αυτών των ειδικών που σας προανέφερα, χρησιμοποιούνται απαράλλακτα οι νεολογισμοί που χρησιμοποιούνται στην Ελλάδα από την περίοδο της εισόδου της χώρας μας στο Διεθνές Νομισματικό Ταμείο, όπως η σταθερότητα του διεθνούς νομισματικού συστήματος, η αναδιάρθρωση του χρέους, βιωσιμότητα του ελληνικού χρέους, διαρθρωτικές αλλαγές, διεθνές ΑΕΠ, παγκόσμια οικονομική δραστηριότητα κ.λπ..

Καταλαβαίνουμε, λοιπόν, ότι όλα αυτά τα νομοσχέδια που φέρνετε εσείς οι κυβερνητικοί -είτε αριστεροί είτε δεξιοί- φτάνουν στα χέρια της Κυβέρνησης στα αγγλικά και οι όροι μεταφράζονται αυτολεξεί, με μοναδικό σκοπό την πλήρη ταύτιση στις επιταγές και προσταγές των ξένων.

Όμως αποκαλύπτουμε ότι οι πολιτικές πιέσεις επηρέασαν τις αποφάσεις του Διεθνούς Νομισματικού Ταμείου. Το Ταμείο άλλαξε τα ειδικά κριτήρια πρόσβασης που είχε ως τότε για να κάνει μια εξαίρεση για την Ελλάδα, η οποία Ελλάδα αποτελούσε και αποτελεί απειλή για την κατάρρευση της παγκόσμιας οικονομίας, επιτρέποντας στο Διεθνές Νομισματικό Ταμείο το ελληνικό πρόγραμμα να αρχίσει και να συνεχίζεται μέχρι τις ημέρες μας.

Αναφέρεται ειδικά ότι η νομισματική ένωση, το ευρώ, συνετέλεσε στην ελληνική κρίση, ενώ για να ξεπληρωθούν οι ιδιωτικοί πιστωτές της Ελλάδος, το χρέος του ιδιωτικού τομέα μεταφέρθηκε στα δημόσια ταμεία και έγινε επίσημο δημόσιο χρέος και αυτοί οι άνθρωποι που το έκαναν, όχι μόνο έχουν το θράσος να μας κάνουν μάθημα από το Βήμα αυτό, όπως ο κ. Βενιζέλος του ΠΑΣΟΚ, αλλά και να αποχωρούν από την Αίθουσα, ευτελίζοντας και αυτοί την κοινοβουλευτική διαδικασία.

Σε αντίθεση με την κυβερνητική προπαγάνδα που θέλει τους δανειστές των αποτυχημένων μνημονιακών κυβερνήσεων να προσπαθούν να μας σώσουν, στην Ουάσιγκτον επισημαίνεται ότι σκοπός του Διεθνούς Νομισματικού Ταμείου, είναι να επιταχύνεται η σταθερότητα του διεθνούς νομισματικού συστήματος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δύο λεπτά θα χρειαστώ, κύριε Πρόεδρε.

Δεν μας σώζουν, αγαπητοί μου. Τις οικονομίες τους σώζουν και θα ήταν δική σας μέριμνα -των μνημονιακών κυβερνήσεων- να αναθερμάνετε την ελληνική οικονομία, εφαρμόζοντας αν θέλετε τα σχέδια -δεν θα είχαμε κανένα πρόβλημα- της εθνικής πρότασης της Χρυσής Αυγής, που λέει ότι ο μόνος δρόμος και ο μόνος που μπορεί να σώσει την Ελλάδα είναι ο Έλληνας, ο μόνος δρόμος σωτηρίας της Ελλάδος είναι η ελληνική παραγωγή.

Με άλλα λόγια το πρόγραμμα διάσωσης δεν σχεδιάστηκε για να βγάλει τη χώρα από την κρίση, αλλά για να μεταφερθεί αυτή η κρίση και να περικλειστεί στην Ελλάδα αυτό το τοξικό πρόβλημα της αμερικανικής οικονομίας, που ξεκίνησε με τη Lehman Brothers το 2008.

Τελειώνω, κύριε Πρόεδρε, και λέω ότι το Διεθνές Νομισματικό Ταμείο, θα έπρεπε να αντιμετωπίσει την κρίση ως κρίση της Ευρωζώνης στο σύνολό της και όχι ως κρίση μιας μεμονωμένης χώρας. Όλοι φρόντισαν για τα συμφέροντα των κρατών τους, εκτός από τους Έλληνες, από τις ελληνικές κυβερνήσεις, αυτές τις κυβερνήσεις των επικίνδυνα ανίκανων και των συνειδητά και καταστροφικά προδοτών, που έφεραν το Διεθνές Νομισματικό Ταμείο στην Ελλάδα.

Το τελικό συμπέρασμα είναι ότι επτά χρόνια μετά το πρώτο πρόγραμμα, το Διεθνές Νομισματικό Ταμείο που εισήλθε στην Ελλάδα για την οικονομική κρίση, παραδέχεται ότι η κρίση παραμένει οξεία και ότι δεν υπάρχει καθαρό μακρόχρονο σχέδιο για τη σταθεροποίηση της ελληνικής οικονομίας.

Για εσάς που έχετε στην Ευρώπη δήθεν επικές συνομιλίες και δίδετε δήθεν αγώνες, ήρθε η τελευταία αποκάλυψη τον Μάιο, κύριε Υπουργέ, για το πώς τα δεχθήκατε όλα αυτολεξεί και μάλιστα είπατε: «να πάρω και τηλέφωνο τον Πρωθυπουργό και να του πω να περιμένει λίγες ημέρες, γιατί δεν μπορούμε να χειριστούμε αυτή την κρίση, να το φέρουμε πιο ομαλά στον ελληνικό λαό». Είναι στο «ΠΡΩΤΟ ΘΕΜΑ», θα σας το δώσω τώρα.

Με άλλα λόγια οι θυσίες που επιβάλατε στον ελληνικό λαό και επικυρώνετε με τις υπογραφές σας, δεν αποτελούν μέρος ενός σχεδίου εξόδου της χώρας από την κρίση αλλά αποτελούν εξυπηρέτηση στους μεγάλους παίκτες της παγκόσμιας οικονομίας, που θέλουν να διασφαλίσουν τα συμφέροντά τους. Εάν αυτό τελικά δεν είναι εσχάτη προδοσία, τότε τι είναι;

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρίες και κύριοι συνάδελφοι, ο Πρόεδρος της Κοινοβουλευτικής Ομάδας της Ενώσεως Κεντρώων κ. Βασίλειος Λεβέντης έχει τον λόγο.

Ακολουθεί ο Κοινοβουλευτικός Εκπρόσωπος του ΣΥΡΙΖΑ, ο συνάδελφος κ. Νικόλαος Ξυδάκης, μετά ο κ. Συρμαλένιος και ο κ. Βεσυρόπουλος. Αυτή είναι η σειρά, αγαπητοί συνάδελφοι.

Ορίστε, κύριε Λεβέντη, έχετε τον λόγο.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Να καλησπερίσω το Προεδρείο, τις κυρίες Υπουργούς και τους κυρίους Υπουργούς, τις παρούσες και τους παρόντες.

Η σημερινή συζήτηση διεξάγεται κάτω από ένα ηλεκτρισμένο κλίμα, διότι υπό μορφή τροπολογιών πάει η Κυβέρνηση να περάσει κάποια πράγματα προς ικανοποίηση των δανειστών. Και διερωτώμαι, αφού προ δεκαημέρου πέρασαν κάποια πολύ σκληρά μέτρα, γιατί δεν συνεπτύχθησαν όλα εις την προηγούμενη ψηφοφορία. Ήταν κάτι άγνωστο;

Εγώ τι πιστεύω; Πιστεύω ότι όπως τότε που η Κυβέρνηση έδωσε τον μποναμά χωρίς να ρωτήσει τους ξένους και υποχρέωσε τον κ. Τσακαλώτο να κάνει μετά επιστολή μετανοίας, έτσι γίνεται τώρα και αυτή η ψηφοφορία. Επειδή ο Τσίπρας είπε: «δεν θα εφαρμόσω τα μέτρα, αν δεν πάρω κάτι για το χρέος», προς τιμωρία της Ελλάδος γίνεται αυτή η ψηφοφορία. Διότι μη μου πείτε τώρα ότι τους νοιάζει τους δανειστές, αν το 2022 θα γίνουν αυξήσεις. Εγώ σας λέω ότι προ του 2022, θα έχουν γίνει τέσσερις, πέντε ακόμη μειώσεις και μη μου πείτε ότι δεν το ξέρουν οι δανειστές. Δηλαδή σιγά μην τυχόν ήθελαν στο Βερολίνο, να βεβαιωθούν ότι το 2022 δεν θα γίνουν αυξήσεις. Σαν να μην ξέρουν οι δανειστές ότι μέχρι το 2022, θα έχει γίνει παρανάλωμα του πυρός η χώρα!

Επομένως νομίζω ότι τιμωρείται η Βουλή, τιμωρείται η χώρα για την κουβέντα αυτή του κ. Τσίπρα. Αυτό είναι που πρέπει να μας οδηγήσει, οι δημόσιοι άνδρες πριν ανοίγουμε το στόμα μας, να προσέχουμε. Διότι και αυτό εκεί που υπέγραψε ο κ. Τσακαλώτος τη δήλωση μετανοίας για τον μποναμά, δεν είναι προς τιμήν της χώρας, γιατί δεν είναι ο Τσακαλώτος. Ο Τσακαλώτος σαν Τσακαλώτος μπορεί να κάνει ό,τι θέλει. Είναι ο Υπουργός που εκπροσωπεί την Ελλάδα. Η Ελλάδα ταπεινώθηκε στο πρόσωπό του όχι ο Τσακαλώτος. Τώρα, λοιπόν, δεν ταπεινώνεται ο Τσίπρας. Είναι λάθος να νοούμε ότι ο Τσίπρας ταπεινώνεται. Ταπεινώνεται η χώρα, υποχρεούμενη να ψηφίσει καθαρά γελοία πράγματα και να τα ψηφίσει υπό μορφή τροπολογιών.

Είπα και την προηγούμενη φορά ότι στο θέμα της χρηματοδότησης των κομμάτων, έγινε ένα σοβαρό λάθος. Κόπηκαν οι χρηματοδοτήσεις από νομικά πρόσωπα δηλαδή από εταιρείες. Γιατί;

Όταν μία χρηματοδότηση είναι νόμιμη και την αναρτάς στο ίντερνετ, την καταγράφεις στα βιβλία του κόμματος και τη βλέπουν οι εποπτικές αρχές, γιατί να μην μας αρέσει; Η Αμερική, δηλαδή, που έχει μόνο κρατική χρηματοδότηση, είναι χώρα που υπάρχει διαπλοκή; Εμείς είμαστε χώρα, που βασιλεύει η κάτω από το τραπέζι χρηματοδότηση.

Με τον τρόπο αυτόν που κόβονται οι εισφορές νομικών προσώπων προς τα κόμματα, μένει μόνο η κρατική, ενώ θα μπορούσαν σιγά σιγά, να αρχίσουν οι εταιρείες εμφανώς να δίδουν από 500 ευρώ, 1.000 ευρώ -ας μειώναμε και το ποσό που είναι 20.000 ευρώ τον χρόνο, ας το κάναμε 5.000 ευρώ το ανώτερο- για να μπορέσουμε να απεξαρτηθούμε σιγά σιγά από το κράτος και να πάψει το σύστημα να είναι κρατικοδίαιτο. Αυτό ήταν μέγα λάθος του κ. Τσίπρα, εάν το ενεπνεύσθη ο ίδιος.

Ένα κόμμα το οποίο παίρνει 500 ευρώ από εδώ, 1.000 ευρώ από εκεί εμφανώς, πρώτον, δεν θα χρειαστεί να τα πάρει αφανώς κάτω από το τραπέζι και δεύτερον, θα γλιτώσει και το κράτος από κάποια αιμορραγία.

Είδατε τι γίνεται με τη Νέα Δημοκρατία που χρωστάει 210 εκατομμύρια ευρώ, το ΠΑΣΟΚ που χρωστάει άλλα 200 εκατομμύρια περίπου. Όλα τα κόμματα πήραν δάνεια.

Θα μας έβλαπτε, δηλαδή, να πάμε σε ένα ιδιωτικά χρηματοδοτούμενο σύστημα εμφανώς;

Τώρα τι κάνουμε; Βάλαμε μόνο το κράτος να τα δει και όλοι θα τα παίρνουν κάτω από το τραπέζι. Αμφιβάλλετε; Ή μήπως γίναμε αιφνιδίως όλοι στην Αίθουσα αυτή άγιοι; Ήταν μέγα λάθος, λοιπόν, το κόψιμο της χρηματοδότησης από εταιρείες εμφανώς, νομίμως, διότι οδηγεί στο παρανόμως και αφανώς.

Μιλάω για κυβέρνηση τεχνοκρατών. Και θα το λέω μέχρι να γίνει και να είστε σίγουροι ότι θα γίνει. Ίσως δεν έχετε καταλάβει τι εννοώ. Νομίζετε ότι απαξιώνω την πολιτική. Δεν την απαξιώνω. Η πολιτική απαξιώθηκε μόνη της, με αυτά που έκανε τα τελευταία πενήντα χρόνια. Με τις πελατειακές σχέσεις, με τους διορισμούς, με τα σκάνδαλα κάθε μορφής απαξιώθηκε η πολιτική.

Τεχνοκράτες είχαν όλες οι κυβερνήσεις. Ο Αλογοσκούφης, για παράδειγμα, είναι ένας αξιόλογος άνθρωπος, αλλά η Νέα Δημοκρατία δεν τον άφησε. Είμαι σίγουρος ότι θα έκανε πέντε προτάσεις σωστές και αυτός. Οικονομολόγος είναι, δόκιμος πιστεύω. Η Νέα Δημοκρατία δεν υιοθέτησε τις προτάσεις του, διότι ήθελε να μη χάσει ψήφους: «Όχι μην κάνεις αυτό, θα χάσουμε ψήφους». Το ίδιο θα έγινε και με τον Χαρδούβελη. Θα είπε και αυτός πέντε προτάσεις σοβαρές. Είμαι σίγουρος ότι και ο Τσακαλώτος στο κεφάλι του έχει πέντε σοβαρά πράγματα. Εάν, όμως, πάει να τα κάνει, μπορεί να προσκρούσει στις ιδεοληψίες της Αριστεράς: «Μην τα κάνεις, κύριε Τσακαλώτο».

Τους αχρηστεύει το πολιτικό σύστημα τους τεχνοκράτες, γιατί κάθε κόμμα έχει κατά νουν την ψηφοθηρία. Τους εκμηδενίζει. Αυτό με οδήγησε στο να προτείνω κυβέρνηση τεχνοκρατών, που να απαγορεύεται μάλιστα και να πολιτευθούν. Να φτιάξουμε μία κυβέρνηση για δύο, τρία χρόνια. Δεν προτείνω για είκοσι δύο χρόνια. Να φτιάξουμε μία κυβέρνηση, την οποία θα εμπιστευθούν τα κόμματα στη Βουλή. Τα κόμματα που θα στηρίξουν την κυβέρνηση αυτή, θα καταστρώσουν σχέδιο δράσης. Αυτά θα συμφωνήσουν επί της πολιτικής που θα τηρηθεί, που δεν μπορεί να είναι άλλη από την επιτέλεση των μεταρρυθμίσεων και την παραμονή της χώρας εις το ευρώ. Δεν μπορεί να υπάρξει άλλη πολιτική σε αυτόν τον τόπο. Οτιδήποτε άλλο θα είναι επαίσχυντο και καταστροφικό.

Αυτή η κυβέρνηση τεχνοκρατών, λοιπόν, αυτόν τον σκοπό θα έχει. Την παραμονή της χώρας εις το ευρώ και την υλοποίηση των μεταρρυθμίσεων. Θα έβλαπτε τη χώρα να γίνει μια τέτοια κυβέρνηση για δύο, τρία χρόνια, να δώσουμε εικόνα σύμπνοιας προς τα έξω;

Δεν υποτίμησα κανέναν από τους πολιτικούς. Οι πολιτικοί, όμως, δεν πτώχευσαν τη χώρα; Οι πολιτικοί είναι συνδεδεμένοι στον τόπο αυτόν με ρουσφέτια, με πελατειακές σχέσεις. Εμένα με επισκέπτονται στη Βουλή συνεχώς διάφοροι φορείς και μου λένε: «Βόηθα, να μονιμοποιηθούν οι τάδε. Λίγοι είναι. Τρεις χιλιάδες είναι». Όλο κάτι τέτοια.

Τι να πω σ’ αυτούς ναι; Είμαι σίγουρος ότι απ’ όλα τα άλλα κόμματα, θα λέτε ναι. Αμφιβάλλω αν έχετε το θάρρος, όταν σας επισκέπτονται και ζητούν κομματικά ρουσφέτια τέτοιας μορφής, όπως μονιμοποιήσεις συμβασιούχων κ.λπ., να λέτε όχι. Μάλιστα ο ΣΥΡΙΖΑ υπέπεσε και εις το δέλεαρ, να πάρει πρωτοβουλία για τη μονιμοποίηση όλων των συμβασιούχων, λες κι αυτή η χώρα έχει το περιθώριο να το πράξει!

Την κυβέρνηση τεχνοκρατών, λοιπόν, που ζητώ, τη ζητώ γιατί έχει αποτύχει το πολιτικό σύστημα και γιατί ο κ. Τσίπρας είναι πλέον τραυματισμένος, δεν είναι φυσιολογικός Πρωθυπουργός. Σήκωσε ψηλά το ζήτημα του χρέους και τώρα προσπαθεί να πείσει ότι μπορούμε να αρκεστούμε στη δόση. Τι άλλο έχει να πει; Γιατί σήκωσε τόσο ψηλά το ζήτημα αυτό;

Εγώ στην Αίθουσα αυτή τέσσερις φορές είπα το εξής: «Γιατί συνδέετε το θέμα της αξιολόγησης με το χρέος, αφού έχω πληροφορίες ότι η Γερμανία επιμένει να συζητήσει για το χρέος τον Αύγουστο του 2018; Γιατί, κύριε Τσίπρα, ανεβάζετε το θέμα του χρέους;». Δεν μου απάντησε κανείς και εταπεινώθη η χώρα. Ήταν μια εθνική ήττα που δεν χρειαζόταν. Μπορούσαμε να συζητήσουμε τόσα άλλα θέματα με τους ξένους. Από το 2012 είχαν πει για τον Αύγουστο του 2018. Γιατί επέμεινε ο κ. Τσίπρας νωρίτερα; Για να εξευτελίσει τη χώρα;

Θέλω να πω και για τον κ. Μητσοτάκη ορισμένα πράγματα. Βγήκε σήμερα ο κ. Μητσοτάκης με κάποιους τομεάρχες….

Γιατί γελάτε, κύριε Βρούτση;

**ΙΩΑΝΝΗΣ ΒΡΟΥΤΣΗΣ:** Δεν γελώ για εσάς, κύριε Λεβέντη.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Α, έχετε δικά σας θέματα και γελάτε; Ευτυχώς!

Μεταξύ των άλλων που είπε, απομόνωσα μια φράση εκπληκτική. Είπε ότι οι δανειστές κοιτάνε μόνο να πάρουν πίσω τα λεφτά τους. Έχουμε, λοιπόν, το ΣΥΡΙΖΑ που λέει ότι ο Σόιμπλε τον εκβιάζει, όπως και η Μέρκελ κ.λπ.. Έχουμε τη Νέα Δημοκρατία που λέει ότι αυτοί είναι συμφεροντολόγοι και κοιτούν μόνο τα λεφτά τους, ότι δεν τους ενδιαφέρει ούτε η Ελλάδα ούτε τίποτα. Και θέλει να γίνει Πρωθυπουργός ο κ. Μητσοτάκης; Τέτοιον πρωθυπουργό χρειάζεται η Ελλάδα, ο οποίος αισθάνεται ότι οι δανειστές και εταίροι μας είναι αυτοί που κοιτάνε να κατοχυρώσουν μόνο τα λεφτά τους και τίποτε άλλο; Αυτό πιστεύουμε στην Αίθουσα αυτή, ότι οι ξένοι κοιτάνε μόνο τα λεφτά τους; Τότε γιατί ερχόμαστε σε σύμβαση μαζί τους;

Εγώ, ως Βασίλης Λεβέντης, ποτέ δεν θα ερχόμουν σε σύμβαση με ανθρώπους τους οποίους θα θεωρούσα συμφεροντολόγους και που κοιτάνε μόνο την εξασφάλιση των χρημάτων τους και όχι τη χώρα!

(Χειροκροτήματα από την πτέρυγα της Ένωσης Κεντρώων)

Πώς θέλει να γίνει Πρωθυπουργός ο κ. Μητσοτάκης; Η Ελλάδα χρειάζεται έναν Ευρωπαίο Πρωθυπουργό ο οποίος να πείσει στην Ευρώπη, έναν άνθρωπο που να αγαπάει τις ευρωπαϊκές αντιλήψεις.

Είδατε τι έγινε με τους Εγγλέζους. Οι Εγγλέζοι πήγαν προς στιγμήν να κάνουν ιστορίες στην Ευρώπη. Ψήφισαν μια Μέι για να τους βγάλει από την Ευρώπη. Εκείνη, λοιπόν, μη σεβόμενη τίποτα, έκανε εκλογές όποια ώρα γούσταρε, θεωρώντας ότι θα τις κερδίσει. Η απάντηση του αγγλικού λαού ήταν να την υποβαθμίσει. Τώρα αν θα σταθεί εκεί, έγκειται στο βαθμό αναισθησίας της, σε ποιο βαθμό σέβεται τη λαϊκή εντολή για να παραμείνει η κυρία.

Σημασία, όμως, έχει ότι ο αγγλικός λαός μετανόησε. Υπήρχαν και εκεί δημοσιογράφοι που έκαναν ό,τι κάνουν εδώ οι αντιμνημονιακοί: Και στην Αγγλία καριέρες πάνω στην αντιμνημονιακότητα και τον ευρωσκεπτικισμό. Μη νομίζετε ότι έχει μόνο η Ελλάδα το φαινόμενο των αντιμνημονιακών. Το έχουν και εκεί και έτσι οδήγησαν στην ψήφο του ευρωσκεπτικισμού. Είδαν τι σημαίνει αυτό. Είδαν τι λεφτά τους ζητούνται. Είδαν πόσο δύσκολες είναι οι διαδικασίες, επειδή δεν θέλουν να δώσουν τα 100 δισεκατομμύρια που τους ζητούνται. Τώρα κάνει πίσω ο αγγλικός λαός.

Θέλετε να σας πω και την κατάληξη; Θα παραμείνουν. Δεν πρόκειται να φύγουν από την Ευρώπη. Διαπίστωσαν με ψυχραιμότερη άποψη των πραγμάτων ότι ήταν μεγάλο τους σφάλμα, διότι παρεσύρθησαν από δημοσιογράφους λαϊκιστές. Εκείνος ο Φάρατζ εξηφανίσθη μάλιστα και από τον χάρτη, εξηφανίσθη εντελώς.

Ο κ. Μητσοτάκης, επίσης, έκανε κάποιες συναντήσεις με συνταξιούχους στην Καλλιθέα και με ντελιβεράδες. Είπε, λοιπόν: «Τι καλοί άνθρωποι! Δουλεύουν πολλές ώρες και πολλές φορές δεν τους πληρώνουν. Δουλεύουν πέραν του ωραρίου».

Μπράβο στη Νέα Δημοκρατία που αντιλήφθηκε το 2017 ότι καταπιέζονται οι εργαζόμενοι στον τόπο αυτό! Ο κ. Μητσοτάκης ξέρει τι θα πει ντελιβεράς να μην πληρώνεται; Έχει, δηλαδή, ζήσει τέτοια οικονομική δυσκολία που να αντιλαμβάνεται τον ντελιβερά, ώστε να το λέει ως παράδειγμα; Τώρα ήρθε σε επαφή με τους ντελιβεράδες και τώρα σε επαφή με τους συνταξιούχους που δεν έχουν να δώσουν στο εγγόνι τους!

Δεν είναι κακά όλα αυτά, αλλά πότε τα αντιληφθήκαμε εις την Αίθουσα αυτή; Το δε ΠΑΣΟΚ ωρυόταν τόση ώρα εκεί κατά της Κυβέρνησης. Ορθά. Δεν έχω καμμία αντίρρηση. Ωρυόταν κ.λπ. να φύγει η Κυβέρνηση. Αυτοί, όταν ήταν στην εξουσία, με τη διαδικασία του κατεπείγοντος δεν περνούσαν όλα τα νομοσχέδια; Είχατε περάσει ένα με φυσιολογικές διαδικασίες;

Σας έχω ξαναπεί και θα το πω εις την Αίθουσα αυτή, ότι με επισκέφτηκε στρατηγός που έπαιρνε 2.800 ευρώ σύνταξη και μου είπε ότι ο Σαμαράς με τον Βενιζέλο την πήγαν στα 1.300 ευρώ και ο Τσίπρας στα 1.050 ευρώ. Τι πρέπει να ψηφίσει αυτός ο στρατηγός; Είναι μάλιστα και ακροδεξιός αυτός ο στρατηγός. Φανταστείτε να ήταν και αριστερός!

Κυρίες και κύριοι, θα σας πω κάτι. Η Νέα Δημοκρατία έχει βγάλει το σύνθημα «Η Συμφωνία της Αλήθειας». Η Γεννηματά, που θέλει να ανεβάσει και τα ποσοστά της, ενώ είναι έτοιμο να τριχοτομηθεί το κόμμα, προς τα αλλού βαδίζει η Διαμαντοπούλου, προς τα αλλού βαδίζει ο Βενιζέλος, προς τα αλλού η ίδια, έβγαλε «Συμφωνία Ελλάδα». Εσείς «Συμφωνία Αλήθειας», η Γεννηματά «Συμφωνία Ελλάδα».

Θα σας πω το σύνθημα της Ένωσης Κεντρώων για να το ακούσετε στην Αίθουσα αυτή, μήπως το λάβετε υπ’ όψιν όλοι ή να το ακούσει, τουλάχιστον, ο ελληνικός λαός. Το σύνθημα το σωστό, εάν θέλετε να φύγουμε από τα μνημόνια, είναι: «Εμείς μεταρρυθμίσεις, οι δανειστές επενδυτές». Ούτε λεφτά, γιατί η δόση, όταν την παίρνουμε, με τα χρέη που έχουμε φεύγει αμέσως. Εξατμίζεται σαν να ρίχνεις στη Χαλυβουργική ένα ποτήρι νερό και τίποτε άλλο. Εξατμίζονται όλα.

Επενδυτές για να φανεί ότι βάζουν πλάτη στην Ελλάδα και εμείς μεταρρυθμίσεις για να μη μπορούν να λένε ότι τους κοροϊδεύουμε, γιατί όλο το ευρωπαϊκό κενό και όλες οι κυβερνήσεις, όταν μιλάμε με παράγοντες, λένε ότι κορόιδεψαν όλοι οι Πρωθυπουργοί ότι θα κάνουν επενδύσεις Τα περνάνε στη Βουλή και μένουν όλα στα χρονοντούλαπα.

Αυτό, λοιπόν, που χρειάζεται η χώρα είναι αξιοπιστία, χρειάζεται μεταρρυθμίσεις. Δεν έχει γίνει καμμία μεταρρύθμιση. Αυτά τα προαπαιτούμενα που περνάτε τώρα είναι γελοία. Επαγγέλματα δεν έχουν ανοίξει. Τριακόσιες τριάντα χιλιάδες συντάξεις είναι τριπλές. Τριακόσιες τριάντα χιλιάδες άτομα παίρνουν τρεις κύριες συντάξεις έκαστος. Ένα εκατομμύριο διακόσιες χιλιάδες άτομα παίρνουν δύο κύριες συντάξεις έκαστος. Έχω εισηγηθεί κατάργηση της σύνταξης των πλουσίων. Είναι ογδόντα χιλιάδες περιπτώσεις ανθρώπων που έχουν από τόκους, από ενοίκια, από μερίσματα, έσοδα άνω των 3.000 ευρώ τον μήνα. Σε αυτούς, αν ανεστέλλετο η πληρωμή της σύνταξης, αν εκόπτετο δηλαδή η σύνταξη, προσωρινά έστω, θα μπορούσαμε να εξοικονομήσουμε ένα σοβαρό ποσό να μην κόβουμε το ΕΚΑΣ της γιαγιάς ή του πολύ φτωχού τη σύνταξη. Δεν το κάνατε, όμως.

Δεν έδειξε η Κυβέρνηση θάρρος και θα το πληρώσει αυτό. Ο Πρωθυπουργός θέλει να μείνει και άλλο στην εξουσία, θα είναι επί ζημία του αυτό. Όταν ένας Πρωθυπουργός υπόσχεται πράγματα τα οποία δεν γίνονται, αυτός ο Πρωθυπουργός μπορεί να παραμένει στην εξουσία, θα έχει όμως κακό τέλος. Να ξέρετε ότι όσοι Πρωθυπουργοί παρέμειναν, αγνοούνται στην κοινωνία που ήταν αντίθετη και προέβαιναν σε μέτρα αντιλαϊκά. Είχαν κακό τέλος στα τελευταία.

Αν ο κ. Τσίπρας νοστάλγησε τέτοιου είδους τέλος, θα είναι πάρα πολύ κακό. Είναι λάθος που η Κυβέρνηση αυτογελοιοποιείται, φέρουσα εις τη Βουλή προς ψήφιση μέσω τροπολογιών πράγματα προς ικανοποίηση του Βερολίνου. Είναι λάθος αυτό το πράγμα, γιατί εξευτελίζεται η χώρα.

Σας ευχαριστώ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Πρόεδρε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθητές και μαθήτριες και τέσσερις εκπαιδευτικοί συνοδοί τους από το 1ο Δημοτικό Σχολείο Σερρών.

Καλώς ήλθατε στο ελληνικό Κοινοβούλιο.

(Χειροκροτήματα απ’ όλες τις πτέρυγες της Βουλής)

Ο συνάδελφος κ. Νικόλαος Ξυδάκης έχει τον λόγο.

**ΝΙΚΟΛΑΟΣ ΞΥΔΑΚΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, κάναμε μια έκκληση στον πραγματισμό εκ μέρους του ΣΥΡΙΖΑ στην αρχή της σημερινής δύσθυμης συνεδρίασης. Η απάντηση λίγο-πολύ –όχι από όλους τους ομιλητές- είναι ένα μείγμα εμπρησμού και μαθήματα μοραλισμού.

Ακούσαμε προηγουμένως τον Κοινοβουλευτικό Εκπρόσωπο της Δημοκρατικής Συμπαράταξης κ. Λοβέρδο με έναν εμπρηστικό λόγο να τροφοδοτεί τον δικό του προσωπικό ασίγαστο εμφύλιο, τον δικό του αγώνα μιας πικρής αυτοδικαίωσης. Ο λόγος του δεν περιέχει ποτέ ούτε ένα ψήγμα αυτοκριτικής. Δεν υπήρξε ποτέ κυβερνών ο κ. Λοβέρδος! Δεν βαρύνεται με καμμία πράξη! Δεν βαρύνεται με κανένα παρελθόν! Κι όμως, επί πολλά έτη μετείχε σε κυβερνήσεις και σε κάποιες κορυφαίες στιγμές στον βωμό της Β΄ εκλογικής περιφέρειας Αθηνών θυσίασε αθώα πλάσματα, τις οροθετικές. Θα έπρεπε να το θυμόμαστε αυτό, και αυτοί που είμαστε εδώ και αυτοί που μας ακούν.

(Θόρυβος από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Σπυρίδων Λυκούδης):** Κύριοι συνάδελφοι, κάντε λίγη ησυχία, σας παρακαλώ.

**ΝΙΚΟΛΑΟΣ ΞΥΔΑΚΗΣ:** Άκουσα με προσοχή την Αρχηγό της Δημοκρατικής Συμπαράταξης την κ. Γεννηματά από τη μια να επικαλείται τη συμβολή της στο στρατόπεδο των Σοσιαλιστών Ευρωπαίων προκειμένου να υποστηριχθεί η θέση της Ελλάδας και να βρει μια δίκαιη αντιμετώπιση από τους εταίρους δανειστές και από την άλλη πλευρά, χωρίς να ακούει καν τι λένε οι Πορτογάλοι σοσιαλιστές όταν συνεργάζονται σε αγαστή συνεργασία με τον Μαρσέλο Ντε Σόουζα, τον δεξιό συντηρητικό Πρόεδρο, χωρίς να ακούει τι λένε οι Γάλλοι ή τι λένε οι Ιταλοί, όταν έρχεται στην Ελλάδα, αλλάζει λόγο, αλλάζει καπέλο, αλλάζει μορφή. Ακούμε έναν μονότονο ρηχό λόγο καταγγελίας της Κυβέρνησης των ΣΥΡΙΖΑ - ΑΝΕΛ ως πηγή κάθε κακού σε όλη τη μεταπολεμική Ελλάδα.

Θα ήθελα, λοιπόν, να τη συμβουλεύσω να κοιτάξει πρώτα στην παράταξή της, στο μετονομασθέν ΠΑΣΟΚ, να δει και να μετρήσει πόσοι υπόδικοι, πόσοι κατάδικοι και πόσοι ερευνώμενοι υπάρχουν μέσα σ’ αυτόν τον μοραλιστικό λόγο της κ. Γεννηματά.

Θα τη συμβούλευα, όμως, να κοιτάξει μπροστά, να κοιτάξουμε όλοι μπροστά να δούμε τι μπορούμε να κάνουμε για τη χώρα και τον μοραλισμό, που ακούμε σήμερα από όλες τις πλευρές. Πρέπει να κοιτάξουμε λίγο πίσω και μετά να φύγουμε μπροστά, να αφήσουμε πίσω τη βιομηχανία εξαγορών της «SIEMENS», να αφήσουμε τις λίστες Λαγκάρντ να τις ερευνούν οι αρμόδιες αρχές, τις λίστες Μπόργιανς, τις λίστες του Λουξεμβούργου. Τις ερευνούν και έχουμε και τα ηθικά και τα υλικά αποτιμήματα για να φύγουμε μπροστά.

(Θόρυβος από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Σπυρίδων Λυκούδης):** Κύριοι συνάδελφοι, κάντε λίγη ησυχία.

**ΝΙΚΟΛΑΟΣ ΞΥΔΑΚΗΣ:** Κύριε Πρόεδρε, η τάξη επαφίεται σε σας και έχω εμπιστοσύνη στις ικανότητές σας και στη βούλησή σας.

Σήμερα κλείνουμε ένα κεφάλαιο επώδυνων αποφάσεων και συμβιβασμών που θα ήταν ίσως λιγότερο επώδυνοι, αν μπορούσε να υπάρξει –και φρονώ ότι θα μπορούσε να υπάρξει- στον ελάχιστο κοινό παρονομαστή ένα εθνικό μέτωπο και αν η μείζων Αντιπολίτευση και μέλη της ελάσσονος είχαν αποφασίσει να συνταχθούν όχι με την Κυβέρνηση, αλλά με τη χώρα, απέναντι σε μια προσπάθεια να αποκρουστεί ή να αντιμετωπιστεί με τον πιο λυσιτελή τρόπο αυτή η ολοφάνερη προσπάθεια των γερμανικών ελίτ για καθηγεμόνευση στην Ευρώπη, με μηδενικό κόστος για την ίδια, με μηδενικό κόστος δανεισμού, με μάξιμουμ πολιτικό κέρδος πάνω στη ράχη των πιο αδύναμων κρατών.

Παρ’ όλα αυτά προχωράμε. Κλείνουμε την αξιολόγηση με όλο τον κόπο και τον πόνο που καταβάλλουμε και ο στόχος μας είναι να βγούμε στις αγορές να μπορέσουμε να εξυπηρετήσουμε με κάποιο τρόπο τις χρηματοδοτικές ανάγκες της χώρας και να απαλλαγούμε από τον μνημονιακό καταναγκασμό.

Θα μπορούσαμε να ακολουθήσουμε τα λόγια του Πορτογάλου πρωθυπουργού Κόστα πριν από μερικές ημέρες στη γερμανική «HANDELSBLATT»: «Εφαρμόσαμε λιγότερη λιτότητα, παρακούσαμε την πολιτική στρατηγική του Βερολίνου και αρχίζουμε να έχουμε κάποιους καρπούς, μια ανακούφιση για τον λαό μας».

Αυτό που μπορεί να φέρει και αυτή η αξιολόγηση και η ολοκλήρωση των συμφωνιών -οι οποίες συμφωνίες, ας μην γελιόμαστε, επιβλήθηκαν σε όλες τις κυβερνήσεις από τον Μάιο του 2010 έως σήμερα- είναι η άρση του κλίματος της αβεβαιότητας, ένα πνεύμα εμπιστοσύνης και στους Έλληνες πολίτες και σε όσους θέλουν να επενδύσουν, για να δούμε την ανεργία να μειώνεται δραστικά, όπως ήδη δείχνει να μειώνεται, να επιστρέφει σε χαμηλά δεκαετίας, να αυξηθεί η ρευστότητα, να μπορέσει η χώρα να δείξει τις πολλές δυνατότητες που έχει.

Σε στρατηγικό πλαίσιο στηρίζουμε, κατανοούμε με όλες μας τις δυνάμεις τις επιλογές της διαπραγματευτικής ομάδας και της ηγεσίας της Κυβέρνησης. Κατανοούμε ότι είναι πολύ λίγες οι άλλες επιλογές. Έχουμε την εμπειρία όλων των ετών της μνημονιακής υπαγωγής, έχουμε την εμπειρία του πρώτου εξαμήνου του 2015. Ευελπιστούμε και είμαστε βέβαιοι και με όλες μας τις δυνάμεις στο πέραν της μνημονιακής υποχρέωσης πολιτικό πλαίσιο, πώς θα μπορέσουμε τα επόμενα χρόνια, με θεσμικές αλλαγές, με πρακτικές παρεμβάσεις, να ανυψώσουμε το ηθικό του ελληνικού λαού και να βελτιώσουμε τη ζωή των πολιτών σύμφωνα με τις αντιλήψεις της Αριστεράς και των δημοκρατών που συγκροτούν τη μεγάλη κοινωνική πλειοψηφία αυτή τη στιγμή στη χώρα. Και θα το κάνουμε.

Ωστόσο, μέσα στον καιρό που έρχεται πρέπει να γνωρίζουμε ότι δεν υπάρχουν περιθώρια σε πανεθνικό επίπεδο γι’ αυτούς τους λόγους αντεκδίκησης και τυφλής αυτοδικαίωσης, για την μνησίκακη ανταπόδοση που εξαπολύουν πολλοί εξ ημών σε αυτήν την Αίθουσα και την απαίτηση όλοι να ταπεινωθούν, όλοι να συρθούν στα τέσσερα και να συρθούν γονατισμένοι και ηττημένοι. Δεν υπάρχει κανένα περιθώριο για τη χώρα ο βολονταρισμός κάθε επίδοξου ή η πικρία κάθε απορριφθέντος ηγέτη, να βυθίζει τη χώρα περαιτέρω στον διχασμό και την υποδούλωση.

Το πολιτικό μνημόνιο της καθολικής υποταγής των πολιτικών δυνάμεων είναι το σχέδιο των ακραίων αντιδραστικών ελίτ όπου και αν υπάρχουν στην Ευρώπη. Είναι μέρος του σχεδίου κανν Europa…? της πυρηνικής Ευρώπης του «δόκτορος» που μιλάει όπως μιλάει για την Ελλάδα.

Η παρούσα διαίρεση, ο πολυκερματισμός, το διάσπαρτο μίσος και ο ρεβανσισμός ο οποίος δεν έχει κανένα στόχο, δεν οδηγούν καν σε μια σύγκρουση πολιτική, σε μια σύγκρουση εκτόνωσης και ανασύνταξης του πολιτικού παιγνίου σε ένα άλλο επίπεδο. Οδηγούν σε δομική ηττοπάθεια όλου του λαού και σε κοινωνική ενδόρρηξη. Χωρίς συνθέσεις και δεσμεύσεις, χωρίς συγκλήσεις και αναγεννήσεις της πολιτικής απ’ όλους τους έντιμους δημοκράτες πολιτικούς που είναι σε αυτήν την Αίθουσα, πολύ φοβούμαι ότι θα παραδώσουμε στα παιδιά μας μια λεηλατημένη αποικία με φόντο τον διαρκή εμφύλιο χαμηλής έντασης και φόντο την ενδόρρηξη.

Έχουμε περιθώριο να μην συρθούμε σε αυτό το δυσμενές ιστορικό ενδεχόμενο.

Ευχαριστώ πάρα πολύ για την προσοχή σας. Ευχαριστώ και την Αξιωματική Αντιπολίτευση για την προσοχή της.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο κ. Νίκος Συρμαλένιος έχει τον λόγο για επτά λεπτά και ακολουθεί ο κ. Βεσυρόπουλος και ο Πρόεδρος της Κοινοβουλευτικής Ομάδας της Νέας Δημοκρατίας κ. Μητσοτάκης.

**ΝΙΚΟΛΑΟΣ ΣΥΡΜΑΛΕΝΙΟΣ:** Κύριε Πρόεδρε, ευχαριστώ.

Κύριε Υπουργέ, αγαπητοί συνάδελφοι, νομίζω ότι σήμερα πραγματικά το νομοσχέδιο ήταν να μιλήσουμε για την αλιεία, όπως είπε και ο καθ’ ύλην αρμόδιος Υπουργός. Δυστυχώς, όμως, δεν μιλάμε για την αλιεία, γιατί έχουν προκύψει άλλαι βουλαί και άλλα ζητήματα, άλλα προτάγματα.

Εγώ θα πω απλώς τρεις κουβέντες, γιατί μίλησα στην επιτροπή. Όμως, θα ήθελα να θυμίσω κάποια πράγματα σε τίτλους. Θεωρώ πολύ θετικό ότι και ο Υπουργός κ. Αποστόλου και στην επιτροπή, αλλά και σήμερα έκανε μνεία κάποιων εξαγγελιών που έχουν σχέση με την αλιεία, η οποία μέχρι σήμερα θεωρώ ότι έχει υποβαθμιστεί διαχρονικά στη χώρα μας, ενώ μπορεί να παίξει έναν πάρα πολύ ουσιαστικό ρόλο. Πρώτο θέμα, οι θαλάσσιες προστατευόμενες περιοχές. Δεύτερο ζήτημα, η υπεράσπιση των παράκτιων αλιέων που είναι η μεγάλη πλειοψηφία των αλιέων. Τρίτο θέμα, τα διαχειριστικά σχέδια για τις υπόλοιπες μορφές αλιείας. Αυτά νομίζω ότι πρέπει να είναι στα προτάγματα και στις προτεραιότητες του Υπουργείου για να προχωρήσουμε.

Μπαίνω τώρα κι εγώ στα ζητήματα που αφορούν αυτή καθ’ αυτήν την ημερήσια διάταξη. Κατ’ αρχάς θα κάνω μια διαπίστωση. Η στάση της Αντιπολίτευσης συνολικά και της Αξιωματικής και των υπολοίπων κομμάτων, σε ό,τι αφορά τη διαδικασία είναι απολύτως υποκριτική. Και είναι απολύτως υποκριτική, διότι θεωρώ ότι ακόμη κι αν υπήρχε νομοσχέδιο τη Δευτέρα με τη διαδικασία του κατεπείγοντος, είναι σίγουρο ότι θα ακούγαμε και πάλι όσα επιχειρήματα αναπτύχθηκαν σε αυτήν την Αίθουσα, επιχειρήματα όπως «γιατί δεν πρέπει να τα συζητήσουμε, γιατί η Κυβέρνηση έχει αποτύχει, γιατί η Κυβέρνηση νομοθετεί με διαδικασίες που υπερβαίνουν τη λογική της κοινοβουλευτικής διαδικασίας». Άρα, είναι πρόσχημα ότι σήμερα συζητάμε με αυτόν τον τρόπο.

Και βεβαίως, δεν είναι η πρέπουσα διαδικασία. Κανένας μας, καμμία Βουλευτής και κανένας Βουλευτής δεν είναι ευχαριστημένος με το ότι τα τελευταία επτά, οκτώ χρόνια νομοθετούμε στη Βουλή με αυτόν τον τρόπο. Όμως, ξέρουμε πολύ καλά ότι ζούμε σε πραγματικά έκτακτες συνθήκες, στις οποίες έκτακτες συνθήκες μάς έφεραν η λογική της χρεοκοπίας της χώρας, για την οποία λογική και πολιτική της χρεοκοπίας δεν ευθύνεται η σημερινή Κυβέρνηση. Η Κυβέρνηση αυτή κυβερνά σχεδόν δυόμισι χρόνια. Ευθύνονται η Νέα Δημοκρατία και το ΠΑΣΟΚ, που επί δεκαετίες κυβέρνησαν αυτήν τη χώρα. Όλα τα υπόλοιπα δεν έχουν κανένα αντίκρισμα και καμμία πειστικότητα απέναντι στον ελληνικό λαό.

Νομίζω ότι ο Υπουργός κ. Τσακαλώτος εξήγησε με σαφήνεια για τι ακριβώς συζητάμε σήμερα. Είπε ότι τα προαπαιτούμενα, τα οποία συζητάμε, είναι θέμα στρατηγικής προς αυτούς που θέλουν να εκτρέψουν την πορεία της χώρας προς το ξέφωτο την Πέμπτη στο Eurogroup. Αντί δηλαδή να συζητάμε για το χρέος, συζητάμε για τα προαπαιτούμενα, τα οποία δεν έγιναν. Και γι’ αυτόν τον λόγο ακριβώς συζητάμε αυτά τα προαπαιτούμενα, τα οποία δεν είχαν απαιτηθεί μέχρι τις 22 Μαΐου. Απαιτήθηκαν αμέσως μετά, κάτι που δείχνει ότι κάποιοι εκ των δανειστών, θέλουν με κυνικό καθαρά τρόπο να δημιουργούν ζητήματα στην πορεία της χώρας.

Από το 2015 και μετά, αγαπητοί συνάδελφοι, κύλησε πάρα πολύ νερό στο αυλάκι.

Κέρδος της χώρας μας είναι τα συγκεκριμένα αποτελέσματα που έφερε η οικονομία σε όλους τους τομείς. Θυμίζω, σταχυολογώ: πλεόνασμα 4,2% έναντι 0,5% το 2016, ανάπτυξη 0,4% το πρώτο τρίμηνο του 2017, διακόσιες είκοσι χιλιάδες νέες θέσεις εργασίας το πρώτο πεντάμηνο του 2017, καλύτερη επίδοση από το 2001, οδηγώντας βαθμιαία την ανεργία από το 27% στο 22,5%, αύξηση της βιομηχανικής παραγωγής, θεαματική αύξηση των εξαγωγών κ.λπ..

Συνεπώς, τα αποτελέσματα αυτά έφεραν τη χώρα από αμυνόμενη σε επιτιθέμενη, ενώ οι πρωτοβουλίες της ελληνικής Κυβέρνησης δημιούργησαν αυτά τα δύο χρόνια συμμαχίες ευρύτερης στήριξης υπέρ των συμφερόντων της χώρας.

Αναφέρομαι στις Συνόδους Κορυφής των χωρών του Νότου, βάσει των οποίων σήμερα έχουμε ενεργητική υποστήριξη των ελληνικών θέσεων. Μπορείτε να δείτε στο τελευταίο Eurogroup τη στάση της Γαλλίας και της Ιταλίας και άλλων χωρών που για πρώτη φορά μας στήριξαν, Αυστρία, Σλοβακία κ.λπ.. Αναφέρομαι στην ευρύτερη συμμαχία των ευρωομάδων της Αριστεράς, των Πρασίνων και των Σοσιαλιστών-Σοσιαλδημοκρατών, με τελευταία την παρέμβαση των εννέα Ευρωβουλευτών για το επικείμενο Eurogroup στις 15 Ιουνίου.

Επίσης, αναφέρομαι στα δημοσιεύματα όλου του διεθνούς Τύπου, σε αντίθεση με τα εντός της χώρας δημοσιεύματα. Και είναι πράγματι εντυπωσιακό πως οι εγχώριοι σοσιαλιστές-σοσιαλδημοκράτες -εντός ή εκτός εισαγωγικών-, οι οποίοι επαναστάτησαν πριν και αποχώρησαν, ακολουθούν τη γραμμή ανατροπής της Κυβέρνησης και όχι τη γραμμή που οι ομόλογοί τους ακολουθούν στην Ευρώπη.

Αγαπητοί συνάδελφοι, βρισκόμαστε πράγματι σε ένα κομβικό σημείο. Όλα τα στοιχεία των αγορών, το ιστορικό χαμηλό του δεκαετούς ομολόγου, τα πραγματικά στοιχεία της ελληνικής οικονομίας δείχνουν πράγματι ότι βρισκόμαστε μπροστά σε ένα σήμα, ένα «κλικ», για να μπει η Ελλάδα στον δρόμο της ανάπτυξης.

Όπως γνωρίζετε, και οι συνεχείς επαφές και η επικοινωνία του Πρωθυπουργού και της Κυβέρνησης στην Αμερική, στην Κίνα, στη Ρωσία και σε άλλες τρίτες χώρες, στο πλαίσιο μιας πολυδιάστατης εξωτερικής πολιτικής έχουν ανοίξει δρόμους και χώρο για επιτυχή αποτελέσματα στον χώρο της οικονομικής συνεργασίας και των επενδύσεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, τελειώνω σε λίγο.

Αυτό το κομβικό σημείο δεν αφορά μόνο την Ελλάδα. Αφορά συνολικά την πορεία, αλλά και την ύπαρξη αυτής καθ’ εαυτής της Ευρωπαϊκής Ένωσης. Η κατάσταση μετά το Brexit, τα δημοψηφίσματα που έγιναν διαδοχικά σε όλες τις χώρες και που ήταν αρνητικά προς τις επιταγές των τεχνοκρατών των Βρυξελλών και του Βερολίνου, το χθεσινό αποτέλεσμα στη μεγάλη Βρετανία που είναι ελπιδοφόρο με την επιτυχία των εργατικών και του Κόρμπιν -όχι του Μπλερ, θυμηθείτε το αυτό- δείχνουν ότι οι ευθύνες όσων παίζουν με την πορεία της Ευρωπαϊκής Ένωσης είναι τεράστιες.

Διότι όλοι καταλαβαίνουν ότι αυτή η Ευρώπη, η Ευρώπη της λιτότητας και του νεοφιλελευθερισμού δεν λειτουργεί σε όφελος της ενωμένης Ευρώπης και πολύ περισσότερο σε όφελος των λαών της. Λειτουργεί αποκλειστικά υπέρ κυρίως μιας μόνης χώρας και του δικού της κατεστημένου, δηλαδή του γερμανικού κατεστημένου.

**ΠΡΟΕΔΡΕΥΩΝ (Σπυρίδων Λυκούδης):** Ολοκληρώστε, κύριε συνάδελφε, σας παρακαλώ.

**ΝΙΚΟΛΑΟΣ ΣΥΡΜΑΛΕΝΙΟΣ:** Τελειώνω, κύριε Πρόεδρε.

Η Αντιπολίτευση στη χώρα μας και ιδιαίτερα η Νέα Δημοκρατία δεν έχει σχέδιο, δεν έχει στρατηγική. Η στρατηγική της είναι μόνο η ανακατάληψη της εξουσίας και η παλινόρθωση εκείνου του πολιτικού και οικονομικού κατεστημένου της διαπλοκής που απομύζησε τους ρυθμούς ανάπτυξης μέχρι το 2009 και μας οδήγησε στη χρεοκοπία.

Αγαπητοί συνάδελφοι, η μόνη στρατηγική είναι αυτή που ακολουθούμε βήμα-βήμα μέσα σε ασφυκτικές συνθήκες, μια στρατηγική εξόδου από τα μνημόνια και την επιτροπεία.

Σας είπα και σας το ξαναλέω: μην ποντάρετε στην καταστροφολογία. Δεν σας κάνει καλό γιατί πάντα διαψεύδεστε. Μπορεί να έχουμε πρόσκαιρες δυσκολίες, γιατί κάποιοι από τους δανειστές είναι κυνικοί. Και θέλω να πω ότι δυστυχώς και κάποιοι από εσάς έχετε απόλυτη επικοινωνία με αυτούς τους κυνικούς δανειστές και τις θέσεις τους. Η Κυβέρνηση θα νικήσει. Ο λαός θα νικήσει και θα μας κρίνει το Σεπτέμβριο του 2019.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Τον λόγο έχει για επτά λεπτά ο συνάδελφος από τη Νέα Δημοκρατία κ. Απόστολος Βεσυρόπουλος. Αμέσως μετά τον λόγο θα πάρει ο Πρόεδρος της Νέας Δημοκρατίας κ. Κυριάκος Μητσοτάκης.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, στις 8 Φεβρουαρίου του 2015 κατά τη συζήτηση των προγραμματικών δηλώσεων της Κυβέρνησής του, ο κ. Τσίπρας είχε πει, με την ανάλογη θεατρικότητα, ότι η Κυβέρνηση ΣΥΡΙΖΑ - ΑΝΕΛ θα είναι κάθε λέξη από το Σύνταγμα αυτής της χώρας.

Η πραγματικότητα απέδειξε, κυρίες και κύριοι της κυβερνητικής πλειοψηφίας, ότι είστε κάθε λέξη από τα δύο μνημόνια που φέρατε μέσα σε δύο χρόνια.

Είστε κάθε λέξη από τα μέτρα 14,5 δισεκατομμυρίων ευρώ που φέρατε και ψηφίσατε, στοχεύοντας πρώτα τη μεσαία τάξη και στη συνέχεια τα χαμηλά εισοδηματικά στρώματα και τους αδυνάτους.

Είστε κάθε λέξη από την απόφαση με την οποία έκλεισαν οι τράπεζες και επιβλήθηκαν για πρώτη φορά στη νεότερη ιστορία της χώρας capital controls.

Είστε κάθε λέξη από τον απόλυτο εξευτελισμό του Κοινοβουλίου που λαμβάνει χώρα αυτήν τη στιγμή με τροπολογίες που κατατίθενται νύχτα για να ψηφιστούν με συνοπτικές διαδικασίες, ενώ αλλάζουν τη ζωή χιλιάδων ανθρώπων και υπονομεύουν την πορεία ανάκαμψης της χώρας.

Ο Μίκης Θεοδωράκης σε έναν στίχο του το 1968 είχε γράψει «ο εξευτελισμός σου να γίνει τέλειος». Προφανώς δεν είχε υπ’ όψιν του ότι σαράντα εννέα χρόνια μετά μια κατ’ επίφαση Κυβέρνηση της Αριστεράς θα εξευτέλιζε όχι μόνο τον εαυτό της, αλλά και το Κοινοβούλιο.

Κυρίες και κύριοι συνάδελφοι, το ερώτημα πλέον μέσα από αυτές τις διαδικασίες δεν είναι τι είδους διαπραγμάτευση κάνει η Κυβέρνηση. Αυτό το έχουμε όλοι αντιληφθεί. Το μόνο που διαπραγματεύεται είναι η παραμονή της στην εξουσία. Το ερώτημα που ανακύπτει και θα καταστεί κυρίαρχο τις επόμενες ημέρες είναι αν η Κυβέρνηση του κ. Τσίπρα έχει τη δημοκρατική νομιμοποίηση να οδηγήσει τη χώρα σε ένα μνημόνιο διαρκείας που μπορεί να εκτείνεται και ως το 2060. Και η απάντηση είναι όχι. Η μόνη ουσιαστική διέξοδος που υπάρχει είναι η προσφυγή στη λαϊκή ετυμηγορία.

Σε ό, τι αφορά τώρα τις τροπολογίες και ιδιαίτερα την τροπολογία 1058/64, με την οποία τροποποιείται το άρθρο 15 του ν.4472/2017 για το αφορολόγητο, έχω να πω τα εξής: Τι σηματοδοτεί το περιεχόμενο της τροπολογίας, το οποίο η Κυβέρνηση επιχειρεί να υποβαθμίσει; Πολύ απλά, κυρίες και κύριοι συνάδελφοι, με την πλήρη, αλλά και τη διασταλτική ερμηνεία του περιεχομένου της τροπολογίας, η μείωση του αφορολογήτου στις 5.681 ευρώ δεν θα ισχύσει το 2020, αλλά νωρίτερα αν κριθεί ότι δεν επιτυγχάνονται τα υψηλά πρωτογενή πλεονάσματα, που εσείς συμφωνήσατε και έχουν την υπογραφή σας. Ανοίγει ο δρόμος με τον πλέον επίσημο και κατηγορηματικό τρόπο για να ισχύσει το 2019 η μείωση του αφορολογήτου. Και φυσικά η Κυβέρνηση αναγνωρίζει ότι όποια παρέμβαση για τα λεγόμενα «αντίμετρα», θα πρέπει να έχει τη σύμφωνη γνώμη των δανειστών.

Προφανώς τα πρωτογενή πλεονάσματα άνω του 3,5%, εφόσον δεν υπάρχει ισχυρή και βιώσιμη ανάπτυξη, θα προέλθουν από την υπερφορολόγηση. Αυτή είναι και η διαφορά μας. Εμείς δεν πιστεύουμε απλά στην ανάγκη ρεαλιστικών πλεονασμάτων, αλλά και στα πρωτογενή πλεονάσματα που αποτελούν προϊόν παραγωγής πλούτου και όχι προϊόν άγριας υπερφορολόγησης.

Ουσιαστικά, με την αποδοχή αυτών των πρωτογενών πλεονασμάτων, πέρα από το γεγονός ότι παρατείνετε τον παραλογισμό της υπερφορολόγησης για να τα προσεγγίσετε, ακυρώνετε οι ίδιοι κάθε συζήτηση για μια ουσιαστική ελάφρυνση του χρέους. Η αποδοχή αυτών των υψηλών πρωτογενών πλεονασμάτων οδηγεί και σε πάγωμα των συντάξεων και μετά το 2022.

Ο λογαριασμός πλέον των εισπρακτικών μέτρων και των περικοπών στο ασφαλιστικό με το δεύτερο μνημόνιο που φέρατε, ανεβαίνει κι άλλο και φτάνει στα 3.050.000.000 ευρώ. Με την τροπολογία που φέρατε δεν μιλάμε για πάγωμα συντάξεων την περίοδο 2019-2021, αλλά και επέκταση αυτού του χρονικού ορίου και το 2022.

Σε ό,τι αφορά την τροπολογία για τις ελεύθερες συλλογικές διαπραγματεύσεις, έχουμε τον πλήρη εξευτελισμό της Κυβέρνησης, αφού αναγκάζεστε να πάρετε πίσω όσα ψηφίσατε στο πολυνομοσχέδιο.

Από κει και πέρα, η Κυβέρνηση θεωρεί ότι με την τροπολογία για το πολιτικό χρήμα και τη δανειοδότηση των κομμάτων μπορεί να αλλάξει την ατζέντα και να αποπροσανατολίσει. Σας το έχω πει πολλές φορές. Μέχρι το 2015 καταφέρατε να κοροϊδέψετε πολλούς. Σήμερα δεν μπορείτε να κοροϊδέψετε και να παραπλανήσετε ούτε έναν σκεπτόμενο πολίτη σε αυτήν τη χώρα.

Η Νέα Δημοκρατία από θέση αρχής είναι υπέρ των παρεμβάσεων που στοχεύουν στη διαφάνεια και τον έλεγχο του πολιτικού χρήματος. Η Νέα Δημοκρατία ως πολιτικός οργανισμός έχει εξορθολογήσει τα οικονομικά της και σταδιακά μειώνει τις υποχρεώσεις της από τον τραπεζικό δανεισμό.

Κυρίες και κύριοι συνάδελφοι, κάποιοι θυμήθηκαν τώρα τη συναίνεση, με τη διαφορά ότι δεν αναζητούν συναίνεση, αλλά αναζητούν συνενόχους. Συναίνεση θα υπάρξει, κυρίες και κύριοι συνάδελφοι. Πριν όμως, πρέπει να μιλήσουν οι πολίτες, να αποτυπωθεί η πραγματική λαϊκή βούληση στο Κοινοβούλιο, γιατί η σημερινή σύνθεση της Βουλής είναι σε απόλυτη δυσαρμονία με το εκλογικό Σώμα.

Τη συναίνεση θα την επιβάλει μια νέα, στιβαρή και σοβαρή κυβέρνηση, η κυβέρνηση της Νέας Δημοκρατίας: Θα απευθυνθεί στο σύνολο της κοινωνίας με τη γλώσσα της αλήθειας, χωρίς διχαστικές λογικές και με στόχο να ενώσει τους Έλληνες, αυτό που δεν θέλετε και δεν μπορείτε να κάνετε εσείς, που ποτίσατε με δηλητήριο την κοινωνία, κήρυκες του μίσους και του διχασμού. Το «ή εμείς ή αυτοί» το θυμάστε; Τους «γερμανοτσολιάδες» και τους «δοσίλογους» που απευθύνατε στους πολιτικούς σας αντιπάλους, όλα αυτά τα θυμάστε;

Αλήθεια, αν η δική μας κυβέρνηση είχε δώσει το υπερταμείο που δώσατε εσείς, παραχωρώντας για ενενήντα εννέα χρόνια το σύνολο της δημόσιας περιουσίας, τι παραπάνω θα λεγάτε; Συναίνεση σε τι; Στο απόλυτο αδιέξοδο που οδηγήσατε τη χώρα; Συναίνεση στον εγκλωβισμό των Ελλήνων σε μια διαρκή παγίδα υπερφορολόγησης; Σε καταστροφικές επιλογές που διαλύουν τα πανεπιστήμια και την αυτοδιοίκηση; Στη ρύθμιση του χρέους;

Ούτε κι εσείς οι ίδιοι δεν ξέρετε τι ακριβώς διεκδικείτε για το χρέος, όταν είναι γνωστό ότι από το 2012 υπάρχει δέσμευση για το χρέος στην κατεύθυνση της λελογισμένης απόδοσης τοκοχρεολυσίων που να μην υπερβαίνουν ένα ποσοστό του ΑΕΠ. Έμενε και μένει μόνον να συγκεκριμενοποιηθούν και να ποσοτικοποιηθούν αυτές οι παρεμβάσεις, ενώ είναι δεδομένο ότι η συγκεκριμένη συμφωνία δεσμεύει τους δανειστές.

Να σας θυμίσω ότι η Νέα Δημοκρατία τον Ιούλιο του 2015 έβαλε πλάτη για να μείνει όρθια η χώρα, γιατί σε διαφορετική περίπτωση θα φεύγατε νύχτα και η χώρα θα είχε μεταβληθεί σε ερείπια.

Κυρίες και κύριοι συνάδελφοι, η πιο μεγάλη απειλή που αντιμετωπίζει η χώρα, υπαρκτή πλέον, είναι η ένταξή μας σε ένα διαρκές μνημόνιο. Εκεί οδηγείτε τα πράγματα. Αν θεωρείτε ότι έχετε τη δημοκρατική νομιμοποίηση να το κάνετε, θα αντιμετωπίσετε τις συνέπειες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κυρίες και κύριοι συνάδελφοι, τον λόγο έχει ο Πρόεδρος της Νέας Δημοκρατίας κ. Κυριάκος Μητσοτάκης.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κυρίες και κύριοι Βουλευτές, θα ήθελα ξεκινώντας και από το Βήμα της Βουλής να εκφράσω τη βαθιά μου λύπη για τον άδικο χαμό του μικρού μαθητή στο Μενίδι από μια αδέσποτη σφαίρα. Λόγω της ανθρώπινης διάστασης που έχει αυτό το τραγικό γεγονός, δεν θα ήθελα σήμερα να πω κάτι περισσότερο. Νομίζω ότι όλοι μπορούμε να βγάλουμε τα συμπεράσματά μας.

Τώρα, όσον αφορά στην ημερήσια διάταξη, θέλω να επαναλάβω για άλλη μια φορά ότι έχουμε επισημάνει εγκαίρως σε αυτήν την Αίθουσα πως η Συμπολίτευση περιφρονεί συστηματικά τη Βουλή των Ελλήνων. Είχα πρόσφατα την ευκαιρία να επισκεφτώ τον Πρόεδρο της Βουλής κ. Βούτση και να τον ενημερώσω για το θέμα αυτό. Σας τα είπαμε όταν έπρεπε. Τίποτα όμως φαίνεται ότι δεν μπορεί να σταματήσει μια Κυβέρνηση που δεν έχει τη στοιχειώδη πολιτική εντιμότητα, που δεν έχει τη στοιχειώδη πολιτική ευθιξία, που δεν δείχνει τον παραμικρό σεβασμό στους δημοκρατικούς θεσμούς και στους θεσμούς του Κοινοβουλίου.

Υπουργοί που μέσα σε αυτήν εδώ την Αίθουσα, στην Ολομέλεια της Βουλής, έλεγαν αλλά, δεν ντρέπονται σήμερα να βάλουν την υπογραφή τους σε τροπολογίες που έχουν πάνω τη σφραγίδα «εκπρόθεσμος» και που κατατίθενται συνήθως σε νομοσχέδια τελείως άσχετα, τροπολογίες που αναδιατυπώνουν προαπαιτούμενα για τη δεύτερη αξιολόγηση, η οποία, κύριε Υπουργέ, υποτίθεται ότι είχε κλείσει. Όμως, φαίνεται ότι κάθε εβδομάδα ανοιγοκλείνει.

Αναρωτιέμαι αν είναι ακριβές αυτό το οποίο είπε ο συνάδελφος κ. Συρμαλένιος μιλώντας πριν, ότι σας ζητήθηκαν πρόσθετα προαπαιτούμενα, μετά την ψήφιση του τέταρτου μνημονίου. Θα ήθελα παρακαλώ να μας απαντήσετε επ’ αυτού. Όπως υποτίθεται ότι είχε κλείσει φυσικά και το θέμα του χρέους, αλλά και το ζήτημα της ένταξης της χώρας στην ποσοτική χαλάρωση.

Φυσικά το έχετε ξανακάνει. Τροπολογίες σε άσχετα νομοσχέδια την τελευταία στιγμή έχετε ξαναφέρει πολλές φορές, έστω και αν το Σύνταγμα δεν το επιτρέπει, όπως γνωρίζετε καλά, κύριε Πρόεδρε της Βουλής.

Επίσης το Σύνταγμα απαιτεί, και μάλιστα επί ποινή ακυρότητας, να βρίσκονται οι συνταξιοδοτικές διατάξεις σε ειδικό νομοσχέδιο και κάθε νομοσχέδιο να συνοδεύεται από ειδικές γνώμες και εκθέσεις. Αλλά το να εισάγετε δημοσιονομικού χαρακτήρα τροπολογίες σε κύρωση Διεθνούς Συνθήκης για την Αλιεία, για τα ψάρια, αυτό δεν το έχετε ξανακάνει!

(Χειροκροτήματα από την πτέρυγα της Νέας Δημοκρατίας)

Πέρα από την κακοποίηση των θεσμών, που είναι εξαιρετικά σοβαρό ζήτημα, υπάρχει και το στοιχείο του γελοίου, ή μάλλον θα υπήρχε και το στοιχείο του γελοίου αν δεν προσβάλατε με τόσο βάναυσο τρόπο τη θεσμική τάξη, αλλά και τη νοημοσύνη των πολιτών. Φυσικά, όλα αυτά σας είναι γνωστά.

Από ποιόν, όμως, προσπαθείτε να κρυφτείτε άραγε; Από την κοινωνία; Μα, αυτή σας βλέπει, κύριε Υπουργέ, όσο κι αν εδώ πέρα στην προηγούμενη συζήτηση μάς είπατε ότι η κοινωνία βλέπει «Survivor» και όχι τη Βουλή. Αναφέρθηκα ήδη στο στοιχείο του γελοίου. Δεν θα επανέλθω, ούτε θα σχολιάσω το πώς χειρίζεστε την Κοινοβουλευτική σας Ομάδα.

Είπατε, όμως, στους Βουλευτές σας ότι θα ψήφιζαν τα μέτρα, ώστε να πάρετε τη συμφωνία για το χρέος. Και τώρα τους ξαναφέρνετε εδώ πέρα για τροπολογίες με προαπαιτούμενα που έρχονται μετά την αξιολόγηση που υποτίθεται ότι είχε κλείσει και ενώ, τουλάχιστον μέχρι στιγμής, δεν έχετε πάρει καμμία συμφωνία για το χρέος. Όπως είπα ήδη, η αξιολόγηση δεν έχει κλείσει, ανοιγοκλείνει. Τα προαπαιτούμενα έρχονται πριν και ξαναέρχονται μετά, γράφονται και διορθώνονται διαρκώς. Αυτή είναι η αλήθεια.

Παίρνετε ό,τι σας δίνουν και κάνετε τελικά ό,τι σας ζητούν σε μια διαπραγμάτευση στην οποία δεν συμμετέχετε, αλλά απλώς παρίσταστε, σε μια διαπραγμάτευση όπου οι αποφάσεις λαμβάνονται με κριτήρια που δυστυχώς δεν αφορούν την χώρα μας, με κριτήρια που αφορούν και υπηρετούν τις πολιτικές συγκυρίες σε άλλες χώρες, καθώς και τις προτεραιότητες των διεθνών οργανισμών που εμπλέκονται στο ελληνικό ζήτημα.

Κυρίες και κύριοι συνάδελφοι, η αποτυχία της Κυβέρνησης περιγράφεται με τα λόγια του ίδιου του Πρωθυπουργού. Θυμίζω για άλλη μια φορά στην Εθνική Αντιπροσωπεία τι μας έλεγε ο κ. Τσίπρας, ο οποίος βλέπω ότι απουσιάζει και από τη σημερινή συζήτηση.

Είχε ορίσει ο κ. Τσίπρας, τότε, τρείς στόχους. Θυμίζω: Πρώτον, το κλείσιμο της αξιολόγησης, δεύτερον, την ένταξη της χώρας στο πρόγραμμα ποσοτικής χαλάρωσης και, τρίτον, τη ρύθμιση του χρέους.

Η Κυβέρνηση έχασε και τους τρεις αυτούς στόχους και μαζί χάνει και η χώρα και πάει να χαθεί οποιαδήποτε θετική προοπτική για την οικονομία, διότι η τραγική καθυστέρηση στην ολοκλήρωση της αξιολόγησης είναι αυτή που βύθισε και πάλι την οικονομία στην ύφεση.

Θυμίζω ότι η ίδια η Κυβέρνηση, η οποία πριν από λίγους μήνες προέβλεπε ρυθμό ανάπτυξης 2,7% για το 2017, τον έχει ήδη αναθεωρήσει στο 1,8%. Και ο ΟΟΣΑ κατά κανόνα αισιόδοξος στις προβλέψεις του για τις αποδόσεις της ελληνικής οικονομίας προβλέπει, κύριε Υπουργέ, ανάπτυξη 1,1% για το 2017. Αυτό είναι το κόστος της καθυστέρησης στην ολοκλήρωση της αξιολόγησης. Και βέβαια, δεν χρειάζονται νούμερα, διότι οι πολίτες ζουν την κατάσταση της πραγματικής οικονομίας, είναι εγκλωβισμένοι στον φόβο και τη φτώχεια.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Έρχομαι τώρα στο ζήτημα της ποσοτικής χαλάρωσης, το δεύτερο μεγάλο στόχο που είχε θέσει ο κ. Τσίπρας. Μοιάζει, δυστυχώς, να απομακρύνεται και αυτός. Υπενθυμίζω ότι έπρεπε να είχαμε μπει στο πρόγραμμα της ποσοτικής χαλάρωσης από το πρώτο εξάμηνο του 2015. Και θα είχε συμβεί αυτό εάν δεν είχε μεσολαβήσει η δικιά σας Κυβέρνηση.

(Χειροκροτήματα από την πτέρυγα της Νέας Δημοκρατίας)

Αγωνιζόμαστε να μπούμε τώρα και μακάρι να τα καταφέρουμε. Αλλά αυτό το οποίο θεωρούσαμε σε αυτήν την Αίθουσα, κύριε Υπουργέ, ως δεδομένο πριν από λίγες εβδομάδες και απολύτως απαραίτητη προϋπόθεση για να μπορέσει η χώρα να δανειστεί από τις αγορές με λογικά επιτόκια, σήμερα είναι ζητούμενο.

Μάλιστα φαίνεται εξαιρετικά επισφαλές, ειδικά αν δεν υπάρξει κάποια συμφωνία για το χρέος που θα επιτρέψει στην Ευρωπαϊκή Κεντρική Τράπεζα να έχει στη διάθεσή της μια έκθεση βιωσιμότητας για να εντάξει τα ελληνικά ομόλογα στο πρόγραμμα ποσοτικής χαλάρωσης.

Φυσικά, μιας και μίλησα για χρέος, στο ζήτημα του χρέους αποκαλύπτεται όλος ο οπορτουνισμός της Κυβέρνησης. Η Κυβέρνηση μονίμως ξεχνά να μας πει ότι η ίδια συμφώνησε τον Μάιο του 2016 ότι οι οριστικές αποφάσεις για τη διευθέτηση του χρέους θα ληφθούν μετά το τέλος του προγράμματος και αυτό αν είναι απαραίτητο. Αυτό υπογράψατε, κύριε Τσακαλώτε, στην απόφαση του Eurogroup.

Αφού χάσατε χρόνο και τελικά χάσατε πλήρως τον έλεγχο της διαπραγμάτευσης, σηκώσατε μόνοι σας ψηλά το θέμα του χρέους. Γιατί; Ως άλλοθι στους Βουλευτές σας για να έρθουν να ψηφίσουν τα μέτρα. Το έκαναν, τα ψήφισαν τα μέτρα, ψήφισαν τέταρτο μνημόνιο και σήμερα είμαστε πάλι εδώ για προαπαιτούμενα που έρχονται ως τροπολογίες.

Όσα μέτρα λιτότητας κι αν πάρετε, όσα προαπαιτούμενα και να φέρετε εκ των υστέρων με τροπολογίες, η χώρα δεν σταματά να πληρώνει τα δυόμισι χρόνια παραμονής σας στην εξουσία, διότι έχετε την εξουσία, συχνά μάλιστα κάνετε κατάχρηση εξουσίας, αλλά στην πραγματικότητα δεν κυβερνάτε.

Τι μας είπε πρόσφατα ο κ. Σκουρλέτης; Να σας το θυμίσω; «Ζούμε σε συνθήκες διαρκούς πολιτικής ήττας». Λες και το πρόβλημα της χώρας είναι η δική σας πολιτική ήττα!

(Χειροκροτήματα από την πτέρυγα της Νέας Δημοκρατίας)

Θα έλεγα, λοιπόν, στον κ. Τσίπρα αν ήταν εδώ, αλλά λέω σε εσάς, κύριε Υπουργέ, το εξής: Αφού έχετε ηττηθεί από τα γεγονότα, τα οποία εσείς δημιουργήσατε με τα ψέματα και τα λάθη σας, παραδώστε την εξουσία στον λαό! Αυτός είναι κυρίαρχος! Κάντε εκλογές και δώστε τη δυνατότητα στον λαό να αποφασίσει!

(Χειροκροτήματα από την πτέρυγα της Νέας Δημοκρατίας)

Έτσι κι αλλιώς, τώρα υπάρχει χρόνος. Μέχρι τις εκλογές στη Γερμανία δεν θα ληφθεί καμμιά απόφαση ούτε για το χρέος ούτε, δυστυχώς, για την ποσοτική χαλάρωση.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** …(δεν ακούστηκε).

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κυρίες και κύριοι συνάδελφοι, τον Υπουργό σας ρωτήστε, όχι εμένα. Τον κ. Τσακαλώτο ρωτήστε, όχι εμένα. Εμένα ρωτάτε; Δεν ντρέπεστε να ρωτάτε εμένα; Έχετε κοροϊδέψει τον ελληνικό λαό κι έχετε το θράσος να ρωτάτε εμένα; Τον κ. Τσακαλώτο ρωτήστε τι του λέει ο κ. Σόιμπλε στο αυτί.

(Χειροκροτήματα από την πτέρυγα της Νέας Δημοκρατίας)

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Το ένα μνημόνιο μετά το άλλο φέρνετε. Δεν προλαβαίνουμε πια!

(Θόρυβος από την πτέρυγα του ΣΥΡΙΖΑ)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Εγώ ξέρω πολύ καλά τι είπα στον κ. Σόιμπλε.

Τις τελευταίες μέρες εντείνεται το αίσθημα ότι η Ελλάδα βρίσκεται και πάλι σε ένα κρίσιμο σταυροδρόμι. Η Κυβέρνηση του κ. Τσίπρα και ο ίδιος προσωπικά, όπως φαίνεται, έχει εξαντληθεί. Το χειρότερο, όμως, είναι ότι έχει εξαντληθεί και η κοινωνία και έχουν εξαντληθεί και τα αποθέματα αντοχής της κοινωνίας. Ένας ολόκληρος χειμώνας χάθηκε σε μια διαπραγμάτευση που φέρνει τη χώρα σε χειρότερη θέση απ’ ό,τι ήταν πριν έναν χρόνο, χωρίς ακόμα να φέρνετε λύση για το χρέος και με την οικονομία σε διαρκή αστάθεια.

Δώστε λύση, λοιπόν, για να σταματήσει η διάλυση. Κάντε εκλογές, διότι μόνο μέσα από τις εκλογές μπορεί να προκύψει μια κυβέρνηση με ορμή και αξιοπιστία, αποφασισμένη πραγματικά να κάνει τις μεγάλες αλλαγές που χρειάζεται η χώρα.

Μιας και σας είδα τόσο ενθουσιασμένους με την πολύ καλή απόδοση του κ. Κόρμπιν στη Μεγάλη Βρετανία, δεν έχετε και τίποτα ιδιαίτερο να φοβηθείτε αφού αλλάζει η Ευρώπη, για να θυμηθώ αυτά τα οποία λέγατε κάποια εποχή πριν από τις εκλογές του Ιανουαρίου του 2015.

Η χώρα χρειάζεται, κυρίες και κύριοι συνάδελφοι, μια νέα κυβέρνηση που να μπορεί να διεκδικήσει από τους εταίρους της να υλοποιήσουν τις δεσμεύσεις για το χρέος που έχουν αναλάβει από τον Νοέμβριο του 2012, αλλά μια νέα κυβέρνηση η οποία δεν θα μιλάει μόνο για το χρέος, αλλά ταυτόχρονα θα βάλει μπροστά και τις μηχανές τις ανάπτυξης, θα φέρει επενδύσεις, θα δημιουργήσει δουλειές, θα ασχοληθεί και με τον παρονομαστή του κλάσματος «χρέος προς ΑΕΠ», όχι μόνο με τον αριθμητή.

Και φυσικά, μια κυβέρνηση η οποία θα ξαναβάλει την Ελλάδα στη σωστή θέση στη γεωπολιτική σκακιέρα, καθώς είναι ξεκάθαρο ότι περνάμε μια περίοδο μεγάλων αλλαγών, μεγάλης αναστάτωσης στην περιοχή μας. Δεν πρέπει να χαθεί άλλος χρόνος.

Καλώ για μια άλλη φορά τον κ. Τσίπρα να σταθεί στο ύψος των περιστάσεων, να ιεραρχήσει σωστά τις ευθύνες που του αναλογούν, που αναλογούν στο αξίωμά του και φυσικά να θυμίσω ότι η ιστορία μάς κρίνει εκ των υστέρων, αλλά από την κοινωνία κρινόμαστε καθημερινά.

Σας ευχαριστώ πολύ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Δουζίνας από το ΣΥΡΙΖΑ έχει τον λόγο.

**ΚΩΝΣΤΑΝΤΙΝΟΣ ΔΟΥΖΙΝΑΣ:** Κύριε Πρόεδρε, είναι μεγάλη μου τιμή να μιλάω μετά τον Αρχηγό της Αξιωματικής Αντιπολίτευσης και θέλω να ξεκινήσω με ένα riddle, ένα αίνιγμα.

Ποιος είναι ο πολιτικός ή η πολιτική παράταξη που, ενώ η χώρα του βρίσκεται σε μια τεράστια κρίση, ενώ βρίσκεται σε τεράστιες και δύσκολες διαπραγματεύσεις με μια ιερά συμμαχία μεγάλων δυνάμεων εναντίον της, αυτός ο πολιτικός ή η πολιτική παράταξη ζητάει εκλογές;

**ΚΩΝΣΤΑΝΤΙΝΟΣ ΤΣΙΑΡΑΣ:** Θυμηθείτε τον εαυτό σας.

**ΒΑΣΙΛΕΙΟΣ ΚΙΚΙΛΙΑΣ:** Άντε, που μιλάτε. Θα μιλήσετε κιόλας!

**ΣΥΜΕΩΝ ΚΕΔΙΚΟΓΛΟΥ:** Δεν ξεχνάμε.

**ΚΩΝΣΤΑΝΤΙΝΟΣ ΔΟΥΖΙΝΑΣ:** Είμαστε στο 2017, δεν είμαστε στο 2014.

(Θόρυβος στην Αίθουσα)

Περιμένετε να ακούσετε το αίνιγμα.

Έχει ορισμένα θετικά δημοσκοπικά αποτελέσματα. Προηγείται 10%, 12%, 20%, 24%. Και βέβαια, αυτό δίνει στον πολιτικό αυτό και στην παράταξη τη δύναμη να ζητάει ισχυρό mandate, ισχυρή εξουσιοδότηση και να ξαναγυρίσει εκεί που ανήκει, στην εξουσία και το κράτος.

Ξέρετε ποιος είναι αυτός ο πολιτικός; Η κ. Τερέζα Μέι. Η κ. Τερέζα Μέι ήταν αυτή η οποία, επειδή πήγαινε μπροστά με 25%, έκανε εκλογές και έχουμε το αποτέλεσμα αυτό που αποτελεί την μεγαλύτερη καταστροφή για το συντηρητικό κόμμα της Αγγλίας και για την ίδια την κ. Μέι και η οποία θα μείνει στην προεκλογική της εκστρατεία σαν ένα παγκόσμιο παράδειγμα προς αποφυγή. Είναι το αίνιγμα αυτό μια παραβολή και για μας.

Ποιος ήταν απέναντί της; Ο κύριος Πρόεδρος της Αξιωματικής Αντιπολίτευσης τον ονόμασε. Ήταν ο κ. Τζέρεμι Κόρμπιν, ένας πολιτικός ο οποίος βγαίνει μέσα από την καρδιά της ριζοσπαστικής και δημοκρατικής Αριστεράς, ένας πολιτικός ο οποίος έβαλε δύο βασικούς …

(Θόρυβος στην Αίθουσα)

**ΧΡΗΣΤΟΣ ΚΕΛΛΑΣ:** … (δεν ακούστηκε)

**ΠΡΟΕΔΡΕΥΩΝ (Γεώργιος Βαρεμένος):** Κύριε Κέλλα, γιατί αυτή η παιδική ατμόσφαιρα τώρα; Παρακαλώ, ησυχία. Όποιος δεν θέλει, να βγει έξω.

Κύριε Δουζίνα, συνεχίστε.

**ΚΩΝΣΤΑΝΤΙΝΟΣ ΔΟΥΖΙΝΑΣ:** Κύριε Πρόεδρε, ως πανεπιστημιακός είμαι συνηθισμένος να έχω επιχειρήματα και αντεπιχειρήματα με ένα συγκεκριμένο ύφος και ήθος. Αν θέλουν να φωνάζουν κάποιοι συνάδελφοι, τι να κάνουμε; Είναι πιθανόν αυτό το δικό τους ύφος και ήθος.

Ο κ. Κόρμπιν έβαλε δύο βασικές κατευθύνσεις στην προεκλογική του εκστρατεία: Ενάντια στη λιτότητα, εναντίωση στον νεοφιλελευθερισμό ιδεολογικά -ένα ταξικό πρόσημο- και από την άλλη πλευρά την υπεράσπιση του μισού βρετανικού λαού, του 48%, το οποίο ψήφισε να παραμείνουν στην Ευρώπη και αυτήν τη στιγμή είχε δαιμονοποιηθεί από τα συστημικά μέσα και έχουμε αυτήν τη στιγμή έναν μεγάλο εθνικό πια ηγέτη, ο οποίος νομίζω ότι έχει βάλει το πρόκριμα για να γίνει Πρωθυπουργός σχετικά σύντομα.

Θα σας πω και κάτι άλλο που ενδιαφέρει εμάς τους Έλληνες. Ο κ. Κόρμπιν δήλωσε προχθές ότι η πρώτη πράξη που θα έκανε αν γινόταν Πρωθυπουργός θα ήταν να πάρει πρωθυπουργική απόφαση και μετά να νομοθετήσει, έτσι ώστε τα τριάμισι εκατομμύρια Ευρωπαίων που βρίσκονται στη Βρετανία να αποκτήσουν αμέσως πλήρη δικαιώματα, αυτά που έχουν τώρα ως Ευρωπαίοι πολίτες, και μετά το Brexit. Και είπε «θα το κάνω μονομερώς, ανεξάρτητα εάν οι Ευρωπαίοι μάς κάνουν μία ανάλογη παραχώρηση για τους Βρετανούς πολίτες».

Αυτό είναι το ηθικό πλεονέκτημα της Αριστεράς, μονομερώς να δώσει στους Έλληνες, στους Έλληνες φοιτητές, τους Έλληνες εργαζόμενους, στους φίλους μου -που ήμουν εκεί σαράντα χρόνια- το δικαίωμα να παραμείνουν στη χώρα τους.

Θέλω να μιλήσω γι’ αυτό το ηθικό πλεονέκτημα, αγαπητοί φίλοι, διότι για εμένα, που ήρθα στην Ελλάδα τον Σεπτέμβριο του 2015 μετά από σαράντα χρόνια στη Βρετανία, σήμερα κλείνει ένας κύκλος και είναι ο κύκλος ακριβώς του ηθικού πλεονεκτήματος της Αριστεράς.

Για την πλειοψηφία ημών από εδώ και εμού προσωπικά, που δεν είμαστε επαγγελματίες πολιτικοί, που δεν μπήκαμε στην Αριστερά γιατί περιμέναμε να γίνουμε Βουλευτές ή Υπουργοί ή να πάρουμε αξιώματα, βρισκόμαστε εδώ, ακολουθώντας την εντολή του ελληνικού λαού και αν αύριο κερδίσετε στις επόμενες εκλογές, γιατί έτσι είναι η δημοκρατία, θα ξαναπάμε στα σχολεία μας, στα δικαστήρια, στους αγρούς και στα πανεπιστήμια …

(Χειροκροτήματα από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΤΖΑΒΑΡΑΣ:** Πόσοι από εσάς δουλεύετε;

**ΚΩΝΣΤΑΝΤΙΝΟΣ ΔΟΥΖΙΝΑΣ:** …διότι είμαστε ακριβώς τέτοιοι άνθρωποι που βγαίνουμε μέσα από τον λαό, κύριε Τζαβάρα. Είσαστε αρκετά διαβασμένος και δεν κάνει να τα λέτε αυτά.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Πόσοι από εσάς δουλεύετε;

(Θόρυβος-διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ, κύριε Τζαβάρα!

**ΚΩΝΣΤΑΝΤΙΝΟΣ ΔΟΥΖΙΝΑΣ:** Όλοι δουλεύουμε, γιατί δεν είμαστε επαγγελματίες πολιτικοί, γιατί δεν γεννηθήκαμε με το silver spoon, που λένε οι Άγγλοι, με το ασημένιο κουτάλι στο στόμα μας ούτε θεωρούμε ότι έχουμε κανένα δικαίωμα να είμαστε στο κράτος. Είμαστε εκεί γιατί μας έχει βάλει ο λαός. Όσο θα μας κρατάει, εκεί θα είμαστε και μετά θα φύγουμε, να πάμε στο πανεπιστήμιό μας ή στο σχολείο μας.

(Χειροκροτήματα από την πτέρυγα του ΣΥΡΙΖΑ)

Είμαστε ικανοποιημένοι στο τέλος αυτού του κύκλου, στον οποίον αποφασίσαμε ότι πρέπει να υποχωρήσουμε, να συμβιβαστούμε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα μία μικρή παράταση, μετά από την εξαιρετικά ενδιαφέρουσα αντιμετώπιση που έχω από τους συναδέλφους της Αντιπολίτευσης, οι οποίοι προτιμάνε τις ιαχές από τα επιχειρήματα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Όπως γίνεται και στη Βουλή της Βρετανίας.

**ΚΩΝΣΤΑΝΤΙΝΟΣ ΔΟΥΖΙΝΑΣ:** Είμαστε ικανοποιημένοι από το τι έχει πετύχει μέχρι τώρα η Κυβέρνηση; Όχι, δεν είμαστε ικανοποιημένοι. Από την άλλη πλευρά, όμως, χθες μερικοί από εσάς και από τους συναδέλφους της Αντιπολίτευσης κάναμε εδώ στη Βουλή, για πρώτη φορά πιθανόν, μία κοινή συνεδρίαση τριών επιτροπών και φέραμε μεγάλους καθηγητές του ευρωπαϊκού δικαίου, της ευρωπαϊκής οικονομίας, από τη Γερμανία, από την Αγγλία, από τη Σκωτία και από την Ελλάδα, για να συζητήσουμε πού βρίσκεται η Ευρώπη.

Τι βγήκε από αυτή τη συζήτηση; Από τη μία πλευρά, είχαμε διάφορους συναδέλφους, οι οποίοι φαίνεται ότι έχουν πλήρη άγνοια για τα ευρωπαϊκά θέματα. Κι αυτό που μας λέγανε ήταν ότι είτε έχετε πρόβλημα με τη σύντροφό σας είτε με τη δουλειά σας είτε με τον ποδοσφαιρικό σας σύλλογο, η απάντηση είναι «περισσότερη Ευρώπη». Δεν έχουν καταλάβει ότι η Ευρώπη αυτήν τη στιγμή περνάει μία τεράστια υπαρξιακή κρίση κι ότι αν δεν παρθούν μέτρα για να αλλάξουμε την Ευρώπη, είναι δυνατόν να ξηλωθεί. Και το Brexit είναι μία από αυτές τις συνθήκες, που την οδηγούν εκεί.

Αυτό το οποίο βγαίνει από τη συζήτηση την πανεπιστημιακή, την ακαδημαϊκή, αλλά ακόμα και στις ξένες εφημερίδες -που φαίνεται ότι δεν τις διαβάζετε και το μόνο που ξέρετε είναι να λέτε «παραπάνω Ευρώπη» και τίποτα άλλο- είναι ότι οι ελληνικές διαπραγματεύσεις, όπως συνέβαινε και συμβαίνει κι αυτή τη στιγμή, έδειξαν τρία πράγματα.

Πρώτον, έδειξαν τον αυξανόμενο αυταρχισμό, τον αυταρχικό χαρακτήρα της Ευρωπαϊκής Ένωσης και κυρίως της Γερμανίας που, όπως είπε ο Χάμπερμας, μέσα σε μία μέρα τον Ιούλιο του 2015 έχασε πενήντα χρόνια συμβολικού κεφαλαίου, που είχε κερδίσει η Γερμανία. Έδειξαν, επίσης, ότι η Ευρωπαϊκή Ένωση έχει ξεχάσει την ιστορία της, το γεγονός ότι η μεγαλύτερη επιτυχία είναι ότι ειρήνευσε την Ευρώπη και έχουμε αυτήν τη στιγμή τους εθνικισμούς να ξαναγυρίζουν, λόγω των πολιτικών της. Έχουμε και το τρίτο, που είναι το διαζύγιο μεταξύ των αγορών και της κοινωνικής δικαιοσύνης, το κοινωνικό κράτος, που βρίσκεται στα θέματα της Ευρωπαϊκής Ένωσης.

Πρέπει να αλλάξουμε αυτά τα πράγματα, να τα συζητήσουμε, να βρούμε τρόπους για να ξανασκεφτούμε την αρχιτεκτονική και όχι μόνο τις πολιτικές της Ευρώπης, δηλαδή τη σχέση μεταξύ των οργάνων και να εκδημοκρατίσουμε τα όργανα, να ξανασκεφτούμε τη σχέση μεταξύ των Βρυξελών και των εθνών-κρατών, αλλά κυρίως των περιφερειών, να μεταφέρουμε πόρους και ισχύ από τις Βρυξέλες εδώ, στις γειτονιές της Ελλάδας, της Κύπρου κ.λπ..

Φτάνουν, αγαπητοί φίλοι και αγαπητές συνάδελφοι, ιστορικές στιγμές, στην ιστορία ενός τόπου, όπου η πολιτική ηγεσία είναι υποχρεωμένη απέναντι στην ιστορία του τόπου να ξεχάσει το κομματικό της συμφέρον και να αγωνιστεί μαζί με τους άλλους για έναν εθνικό σκοπό.

Μην ψηφίσετε, λοιπόν, τα μέτρα, τα οποία εμείς θα περάσουμε κλείνοντας τον κύκλο, που ξεκινήσαμε το 2015. Μην τα ψηφίσετε. Φύγετε, εάν θέλετε, όπως έκανε η Δημοκρατική Συμπαράταξη. Στο θέμα του χρέους, όμως, χρειάζεται αυτήν τη στιγμή να ξεχάσετε τις κομματικές και παραταξιακές σας τάσεις και τα συμφέροντα. Πρέπει να κάνουμε αυτό που λέτε επανειλημμένα, την Εθνική Ελλάδος, για να μπορέσουμε να κερδίσουμε το χρέος.

Το χρέος ήταν 120% το 2009 και το 2015 που το πήραμε εμείς είχε φτάσει στο 180%, παρ’ ότι το ¼ του ΑΕΠ είχε εξαφανιστεί. Εσείς κάνατε το χρέος μεγάλο και τώρα πρέπει να μας βοηθήσετε, για να μπορέσουμε να ελευθερώσουμε το μέλλον της Ελλάδας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Δουζίνα.

Επειδή έχουμε υπερβεί το προκαθορισμένο χρονικό πλαίσιο, θα ζητούσα τη συναίνεση του Σώματος για να καθορίσουμε το χρόνο ομιλίας των ομιλητών στα πέντε λεπτά.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Κύριε Πρόεδρε, δέκα λεπτά μίλησε ο προηγούμενος.

**ΠΡΟΕΔΡΕΥΩΝ (Γεώργιος Βαρεμένος):** Θα είναι για πέντε λεπτά με τη σχετική ανοχή.

Τον λόγο έχει ο κ. Μπαρμπαρούσης.

**ΚΩΝΣΤΑΝΤΙΝΟΣ ΜΠΑΡΜΠΑΡΟΥΣΗΣ:** Κατ’ αρχάς, θέλω και εγώ να εκφράσω τα θερμά μου συλλυπητήρια στην οικογένεια του εντεκάχρονου. Ως Χρυσή Αυγή συμπάσχουμε με το δράμα που βιώνει η οικογένειά του. Έχουμε πει πάμπολλες φορές για την παραβατικότητα των Ρομά. Δεν νομίζω ότι χρειάζεται να πούμε κάτι άλλο αυτή τη στιγμή.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Βαρεμένος):** Όσοι θέλουν να εξέλθουν, να εξέλθουν, αλλά ησυχία οι υπόλοιποι.

Συνεχίστε.

**ΚΩΝΣΤΑΝΤΙΝΟΣ ΜΠΑΡΜΠΑΡΟΥΣΗΣ:** Πριν πέντε χρόνια και μερικές μερούλες, ένα πρωινό του Ιουνίου στο στούντιο του ΑΝΤ1 ο συναγωνιστής Ηλίας Κασιδιάρης δρόσισε με ένα ποτήρι νερό την πρώην Βουλευτή του ΣΥΡΙΖΑ και νυν περιφερειάρχη Αττικής Ρένα Δούρου, επειδή του είπε ότι εάν βγούμε εμείς οι φασίστες, θα φέρουμε τη χώρα πενήντα χρόνια πίσω.

Μπορείτε να μου πείτε εσείς πόσα χρόνια έχετε φέρει τη χώρα πίσω; Το έχετε καταλάβει ότι φέρνετε μνημόνιο για πενήντα χρόνια; Και εάν το έχετε καταλάβει, σας ενδιαφέρει αυτό; Τρέχετε πάλι και παρακαλάτε πίσω από τα φουστάνια της Μέρκελ σαν διακονιάρηδες, για να σας δώσει μερικά ψίχουλα για «να την περάσετε» για λίγο καιρό.

Είναι αυτό Έλληνας Πρωθυπουργός; Είστε εσείς Έλληνες πολιτικοί; Έχετε το δικαίωμα εσείς να αντιπροσωπεύετε τον υπερήφανο ελληνικό λαό; Αυτό είναι ο ελληνικός λαός, ένας ζητιάνος; Το να λέγεσαι Έλληνας είναι τίτλος τιμής και εσείς έχετε ξεφτιλίσει την έννοια του Έλληνα, παγκοσμίως. Από εκεί που οι Έλληνες περπατούσαν με ψηλά το κεφάλι και ήταν περήφανοι που λεγόντουσαν Έλληνες, τώρα τους έχετε κάνει να ντρέπονται γι’ αυτό που είναι.

Βγαίνει χθες και κάποιος από το ΠΑΣΟΚ και φώναζε ότι «για να μας κατηγορούν οι φασίστες, κάτι καλό θα έχουμε κάνει σε αυτόν τον τόπο». Να σας πω εγώ τι καλό έκανε το ΠΑΣΟΚ σε αυτόν τον τόπο, όταν ήταν κυβέρνηση. Έπαιρνε μίζες από το γερμανικό κράτος μέσω της «SIEMENS» και όχι μόνο το ΠΑΣΟΚ, βέβαια. Για να καταλάβει ο ελληνικός λαός τι λέμε, το επίσημο γερμανικό κράτος έδινε μίζα στο επίσημο ελληνικό κράτος, για να αγοράζουμε γερμανικά εξοπλιστικά συστήματα δέκα φορές πάνω από την αξία τους και τώρα που το κράτος χρεοκόπησε, το επίσημο γερμανικό κράτος ζητάει από τον ελληνικό λαό να πληρώσει τα σπασμένα.

Βέβαια, το κράτος δεν χρεοκόπησε μόνο από τις υπερβάσεις στα εξοπλιστικά. Χρεοκόπησε και από τις υπερβάσεις στην υγεία, στους Ολυμπιακούς Αγώνες και από τα τόσα σκάνδαλα που έγιναν, αφού εδώ στην Ελλάδα για ό,τι αγοραζόταν από το ελληνικό δημόσιο και για ό,τι γινόταν, πρώτα δινόταν προμήθεια στον εκάστοτε Υπουργό και μετά γινόταν η συμφωνία.

Γι’ αυτό και εμείς λέμε ότι αυτό το χρέος δεν το αναγνωρίζουμε, είναι επαχθές και δεν πρέπει να το πληρώσει ο ελληνικός λαός. Να το πληρώσετε όλοι εσείς που έχετε πάρει τις μίζες, που τα κονομήσατε μια χαρά και γεμίσατε τον τόπο με offshore, όπως και κάποιοι άλλοι σύντροφοί σας, που δεν βρίσκονται πλέον εδώ τώρα, γνωστά ονόματα και μη εξαιρετέα, σαν τον Λαλιώτη, σαν τον Σημίτη κ.λπ.. Δεν χρειάζεται να τα αναφέρουμε όλα.

Ο μόνος τρόπος τελικά για να σταματήσει αυτός ο κατήφορος είναι να βγει ένας νόμος που θα ποινικοποιεί τα προεκλογικά ψέματα, γιατί δεν γίνεται –για να μην πάω στα πιο παλιά, να μείνω στα χρόνια των μνημονίων- να βγαίνει ο Γιωργάκης προεκλογικά και να μας λέει «λεφτά υπάρχουν», να τον ψηφίζει ο ευκολόπιστος ελληνικός λαός και από το «λεφτά υπάρχουν» να βρισκόμαστε στη μέγγενη του ΔΝΤ. Δεν γίνεται μετά να βγαίνει ο Σαμαράς με το Ζάππειο 1 και 2 και αντί να κάνει αυτά που έλεγε προεκλογικά, μετεκλογικά να μην κάνει τίποτα και να φέρνει μνημόνια και από τα Ζάππεια πήγαμε στο περίφημο πρόγραμμα Θεσσαλονίκης και στον μεγαλύτερο πολιτικό ψεύτη, που γνώρισε ετούτος εδώ ο τόπος.

Εσείς το τερματίσατε. Πώς τις έκανε τις ψευτομαγκιές ο Αλέξης; «Go back, κυρία Μέρκελ», «Θα σκίσω τα μνημόνια με έναν νόμο και με ένα άρθρο, το ίδιο βράδυ» και άλλα τέτοια του ίδιου τύπου.

Μην ξεχνάμε, βέβαια, και το συνεταιράκι σας, τον Καμμένο, που μας έλεγε ότι «εμείς δεν θα πάμε να διαπραγματευτούμε στα τέσσερα». Για πες μας τώρα, ρε Πάνο Καμμένε, ποια είναι η αγαπημένη σου στάση. Πες μας πώς διαπραγματεύεστε εσείς. Γιατί δεν φεύγεις, Πάνο Καμμένε, από την Κυβέρνηση, αφού παραβίασες τις δήθεν «κόκκινες» γραμμές που έβαζες;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε λίγο τελειώνω.

Να σας πω εγώ γιατί δεν φεύγετε. Γιατί, πού θα ξαναβρεί ο Πάνος Καμμένος στρατιωτικό ελικόπτερο να το έχει σαν ιδιωτικό και να κόβει δωρεάν βόλτες;

Φέρνετε εδώ να ψηφίσουμε πράγματα με τέτοιον τρόπο, που δεν έχει ξαναγίνει ποτέ. Κατηγορούσατε τους προηγούμενους για τον τρόπο που νομοθετούσαν και σωστά τους κατηγορούσατε. Εσείς τώρα τι ακριβώς κάνετε; Μας φέρνετε εδώ, για να ψηφίσουμε διάφορες τροπολογίες, προκειμένου να μην χαρακτηριστεί ως υπερκατεπείγον το νομοσχέδιο. Αυτό δεν έχει ξαναγίνει στα χρονικά. Καλούμαστε να ψηφίσουμε άρον-άρον υπό μορφή τροπολογιών τα εναπομείναντα προαπαιτούμενα μέτρα για το κλείσιμο της αξιολόγησης. Την επόμενη φορά, για να ξαναπρωτοτυπήσετε, φέρτε τις τροπολογίες στις αναφορές, ώστε να τις ανακοινώσει απευθείας το Προεδρείο. Έτσι και αλλιώς, ό,τι θέλετε κάνετε. Δημοκρατία έχουμε και αυτό είναι διαταγή.

Ουσιαστικά, μιλάμε για μια κύρωση συμφωνίας, η οποία αποτελείται από τροπολογίες όπως το αφορολόγητο και ο τρόπος υπολογισμού του. Ουσιαστικά, προβλέπεται επίσπευση της μείωσης του αφορολογήτου, όχι από το 2020 αλλά από το 2019, τις συλλογικές συμβάσεις με διορθώσεις των σχετικών αποσπασμάτων της αιτιολογικής έκθεσης και ενδεχομένως του σχετικού άρθρου του πρόσφατα ψηφισμένου μνημονίου, το συνταξιοδοτικό, το οποίο αφορά το «πάγωμα» των συντάξεων και για το 2022 -αφού η έναρξη αναπροσαρμογής των κυρίων συντάξεων μετατίθεται για την 1-1-2023- τα οικονομικά των κομμάτων και τους ηλεκτρονικούς πλειστηριασμούς, όπου αναφέρεστε στο πώς θα λειτουργεί το σύστημα αυτό, δηλαδή πώς θα εισπράττεται και που θα αποδίδεται το τέλος χρήσης των συστημάτων.

**ΠΡΟΕΔΡΕΥΩΝ (Γεώργιος Βαρεμένος):** Τελειώστε τώρα.

**ΚΩΝΣΤΑΝΤΙΝΟΣ ΜΠΑΡΜΠΑΡΟΥΣΗΣ:** Τελειώνω, κύριε Πρόεδρε. Είχα επτά λεπτά κανονικά.

Τι άλλο να πούμε τώρα για τις τροπολογίες; Τι να εξηγήσουμε στον ελληνικό λαό; Ότι με το πάτημα ενός κουμπιού θα του παίρνετε το σπίτι;

Εγώ αυτό που έχω να πω, είναι να κάνετε μια χάρη στον ελληνικό λαό, για πρώτη φορά στη ζωή σας. Σηκωθείτε και φύγετε όλοι και πηγαίνετε δεν ξέρω και εγώ πού, εκεί που έχετε ίσως τα λεφτά. Ή έστω εσείς πραγματοποιήστε αυτό για το οποίο δεσμεύτηκε ο Πρωθυπουργός. Δεσμεύτηκε ότι αν δεν υπάρξει ελάφρυνση του χρέους, δεν θα υπάρξει και συμφωνία. Επειδή ελάφρυνση του χρέους δεν πρόκειται να υπάρξει, να μην υπάρξει, λοιπόν, και συμφωνία.

Αλλά εγώ πιστεύω ότι μια χαρά θα υπάρξει και συμφωνία. Θα δώσετε «γη και ύδωρ» στους διεθνείς τοκογλύφους, γιατί οι καρεκλίτσες της εξουσίας είναι γλυκές, πολύ γλυκές.

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώστε, σας παρακαλώ.

**ΚΩΝΣΤΑΝΤΙΝΟΣ ΜΠΑΡΜΠΑΡΟΥΣΗΣ:** Εγώ ένα πράγμα θα πω και θα κλείσω με αυτό: Μη νομίζετε ότι ο ελληνικός λαός θα κάνει για πάντα υπομονή. Ο κόμπος έφτασε στο χτένι.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Ο κύριος Πρόεδρος έχει τον λόγο.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Νομίζω πως δεν είναι δυνατόν να κλείσει αυτός ο κύκλος της ομιλίας του κ. Μπαρμπαρούση, χωρίς μία σαφή αποδοκιμασία από τη Βουλή του εγκωμιασμού της βίαιης ενέργειας, η οποία μετονομάστηκε εδώ πέρα ότι «δρόσισε» το πρόσωπο της μετέπειτα Περιφερειάρχου κ. Δούρου, εις εθνική ακρόαση και οπτική μετάδοση από τον ΑNT1 πριν από τρία χρόνια.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Αν πέρασαν όλα αυτά τα χρόνια και δεν υπάρχει η ελάχιστη ντροπή για την αρχή βίαιων εκρήξεων, που έγιναν επί τρία χρόνια, αρχής γενομένης από τα χαστούκια και από το «δρόσισμα» του νερού, είναι το ελάχιστο που πρέπει κανείς να πει. Η αποδοκιμασία πρέπει να είναι πλήρης από πλευράς της Βουλής.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΚΩΝΣΤΑΝΤΙΝΟΣ ΜΠΑΡΜΠΑΡΟΥΣΗΣ:** Ζητώ τον λόγο επί προσωπικού, κύριε Πρόεδρε.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Δώστε του τον λόγο. Αναφέρθηκε σε αυτόν στην ομιλία του ο κύριος Πρόεδρος.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΜΠΑΡΟΥΣΗΣ:** Ο κύριος Πρόεδρος εδώ έχει καταδικάσει μία φορά μία τρομοκρατική επίθεση, που έχει γίνει στα γραφεία της Χρυσής Αυγής; Το ποτήρι με το νερό τον πείραξε; Να καταδικάσει μία φορά ο Πρόεδρος τις αριστερές επιθέσεις, που γίνονται στους χρυσαυγίτες…

**ΠΡΟΕΔΡΕΥΩΝ (Γεώργιος Βαρεμένος):** Στον Πρόεδρο της Βουλής θα απευθύνεστε με σεβασμό! Καθίστε κάτω!

Ορίστε, κύριε Πρόεδρε.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Πρώτον, ουδέποτε υπήρξε εγκωμιασμός τέτοιων ενεργειών από Βήματος της Βουλής και δεύτερον, να ρωτήσει τον Κοινοβουλευτικό του Εκπρόσωπο εάν στη Διάσκεψη των Προέδρων για βίαια γεγονότα, τα οποία είχαν συμβεί στα γραφεία τους υπήρξε ή όχι πλήρης αποδοκιμασία. Ας ρωτήσει τον κ. Παππά, είναι δίπλα του. Μην ψάχνετε να συμψηφίσετε, τόσα χρόνια μετά μάλιστα, όλη αυτή τη σειρά των βίαιων ενεργειών, οι οποίες συνεχίζουν και σαν αντίληψη! Είναι τεράστιο λάθος, καταλάβετέ το.

**ΕΛΕΝΗ ΖΑΡΟΥΛΙΑ:** Δεν ληστέψαμε καμμιά τράπεζα με καλάσνικοφ.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Το «δρόσισμα» δεν είναι βία; Τι πράγμα είναι;

**ΠΡΟΕΔΡΕΥΩΝ (Γεώργιος Βαρεμένος):** Ο κ. Παππάς έχει τον λόγο.

**ΧΡΗΣΤΟΣ ΠΑΠΠΑΣ:** Κύριε Πρόεδρε, σας παρακαλώ, με τη βία και το «δρόσισμα», έλεος! Εσείς καταδικάσατε, κρυφά κυριολεκτικά και όχι με τις κάμερες. Είπατε κάποια μισόλογα σε μία Διάσκεψη των Προέδρων και δεν έχετε καταδικάσει ποτέ επίθεση εναντίον Βουλευτών της Χρυσής Αυγής, εναντίον του κ. Χατζησάββα, εναντίον του κ. Γερμενή και σας μάρανε το νερό της Δούρου. Αλλά αυτοί είστε, υποκριτές και θέλετε να αλλάξετε την ατζέντα της προδοσίας, που κάνουν σήμερα αυτά που φέρνετε, ως εσχάτη προδοσία, τα μνημόνια. Ντροπή σας.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Καθίστε κάτω!

Τον λόγο έχει η κ. Θεοδώρα Μεγαλοοικονόμου.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κυρία και κύριοι Υπουργοί, κύριοι συνάδελφοι, έχουμε φτάσει στα όρια της πλήρους απαξίωσης, όχι μόνο των κανόνων του ελληνικού Κοινοβουλίου, αλλά πολύ περισσότερο της ουσίας της δημοκρατίας. Ξεπεράσαμε το στάδιο, που φέρναμε τα επείγοντα και τα κατεπείγοντα νομοσχέδια και μεταβήκαμε στο στάδιο του να βλέπουμε σε μια κύρωση συμφωνίας για την αλιεία να έρχονται με τη μορφή τροπολογιών της τελευταίας στιγμής μεγάλες αλλαγές σε διατάξεις, φορολογικής, οικονομικής και εργασιακής φύσεως. Ο αιφνιδιασμός έχει γίνει δεύτερη φύση της Κυβέρνησης, προφανώς αιφνιδιάζοντας τα κόμματα της Αντιπολίτευσης και τον ελληνικό λαό. Θα πρότεινα, όμως, στα μέλη της συγκυβέρνησης, να μην έχουν ψευδαισθήσεις. Ο ελληνικός λαός αντιλαμβάνεται πολύ καλά τα όσα διαδραματίζονται. Τα ζει κάθε μέρα, μέσα από τις περικοπές και τις μεγάλες στερήσεις, που του έχουν επιβληθεί.

Έτσι, τέτοιου είδους άκομψα τεχνάσματα, όπως το σημερινό, όχι απλώς δεν έχουν το επιθυμητό αποτέλεσμα, αλλά πετυχαίνουν ακριβώς το αντίθετο, εξοργίζουν ακόμη πιο πολύ τον κόσμο, του οποίου τη νοημοσύνη διαρκώς υποτιμάτε.

Θα ήθελα όμως, να αναφερθώ και στις δύο προηγούμενες κυβερνήσεις, που επί σαράντα χρόνια εναλλάσσοντανστη διακυβέρνηση και κρατούσαν τις τύχες της χώρας μας και του λαού στα χέρια τους. Σαράντα χρόνια εναλλάσσονταν η Νέα Δημοκρατία και το ΠΑΣΟΚ και έφεραν με τις κυβερνήσεις αυτές την Ελλάδα, την πατρίδα μας στη χρεοκοπία και στο χείλος του γκρεμού. Ας μην το ξεχνάνε.

Ο κ. Μητσοτάκης, τον οποίο σέβομαι, όμως να μην νομίζει ότι ξέχασε ο λαός και ότι αν γίνουν εκλογές τώρα έχει ξεχάσει τα δικά του ή όσον αφορά την κ. Γεννηματά, έχει ξεχάσει τα δικά της. Μη μιλάτε στο σπίτι του κρεμασμένου για σκοινί. Αφήστε να προχωρήσουν τα πράγματα όπως είναι. Μην ξεχνάτε και τα δικά σας. Σαράντα χρόνια διακυβερνήσατε, και όταν συγκυβερνήσατε Νέα Δημοκρατία και ΠΑΣΟΚ δεν είδα να φέρετε κανένα έργο ανάπτυξης και εσείς. Μην τα κουβεντιάζετε. Αφήστε τα να προχωρούν, όπως προχωρούν, και μην μιλάτε παραπάνω.

Ας προχωρήσω επί των τροπολογιών. Πάμε στην τροπολογία με γενικό αριθμό 1060 και ειδικό αριθμό 66. Αυτή είναι η πιο σημαντική αλλαγή που γίνεται, διότι επηρεάζει ένα μεγάλο μέρος των Ελλήνων πολιτών στο θέμα του ύψους των συντάξεων. Προκειμένου, λοιπόν, να εξοικονομηθούν επιπλέον 250 εκατομμύρια ευρώ για το ελληνικό κράτος, πηγαίνει πιο πίσω η δέσμευση για την αύξηση και αναπροσαρμογή των συντάξεων και μετατίθεται από το 2022 στο 2023. Επομένως, μέχρι τότε, μέχρι το 2023, δεν μπορούμε να περιμένουμε καμμιά αποκατάσταση στις αδικίες των περικοπών των κυρίων συντάξεων.

Η Ένωση Κεντρώων είχε σταθερά τονίσει και προτείνει μια τελείως διαφορετική προσέγγιση στο θέμα των συντάξεων, ώστε να μην επιβαρυνθούν οι αδύναμοι. Δυστυχώς -δεν θέλω να αναφερθώ, το ανέφερε ο κύριος Πρόεδρος- για άλλη μια φορά δεν εισακούστηκαν οι προτάσεις μας για ενοποίηση των διπλών και τριπλών συντάξεων και τα αντιπαρέρχομαι, αφού τα ανέφερε ο κύριος Πρόεδρος. Έτσι, βρισκόμαστε για άλλη μια φορά αντιμέτωποι με μια ρύθμιση, που απογοητεύει τον μέσο συνταξιούχο, που έχει ζήσει πάρα πολλά, έχει δει πάρα πολλά κουρέματα, ήδη δεκατρείς φορές από τη Νέα Δημοκρατία και άλλα, τα τελευταία χρόνια.

Μάλιστα, είναι πολύ σημαντικό ότι αυτή τη φορά η Ολομέλεια του Ελεγκτικού Συνεδρίου διατυπώνει πολύ σοβαρές αντιρρήσεις για τη ρύθμιση, αφού θεωρεί ότι στην πραγματικότητα δεν δικαιολογείται επαρκώς η τόσο μακρινή μετάθεση, αρχικώς από το 2017, εν συνεχεία στο 2020 και τώρα στο 2023. Πιστεύω ότι ίσως η συγκυβέρνηση ΣΥΡΙΖΑ-ΑΝΕΛ υπολογίζει ότι μεταξύ του 2017 και του 2022-2023 μεσολαβούν έξι, επτά χρόνια, οπότε για αυτό έβγαλε και τα 250 εκατομμύρια ευρώ, γιατί σε πέντε, έξι ή επτά χρόνια, πάρα πολλοί συνταξιούχοι, από τη δυστυχία και την πείνα θα έχουν αποδημήσει εις Κύριον. Το ποσό ίσως να είναι και μεγαλύτερο. Εκεί στον παράδεισο ή στον κόλαση, όπου θα έχουν πάει, δεν χρειάζεται σύνταξη. Επομένως, έχουν προβλέψει με μεγάλη ακρίβεια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, την ανοχή σας για ένα λεπτό.

**ΠΡΟΕΔΡΕΥΩΝ (Γεώργιος Βαρεμένος):** Συνεχίστε, κυρία Μεγαλοοικονόμου.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ως προς την τροπολογία με γενικό αριθμό 1061 και ειδικό 67, άλλη μια φορά έχει ψηφιστεί πριν από ένα μήνα. Όλα αυτά δείχνουν ότι ψηφίζουμε επιπόλαια και πρόχειρα.

Τώρα μιλάμε για τις τράπεζες. Είμαστε υπέρμαχοι του να έχουν τα κόμματα διαφάνεια ως προς τη χρηματοδότησή τους, αλλά μην ξεχνάμε ότι το τραπεζικό σύστημα επιβαρύνθηκε πάρα πολύ από τις χρηματοδοτήσεις των κομμάτων και ειδικά από τα δάνεια, που πήραν τα δύο μεγάλα κόμματα, κύριοι της Νέας Δημοκρατίας και του ΠΑΣΟΚ.

Οφείλετε 200 εκατομμύρια η Νέα Δημοκρατία και 240 εκατομμύρια το ΠΑΣΟΚ και δεν τα εξοφλείτε. Τα πήρατε για λόγους ψηφοθηρικούς και δεν τα εξοφλείτε. Και λέτε τώρα το 50% να κρατείται. Αλλά δεν θα εξοφληθούν ποτέ. Ήσασταν συνέταιροι και μεταφέρατε στους ψηφοφόρους σας -για ψηφοθηρία τα παίρνατε- τα χρήματα αυτά, όπως μία εταιρία ή ένας πατέρας που μπήκε εγγυητής για ένα δάνειο. Πληρώστε τα με τη βουλευτική σας αποζημίωση, με τα ακίνητά σας, για να εξοφληθούν αυτά τα δάνεια. Δεν μπορούν να γίνουν τρεις αναχρηματοδοτήσεις, τρεις ανακεφαλαιοποιήσεις των τραπεζών με το αίμα του Έλληνα φορολογούμενου, γιατί χρωστάτε εσείς, τα δύο μεγάλα κόμματα, χρωστάνε τα ΜΜΕ. Πληρώστε τα, λοιπόν, για να μπορείτε να μιλάτε. Αν χρωστάτε, δεν θα μπορείτε να μιλάτε.

Θέλω να τελειώσω με το εξής: Η τροπολογία με γενικό αριθμό 1062 και ειδικό 68…

**ΠΡΟΕΔΡΕΥΩΝ (Γεώργιος Βαρεμένος):** Κυρία Μεγαλοοικονόμου, διευκολύνετε τη διαδικασία παρακαλώ.

(Θόρυβος από την πτέρυγα της Νέας Δημοκρατίας)

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Δύο λόγια μόνο θέλω να πω, κύριε Πρόεδρε, για την ηλεκτρονική διαδικασία. Αυτή η ηλεκτρονική διαδικασία θα φέρει μία μεγάλη αναταραχή στους δανειολήπτες, διότι θα λαμβάνει μέρος οποιοσδήποτε, δεν θα μπορεί να ελεγχθεί, δεν θα πληρώνουν αυτό το παράβολο που πρέπει και θα είναι…

**ΠΡΟΕΔΡΕΥΩΝ (Γεώργιος Βαρεμένος):** Βάλτε μία τελεία, κυρία Μεγαλοοικονόμου.

(Θόρυβος από την πτέρυγα της Νέας Δημοκρατίας)

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι, κύριε Πρόεδρε.

Ειλικρινά σας το λέω, δώστε στους δανειολήπτες το δικαίωμα να εξαγοράσουν πρώτοι αυτοί τα δάνειά τους και αν δεν μπορούν, τότε να προχωρήσετε σε πλειστηριασμό.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Ο κ. Μαυρώτας από το Ποτάμι έχει τον λόγο.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε.

Δεν αιφνιδιαζόμαστε πια από την προχειρότητα της Κυβέρνησης, έστω και αν σε μία κύρωση για την αλιεία αγκιστρώνονται 5 προαπαιτούμενα για το κλείσιμο της αξιολόγησης. Και το θέμα δεν είναι αν έχουμε να κάνουμε με σχολαστικούς δανειστές ή control freaks, όπως είπε ο κ. Τσακαλώτος, ή με αδιόρθωτους κουτοπόνηρους Έλληνες –θυμάστε τη σύμβαση με την «COSCO” που σας έπιασαν οι Κινέζοι “με την γίδα στην πλάτη”- το θέμα είναι ότι η αφερεγγυότητα της Κυβέρνησης ΣΥΡΙΖΑ-ΑΝΕΛ οδηγεί στο να μας υποβάλλουν σε κοινοβουλευτικά καψόνια.

Φθάσαμε, λοιπόν, εδώ, λίγες μέρες πριν το κρίσιμο Eurogroup, για να κλείσει η αξιολόγηση και ψηφίζουμε τις τελευταίες -ελπίζουμε- ουρές των προαπαιτούμενων. Μία αξιολόγηση, που λέγαμε να κλείσει, όσο το δυνατόν γρηγορότερα, για να φύγουν τα σύννεφα αβεβαιότητας πάνω από την ελληνική οικονομία. Η Κυβέρνηση, όμως, έκανε το λάθος να αναγορεύσει το χρέος ως το ιερό δισκοπότηρο της διαπραγμάτευσης, διαλέγοντας το χειρότερο timing πριν από τις γερμανικές εκλογές.

Στον βασικό δείκτη χρέους, δηλαδή στο κλάσμα χρέος προς ΑΕΠ, έβαλε όλα τα αυγά στον καθορισμό του αριθμητή στο χρέος, υποσκάπτοντας τον παρονομαστή, την πραγματική οικονομία και βλέπουμε αυτό το αποτέλεσμα. Από 2,7% ανάπτυξη που ήταν στον προϋπολογισμό, το Υπουργείο Οικονομικών λέει 1,8% τώρα και ο ΟΟΣΑ 1,1%.

Τα έχουμε πει χίλιες φορές, αλλά εσείς μας χλευάζατε, λέγοντας «να υπογράψουμε ό,τι να ’ναι, χωρίς να διαπραγματευθούμε;». Σας το επαναλαμβάνουμε, λοιπόν. Διαπραγμάτευση “με την πλάτη στον τοίχο”, όπως καταλήγετε τώρα, δεν υπάρχει. Δεν λέγεται διαπραγμάτευση αυτό, λέγεται επίκληση της καλοσύνης των άλλων.

Και μέσα σε όλα, ερχόσαστε να ζητήσετε συναίνεση και χάραξη εθνικής πολιτικής. Αυτό που σας λέγαμε, δηλαδή, εμείς ήδη από τον Αύγουστο του 2015, όταν φωνάζατε «ή τους τελειώνουμε ή μας τελειώνουν», σπέρνοντας διχασμό και πόλωση και άκουσα τον κ. Δουζίνα προηγουμένως να αναφέρεται στην εθνική Ελλάδος ως μεταμελημένος Σαούλ. Βέβαια, και η Νέα Δημοκρατία ακολούθησε μετά στο γαϊτανάκι της πόλωσης, μεταμφιεζόμενη σε ΣΥΡΙΖΑ του 2014, ζητώντας εκλογές εδώ και τώρα. Πρώτα, λοιπόν, οφείλετε ένα μεγάλο συγγνώμη και να αναγνωρίσετε το λάθος σας και μετά βλέπουμε αν και πώς μπορεί να υπάρξει εθνική συνεννόηση.

Ας πάμε, όμως και στα τρέχοντα. Στο πρόβλημα της ελληνικής κρίσης που ζούμε, υπάρχουν εξωγενείς και ενδογενείς μεταβλητές. Οι εξωγενείς δεν εξαρτώνται από εμάς, όπως για παράδειγμα η διεθνής κατάσταση, η σύγκρουση ΔΝΤ, Γερμανίας, κ.λπ.. Οι ενδογενείς, όμως, είναι το τι μπορούμε να κάνουμε εμείς. Τι μπορούμε να κάνουμε; Είμαστε μία χρεοκοπημένη χώρα, δηλαδή δεν έχουμε λεφτά και πρέπει να παράξουμε πλούτο. Πώς; Πρέπει να προσελκύσουμε επενδύσεις. «Εκατό δισεκατομμύρια τα επόμενα πέντε-έξι χρόνια» λένε κάποιοι. Να κάνουμε, δηλαδή, συγκεκριμένες αποκρατικοποιήσεις και να φτιάξουμε τον δημόσιο τομέα, ώστε να λειτουργεί προς όφελος της κοινωνίας και της οικονομίας και όχι σε βάρος της.

Να μην τα ξαναλέμε, γιατί δεν είναι και πολύς ο χρόνος: Αξιοκρατία, αποκομματικοποίηση, επιτάχυνση απονομής δικαιοσύνης, ψηφιοποίηση διαδικασιών για αποφυγή γραφειοκρατίας, αλλαγές στην εκπαίδευση.

Μιας και είπα αλλαγές στην εκπαίδευση, θα αφιερώσω λίγο χρόνο σ’ αυτό το θέμα, γιατί εδώ είναι κάτι, το οποίο μπορούμε να το επηρεάσουμε τώρα, ενώ στα προαπαιτούμενα, που έχουμε να συζητήσουμε δεν μπορούμε να επηρεάσουμε τίποτα. Μην πει κανείς ότι είναι εκτός θέματος αυτό στο συγκεκριμένο νομοσχέδιο, με τις συγκεκριμένες τροπολογίες, γιατί θα είναι και το μεγαλύτερο τρολάρισμα.

Μπήκε προχθές στη διαβούλευση το νέο νομοσχέδιο για τα πανεπιστήμια. Πομπώδεις εκφράσεις, όπως «ακαδημαϊκές ελευθερίες, αποκατάσταση της δημοκρατίας, άσυλο ιδεών, η γνώση δεν είναι εμπόρευμα» κ,λπ. χρησιμοποιούνται, ένας ακαδημαϊκός βερμπαλισμός για το ακροατήριο της δεκαετίας του ’80, που όμως οι εποχές το έχουν προσπεράσει.

Δεν είναι αυτά τα προβλήματα του ελληνικού πανεπιστημίου. Τα προβλήματα του ελληνικού πανεπιστημίου είναι τα συνεχώς λιγότερα κρατικά χρήματα που πηγαίνουν στα πανεπιστήμια, τα οποία πρέπει να αποκτήσουν εξωστρέφεια, για να επιβιώσουν στο διεθνές περιβάλλον.

Πώς μπορούν να γίνουν αυτά τα πράγματα; Ασφαλώς όχι με αυτά που υπαγορεύει το νομοσχέδιο. Το γήπεδο πλέον δεν είναι το ελληνικό δημόσιο, για να μαζεύουν οι φοιτητές χαρτιά, αλλά ο παγκόσμιος ανταγωνισμός. Μπορεί η γνώση να μην είναι εμπόρευμα, όπως σωστά λέγεται, αλλά δεν μπορεί να είναι και κουρελόχαρτο. Γιατί, αν χαμηλώνει συνεχώς ο πήχης, αδιαφορώντας για την ποιότητα, τότε, ναι, γίνεται κουρελόχαρτο.

Θα γίνω πιο συγκεκριμένος για τις ρυθμίσεις στα μεταπτυχιακά, που δημιουργούν ένα τόσο ασφυκτικό πλαίσιο, που συγκρούεται με το αυτοδιοίκητο των πανεπιστημίων. Ναι, θέλει ρύθμιση το θέμα των μεταπτυχιακών, αλλά όχι ισοπέδωση. Ναι, ασφαλώς να δώσουμε την ευκαιρία και σε όσους δεν έχουν την οικονομική δυνατότητα, αλλά πώς; Λέγοντας, για παράδειγμα, ότι υποχρεωτικά το 20% των φοιτητών θα πρέπει να μπορούν να πάρουν υποτροφία στα μεταπτυχιακά προγράμματα, με εισοδηματικά κριτήρια, με αδιάβλητα κριτήρια και όχι με υπηρεσίες αποκλειστικού ακαδημαϊκού περιεχομένου, όπως γράφει μέσα το νομοσχέδιο, που οι παροικούντες στην Ιερουσαλήμ ξέρουμε πώς λειτουργούν και πώς αναπτύσσουν πελατειακές σχέσεις.

Επίσης, να επισημάνουμε και το εξής. Σε πολλά μεταπτυχιακά που έχουν ζήτηση, ενίοτε πληρώνουν οι επιχειρήσεις τους εργαζομένους να τα παρακολουθήσουν, για να απολαμβάνουν μετά οι εργοδότες τις υπηρεσίες τους. Δεν μπορεί ο Έλληνας φορολογούμενος να επωμίζεται πλήρως και το βάρος των μεταπτυχιακών σπουδών όσων θέλουν να κάνουν. Θα δημιουργηθούν και συνθήκες ψευδομεταπτυχιακών, γιατί θα υπάρχουν κάποιοι καθηγητές…

**ΠΡΟΕΔΡΕΥΩΝ (Γεώργιος Βαρεμένος):** Κύριε Μαυρωτά, αφήστε και κάτι για τη συγκεκριμένη συζήτηση του νομοσχεδίου στη Βουλή.

**ΓΕΩΡΓΙΟΣ ΜΑΥΡΩΤΑΣ:** Μιλάει μόνο ένας από το κόμμα μας, κύριε Πρόεδρε, και επιτρέψτε μου να μιλήσω, τουλάχιστον τα επτά λεπτά που δικαιούμαι.

**ΠΡΟΕΔΡΕΥΩΝ (Γεώργιος Βαρεμένος):** Εντάξει, μιλήστε, αλλά λέω ότι μιλάτε για άλλο νομοσχέδιο.

**ΓΕΩΡΓΙΟΣ ΜΑΥΡΩΤΑΣ:** Ναι, θα τα ξαναπούμε.

Εν τέλει, λοιπόν, το Υπουργείο που θέλει μεταπτυχιακά χωρίς δίδακτρα θα καταλήξει να έχει δίδακτρα χωρίς μεταπτυχιακά, γιατί όλοι οι καλοί καθηγητές θα φύγουν, όλοι οι φοιτητές θα φύγουν έξω και τελικά, δεν θα υπάρχουν αξιόλογα μεταπτυχιακά προγράμματα.

Για να μην αναφέρω και τον διακαή πόθο του ΣΥΡΙΖΑ για την κατάργηση των συμβουλίων ιδρυμάτων, την υπονόμευση της Αρχής Διασφάλισης Ποιότητας, της ΑΔΙΠ, τον στραγγαλισμό των ειδικών λογαριασμών κονδυλίων έρευνας, που τα αποθεματικά τους πάνε στην Τράπεζα της Ελλάδος, τα περί κομματοκρατίας, για την οποία θα είχε πολύ ενδιαφέρον να ακούσουμε τις απόψεις όλων των κομμάτων για την κομματοκρατία στα πανεπιστήμια. Θα πούμε πολύ περισσότερα τότε, γιατί δεν έχουμε τον χρόνο σήμερα.

Κλείνω με αυτό, κύριε Πρόεδρε. Δεν νομίζω ότι είναι εκτός θέματος η συγκεκριμένη κουβέντα για την ανώτατη εκπαίδευση, όταν μιλάμε για τα προαπαιτούμενα, γιατί για να βγούμε από την κρίση, η ανώτατη εκπαίδευση νομίζω ότι είναι το βασικό προαπαιτούμενο.

Ευχαριστώ πολύ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Γεώργιος Βαρεμένος):** Η εκπαίδευση για όλα τα δεινά είναι ικανή.

**ΓΕΩΡΓΙΟΣ ΜΑΥΡΩΤΑΣ:** Δεν μιλάμε πολύ γι’ αυτήν όμως.

**ΠΡΟΕΔΡΕΥΩΝ (Γεώργιος Βαρεμένος):** Κύριε Καρρά, έχετε τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Νομίζω ότι είμαι ο τελευταίος των ομιλητών.

**ΠΡΟΕΔΡΕΥΩΝ (Γεώργιος Βαρεμένος):** Και όχι έσχατος.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ πολύ.

Κυρίες και κύριοι συνάδελφοι, κύριοι Υπουργοί, προ δεκαπέντε ημερών, συζητούσαμε την, κατά υψηλό ποσοστό, περικοπή των περίφημων προσωπικών διαφορών επί των παλαιών συνταξιούχων και την περικοπή των οικογενειακών παροχών από το 2019 και εντεύθεν, για μια τριετία. Είχε υπάρξει μια μεγάλη συζήτηση στην Αίθουσα, σχετικά με τη συνταγματικότητα ή όχι αυτών των διατάξεων.

Είχα σταθεί και είχα θεμελιώσει κατά την άποψή μου ένσταση, αντιρρήσεις συνταγματικότητος στο ζήτημα, ότι μονομερώς, η κυβερνώσα πλειοψηφία είχε αποφασίσει τις περικοπές των συντάξεων αυτών κατά 2,5 δισεκατομμύρια ευρώ περίπου τον χρόνο, χωρίς να αναζητήσει εναλλακτικές λύσεις.

Και τι εννοούσα, λέγοντας «εναλλακτικές λύσεις»; Ότι δεν αρκεί να κόψουμε αυτές τις συντάξεις, διότι δημιουργούμε περαιτέρω υφεσιακό κλίμα στην οικονομία και θα έπρεπε να είχε εξεταστεί, αν διατηρούντο στην οικονομία τα ποσά αυτά χωρίς τις περικοπές, πώς θα λειτουργούσε η πολλαπλασιαστική λειτουργία του χρήματος, τι δημοσιονομικά οφέλη μπορούσαμε να έχουμε από τη διάθεση μέσω των συντάξεων και βάσει των συντάξεων προς την οικονομία στην κατανάλωση, ούτως ώστε να κάνουμε τη σύγκριση και το κατ’ αποτέλεσμα, αν έπρεπε να περισκοπούν ή όχι, κατά τις απαιτήσεις των δανειστών.

Σήμερα, η πεποίθησή μου ότι οι διατάξεις αυτές δεν είχαν μελετηθεί, δεν είχαν αντιμετωπισθεί και ότι έχουν θέμα αντισυνταγματικότητος ενισχύεται. Και ξέρετε γιατί; Διότι αν λάβω υπόψη μου την τροπολογία, η οποία αφορά εις την τροποποίηση του ν.4472/2017, βλέπω μια πολυτελή, αν θέλετε, μια πολυσέλιδη αιτιολογική έκθεση, η οποία δεν συνδέεται με την προτεινόμενη ρύθμιση και αφορά την παράταση της μη αυξήσεως των συντάξεων αντί της 1-1-2022, μέχρι την 1-1-2023, αλλά προσπαθεί να καλύψει το κενό της προηγούμενης ρύθμισης, η οποία είχε όλη αυτή την παθολογία.

Συνεπώς, για να μιλάμε σήμερα για τη νέα τροπολογία πάνω στο ν.4472/2017, πρέπει να σκεφτόμαστε τι επιδίωξε και τι σφάλματα έγιναν κατά τη ρύθμιση που εισήγαγε ο ν.4472, τουλάχιστον στα άρθρα 1 και 2.

Θέλω να επισημάνω και κάτι άλλο, πριν περάσω σε επόμενο θέμα, μια ρύθμιση η οποία νομίζω ότι στη συζήτηση προ δεκαπενθήμερου διέλαθε της προσοχής όλων στην Αίθουσα. Ποια είναι αυτή; Ότι οι προσωπικές διαφορές των μετά του ν.4387/2016 συνταξιούχων, κόβονται την 31-12-2018. Αυτό δεν συζητήθηκε τότε. Κόβονται και αυτό δημιουργεί ένα ερμηνευτικό πρόβλημα. Μήπως κόβονται όλες οι προσωπικές διαφορές και των προ του ν.4387/2016 συνταξιούχων μετά την 31-12-2018; Θεωρώ ότι είναι μια νομική ατέλεια εδώ, μια ρύθμιση η οποία μπορεί να οδηγήσει σε παρερμηνείες, αν θέλετε, και εκεί, θα είναι πολύ δύσκολες πλέον οι συνθήκες, εάν εκ του ειδικού αγόμεθα στα γενικά της ρυθμίσεως. Αναγγέλεται η περικοπή των προσωπικών διαφορών και των οικογενειακών επιδομάτων για το μέλλον, η οποία θα βαίνει φθίνουσα πλέον κατά τις ρυθμίσεις του προ δεκαπενθημέρου ν.4472/2017.

Βεβαίως, ως προς τη ρύθμιση, η οποία έρχεται με την τροπολογία της μη αύξησης, επόμενο ήταν, αναμενόμενο ήταν, μετά την ψήφιση του ν.4472, διότι πλέον είχαν τεθεί ασφυκτικές δικλείδες στο ασφαλιστικό σύστημα.

Πρέπει να πω τούτο. Έχω σχηματίσει εδραία την πεποίθηση, κυρίες και κύριοι συνάδελφοι, ότι πλέον οι περικοπές του συνταξιοδοτικού συστήματος δεν αφορούν αυτό καθ’αυτό το ασφαλιστικό σύστημα, διότι μπορεί να χρηματοδοτηθεί, αλλά αφορούν την απαίτηση των δανειστών να μειωθεί η συνταξιοδοτική δαπάνη ως ποσοστό του ΑΕΠ.

Πιθανόν το θεωρούν υψηλό -μάλλον το θεωρούν υψηλό- χωρίς όμως να λαμβάνουν υπόψη τους τις ειδικότερες συνθήκες της μη παραγωγικής Ελλάδος, χωρίς να λαμβάνουν υπόψη τους τη γήρανση του πληθυσμού και την ανεργία. Αυτή τη στιγμή, ο γηράσκων πληθυσμός συντηρεί ολόκληρες οικογένειες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ελάχιστη ανοχή, κύριε Πρόεδρε, αν έχετε την καλοσύνη.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, διευκολύνετε τη διαδικασία, κύριε Καρρά. Πάτε πίσω όλες τις ομιλίες.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Ευχαριστώ πολύ.

Το δεύτερο ζήτημα είναι το εξής: Επαναλαμβάνεται με άλλη τροπολογία η ανάθεση εποπτείας στο Διεθνές Νομισματικό Ταμείο, την Ευρωπαϊκή Επιτροπή, την Ευρωπαϊκή Κεντρική Τράπεζα και το Ευρωπαϊκό ΤΧΣ. Τα είπαμε στον προηγούμενο νόμο. Συζητήθηκαν αυτά.

Δεν βλέπω μεταβολές, αλλά προβληματίζομαι. Είναι επανάληψη ήδη, ψηφισθείσης ρυθμίσεως που επανέρχεται; Θα μας πει τι; Δεν βγαίνει η ουσία ούτε από την αιτιολογική έκθεση. Βγαίνει, όμως, κάτι άλλο, μία εντονότερη νομοθετική εντολή, ότι η εποπτεία αυτή θα γενικεύεται, ούτως ώστε να εξασφαλίζεται το πρωτογενές πλεόνασμα για το οικονομικό έτος 2019 και μετά.

Εγώ θα ήθελα να ακούσω και από την Κυβέρνηση ποια είναι η χρονική περίοδος αυτή. Ή αφήνουμε να υφέρπει ότι πλέον το πρωτογενές πλεόνασμα, το 3,5% του ΑΕΠ, θα εξακολουθεί να υφίσταται με τη ρύθμιση αυτή, η οποία προεισαγάγει επόμενες ρυθμίσεις;

Νομίζω, λοιπόν, ότι τις ρυθμίσεις αυτές θα πρέπει να τις ονομάσω ως μη φιλικές προς τον ελληνικό λαό, θα πρέπει να τις ονομάσω ως αποτέλεσμα πολλές φορές μη μελετημένων λύσεων και θα τοποθετηθώ αρνητικά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθητές και μαθήτριες και επτά συνοδοί εκπαιδευτικοί από το 15ο Δημοτικό Σχολείο Λάρισας.

Η Βουλή τους καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Αθανάσιος Παπαχριστόπουλος.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Άκουσα με πολλή προσοχή τι ακριβώς είπε ο αξιότιμος Αρχηγός της Αξιωματικής Αντιπολίτευσης. Ούτε λίγο, ούτε πολύ, τα δυόμισι χρόνια αυτής της Κυβέρνησης είναι η μεγάλη αιτία του κακού γι’ αυτή τη χώρα. Είναι, πράγματι, έτσι;

Επιτρέψτε μου, επειδή ζω τώρα νωπά τα γεγονότα σε δύο επιτροπές, να σας πω ότι χρειάστηκαν δεκατρία χρόνια -και εύχομαι το τεκμήριο της αθωότητας να επαληθευτεί- για να παραπεμφθεί ο κ. Γιάννος Παπαντωνίου για ξέπλυμα μαύρου χρήματος. Δεκατρία χρόνια χρειάστηκαν και για μία δεύτερη παραπομπή για φορολογικές παραβάσεις.

Θυμάμαι την πρώτη μέρα, όταν πήγε να γίνει αυτή η επιτροπή. Κάπως έτσι κυβερνιόταν η χώρα. Σηκώθηκαν στο αέρα και από τη Δημοκρατική Συμπαράταξη, όχι τόσο από τη Νέα Δημοκρατία, οφείλω να το ομολογήσω. Είπαν ότι είναι ένα φιάσκο και πρέπει να γυρίσει πίσω. Τα αποτελέσματα τα είδαμε και δεν είναι καθόλου σύμπτωση. Μετά από δεκατρία χρόνια -και ξαναλέω ότι εύχομαι να αθωωθεί ο άνθρωπος- κάτι έπρεπε να γίνει.

Το δεύτερο κρούσμα, μάλιστα, δεν το είδαμε πουθενά, σε κανένα κανάλι και σε καμία εφημερίδα. Είναι αυτά που συμβαίνουν τώρα στην Εξεταστική Επιτροπή της Υγείας για το Ερρίκος Ντυνάν. Είναι απάντηση στο ότι γι’ αυτό που έγινε στη χώρα, φταίνε τα δυόμισι χρόνια διακυβέρνησης από το ΣΥΡΙΖΑ και τους Ανεξάρτητους Έλληνες.

Είδαμε, λοιπόν, το πρωτοφανές, το πρωτόγνωρο, σε ένα νοσοκομείο όπου η θητεία των γιατρών με νόμο υπολογίζεται ως προϋπηρεσία στο Εθνικό Σύστημα Υγείας -δηλαδή δεν είναι μία ιδιωτική κλινική, είναι ένα κανονικό κοινωφελές ίδρυμα, ένα νοσοκομείο- με τι τρόπο έγινε ένας αναγκαστικός πλειστηριασμός. Πρωτόγνωρο φαινόμενο σε όλο τον πλανήτη.

Προκαλώ να μου πείτε πότε, κάτω από ποιες συνθήκες και σε ποια χώρα ένα νοσοκομείο, κοινωφελές ίδρυμα πετάγεται στην κυριολεξία στον ιδιωτικό τομέα. Βέβαια, και όλα τα προνόμια, που είχαν οι γιατροί μέχρι τότε. Και βλέπω να είναι στο διοικητικό συμβούλιο ονόματα –δεν αναφέρομαι στον κ. Μαρτίνη που θα κριθεί- όπως την κ. Σάλα, τον κ. Κώστα Μπούρα, το δεξί χέρι του κ. Σαμαρά. Βλέπω τον κ. Λυκούργο Λιαρόπουλο να παίρνει 30.000 το μήνα. Κι εγώ με 30.000 χιλιάδες δεν θα έλεγα απλώς «Γερούν γερά, σπασ’ τους τον τσαμπουκά». Και άλλα πολλά θα έλεγα.

Δεν θέλω να πλατειάσω, αλλά λέω μόνο ένα πράγμα. Έτσι κυβερνιόταν η χώρα. Ο μεν κ. κ. Σάλας στις 20 Απριλίου παραπέμπεται για κακούργημα από τον Εισαγγελέα Διαφθοράς τον κ. Αθανασίου και παραπέμπει την υπόθεσή του στον κ. Μπρη.

Να πω δε, επίσης, ότι ο κ. Μπουλούτας και ο Φόρος που ζουν -γιατί ο μακαρίτης ο Βγενόπουλος πια δεν ζει- είναι υπόδικοι. Με εγγύηση είναι έξω με 200.000 και δεν τολμάνε να πάνε στην Κύπρο. Αυτοί οι δυο άνθρωποι διαπραγματεύτηκαν την αγοραπωλησία ενός κοινωφελούς ιδρύματος, που δεν έχει γίνει ξανά στον πλανήτη.

Μετά από δέκα χρόνια έγινε, επιτέλους, η δίκη της «SIEMENS”. Γιατί άργησε τόσο πολύ; Τώρα ξεκινάει η δίκη για το Ταχυδρομικό Ταμιευτήριο. Κάπως έτσι κυβερνιόταν η χώρα.

Θέλω εδώ -και θα είμαι σύντομος- να αναφέρω την κινδυνολογία για το 4% πλεόνασμα, ενώ 0,5% ήταν να πιάσουμε, την κινδυνολογία γιατί οι εξαγωγές πήγαν κοντά στο 6% για πρώτη φορά, την κινδυνολογία και υποτίμηση, γιατί οι κανονικές επενδύσεις αυξήθηκαν γύρω στο 12%. Πέφτει η ανεργία έστω λίγο, από το 27% πάει στο 22,5%. Τίποτα. Έρχεται η ΕΛΣΤΑΤ και αναθεωρεί τα στοιχεία για την ύφεση και λέει «ανάπτυξη». Τίποτα. Μας λέτε: «Είστε επικίνδυνοι». Εκκρεμούν αυτήν τη στιγμή εξακόσιες εξήντα έξι αιτήσεις μικρομεσαίων, για να επενδύσουν 2 δισεκατομμύρια στον καινούριο αναπτυξιακό νόμο. Όλα αυτά τα πετάμε στα σκουπίδια.

Και ερωτώ: Επειδή η παρθενογένεση ούτε καν στη φύση δεν υπάρχει, σχεδόν έχει εγκαταλειφθεί, θα μας απαντήσετε, επιτέλους, εσείς που είστε άξιοι και ικανοί και μας κουνάτε το χέρι και θέλετε πάλι να κυβερνήσετε: Πού πήγαν τα δισεκατομμύρια του χρηματιστηρίου; Απευθύνομαι σ’ αυτήν την παράταξη, που δεν είναι κανείς εδώ. Πού πήγαν οι υπερτιμολογήσεις των Ολυμπιακών Αγώνων; Τα δισεκατομμύρια; Πού πήγαν οι υπερτιμολογήσεις στα εξοπλιστικά, στην υγεία, στη «SIEMENS», στην Αγροτική Τράπεζα; Ποιοι είναι, πράγματι, στις λίστες Μπόργιανς, Λαγκάρντ, Panama Papers;

Το λέω αυτό, γιατί δεν είναι τα δυόμισι χρόνια, κύριοι. Η χώρα αυτή λεηλατήθηκε κι όταν ανέλαβε αυτή η Κυβέρνηση τον Ιανουάριο του 2015 είχε 325 δισεκατομμύρια χρέος, που δεν φταίει γι’ αυτό. Είχε από 120% το ΑΕΠ 180% και δεν έφταιγε γι’ αυτό. Ήδη οι Έλληνες πολίτες είχαν χάσει το 1/4 της περιουσίας τους και ήδη η ανεργία ήταν σε ένα πρωτόγνωρο νούμερο 27% και έρχεστε εδώ και λέτε ότι φταίνε τα δυόμισι χρόνια; Σας πιστεύει, πράγματι κανείς;

Εγώ είμαι απ’ αυτούς, που κάνω και αυτοκριτική. Ναι, κάναμε λάθη. Είπαμε και υπερβολές. Είχαμε άγνοια κινδύνου. Κάναμε λάθος επιλογές. Ένα πράγμα δεν κάναμε και δεν θα κάναμε και δεν θα κάνουμε ποτέ: Ποτέ «το χέρι στο μέλι». Γιατί αν αυτήν τη στιγμή υποφέρει αυτή η χώρα, υποφέρει γιατί κάποιοι πολιτικοί -όχι όλοι- «βούτηξαν βαθιά το χέρι» κι έτσι απαξιώθηκε όλος ο πολιτικός κόσμος.

(Χειροκροτήματα από τις πτέρυγες των ΣΥΡΙΖΑ και των ΑΝΕΛ)

Ναι, εγώ δεν απολογούμαι. Απολογούμαι μόνο στον Έλληνα πολίτη, που πράγματι υποφέρει. Το σέβομαι αυτό το πράγμα. Μπορεί να ακούσω και κακίες και έχει δίκιο, γιατί εγώ κυβερνάω κι έχω το πολιτικό κόστος.

Στις 15 του μήνα κάνουμε έναν τιτάνιο αγώνα. Το ξέρει καλύτερα το οικονομικό επιτελείο και ίσως να επαναληφθεί και στις 22 του μήνα. Τι έπρεπε να κάνουμε; Να μην ψηφίσουμε αυτά που ψηφίσαμε πριν λίγο καιρό και ούτε σήμερα τα προαπαιτούμενα;

Αν, πράγματι, έχετε λογική σκέψη και έχετε και την αίσθηση του μέτρου, μέσα σας το βράδυ απαντήστε: Μπορούσαμε να πούμε «όχι» αυτήν τη στιγμή; Ποιος μας έκανε αδύναμο κρίκο; Ποιος μας έκανε αδύναμο κρίκο μετά από σαράντα χρόνια λεηλασίας;

(Χειροκροτήματα από τις πτέρυγες των ΣΥΡΙΖΑ και των ΑΝΕΛ)

Ναι, ο νικητής επιβάλλει τους όρους του. Συμφωνώ μαζί σας. Δεν είναι ό,τι τιμητικότερο. Είμαστε εγκλωβισμένοι. Είμαστε υποχρεωμένοι. Ξέρουμε όλοι ότι τα ελλείμματα του νότου και το δικό μας είναι το πλεόνασμα της Γερμανίας.

Θέλω, τελειώνοντας –γιατί δεν έχω άλλο χρόνο και το υποσχέθηκα στον σεβαστό Πρόεδρο- να πω ότι στην Αγγλία έγινε κάτι και κάποιοι το υποτίμησαν: Το 2003 ο Μπλερ των Εργατικών, μαζί με τον γιο Μπους έλεγαν τις ανοησίες για τον Σαντάμ -που ήταν ένας δικτάτορας, αλλά δεν είχε πυρηνικά- και ετοίμασαν έναν πόλεμο, που στοίχισε πάνω από τετρακόσιες χιλιάδες νεκρούς και μια αστάθεια σε όλη την περιοχή. Είχε δείξει θάρρος μόνος του στο Χάιντ Παρκ, απομονωμένος. Τον αμφισβητούσε η κοινοβουλευτική του ομάδα, όλη η ελίτ της Αγγλίας. Και χθες απέδειξε αυτός ο άνθρωπος –μπορεί να είναι ένας έντιμος πολιτικός- ότι αργά ή γρήγορα, το σωστό δικαιώνεται. Σας λέω ότι οι δημοσκοπήσεις τον έδειχναν είκοσι επτά μονάδες πίσω. Δεν δίστασε, όταν η Μέι του είπε να πάνε σε εκλογές και είπε «ναι, πάμε». Κονταροχτυπήθηκε και έπαιξε δυνατά.

Είναι μήνυμα δυνατό και λάβετέ το υπ’ όψιν σας, γιατί ο Μαραντζίδης και οι άλλες δημοσκοπήσεις έρχονται και παρέρχονται. Το 50% των Ελλήνων δεν συμμετέχει σε καμμιά δημοσκόπηση. Και ξέρετε ότι έχετε συσπείρωση 85%.

Ένα 50% των Ελλήνων περιμένει κάτι από εμάς και θα το έχει!

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Δένδιας έχει τον λόγο για έξι λεπτά.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, δεν θα βραδύνω. Άλλωστε, τα μέλη της Εθνικής Αντιπροσωπείας είναι κουρασμένα. Είναι Παρασκευή βράδυ. Η μέρα ήταν μεγάλη και όχι ευχάριστη, τουλάχιστον για τους Βουλευτές της Πλειοψηφίας.

Παρατηρώ, κυρίες και κύριοι συνάδελφοι της Πλειοψηφίας, ότι βρήκατε έναν καινούργιο εθνικό σας ήρωα, μια καινούργια αγκαλιά, για να σας παρηγορήσει, τη φερόμενη ως καλύτερη του αναμενομένου ήττα του κ. Τζέρεμι Κόρμπιν στο Ηνωμένο Βασίλειο. Και φαντάζομαι ότι σκέπτεσθε ή ελπίζετε ότι οι δημοσκοπήσεις είναι λάθος, ότι τα στοιχεία είναι εσφαλμένα, ή –αν θέλετε, μερικοί από εσάς που πιστεύετε και στις συνωμοσίες- παραποιημένα, για να ωφελήσουν τη Νέα Δημοκρατία και ότι στο τέλος τέλος…

(Θόρυβος από την πτέρυγα του ΣΥΡΙΖΑ)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Πότε ήταν έτσι; Ποτέ!

**ΝΙΚΟΛΑΟΣ ΔΕΝΔΙΑΣ:** Είδατε που σας τα έλεγα; Είδατε που σας το λέω;

Βεβαίως, όλα αυτά, όταν έρθει η ώρα, ως διά μαγείας θα ανατραπούν και θα οδεύσετε πάλι προς μια ένδοξη εκλογική νίκη, στην οποία ο λαός θα σας ραίνει με ροδοπέταλα και τα λοιπά.

Κοιτάξτε: Η παρηγορία ή η παραμυθία είναι αναγκαία στη ζωή. Βέβαια, συνήθως απευθύνεται σε μικρότερες ηλικίες από αυτές που βρίσκονται σε αυτή την Αίθουσα. Όμως, είναι απολύτως κατανοητό -εγώ θα σας έλεγα- και σεβαστό κάτω από πίεση κανείς να αντιδρά διά της φυγής από την πραγματικότητα.

Όμως εδώ ας επιστρέψουμε και στην πραγματικότητα. Ποια είναι η σημερινή πραγματικότητα; Πέραν της πολύ ενδιαφέρουσας τοποθέτησης του κυρίου καθηγητή πίσω για τα πραγματικά προβλήματα που αντιμετωπίζει η Ευρωπαϊκή Ένωση, υπάρχει πραγματική ανάγκη να συζητήσουμε κάποια στιγμή σοβαρά, όχι για χάρη του εσωτερικού μας ακροατηρίου, αλλά απολύτως σοβαρά τι πρέπει να γίνει για να σταθεί η Ευρωπαϊκή Ένωση στα πόδια της.

Διότι πράγματι συνομολογώ απολύτως μαζί σας ότι η Ευρωπαϊκή Ένωση βρίσκεται σε υπαρξιακή κρίση, ότι έχει τεράστιο έλλειμμα δημοκρατικής νομιμοποίησης, ότι η Κομισιόν έχει πάψει να είναι το όργανο που οι συνθήκες προβλέπουν, ότι το Ευρωπαϊκό Κοινοβούλιο έχει πάψει να είναι το όργανο που οι συνθήκες προβλέπουν, ότι όλη η ισχύς μετακινείται στο Συμβούλιο των Υπουργών και από εκεί στην ισχυρότερη δύναμη σήμερα, στη Γερμανία. Όλα αυτά είναι έτσι.

Και ίσως είναι κάποια στιγμή η ώρα να κάτσουμε να κάνουμε μια σοβαρή συζήτηση για αυτό, όχι, όμως, για χάρη του εσωτερικού μας ακροατηρίου, όχι για να δημιουργήσουμε ψεύτικους εχθρούς, τους οποίους να πολεμήσουμε μετά, όπως ο Δον Κιχώτης τους ανεμόμυλους, αλλά για να δούμε τι θέλουμε να κάνει η Ελλάδα σε αυτή την Ευρώπη, πώς μπορεί να βοηθήσει –αν μπορεί να βοηθήσει- να ξαναδημιουργηθεί.

Όμως, σήμερα η πραγματικότητα που έχουμε να συζητήσουμε εδώ δεν είναι η ευρωπαϊκή ολοκλήρωση και τι μπορούμε να κάνουμε για αυτή. Είναι κάτι πολύ πιο πεζό και –αν θέλετε- πολύ πιο υποτιμητικό για όλους εμάς εδώ, για το Εθνικό Κοινοβούλιο. Είναι πέντε τροπολογίες, οι οποίες έρχονται να κολλήσουν σε μια διεθνή σύμβαση για τη Γενική Επιτροπή Αλιείας της Μεσογείου, να ρυθμίσουν σοβαρότατα θέματα, όπως το συνταξιοδοτικό, τις συλλογικές διαπραγματεύσεις και όχι μόνο να τα ρυθμίσουν, αλλά να ευτελίσουν συνολικά στη συνείδηση καθενός και καθεμιάς σε αυτή την Αίθουσα την Εθνική Αντιπροσωπεία.

Διότι, κύριε Υπουργέ, όσο και αν προσπαθήσατε φιλότιμα να μιλήσετε για την προσπάθεια της διαπραγμάτευσης, δεν διαλανθάνει κανενός την προσοχή ότι φέρονται προς εσάς ως Υπουργό, προς την Κυβέρνηση ως Κυβέρνηση και προς τη χώρα ως χώρα με συνθήκες υποτέλειας. Και σας το λέμε εμείς, που ούτε αντιμνημονιακοί της δικής σας σχολής ήμασταν ούτε επαναστατικές σημαίες σηκώνουμε ούτε τον κόσμο καλούμε στις πλατείες.

Να σας υποχρεώνουν, όμως, δέκα μέρες μετά την ψήφιση νόμου να φέρετε εδώ υπό μορφή τροπολογίας απλή λεκτική διατύπωση για να πείσετε κάποιον υπάλληλο –διότι περί αυτού πρόκειται, δεν μπορεί να είναι σε πολιτικό επίπεδο αυτό- ότι η διατύπωση είναι επαρκής, αυτό είναι υποτιμητικό και για εσάς ως Υπουργό και για την Κυβέρνηση ως κυβέρνηση και για τη χώρα ως χώρα.

Αυτά τα πράγματα εδώ δεν έπρεπε να δεχθείτε να τα φέρετε. Και εάν αυτό δεν συνιστά τη μέγιστη ομολογία της διαπραγματευτικής σας αποτυχίας, τι συνιστά; Δεν μπορεί να αισθάνεστε υπερήφανος εισηγούμενος αυτές τις ρυθμίσεις. Δεν μπορεί να το αισθάνεστε αυτό.

Δεν καταλαβαίνετε ότι, εν πάση περιπτώσει, γελοιοποιείται όλη αυτή η διαδικασία;

Ποιος σας παίρνει στα σοβαρά, όταν σας επιβάλλουν δέκα ημέρες αφότου φέρατε νόμο ο οποίος ψηφίστηκε, να αλλάξετε τη λεκτική διατύπωση διότι δεν τους επαρκούσε;

Πώς προσλαμβάνουν οι αντισυμβαλλόμενοί σας τη διαδικασία στο ελληνικό κοινοβούλιο, παρά μόνο ως διαδικασία υποτέλειας;

Πείτε μου σε ποια άλλη χώρα της Ευρωπαϊκής Ένωσης θα διενοείτο η Κυβέρνηση –όχι κυβέρνηση η οποία έχει πει όσα έχει πει όπως η δική σας, αλλά μια κυβέρνηση η οποία απλώς έχει μια κοινοβουλευτική πλειοψηφία- να έρθει να εισηγηθεί λεκτική διατύπωση και μάλιστα με τροπολογία εκπρόθεσμη σε σύμβαση για τα ψάρια και να ισχυρίζεται ότι είναι κυβέρνηση ανεξάρτητης χώρας;

Κυρίες και κύριοι συνάδελφοι, ας μην κοροϊδευόμαστε. Μπορείτε να ωραιοποιείτε όσο θέλετε αυτό που κάνετε σήμερα. Ξέρετε, όμως, ο καθένας από εσάς μέσα στην ψυχή σας και μέσα στη συνείδησή σας ότι αυτά είναι απαράδεκτα πράγματα. Είναι ντροπή και για εσάς και για το κοινοβούλιο και για τη χώρα. Και υπάρχουν ευθύνες. Δεν υπάρχουν μόνον θέσεις, δεν υπάρχουν μόνον αξιώματα. Το αξίωμα έχει και ευθύνες. Όποιος έφερε τη χώρα σε αυτό το σημείο, να είναι αναγκασμένη, για να κλείσει μία αξιολόγηση, να τροποποιεί νόμους τους οποίους εψήφισε προ δέκα ημερών, έχει ευθύνες.

(Θόρυβος από την πτέρυγα του ΣΥΡΙΖΑ)

**ΓΕΩΡΓΙΟΣ ΠΑΝΤΖΑΣ:** Ποιος είναι; Πες τον. Έχει όνομα.

**ΝΙΚΟΛΑΟΣ ΔΕΝΔΙΑΣ:** Δεν ξέρετε ποιος είναι; Δεν ξέρετε τους Υπουργούς της Κυβέρνησής σας; Δεν ξέρετε έναν Υπουργό που είπε ότι «αν εγώ έρθω εδώ και φέρω μείωση του αφορολογήτου, θα παραιτηθώ»; Δεν ξέρετε το όνομα ενός Υπουργού που είπε ότι «αν έρθω εγώ εδώ και εισηγηθώ μείωση των συντάξεων, θα παραιτηθώ»; Εάν σας πω το όνομα Ευκλείδης Τσακαλώτος, το ακούτε πρώτη φορά; Δεν τον αναγνωρίζετε στα υπουργικά έδρανα και ρωτάτε εμάς ποιος έχει ευθύνη γι’ αυτήν τη διαπραγμάτευση;

(Χειροκροτήματα από την πτέρυγα της Νέας Δημοκρατίας)

Κυρίες και κύριοι συνάδελφοι, η Κυβέρνηση την κατηφόρα…

(Θόρυβος από την πτέρυγα του ΣΥΡΙΖΑ)

**ΠΡΟΔΡΕΥΩΝ (Γεώργιος Βαρεμένος):** Ησυχία, παρακαλώ. Τελειώνει ο κ. Δένδιας.

**ΝΙΚΟΛΑΟΣ ΔΕΝΔΙΑΣ:** Στην κατηφόρα υπάρχουν πάντοτε όρια, που πρέπει να θέσει κάποια στιγμή η προσωπική σας αξιοπρέπεια, διότι καταλαβαίνετε πάρα πολύ καλά ότι η κομματική υποταγή, η αντίληψη περί διάσωσης της Κυβέρνησης δεν μπορεί να είναι πια το κριτήριο.

Σας το λέω ειλικρινά ότι σήμερα υπερέβητε ένα πολύ διακριτό όριο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθητές και μαθήτριες και πέντε εκπαιδευτικοί συνοδοί τους από το 10ο Δημοτικό Σχολείο Κατερίνης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Υπουργός Οικονομικών κ. Ευκλείδης Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Αφού ευχαριστήσω τη Νέα Δημοκρατία, που μόνο με το άκουσμα του ονόματός μου χειροκροτούν, θα περάσω στο βασικό κομμάτι της ομιλίας μου.

Θέλω να αρχίσω με μια αναφορά που έκανε ο Αρχηγός της Αξιωματικής Αντιπολίτευσης, ο κ. Μητσοτάκης, στον κ. Σκουρλέτη, τον Υπουργό Εσωτερικών, ότι έχουμε υποστεί πάρα πολλές ήττες. Δεν είχε την ευγενική καλοσύνη ο κ. Μητσοτάκης να διαβάσει αμέσως μετά τι είπε ο κ. Σκουρλέτης. Η μεγαλύτερη, όμως, ήττα είναι όταν υιοθετείς τις προτάσεις του αντιπάλου σου. Αυτό δεν θα το κάνουμε ποτέ. Αυτή είναι η διαφορά μας.

(Χειροκροτήματα από την πτέρυγα του ΣΥΡΙΖΑ)

(Θόρυβος από την πτέρυγα της Νέας Δημοκρατίας)

**ΠΡΟΔΡΕΥΩΝ (Γεώργιος Βαρεμένος):** Παρακαλώ, θα ακούσετε τώρα.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Γιατί εμείς ποτέ δεν είπαμε και δεν υιοθετήσαμε την άποψη ότι το χρέος είναι βιώσιμο. Ποτέ δεν πήγαμε όπως οι πολιτικοί του Λαϊκού Κόμματος του Βορρά, που μας έλεγαν «εσείς δεν χρειάζεστε να μειωθεί το χρέος, εσείς κάνετε τη δουλειά σας, τις μεταρρυθμίσεις σας και θα δούμε για το χρέος». Ποτέ δεν το δεχθήκαμε αυτό, εσείς το υιοθετήσατε αυτό. Ποτέ δεν το είπαμε αυτό.

(Θόρυβος από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΤΖΑΒΑΡΑΣ:** Απλώς υπογράψατε, αυτό κάνατε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ηρεμήστε, σας παρακαλώ. Εμείς σας ακούσαμε, ακούστε κι εσείς.

Είναι λάθος ότι λέγατε ότι το χρέος είναι βιώσιμο; Είναι λάθος ότι το Λαϊκό Κόμμα στο Βορρά συνεχώς σας λέει ότι δεν χρειάζεται ελάφρυνση του χρέους και να κάνετε μόνο μεταρρυθμίσεις; Είναι λάθος; Γιατί έχετε αυτή την έξαρση; Είπα κάτι που είναι λάθος; Έτσι ακριβώς είναι και γι’ αυτό σας πονάει και γι’ αυτό δεν θέλετε να το ακούσετε.

Επίσης, θέλω να πω ότι τον Νοέμβριο του 2012 αυτή η απόφαση για το χρέος –το οποίο επικαλείσθε και εσείς και το ΠΑΣΟΚ που έλεγε «αν χρειαστεί»- είναι ένα μέτρο σύγκρισης. Σας λέω να το ακούσετε γιατί θα το ξανακούσετε σε έναν μήνα.

Θα τσεκάρουμε μετά την απόφαση της 15ης Ιουνίου αν στα βραχυπρόθεσμα και τα μεσοπρόθεσμα μέτρα για το χρέος –που θα υπάρχει μεγαλύτερη σαφήνεια για τα μεσοπρόθεσμα και θα συνεχιστούν και θα μεγιστοποιηθούν τα βραχυπρόθεσμα μέτρα- θα έχει τη φράση «αν χρειάζεται». Να κάνουμε αυτή τη σύγκριση. Γιατί στον δικό σας Νοέμβριο του 2012 έλεγε ότι το Eurogroup είναι έτοιμο να κάνει και άλλα πράγματα για το χρέος, εάν είναι αναγκαίο. Τώρα δεν θα λέει αυτή τη φράση και θα το δείτε. Εδώ είμαστε και θα το δούμε.

(Θόρυβος από την πτέρυγα της Νέας Δημοκρατίας)

Δεν έχω καταλάβει γιατί λέτε ότι έχουμε δώσει υπερβολικό βάρος στο χρέος. Γιατί το λέτε αυτό; Δεν έχετε ακούσει τι λέει το ΔΝΤ; Δεν έχετε ακούσει ότι το χρέος δεν είναι βιώσιμο και χρειάζεται οι Ευρωπαίοι να κάνουν περισσότερα; Δεν ξέρετε ότι οι Γερμανοί και οι Ολλανδοί έχουν πει ότι χωρίς το ΔΝΤ δεν υπάρχει πρόγραμμα;

Άρα τι μας λέτε; Να είμαστε πιο σκληροί ή λιγότερο σκληροί με το ΔΝΤ; Να το αγαπήσουμε λιγότερο ή να το αγαπήσουμε περισσότερο; Δεν λέτε όμως.

**ΜΑΥΡΟΥΔΗΣ ΒΟΡΙΔΗΣ:** Εσείς τι λέτε;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Εμείς λέμε μία ενδιάμεση κατάσταση. Ξέρουμε ότι έχουμε τεράστιες διαφωνίες με το ΔΝΤ, αλλά είναι χρήσιμο για το χρέος. Εσείς δεν παίρνετε θέση. Δεν έχουμε ακούσει τη θέση σας για το ΔΝΤ. Πρέπει να μείνει στο πρόγραμμα ή δεν πρέπει; Τίποτε.

**ΜΑΥΡΟΥΔΗΣ ΒΟΡΙΔΗΣ:** Εσείς τι λέτε;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Εγώ σας είπα τι λέω.

**ΜΑΥΡΟΥΔΗΣ ΒΟΡΙΔΗΣ:** Εσείς τι λέτε; Να μείνει ή να φύγει; Γιατί είπατε ενδιάμεσο.

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ, κύριοι συνάδελφοι. Κάντε ησυχία. Εδώ δεν είμαστε κλακαδόροι, είμαστε κοινοβουλευτικές ομάδες. Οφείλετε να ακούτε, τελεία και παύλα.

(Θόρυβος στην Αίθουσα)

**ΚΩΝΣΤΑΝΤΙΝΟΣ ΤΖΑΒΑΡΑΣ:** Σε εμένα απευθύνεστε, κύριε Πρόεδρε; Να εφαρμόσετε τον Κανονισμό. Γιατί ο Κανονισμός απαγορεύει σε όποιον μιλάει από του Βήματος να απευθύνεται προσωπικά στους Βουλευτές, αλλά πρέπει να απευθύνεται προς το Σώμα.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ, καθίστε κάτω.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Αυτό λυπάμαι που δεν το εφαρμόζετε. Και βεβαίως όταν κάποιος θα μου απευθύνει τον λόγο, θα του απαντάω.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, ησυχία. Όποιος δεν ενδιαφέρεται να ακούσει, να εξέλθει της Αιθούσης. Οι υπόλοιποι, όλοι, θα κάνετε ησυχία.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Νομίζω, κυρίες και κύριοι συνάδελφοι, ότι σήμερα η Αντιπολίτευση θεώρησε ότι θα μας γονατίσει, θα μας εξευτελίσει, ότι είναι μία μεγάλη καταστροφή κ.λπ.. Δεν τους βγήκε και τώρα θέλουν να κάνουν ένα σόου για τις επτά. Μπορείτε να ακούσετε λίγο τι έχω να πω. Δεν σας βγήκε σήμερα, όπως δεν σας βγήκε το ότι θα πέσει η Κυβέρνηση και σε αυτό θα επανέλθω.

Το δεύτερο πράγμα που δεν έχουμε υιοθετήσει, είναι η επιτροπεία. Όπως σας εξήγησα το πρωί, έχουμε κάνει μεγάλη μάχη. Έχουμε στείλει γράμματα στους θεσμούς για το πώς κάνουν την επιτήρηση ακόμα και στο χαμηλότερο σημείο, έχουμε κάνει και αναφορά στο Ευρωπαϊκό Ελεγκτικό Συνέδριο για τη στάση των ευρωπαϊκών θεσμών. Έχουμε κάνει τα πάντα, ώστε να προσπαθήσουμε να υπάρχει στη στρατηγική μας μια σταδιακή μείωση της επιτήρησης. Γι’ αυτόν τον λόγο είχαμε τη στρατηγική ότι πρέπει να κλείσουν όλα τα προαπαιτούμενα, για να μην υπάρχει καμία δικαιολογία για το θέμα του χρέους και για το QE.

Λέτε ότι δεν πήραμε τίποτα. Όμως δεν δεχθήκαμε και τίποτα. Στις 22 Μαΐου εμείς ήμασταν αυτοί που δεν δεχθήκαμε τη συμφωνία. Μας λέτε συνεχώς ότι καθυστερούμε. Θέλω να ξέρω τι θα πείτε αν είναι καλύτερη η συμφωνία από αυτή στις 15 Ιουνίου και αν έπρεπε να δεχθούμε τη συμφωνία στις 22 Μαΐου. Διότι εγώ νομίζω ότι θα είναι καλύτερη. Νομίζω ότι καλώς κάναμε και καλώς συζητάμε και για το χρέος και για τον παρονομαστή, που είπαν διάφοροι, προκειμένου να αυξηθεί η ζήτηση. Διότι θα δείτε ότι στην απόφαση του Eurogroup θα υπάρχουν και θέματα για την ανάπτυξη και για τις επενδύσεις. Θα δείτε ότι θα υπάρχουν και αναφορές στα βραχυπρόθεσμα μέτρα για το χρέος και για το πώς μπορούν να επιταχυνθούν. Θα δείτε, επίσης, ότι θα υπάρχει μεγαλύτερη σαφήνεια για τα μεσοπρόθεσμα. Και θα δείτε ίσως και κάποιον μηχανισμό και για μετά από το πρόγραμμα, όχι γι’ αυτά που θα εφαρμοστούν με τα μεσοπρόθεσμα.

Οπότε, περιμένετε πριν δεσμευτείτε πολιτικά ότι δεν θα υπάρχει ούτε λύση για το χρέος ούτε θα κλείσει η αξιολόγηση. Τουλάχιστον να μη μας λέτε ότι δεν έχουμε αξιοπιστία.

Ξέρετε, είναι τεράστιο λάθος να πιστεύετε τις εφημερίδες που σας υποστηρίζουν.

(Χειροκροτήματα από την πτέρυγα του ΣΥΡΙΖΑ)

Μπορεί να είναι χρήσιμο πολιτικά και εμείς να έχουμε πολιτικά προβλήματα, γιατί η φωνή μας δεν ακούγεται, τα επιχειρήματά μας δεν ακούγονται, όμως θα ήταν μεγαλύτερο λάθος να τα πιστεύετε εσείς. Γιατί όταν κάνετε επίθεση για τη δική μας αξιοπιστία, ακούστε τι λένε πέρα από τα σύνορά μας για το ποιοι είναι αξιόπιστοι και σε ποιους πιστεύουν. Δεν νομίζω ότι η Νέα Δημοκρατία στα δυο χρόνια που έχει κάνει Αντιπολίτευση, έχει αυξήσει τα ποσοστά αξιοπιστίας της στην κοινή γνώμη και στους κοινούς ανθρώπους, στους οποίους εσείς θέλετε να απευθυνθείτε.

Το τρίτο πράγμα που δεν έχουμε υιοθετήσει είναι το θέμα της λιτότητας. Βεβαίως, έχουμε επιβάλει και εμείς μέτρα λιτότητας. Ο κ. Σταϊκούρας πάλι τα υπολόγισε στα 14,5 δισεκατομμύρια ευρώ. Δεν είναι τόσα, αλλά ας το δεχτώ αυτό. Άρα εσείς, όπως σας έχω εξηγήσει κι άλλες φορές, βάλατε 60 δισεκατομμύρια ευρώ σε πέντε χρόνια, δηλαδή 12 δισεκατομμύρια ευρώ τον χρόνο. Δηλαδή, ακόμα και να έχει δίκιο ο κ. Σταϊκούρας, ακόμα και αν δεν υπολογίζετε τα αντίμετρα, πάλι ο μέσος όρος είναι 2 δισεκατομμύρια ευρώ σε σύγκριση με 12 δισεκατομμύρια ευρώ.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κατά μέσο όρο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ο μέσος όρος είναι 2 δισεκατομμύρια ευρώ σε σύγκριση με 12 δισεκατομμύρια ευρώ. Τελευταία φορά ήξερα ότι το 12 είναι λίγο μεγαλύτερο από το 2! Αυτό ξέρω εγώ!

(Γέλωτες - χειροκροτήματα από την πτέρυγα του ΣΥΡΙΖΑ)

Γι’ αυτόν τον λόγο, επειδή έχουμε προσπαθήσει να μειώσουμε τη λιτότητα και τα πλεονάσματα, βλέπουμε την άνθιση που σιγά-σιγά υπάρχει. Γι’ αυτό άλλαξε και η ΕΛΣΤΑΤ, γιατί βλέπει τα μικροστοιχεία που δεν τα είχε υπολογίσει πριν, ότι δηλαδή υπάρχει η παραγωγική βάση και στη βιομηχανία και στη μεταποίηση και στις υπηρεσίες. Γι’ αυτό, όπως σας είπε η Υπουργός Εργασίας, υπάρχουν ρεκόρ στις θέσεις εργασίας που έχουν δημιουργηθεί τους τελευταίους πέντε μήνες.

Μας λέει ο κ. Μητσοτάκης ότι κρυβόμαστε. Είμαστε η μόνη Κυβέρνηση που είχε μια πολιτική ήττα το καλοκαίρι του 2015 και πήγαμε σε εκλογές. Πήγαμε στον κόσμο και του είπαμε: «Δέχεστε αυτόν τον συμβιβασμό για να προχωρήσουμε;». Εμείς δεν είχαμε Ζάππεια και μετά αλλάζαμε χωρίς εκλογές. Εμείς πήγαμε σε εκλογές, είχαμε ένα πρόγραμμα. Όλοι το ξέραμε το μνημόνιο. Αυτό δεν είναι ότι κρύβεσαι.

(Χειροκροτήματα από την πτέρυγα του ΣΥΡΙΖΑ)

(Θόρυβος από την πτέρυγα της Νέας Δημοκρατίας)

**ΜΑΥΡΟΥΔΗΣ ΒΟΡΙΔΗΣ:** Τώρα;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Τώρα τι σας εμποδίζει να πάτε σε εκλογές;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Είχε πει ο κ. Μητσοτάκης στην προηγούμενη ομιλία του, όταν συζητούνταν το πολυνομοσχέδιο, ότι δεν είχε ακούσει ποτέ έναν Αρχηγό, έναν Πρωθυπουργό, να ασχολείται τόσο πολύ με το πρόγραμμα της Αξιωματικής Αντιπολίτευσης.

Δεν θέλω εγώ να απαντήσω στον κ. Μητσοτάκη. Κατ’ αρχάς, δεν είναι εδώ και δεν θα ήταν ευγενικό. Εξάλλου, αυτό που θέλω να πω ισχύει και για το δικό μου Αρχηγό και τον Αρχηγό των Ανεξαρτήτων Ελλήνων και όλους τους άλλους Αρχηγούς.

**ΣΟΦΙΑ ΒΟΥΛΤΕΨΗ:** Αυτοί πού είναι; Ο κ. Τσίπρας και ο κ. Καμμένος που είναι;

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κυρία Βούλτεψη, σας παρακαλώ!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Και αυτό που θέλω να πω, έρχεται από την εμπειρία μου είκοσι οκτώ χρόνια στη Βρετανία. Γιατί εάν σπουδάζεις οικονομικά και πολιτικές επιστήμες στην Βρετανία, το βασικό πολιτικό γεγονός, που πάντα σου κάνει εντύπωση, είναι πώς είναι δυνατόν ο Ουίνστον Τσώρτσιλ να χάσει τις εκλογές του 1945. Πώς ήταν δυνατόν ο ηγέτης που έκατσε για ένα χρόνο, τουλάχιστον, χωρίς ούτε τη Σοβιετική Ένωση ούτε την Αμερική, που έφερε σε πέρας…

**ΚΩΝΣΤΑΝΤΙΝΟΣ ΤΖΑΒΑΡΑΣ:** ΣΥΡΙΖΑ ήταν ο Τσώρτσιλ;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Εάν είναι να διακόπτετε με χιούμορ, να λέτε κάτι αστείο. Εάν είναι να λέτε τέτοια πράγματα, δεν υπάρχει λόγος.

(Χειροκροτήματα από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΤΣΙΑΡΑΣ:** Δεν σας άρεσε;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Πώς είναι δυνατόν αυτός ο ηγέτης να χάσει; Και ξέρετε γιατί έχασε; Γιατί ο βρετανικός λαός το 1945 ήξερε ότι μόνο οι εργατικοί θα φέρουν σε πέρας το κράτος ευημερίας, το κοινωνικό κράτος. Ο κόσμος που ψήφισε το 1945, ήξερε ότι μόνο το εργατικό κόμμα θα μείωνε την ανεργία. Τι θέλω να πω; Ότι ο κόσμος κοιτάει μπροστά.

Εσείς λέτε ότι εμείς έχουμε το χειρότερο μνημόνιο. Εμείς λέμε ότι ρίξατε το ΑΕΠ 25%. Ξέρετε; Και τα δύο που λέμε, δεν θα τα ακούσει ο κόσμος στις εκλογές. Το λέμε εμείς, το λέτε εσείς. Μπορεί εγώ να θεωρώ ότι έχω δίκιο, εσείς να θεωρείτε ότι εσείς έχετε δίκιο, αλλά δεν θα το ακούσει ο κόσμος στις εκλογές. Ξέρετε τι θα ακούσει στις εκλογές; Θα κοιτάξει μπροστά ποιος έχει ένα πρόγραμμα που όταν βγούμε από την κρίση, θα έχει κάτι για την τσέπη του, κάτι για τις αξίες του, κάτι για το μέλλον των παιδιών του. Αυτό θα κοιτάξει.

(Χειροκροτήματα από την πτέρυγα του ΣΥΡΙΖΑ)

Και σε αυτό πρέπει να προσέξετε, γιατί εμείς στην ανάκαμψη θα κρατήσουμε το δημόσιο, δημόσιο. Εμείς και το πανεπιστήμιο, κύριε Μαυρωτά, θα το κρατήσουμε δημόσιο, με δημόσιες αξίες. Δεν θα είναι κάτι στον ιδιωτικό τομέα, να επενδύει και να πληρώνει έρευνα που τον βολεύει. Θα το κρατήσουμε δημόσιο.

(Χειροκροτήματα από την πτέρυγα του ΣΥΡΙΖΑ)

Και θα κρατήσουμε δημόσια και τα νοσοκομεία. Δεν θα είναι όπως το «Ερρίκος Ντυνάν». Ο λαός θα είναι υπερήφανος και για τα σχολεία του και για τα πανεπιστήμιά του και για τα νοσοκομεία του. Και όταν εμείς θα πάμε μπροστά, θα έχουμε μια ανάπτυξη που ο κόσμος θα πιστέψει εμάς ότι θα είναι πιο δίκαιη αυτή η ανάπτυξη. Γιατί κανένας δεν πιστεύει πια στο λαϊκό κόμμα της Ευρώπης ότι μπορεί να φέρει αυτήν την ανάπτυξη με δίκαιο τρόπο, γιατί έχει δείξει, όπου έχει κυβερνήσει, ότι η ανισότητα έχει αυξηθεί. Γιατί δεν ενδιαφέρεται για αυτό το κομμάτι του κόσμου.

(Χειροκροτήματα από την πτέρυγα του ΣΥΡΙΖΑ)

Και θα είναι μια ανάπτυξη με καινούργια εργαλεία, που θα έχει άλλους κοινωνικούς φορείς, που θα μπορεί να δημιουργήσει διαφορετική ποιοτική ανάπτυξη.

Τέλος, δεν είναι μόνο τα οικονομικά θέματα. Εμείς θέλουμε αυτή η ανάπτυξη να έχει και δικαιώματα και έναν σεβασμό για όλους τους πολίτες αυτής της χώρας. Για μας εξίσου σημαντικό είναι το τι γίνεται στις φυλακές. Για μας εξίσου σημαντικά είναι τα δικαιώματα. Για μας εξίσου σημαντική είναι η αυριανή συνάντηση του «Gay Pride», γιατί θέλουμε μια Ελλάδα που είναι σύγχρονη, ανοικτή, χωρίς προκαταλήψεις.

(Χειροκροτήματα από την πτέρυγα του ΣΥΡΙΖΑ)

Και εμείς, θα πάμε στον ελληνικό λαό με ένα τέτοιο πρόγραμμα, γιατί εμείς έχουμε κάτι που θέλουμε να πούμε και μετά από αυτό και τα μνημόνια.

(Χειροκροτήματα από την πτέρυγα του ΣΥΡΙΖΑ)

**ΙΑΣΟΝΑΣ ΦΩΤΗΛΑΣ:** Ναι, αλλά θα ελπίζετε ότι θα τα ψηφίσουμε εμείς, γιατί μόνοι σας δεν μπορείτε!

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Απ’ ό,τι φαίνεται το Σώμα δεν ήταν και τόσο κουρασμένο.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών...

(Θόρυβος στην Αίθουσα)

**ΓΕΩΡΓΙΟΣ ΜΑΥΡΩΤΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Καθήστε κάτω, κύριε Μαυρωτά.

**ΓΕΩΡΓΙΟΣ ΜΑΥΡΩΤΑΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Γεώργιος Βαρεμένος):** Κι εσύ, τέκνον Βρούτε; Κι εσείς, κύριε Μαυρωτά;

**ΓΕΩΡΓΙΟΣ ΜΑΥΡΩΤΑΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Γεώργιος Βαρεμένος):** Μα, δεν έγινε προσωπική αναφορά.

**ΓΕΩΡΓΙΟΣ ΜΑΥΡΩΤΑΣ:** Έγινε, κύριε Πρόεδρε. Για μισό λεπτό θέλω τον λόγο επί προσωπικού.

**ΠΡΟΕΔΡΕΥΩΝ (Γεώργιος Βαρεμένος):** Κύριε Μαυρωτά, κολλήσατε κι εσείς το μικρόβιο. Ορίστε, έχετε τον λόγο.

**ΓΕΩΡΓΙΟΣ ΜΑΥΡΩΤΑΣ:** Απλώς να πω στον κύριο Υπουργό, επειδή είπε για τη δημόσια παιδεία, ότι κι εγώ είμαι σαφώς υπέρ της δημόσιας παιδείας. Κι εγώ πήγα σε δημόσιο σχολείο και τα παιδιά μου πήγαν σε δημόσιο σχολείο, δεν ξέρω για τον ίδιο!

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κηρύσσεται περαιωμένη, λοιπόν, η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Κύρωση της τροποποιημένης Συμφωνίας για την ίδρυση της Γενικής Επιτροπής Αλιείας για τη Μεσόγειο, συνταξιοδοτικές ρυθμίσεις Δημοσίου και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΣΤΑΥΡΟΣ ΑΡΑΧΩΒΙΤΗΣ:** Ναι.

**ΙΩΑΝΝΗΣ ΒΡΟΥΤΣΗΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Η Δημοκρατική Συμπαράταξη απέχει.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Το ΚΚΕ απέχει.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Όχι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το νομοσχέδιο του Υπουργείου Αγροτικής Ανάπτυξης και Τροφίμων: «Κύρωση της τροποποιημένης Συμφωνίας για την ίδρυση της Γενικής Επιτροπής Αλιείας για τη Μεσόγειο, συνταξιοδοτικές ρυθμίσεις Δημοσίου και άλλες διατάξεις» έγινε δεκτό επί της αρχής κατά πλειοψηφία

Εισερχόμαστε στην ψήφιση των άρθρων και των τροπολογιών.

Έχει υποβληθεί αίτηση διεξαγωγής ονομαστικής ψηφοφορίας Βουλευτών της Νέας Δημοκρατίας επί των υπουργικών τροπολογιών 1058/64, 1059/65 και 1060/66 , της οποίας το κείμενο έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 410α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Βαρεμένος):** Θα αναγνώσω και τον κατάλογο των υπογραφόντων την αίτηση ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της.

Ο κ. Δένδιας Νικόλαος. Παρών.

Ο κ. Βρούτσης Ιωάννης. Παρών.

Ο κ. Τσιάρας Κωνσταντίνος. Παρών.

Ο κ. Στύλιος Γεώργιος. Παρών.

Η κ. Παπακώστα Αικατερίνη. Παρούσα.

Η κ. Μαρτίνου Γεωργία. Παρούσα.

Ο κ. Σταϊκούρας Χρήστος. Παρών.

Ο κ. Μπουκώρος Χρήστος. Παρών.

Ο κ. Γιαννάκης Στέργιος. Παρών.

Ο κ. Κατσανιώτης Ανδρέας. Παρών.

Ο κ. Γκιουλέκας Κωσταντίνος. Απών.

Ο κ. Σκρέκας Κωνσταντίνος. Παρών.

Ο κ. Γεωργαντάς Γεώργιος. Παρών.

Ο κ. Αθανασίου Χαράλαμπος. Παρών.

Ο κ. Βλάσης Κωνσταντίνος. Παρών.

Ο κ. Σταμάτης Δημήτριος. Παρών.

Η κ. Βούλτεψη Σοφία. Παρούσα.

Ο κ. Βεσυρόπουλος Απόστολος. Παρών.

Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών.

Συνεπώς διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, συνεχίζεται η συνεδρίαση.

Θα διεξαχθεί ονομαστική ψηφοφορία επί των υπουργικών τροπολογιών 1058/64, 1059/65 και 1060/66 του νομοσχεδίου του Υπουργείου Αγροτικής Ανάπτυξης και Τροφίμων «Κύρωση της τροποποιημένης Συμφωνίας για την ίδρυση της Γενικής Επιτροπής Αλιείας για τη Μεσόγειο, συνταξιοδοτικές ρυθμίσεις Δημοσίου και άλλες διατάξεις».

Οι αποδεχόμενοι τις τροπολογίες λέγουν «ΝΑΙ».

Οι μη αποδεχόμενοι τις τροπολογίες λέγουν «ΟΧΙ».

Οι αρνούμενοι ψήφο λέγουν «ΠΑΡΩΝ».

Καλούνται επί του καταλόγου οι Βουλευτές κ. Αναστασία Γκαρά από τον ΣΥΡΙΖΑ και ο κ. Απόστολος Βεσυρόπουλος από τη Νέα Δημοκρατία.

Σας ενημερώνω, επίσης, ότι έχουν έρθει στο Προεδρείο τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους επί των τροπολογιών του νομοσχεδίου. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Παρακαλώ να αρχίσει η ανάγνωση του καταλόγου.

Πληροφορώ το Σώμα ότι τέσσερις συνάδελφοι έχουν ζητήσει προτεραιότητα στην ψηφοφορία και έχουν τεκμηριώσει τον λόγο για τον οποίο την έχουν ζητήσει.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Γεώργιος Βαρεμένος):** Υπάρχει συνάδελφος, ο οποίος δεν άκουσε το όνομά του; Κανείς.

Οι επιστολές, οι οποίες απεστάλησαν στο Προεδρείο από τους συναδέλφους σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 415-421)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, θα ήθελα να σας ενημερώσω ότι οι συνάδελφοι Βουλευτές κ.κ. Θεοχάρης (Χάρης) Θεοχάρης, Γρηγόριος Ψαριανός, Αντώνιος Σαμαράς, Εμμανουήλ Κόνσολας, Σταύρος Καλαφάτης, Ιωάννης Πλακιωτάκης, Ιωάννης Κεφαλογιάννης, Γεώργιος Κασαπίδης, Βασίλειος Γιόγιακας, Μάξιμος Χαρακόπουλος, Αθανάσιος Μπούρας, Έλενα Ράπτη, Κωνσταντίνος Γκιουλέκας, Νίκη Κεραμέως και Δημήτριος Κυριαζίδης δεν θα παρευρεθούν στη σημερινή ονομαστική ψηφοφορία και μας γνωστοποιούν με επιστολή τους τι θα ψήφιζαν αν ήταν παρόντες και παρούσες.

Οι επιστολές αυτές, οι οποίες εκφράζουν πρόθεση ψήφου, θα καταχωριστούν στα Πρακτικά της σημερινής συνεδρίασης, αλλά δεν συνυπολογίζονται στην καταμέτρηση των ψήφων.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 423-437)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κύριους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.

(ΚΑΤΑΜΕΤΡΗΣΗ)

Μέχρι να ολοκληρωθεί η καταμέτρηση προχωράμε στην ψήφιση των υπολοίπων άρθρων και των τροπολογιών.

Ερωτάται το Σώμα: Γίνεται δεκτό το άρθρο πρώτο ως έχει;

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, για να μην επαναλαμβανόμαστε, την κύρωση την ψηφίζουμε. Να κάνω μία συνολική τοποθέτηση…

**ΠΡΟΕΔΡΕΥΩΝ (Γεώργιος Βαρεμένος):** Δεν βοηθάει αυτό, κύριε Βρούτση.

**ΙΩΑΝΝΗΣ ΒΡΟΥΤΣΗΣ:** Βοηθάει. Νομίζω ότι είναι πιο εύκολο.

**ΠΡΟΕΔΡΕΥΩΝ (Γεώργιος Βαρεμένος):** Δεν μπορώ να θυμάμαι εγώ τι ακριβώς είπατε εσείς.

**ΙΩΑΝΝΗΣ ΒΡΟΥΤΣΗΣ:** Ωραία. Την κύρωση την ψηφίζουμε στο σύνολο των άρθρων.

**ΠΡΟΕΔΡΕΥΩΝ (Γεώργιος Βαρεμένος):** Ωραία.

Ερωτάται, λοιπόν, το Σώμα: Γίνεται δεκτό το άρθρο πρώτο ως έχει;

**ΣΤΑΥΡΟΣ ΑΡΑΧΩΒΙΤΗΣ:** Ναι.

**ΙΩΑΝΝΗΣ ΒΡΟΥΤΣΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Δημοκρατική Συμπαράταξη ΠΑΣΟΚ – ΔΗΜΑΡ απέχει.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Το ΚΚΕ απέχει.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, θα κάνω και εγώ αντίστοιχη διευκρίνιση. Τα άρθρα της ευρωπαϊκής σύμβασης τα ψηφίζουμε όλα. Για τις τροπολογίες, που είναι διαφορετικό, θα τα πούμε μετά.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο πρώτο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο δεύτερο, όπως τροποποιήθηκε από τον κύριο Υπουργό;

**ΣΤΑΥΡΟΣ ΑΡΑΧΩΒΙΤΗΣ:** Ναι.

**ΙΩΑΝΝΗΣ ΒΡΟΥΤΣΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Δημοκρατική Συμπαράταξη ΠΑΣΟΚ – ΔΗΜΑΡ απέχει.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Το ΚΚΕ απέχει.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο δεύτερο έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 1061 και ειδικό 67 ως έχει;

**ΣΤΑΥΡΟΣ ΑΡΑΧΩΒΙΤΗΣ:** Ναι.

**ΙΩΑΝΝΗΣ ΒΡΟΥΤΣΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Δημοκρατική Συμπαράταξη ΠΑΣΟΚ – ΔΗΜΑΡ απέχει.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Το ΚΚΕ απέχει.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1061 και ειδικό 67 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1062 και ειδικό 68 ως έχει;

**ΣΤΑΥΡΟΣ ΑΡΑΧΩΒΙΤΗΣ:** Ναι.

**ΙΩΑΝΝΗΣ ΒΡΟΥΤΣΗΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Η Δημοκρατική Συμπαράταξη ΠΑΣΟΚ - ΔΗΜΑΡ απέχει.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Το Κομμουνιστικό Κόμμα Ελλάδος απέχει.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1062 και ειδικό 68 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας.

Επί της υπουργικής τροπολογίας με γενικό αριθμό 1058 και ειδικό 64 εψήφισαν συνολικά 237 Βουλευτές.

Υπέρ της τροπολογίας, δηλαδή «ΝΑΙ», εψήφισαν 153 Βουλευτές.

Κατά της τροπολογίας, δηλαδή «OΧΙ», εψήφισαν 84 Βουλευτές.

«ΠΑΡΩΝ» ψήφισε ουδείς.

Συνεπώς η υπουργική τροπολογία με γενικό αριθμό 1058 και ειδικό 64 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Επί της υπουργικής τροπολογίας με γενικό αριθμό 1059 και ειδικό 65 εψήφισαν συνολικά 237 Βουλευτές.

Υπέρ της τροπολογίας, δηλαδή «ΝΑΙ», εψήφισαν 153 Βουλευτές.

Κατά της τροπολογίας, δηλαδή «OΧΙ», εψήφισαν 84 Βουλευτές.

«ΠΑΡΩΝ» ψήφισε ουδείς.

Συνεπώς η υπουργική τροπολογία με γενικό αριθμό 1059 και ειδικό 65 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Επί της υπουργικής τροπολογίας με γενικό αριθμό 1060 και ειδικό 66 εψήφισαν συνολικά 237 Βουλευτές.

Υπέρ της τροπολογίας, δηλαδή «ΝΑΙ», εψήφισαν 153 Βουλευτές.

Κατά της τροπολογίας, δηλαδή «OΧΙ», εψήφισαν 84 Βουλευτές.

«ΠΑΡΩΝ» ψήφισε ουδείς.

Συνεπώς η υπουργική τροπολογία με γενικό αριθμό 1060 και ειδικό 66 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

(Το πρωτόκολλο της διεξαχθείσης ονομαστικής ψηφοφορίας καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 443α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Βαρεμένος):** Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΣΤΑΥΡΟΣ ΑΡΑΧΩΒΙΤΗΣ:** Ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Η Δημοκρατική Συμπαράταξη ΠΑΣΟΚ - ΔΗΜΑΡ απέχει.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Το Κομμουνιστικό Κόμμα Ελλάδας απέχει.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Αγροτικής Ανάπτυξης και Τροφίμων: «Κύρωση της τροποποιημένης Συμφωνίας για την ίδρυση της Γενικής Επιτροπής Αλιείας για τη Μεσόγειο, συνταξιοδοτικές ρυθμίσεις Δημοσίου και άλλες διατάξεις» έγινε δεκτό επί της αρχής και επί των άρθρων.

Προχωρούμε στην ψήφιση του νομοσχεδίου και στο σύνολο.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΣΤΑΥΡΟΣ ΑΡΑΧΩΒΙΤΗΣ:** Δεκτό, δεκτό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Η Δημοκρατική Συμπαράταξη ΠΑΣΟΚ - ΔΗΜΑΡ απέχει.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Το Κομμουνιστικό Κόμμα Ελλάδας απέχει.

**ΓΕΩΡΓΙΟΣ ΛΑΖΑΡΙΔΗΣ:** Δεκτό, δεκτό.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Αγροτικής Ανάπτυξης και Τροφίμων: «Κύρωση της τροποποιημένης Συμφωνίας για την ίδρυση της Γενικής Επιτροπής Αλιείας για τη Μεσόγειο, συνταξιοδοτικές ρυθμίσεις Δημοσίου και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 445α)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, έχουν διανεμηθεί τα Πρακτικά της Πέμπτης 6 Απριλίου 2017, της Παρασκευής 7 Απριλίου 2017, της Μεγάλης Δευτέρας 10 Απριλίου 2017 και της Μεγάλης Τρίτης 11 Απριλίου 2017 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς τα Πρακτικά της Πέμπτης 6 Απριλίου 2017, της Παρασκευής 7 Απριλίου 2017, της Μεγάλης Δευτέρας 10 Απριλίου 2017 και της Μεγάλης Τρίτης 11 Απριλίου 2017 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 19.49΄ λύεται η συνεδρίαση για τη Δευτέρα 12 Ιουνίου 2017 και ώρα 17.00΄ με αντικείμενο εργασιών του Σώματος, κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ’ αριθμόν 26/15-5-2017 επερώτησης του Βουλευτή της Νέας Δημοκρατίας κ. Κωνσταντίνου Αχιλλέα Καραμανλή προς τον Υπουργό Υποδομών και Μεταφορών με θέμα: «Σχετικά με τον έλεγχο της διαδικασίας είσπραξης και απόδοσης χρηματικών ποσών της ΣΤΑΣΥ, που προέρχονται από διάθεση εισιτηρίων».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**